
DE  GAMLE  PRÆSTEGAARDE 

OG 

DE    UNGE  PRÆSTER 

TILEGNES 
DETTE  MIT  TESTAMENTE. 


i  mit  lange  Liv  faldt  Snorene  for  mig  paa 
liflige  Steder,  men  intet  Sted  var  lifligere  end  de 
gamle  Præstegaarde,  enten  det  saa  var  min  egen 
eller  mine  Venners.  Intetsteds  har  mit  indvortes 
Menneske  havt  mere  Opbyggelse  end  der,  og 
intetsteds  folte  jeg  mig  Sandhedens  Aand  nær- 
mere end  der.  Derfor  har  jeg  under  Nedskriv- 
ningen af  denne  Bog  stadig  tænkt  paa  Eder,  I 
gamle,  lave,  næsten  faldefærdige  Præstegaarde! 
og  jeg  vilde  saa  gjærne  have  skrevet  Noget,  der 
kunde  blive  en  levende  Steen  under  de  skrøbelige 
Bygninger,  i  hvilke  mange  af  mit  Livs  bedste 
Dage  tilbragtes. 

Men  det  er  ikke  Stenene,  der  levendegjor, 
det  er  Aanden,  og  det  er  ikke  Murene,  men 
Menneskene,  der  ere  Aandens  Bærere,  og  i  de 
gamle,  simple  Præstegaarde  er  der  vel  som  oftest 
unge    og    ikke    meget    erfarne  Præster;    dem    har 


jeg  bestandig  i  denne  Bog  havt  for  Øie,  om  jeg 
dog  maaskee  i  mit  Testamente  kunde  efterlade 
dem  en  lille  Arv. 

Det  er  tre  og  halvtredsindstyve  Aar,  siden 
jeg  blev  Præst,  og  jeg  har  været  det  under  ikke 
ganske  almindelige  og  lette  Forhold,  saavel  i 
Krig  som  i  Fred ;  selv  om  jeg  nu  ligeoverfor  min 
Herre  og  Gud  aldrig  naaede  længere  end  til  «den 
unyttige  Tjener»,  og  selv  om  jeg  tog  feil  og 
kunde  have  gaaet  en  anden  og  rigtigere  Vei,  saa 
er  der  dog  uden  Modsigelse  falden  nogen  Erfaring 
af  til  mig.  Det  er  langt  fra  min  Mening,  at  den 
skulde  have  nogen  Værd  for  Alle,  men  maaskee 
kunde  en  eller  anden  Lærvillig  iblandt  de  unge 
eller  alleryngste  Præster  finde  en  Antydning  af 
Noget,  som  han  kunde  anvende  paa  sin  Maade; 
det  er  kun  det,  jeg  har  ønsket,  naar  jeg  ogsaa 
har  tilegnet  de  unge  Præster  dette  mit  Testa- 
mente. 

Jeg  tor  nok  kalde  denne  Bog  mit  Testamente, 
det  Sidste,  jeg  skriver;  thi  en  gammel  Mand, 
der  gaaer  i  sit  ni  og  halvfjerdsindstyvende  Aar, 
han  er  opslidt;  han  tor  ikke  have  mere  at  sige, 
for  ikke  at  forspilde  det  Venskab,  han  vandt  fra 
saamange  Sider,  og  han  bør  være  taknemmelig 
for,  at  han  er  kommen  til  denne  Erkjendelse. 


For  en  Deel  Aar  siden  var  jeg  tilstede  ved 
et  meget  stort  Missionsmøde;  den  rummelige  Sal 
var  propfuld  af  Mennesker.  Det  sidste  Foredrag 
trak  længe  ud,  og,  da  jeg  skulde  med  Toget, 
forlod  jeg  henimod  Slutningen  min  Plads,  og  gik 
hen  og  stillede  mig  ved  Udgangsdøren.  Til  min 
Forundring  blev  jeg  fulgt  af  en  Deel  Bønder  med 
en  net  ung  Kone  i  Spidsen,  og,  da  de  standsede 
foran  mig,  hørte  jeg  en  Mand  sige  til  Konen: 
«Jeg  forsikkrer  Dem,  det  er  ham.  De  kan  rolig 
gaae  hen  til  ham!»  Paa  disse  Ord  kom  Konen 
mig  nærmere,  tog  min  Haand  og  sagde:  «0! 
Gud  velsigne  Dem!»  Paa  mit  Spørgsmaal,  om 
hun  ikke  tog  feil  af  mig  og  en  Anden,  svarede 
hun  blot:  «Jeg  veed  virkelig  ikke,  hvad  De 
hedder;  men  er  det  ikke  Dem,  der  har  skrevet 
« Præsten  i  Krigen »?» 

'<Jo!  det  er  det». 

«Ja!  derfor  siger  jeg  og  vor  hele  By:  Gud 
velsigne  Dem ! » 

Af  alle  de  kjærlige  Hilsener,  jeg  har  mod- 
taget fra  mange  ubekjcndte  Mennesker,  som 
jeg  aldrig  har  seet  eller  faaer  at  see,  var  der 
ingen,  der  var  mig  kjærere  end  Bondekonens. 
Dersom  derfor  en  Enkelt,  jeg  tor  ikke  gjore 
Regning    paa    Mange,     i    dette    mit    Testamente 


finder  en  Smule,  der  vækker  en  kjærlig  Følelse 
for  «en  gammel,  udrangeret  Feltpræst*,  der  nu 
tager  Afsked  med  sin  Pen,  saa  beder  jeg,  siig 
blot  saameget:  «Gud  velsigne  ham! 2  —  men 
det  er  maaskee  formeget;  thi  det  Ord  indeholder 
jo  Alt. 

Til  Afsked   vil  jeg  sige  til  alle  mine  Læsere: 
«Gud  velsigne  Eder!» 


Randers. 

E.  Høyer  Møller. 


I. 


Xln  Præstegaard! 

Ja,  kjære  Læser  og  Læserinde!  Du  vil  maaskee 
sige:  Kan  der  virkelig  siges  Noget,  som  er  værd 
at  læse,  om  en  Præstegaard,  til  med  om  en  gammel 
og  grim,   lav  og  forfalden  Præstegaard? 

Jo!  du  kan  troe,  der  kunde  fortælles  meget  af 
den,  der  havde  Evne  til  at  samle  alle  de  for- 
skjellige  Indtryk  og  Erindringer  fra  den,  og  som 
saa  kunde  forstaae  at  udtale  det  Altsammen  saa 
tydeligt  og  klart,  at  du  kunde  opleve  det  med  ham. 

Dersom  denne  Evne  var  givet  mig,  saa  troer 
jeg  nok,  at  du,  naar  du  havde  endt  Læsningen, 
vilde  kunne  sige:  «Jo!  den  havde  virkelig  noget 
Godt  at  fortælle,   den  gamle  Præstegaard ! » 

Jeg  maa  strax  bekjende,  at  jeg  ved  »Præste- 
gaarde« kun  forstaaer  dem  paa  Landet.  Kjobstad- 
præstegaardene  ere  af  en  ganske  anden  Slags;  de 
ligge  i  den  lange  Huusrække,  og  har  ikke  noget 
særegent  Præg;   de  kan  være  Præstegaard  i  Aar, 


og  næste  Aar  faae  en  ganske  anden  Bestemmelse; 
Bornenes  Barndomsindtryk  fra  dem  har  ikke  nogen 
Magt  for  hele  deres  Liv,  fordi  de  ikke  ere  be- 
grændsede  af  dette  ene  Huus,  men  ere  fordeelte 
paa  alle  Nabohusene. 

En  Landsby præstegaard,  en  af  de  ægte  gamle, 
lave,  men  endelos  udstrakte,  den  ligger  ene,  har 
Plads  nok  rundtom  og  præsenterer  sig,  saa  lav 
den  end  er,  for  hele  Sognet  «som  Staden  paa 
Bjerget*.  Den  er  en  Verden  ganske  for  sig  selv; 
ikke  et  eneste  Huus  i  Nærheden,  hverken  Herre- 
gaarden  eller  Bondegaarden,  har  det  Præg,  den  har, 
den  har  mange  Gange  skiftet  Beboere,  den  ene 
Slægt  gaaer  og  den  anden  kommer,  men  det  var 
dog  altid  en  Præsteslægt,  der  bærer  samme  Stem- 
pel som  dens  Forgjænger,  og  det  er  vel  nærmest 
Aarsagen  til,  at  Alle  kunne  kjende  Gaarden  og 
dens  Bestemmelse. 

Det  skifter  derinde  med  Velstand  og  Fattig- 
dom, med  lyse  og  med  morke  Dage,  med  Fred 
og  Ufred;  Kjærlighed  og  Selvopofrelse  kan  drage 
ud,  Egenkjærlighed  og  Fordringsfuldhed  ind;  men 
den  gamle  Præstegaard  er  Vidne  til  det  Alt- 
sammen, maa  see  at  faae  Plads  til  mange,  istedet- 
for  et  Par  Born;  den  bliver  ikke  spurgt,  men 
Enhver,  der  tager  Bolig  i  den,  rumsterer  i  hver 
Krog,    bygger    op    og    river    ned,    og    forlanger. 


at  den  Gamle  skal  finde  sig  taalmodig  i  ethvert 
Indfald. 

For  Præstens  Born  er  disse  gamle  Huse  den 
hele  Verden,  eller  maaskee  jeg  skal  sige,  at  den 
var  det  i  min  Barndom,  dels  fordi  de  ydre  Om- 
givelser dengang  vare  langt  mere  tillukkede  end 
nu,  dels  fordi  Verdens  Tillokkelser  og  Tilbud  om 
Nydelser,  ligesom  ogsaa  Letheden  til  at  faae 
Noget  at  see  af  dem ,  langt  fra  var  saa  stor 
som  nu. 

Men  Præstegaarden,  det  var  en  Verden  for 
sig;  i  den  gik  hver  Dag  hen  med  at  gjøre  Op- 
dagelser; der  var  ikke  et  Rum,  selv  ikke  det, 
der  endog  savnede  den  lille  fire  Tommers  Bly- 
rude til  at  lyse  det  op,  uden  at  det  var  gjennem- 
søgt;  der  var  ikke  en  Vandpyt  uden  at  dens 
Dybde  var  loddet  med  de  bare  Been;  der  var 
ikke  et  Træ,  uden  at  enhver  Green  var  prøvet, 
og  ikke  en  større  Steen,  uden  at  den  jo  havde 
sit  Navn  og  sin  Bestemmelse  i  Barnets  Phantasi. 
Og  ikke  det  alene;  nej!  der  var  ikke  en  Krog, 
uden  at  dens  Værdi  som  Skjulested  var  kjendt, 
ikke  en  Dør,  uden  at  dens  særegne  Knirken  satte 
mange  Tanker  i  Bevægelse,  og  ikke  en  Plet,  uden 
at  den  havde  sin  Historie,  ukjendt  for  de  Voxne. 
Ja !  der  var  ikke  et  Dortrin  iblandt  de  hundrede, 
uden  at  Alle  havde  det  paa  Følelsen,  hvor  hoit 
Benet   skulde   løftes   for   at  komme  over;    thi  det 


havde  længe  kostet  daglig  Øvelse  og  Kraftan- 
strængelse  at  naae  over  paa  den  anden  Side,  og 
det  naaedes  kun  ved  stor  Øvelse  med  begge 
Armene  omkring  Dørstolpen. 

Endelig  kommer  Timen;  Drengen  maa  bort, 
ud  iblandt  Fremmede.  Den  Dag  veed  han  mindst 
af  Alle,  hvad  det  gjælder;  medens  Forældrenes 
Smerte  viser  sig  tydelig  nok,  er  hans  Tanker  ude 
i  den  nye  store  Verden,  hvoraf  han  hidtil  Intet 
har  kjendt,  men  som  for  ham  har  en  fortryllende 
Glæde.  Det  bliver  snart  anderledes,  for  hver  Dag 
der  gaaer  derude,  trænge  Minderne  fra  Hjemmet 
sig  frem  med  stærkere  og  stærkere  Magt,  og 
overalt  gaar  Længselen  i  deres  Følge.  I  min 
Skoletid  voxede  den  fra  Ferie  til  Ferie;  jeg  har 
vandret  paa  Veien,  og  fulgt  Fuglene  i  deres  Flugt 
ad  den  Kant,  hvor  Præstegaarden  laa,  jeg  har 
misundt  den  røde  Kusk  paa  Postvognen,  fordi 
han  kunde  styre  sin  Vei  hen  til  mine  Ønskers 
Maal. 

Hvor  godt  forstod  jeg  det  ikke,  da  min  For- 
mands Søn,  som  nu  var  bleven  en  ældre  Mand, 
kom  til  mig  i  Besøg;  han  begyndte  med  at  sige: 
«Maa  jeg  faae  Lov  til  at  gaae  omkring  allevegne; 
men  maa  jeg  gaae  ganske  alene  ?»  Han  gik  for 
os  at  synes  alene,  ganske  alene,  men  der  var  en 
Hær  af  Barndomsminder  som  fulgte  med.  Jeg 
fulgte  ham  med  Øinene,  jeg  forstod  nok,  hvorfor 


5 

han  stod  stille,  snart  paa  et,  snart  paa  et  andet 
Sted;  jeg  forstod,  hvad  han  følte,  da  han  endelig, 
som  Solen  sank,  steg  op  paa  den  lille  Høi  i 
Haven,  der  vendte  ud  til  Kirkegaarden,  hvor  hans 
Forældre  og  flere  Sodskende  laa,  tog  Hatten  af 
og  lagde  Hænderne  sammen  i  en  stille  Bøn.  Det 
var  sidste  Gang  han  kom  der,  men  nu  var  alt 
det  Gamle  fornyet,  og  endnu  engang  havde  han 
seet  «alle  sin  Barndoms  Riger  og  Herligheder«. 
Han  gik  bort  med  et  kort  Farvel  og  et  varmt 
Haandtryk;  han  havde  atter  faaet  noget  at  leve  af. 

Den  gamle  mosbegroede  Præstegaard  har  en 
Evne  til  at  gjæmme  Minder,  som  intet  andet 
Huus.  Jeg  vil  ikke  prøve  paa  noiere  at  udvikle 
Grunden;  men  jeg  vil  spørge  alle  I  kjære  Venner, 
ældre  og  yngre,  som  om  Sommeren  har  opholdt 
Eder  i  en  gammel  Præstegaard,  eller  som  blot 
en  kort  Stund  paa  en  Fodtur  ere  dragne  derind, 
for  at  hvile  Eder,  om  I  ikke  bære  Minder  hos 
Eder  fra  den  gamle  Gaard,  der  indeholde  meget 
mere  end  en  Opskrift  af  Spise  og  Drikke.  Min- 
derne i  en  Præstegaard  cre  saa  forunderlig  stærkt 
knyttede  til  de  bestemte  Steder;  det  staaer  for 
En,  som  om  man  ikke  kan  faae  Minderne  med, 
uden  at  faae  Stederne  med;  derfor  er  den  stakkels 
fattige  Præsteenkes  Bortgang  saa  usigelig  svær; 
thi  hun  skal  flyttes  og  kan  ikke  blive  paa  Stedet. 

Der  boede  en  Præstefamilie  i  en  sfammel  Præste- 


gaard;  den  havde  boet  der  i  fyrretyve  Aar;  ni 
Børn  vare  fødte  og  opdragne  i  den,  nu  vare  de 
næsten  alle  borte  og  havde  selv  Huus  og  Hjem. 
Saa  brændte  den  gamle  Gaard  i  Løbet  af  en  Time, 
og  meget  ubetydelig  Indbo  blev  reddet.  Gaarden 
blev  bygget  op  igjen,  rummelig  og  bekvem,  med 
mange  og  store  Værelser.  Vinteren  med  Mørket 
kom,  de  Gamle  flyttede  ind,  nye  Møbler  vare  an- 
skaffede, og  enhver  Fremmed  fik  det  Indtryk,  at 
nu  var  Alt  dog  ganske  anderledes  end  i  den 
gamle  Tid. 

Det  syntes,  som  det  var  saa;  men  over  Mo- 
deren hvilede  der  et  Tryk,  og  hun  bar  paa  et 
Savn,  som  hun  ikke  kunde  bære,  et  Savn  af 
Minder  om  det  Kjæreste,  hun  eiede.  Vinteren 
gik  dog,  men  da  Vaaren  brød  frem,  formaaede 
hun  ikke  længere  at  bære  sit  Savn,  og  skrev  der- 
for følgende  Brev,  der  skulde  gaae  rundt  til  de 
fraværende  Børn: 

Kjære  Børn! 
Vi  ere,  Gud  være  lovet!  komne  godt  over 
Vinteren,  og  nu  synes  det,  som  om  Foraaret  og 
den  deilige  Sol  har  faaet  Magten;  saa  kommer 
Sommeren,  da  der  kan  reises,  og  skjøndt  det  er 
i  god  Tid  —  I  sagde  jo  altid:  « Moder  kommer 
immer  for  tidlig !»  —  saa  vil  jeg  dog  allerede  nu 
tage  et  Løfte  af  Eder  Alle  uden  Undtagelse.    Naar 


vi  i  den  gamle  uerstattelige  Præstegaard  havde 
drukket  vor  The  Kl.  5,  —  I  husker  nok,  at  naar 
Kongens  Fødselsdag  den  28.  Januar  oprandt,  saa 
var  den  Signalet  til,  at  vi  forste  Gang  drak  The 
uden  Lys;  naar  Fader  saa  vandrede  op  og  ned 
ad  Gulvet  med  sin  Pibe  og  spekulerede,  saa  satte 
jeg  mig  op  paa  Forhoiningen  ved  Vinduet  med 
min  Strikkestrømpe.  I  undrede  Eder  saa  ofte 
over,  at  jeg  kunde  strikke  med  en  Bog  ved  Siden, 
hvori  jeg  samtidig  læste ;  dette  kunde  jeg  jo  ikke 
i  Tusmørket;  naar  jeg  saa  lukkede  Bogen,  saa 
læste  jeg  « udenad »,  det  vil  sige,  saa  læste  jeg  i 
mit  Hjerte  Eders  hele  Liv  om  igjen.  Jeg  saae 
Eder  saa  tydelig  som  Smaa,  saa  søde  I  alle- 
sammen var;  jeg  saae  Eder  kravle  paa  Gulvet, 
lege  og  læse,  smile  og  græde;  og  i  de  mange  Aar 
havde  paa  denne  Maade  enhver  af  Eder  faaet  sin 
bestemte  Plads  her  i  Stuen;  Eders  hele  Skikkelse, 
snart  i  den  ene,  snart  i  den  anden  Situation,  stod 
saa  levende  for  mig,  og  den  blev  mest  levende, 
naar  jeg  lod  mine  Øine  følge  Eder  hen  i  den 
Krog,  jeg  havde  givet  Navn  efter  Eder. 

Mine  elskede  Børn!  I  Vinter  har  jeg  ikke  ret 
kunnet  finde  Eder;  I  har  bestandig  staaet  for 
mig,  omgivne  af  en  Taage.  Det  er,  fordi  alle 
Eders  velsignede  Barnehoveder  ere  brændte  med 
den  gamle  Gaard;  jeg  kan  ikke  ret  faae  fat  i 
i  Eder,  og  det  piner  mig  hver  Dag.     Det  nytter 


ikke,    at  jeg  lader  tænde  Lys;    thi  det  Sted,  jeg 
søger,  det  er  øde. 

I  kan  forstaae,  at  jeg  maa  have  Eder  til- 
bage, og  derfor  er  det  nu  Eders  Moders  Bøn  til 
Eder  Alle,  at  I  ville  indrette  Eder  saaledes,  at  I 
uden  Undtagelse,  —  thi  jeg  har  ikke  Raad  til  at 
miste  en  Eneste,  ikke  en  Eneste  — ,  ville  komme 
her  til  Sommer,  blive  her  nogle  Dage  sammen, 
idetmindste  saalænge,  indtil  jeg  har  faaet  Eder 
stillet  op,  hver  paa  den  Plads,  hvor  jeg  kan  finde 
Eder  i  Vinteraftenerne,  og  passiare  lidt  med  Eder. 

Fader  siger,  at  jeg  til  alle  Latinere  skal  slutte 
med:      «Hoc  volo,   hoc  jubeo». 

Mater  tua. 

Det  stillede  sig  saaledes,  at  dette  Ønske  kunde 
blive  opfyldt,  og  de  bleve  placerede,  som  hun 
vilde;  der  havde  hun  dem  staaende  indtil  den 
Dag  kom,  da  hun  blev  nødt  til  at  forlade  det 
nye  Hjem  med  de  gamle  Husguder.  For  Børnene 
blev  den  nye  Bolig  aldrig  som  den  gamle,  der 
var  brændt,  og  som  havde  taget  det  med  sig, 
der  aldrig  kunde  erstattes. 

Den  gamle  Præstegaard  var  et  velsignet  Sted; 
de,  der  traadte  derind,  følte,  at  der  var  noget 
Helligt  over  Stedet,  og,  naar  de  gik  derfra,  for- 
sikkrede  saa  Mange,  at  de  bar  Fred  med  sig;  de, 


der  kjørte  forbi  paa  Landevejen  saae  over  til  den, 
og  udbrød:     «Der  boer  en  lykkelig  Familie!«   — 

Hvori  laa  dette  Trylleri? 

Saae  man  blot  paa  det  Udvortes,  saa  maatte 
man  langt  snarere  føle  sig  frastødt  end  tiltrukken. 

Naar  man  fik  det  første  Glimt  af  Gaarden  oppe 
paa  Bakken,  fremtraadte  den  virkelig,  omgiven 
af  de  mægtige  Elme-  og  Asketræer,  og  udstyret 
med  de  syv  Skorstene,  der  rigtignok  ikke,  paa 
Grund  af  Husets  forskjellige  Høide,  viste  sig  i 
samme  Linie,  med  en  vis  Fordringsfuldhed,  men 
som  man  nærmede  sig,  forsvandt  Anseelsen  mere 
og  mere. 

Idet  man  dreiede  fra  Landeveien  for  at  kjøre 
ind  i  Fræstegaarden,  aabenbarede  den  strax  sin 
hele  Elendighed  i  al  dens  Nøgenhed.  Man  maatte 
igjennem  et  Hul,  som  rigtignok  i  daglig  Tale 
kaldtes  « Sønderport* ;  men  havde  Vognene  den- 
gang ikke  været  saa  lave  og  uanselige  som  de 
vare,  var  man  i  Tvivl,  om  det  dog  ikke  var 
sikkrest  at  staae  af  foran  Indkjørselen  eller  dog  i 
det  mindste  lægge  sig  ned,  for  ikke  at  støde 
Hovedet  mod  Tværliggernc. 

Var  man  sluppen  vel  igjennem,  stod  tilbage 
at  komme  over  en  ikke  jævn  Dæmning  imellem 
to  dybe  Basiner,  hvor  det,  om  hvilket  det  den- 
gang hed,  «at  det  satte  Kagen  paa  Bordet«,  med 
stor  Omhyggelighed  gjæmtes.    Det  kunde  hændes, 

at  en  mindre  heldig  Kusk  læssede  Passagererne  af 
for  tidlig  og  imod  deres  Villie.  Saaledes  kom 
en  Dag  Familiens  kjære  Huuslæge,  der  aldrig  for- 
sømte at  komme  ind,  naar  ^an  var  i  Praxis  i 
Nærheden,  for  at  han  en  Times  Tid  kunde  slaae 
sine  egne  Sorger  hen,  mens  han  sad  paa  dette 
fredelige  Sted,  og  nød,  navnlig  de  voxne  Pigebørns 
Spøg  og  Latter,  kjørende  ind  ad  Sønderport;  da 
han  allerede  havde  opdaget,  at  de  venlige  Ansigter 
stod  i  Karnapvinduet  og  nikkede,  reiste  han  sig 
op  og  svingede  med  sin  nye  graa  Hat;  men  ved 
denne  uforudsete  Bevægelse  blev  Kudskens  Op- 
mærksomhed draget  fra  Hestene,  og  i  samme 
Øieblik  laa  det  Hele  i  Møddingen.  Doktorens 
nye  graa  Hat  havde  faaet  sit  Banesaar,  og  hans 
Paaklædning  saae  sørgelig  ud;  men,  sagde  han, 
det  der  havde  harmet  ham  mest,  var,  at  Pige- 
børnene ikke  støde  jamrende  i  Vinduet,  men  der- 
imod laae  med  Hovedet  ned  i  Vindueskarmen  for 
at  skjule  den  ustandselige  Latter,  som  brød  frem 
over  hans  komiske  Stilling. 

Dæmningen  var  i  Virkeligheden  en  gennem- 
hullet Steenbro,  som  førte  op  til  Stuehuset,  der 
med  sin  to  store  Fags  Karnap  med  de  spinat- 
grønne Stolper,  saae  hel  venligt  ud.  Var  man  per 
tot  discrimina  rerum  kommen  saa  vidt,  maatte 
man  dog  endnu  i  Vendingen  foran  Døren  vogte 
sig  for  en   stor  Hob   mægtige   sprængte  Kampe- 

Steen,  der,  skjulte  af  Græs  og  andet  Ukrudt, 
kunde  være  et  farligt  Skjær  at  undgaae.  Naar 
disse  Steen  vare  lagt  der,  det  vidste  intet  Men- 
neske, ligesaalidt,  som  hvor  de  vare  komne  fra; 
kun  Præ'stens  Børn  kjendte  dem  nøie;  thi  imellem 
dem  var  deres  Legeplads,  de  forestillede  Butikker, 
hvorfra  de  solgte  deres  Varer  til  hinanden;  der 
var  Kolonial-  saavel  som  Isenkrambutik,  vel  for- 
synet med  forskjellige  Huusflidsvarer,  dannede  med 
egne  Hænder  af  det  bløde  Leer,  hentet  fra  Dammen 
udenfor  Gaarden,  og  Udvalget  var  saa  stort,  at 
Kjoberen  ikke  forgjæves  spurgte  om  Noget. 

Nødt,  som  man  var  i  Regelen,  til  at  kjøre 
Fod  for  Fod  igjennem  Gaarden,  havde  man  Tid 
til  at  faae  et  Indtryk  af  alle  Udbygninger.  Man 
kunde  næsten  troe,  at  de  vare  fra  Middelalderen, 
dersom  deres  aabenbare  Skrøbelighed  ikke  havde 
vidnet  imod  dem.  De  begyndte  lave  og  hævede 
sig  lidt  efter  lidt,  saa  sank  de  igjen  et  Stykke, 
og  paa  Rygningen  var  der  ligesom  Kameelpukler, 
der  afløstes  af  andre  mærkelige  Figurer.  Alt, 
ogsaa  paa  Stuehuset,  selv  paa  Gaardens  Stolthed 
den  grundmurede  Karnap,  var  Straatag,  pyntet 
med  forskjellige  Landskaber  af  Mos  og  de  St.  Hans- 
log, der  aarlig  blev  opsat  af  Karlene  og  Pigerne, 
og  for  hvis  Fremtid  det  havde  stor  Betydning, 
om  de  voxede  eller  gik  ud. 

Paa    Grund    af   Gaardens    urimelisf    store    Ud- 

Strækning  var  det  vanskeligt  at  holde  Taget  ved- 
lige; det  blev  tyndere  og  tyndere,  og  naar  der 
saa  kom  en  Storm,  gik  det  Hele  op  og  ned  som 
et  Lagen ;  da  maatte  alle  Folk  paa  Benene,  for- 
synede med  Stiger,  Harver,  Vognhjul  o.  s.  v.,  som 
bleve  lagt  paa  de  mistænkeligste  Steder,  indtil 
Stormdagene  vare  forbi.  Naar  dette  var  sket, 
bleve  alle  Hullerne  stoppede  med  Halmvisker;  det 
pyntede,  saa  de  gamle  Huse  saae  ud,  som  Folk, 
der  havde  havt  Børnekopper. 

Alle  Udhusene  og  en  Deel  af  Stuehuset  havde 
Leervægge,  som  ved  et  Tværstykke  vare  deelte 
i  to  Dele.  Der  gik  naturligvis  hvert  Aar  Fald 
paa  en  stor  Deel  af  dem,  og  mod  Slutningen  af 
Vinteren  gik  man,  hvis  der  ikke  var  stukket  Halm 
i  Hullerne,  eller  sat  gamle  Dørre  for,  og  havde 
frit  Indblik  i  Stalde  og  Loer;  men  hen  ad  For- 
aaret  begyndte  det  aarlige  Arbeide  med  at  op- 
føre nye  Vægge.  Leret  blev  æltet,  kjort  til.  Lag 
for  Lag  stampet  fast,  og  naar  den  halve  Aabning 
var  fyldt,  stod  Væggene  nogen  Tid  for  at  synke; 
saa  kom  Resten  paa,  for  senere  at  kalkes. 

Det  var  en  gylden  Tid  for  Præstens  Børn, 
ikke  alene,  fordi  der  kunde  falde  saa  mangt  et 
Stykke  Leer  af,  hvoraf  der  kunde  dannes  Fugle 
og  Heste  og  andre  mærkelige  Dyr,  men,  fordi 
Væggene  var  for  dem ,  hvad  Træerne  var  for 
Børn  i  Skovegnen.      Det   var  en  Glæde  for  dem. 

saa  snart  den  bløde  Væg  var  opført,  med  Fingrene 
at  skrive  Initialer  til  deres  Navne,  og  det  var 
med  stor  Tilfredsstillelse,  at  de  Aar  efter  Aar 
saae,  hver  paa  sit  Monument.  Alle  de  Vægge, 
der  bleve  staaende,  og  paa  den  sydlige  Side  kunde 
de  staae  i  mange  Aar,  vare  de  aarlige  Vidnesbyrd 
om  Børnenes  Fremskridt  i  Skrivekunsten. 

Ja!  hvor  fik  de  dog  engang  en  levende  Illu- 
stration til  et  Sted  i  Bibelen  en  saadan  Foraars- 
dag,  da  Præsten,  der  rigtig  nok  var  hjemme  i 
den  hellige  Skrift  fremfor  de  Fleste,  kom  ud  i 
Gaarden,  hvor  det  saakaldte  «Klinearbejde»  ret 
dreves  paa  Kraft,  og  han  da  sagde:  «Veed  I, 
hvad  dette  betyder?  Det  er  et  talende  Billede 
paa  de  Ord,  der  staae  at  læse  hos  Profeten  Eze- 
chiel  i  det  trettende  Kapitel:  «Mit  Folk  opfører 
en  Væg,  og  de  stryge  den  an  med  løs  Kalk; 
men  siig  til  dem,  som  anstryge  med  den  løse 
Kalk,  at  den  maa  falde  af;  der  kommer  en  stærk 
Skylregn,  Haglen  styrter  ned,  og  et  Stormveir 
bryder  los.  Og  see,  naar  Væggen  er  falden,  mon 
der  da  ikke  .skal  siges  til  Eder:  hvor  er  An  stryg- 
ningen, med  hvilken  I  have  anstrøget  den?» 

Se,  kj\ære  Børn !  det  kan  vi  let  finde  os  i, 
og  det  ere  vi  saa  vante  til,  men  lad  os  vogte 
os  for,  at  ikke  de  følgende  Ord  skal  opfyldes 
paa  os: 

«Jeg  vil  lade  et  Stormveir  bryde  los  i  min 
Harme,  siger  Herren,  og  der  skal  komme  en 
Skylregn  i  min  Vrede,  og  Hagelstene  i  min  For- 
bittrelse,  som  skal  fuldende  det,  og  jeg  vil  ned- 
bryde Væggen,  som  I  have  anstrøget  med  løs 
Kalk,  og  styrte  den  til  Jorden,  og  dens  Grund- 
vold skal  blottes;  og  den  skal  falde,  og  I  skal 
omkomme  derudi  og  fornemme,  at  jeg  er  Herren. 
Og  jeg  vil  fuldkomme  min  Harme  paa  Væggen 
og  paa  den,  som  har  anstrøget  den  med  løs  Kalk ; 
og  jeg  vil  sige  til  Eder:  Borte  er  Væggen,  og 
borte  er  I.» 

Præsten  foiede  til:  «I  forstaae  nok  Meningen, 
at  vi  skal  ikke  sætte  vort  Haab  til  Leervægge, 
men  til  Grundmuur;  thi  det  falder  ikke,  naar 
Storm  og  Regn  kommer;  det  vil  sige:  sætte  al 
vor  Lid  til  vor  himmelske  Fader,  og  bygge  paa 
den  Grundvold,  som  han  har  lagt,  og  hvis  Plads 
intet  Andet  kan  indtage,  Jesus  Christus;  han  har 
sagt  os :  hvo  som  hører  mine  Ord  og  gjør  efter 
dem,  det  er  en  forstandig  Mand,  som  byggede 
sit  Huus  paa  en  Klippe;  naar  Skylregnen  og 
Vandet  og  Stormene  komme,  —  saa  bliver  Huset 
staaende.»   — 

Vognen  med  de  Fremmede  standsede  endelig 
foran  den  grønne  Gangdør,  over  hvilken  der  i 
mange  Præsteslæsfter  havde  staaet  indskrevet : 


En  Christens  Huus  er  stillet  saa, 
Med-  og  Modgang  ud  og  ind  gaae, 
Kommer  Modgang,   ej   forsag, 
Kommer  Medgang,   far  i   Mag. 

Med  de  nuværende,  magelige  Befordringer,  der 
have  bekvemme  Trin  paa  Siderne,  vilde  Gjæsterne 
næsten  kunne  være  i  Entreen,  før  gamle  Bedste- 
moder, der  sad  paa  Forhøiningen  og  altid  havde 
taget  sine  Sko  af,  havde  faaet  Tid  til  det  sæd- 
vanlige Udraab:  «0!  hvor  er  mine  Sko!  hvor  er 
mine  Sko!»  eller  inden  Børnene,  der  af  Nysgjer- 
righed  sade  med  fladtrykte  Næser  imod  de  smaa 
Ruder,  havde  sundet  sig  saameget,  at  de  kunde 
forsvinde.  Men  saaledes  gik  det  ikke  til  den  Gang, 
da  var  man  nodt  til  at  give  Tid  og  til  at  tage 
al  Ting  med  Ro:  Da  der  nemlig  ingen  Trin 
fandtes  paa  Vognen,  vare  Gjæsterne,  maaskee  med 
Undtagelse  af  et  enkelt  ungt,  g}^mnastisk  øvet 
Menneske,  nødte  til  at  blive  siddende,  indtil  Be- 
frieren kom.  Det  var  Stuepigen.  I  den  Anled- 
ning stod  der  altid  i  Krogen  ved  Gangdøren  en 
Trappestige,  som  var  til  at  slaae  sammen,  og 
ved  den  første  Lyd  af  en  Vogn  foer  Stuepigen 
ud,  slog  Stigen  op,  som  var  forsynet  med  to 
Jærnkroge  til  at  lægge  paa  Vognkanten;  saa  først 
kunde  Aflæsningen,  der  ikke  altid  var  ganske  let 
og  sikker  uden  Haandsrækning,  især  naar  Trinene 
paa  Trappen  vare  glatte  af  Isslag,  foregaae. 

Imidlertid,  det  gik;  den  ene  Pakke  efter  den 
anden  blev,  halvt  baaren,  halvt  ledsaget  af  Pigen, 
ført  hen  til  Gangdøren.  At  det  var  andet  end 
Pakker,  var  ikke  let  at  forstaae;  thi  om  Vinteren 
maatte  Passagererne  paa  de  aabne  Vogne  ind- 
pakkes og  indhylles  og  indbindes  i  den  Grad,  at 
der  Intet  af  dem  var  at  see;  og  de  vare  derfor 
fuldstændig  ukjendelige,  indtil  de  vare  udløste  af 
lige  saa  mange  Lag  Tøi  som  en  ægyptisk  Mumie. 
Langsomt  nærmede  Pakken,  hvis  Indhold  var 
ubekjendt,  sig  den  aabne  Gangdør,  hvor  Præste- 
madammen, som  hun  den  Gang  altid  kaldtes, 
allerede  stod,  bestandig  i  Uvished  om,  hvem  Gjæ- 
sterne  var,  men,  selv  om  Hjærtet  ikke  var  ganske 
let,  fordi  Tankerne  vankede  omkring  fra  Kjøkken 
til  Spisekammer,  og  hun  ikke  ret  kunde  faae  Alt 
til  at  slaae  til,  altid  dog  med  det  milde  Ansigt 
og  med  et  velsignet  Velkomstsmil,  der  mindede 
om  Ordene  i  Psalmen: 

Hvor  lutter  milde  Blik  man  faaer, 
Og  Hjærte  imod  Hjærte  slaaer. 
Af  Kjærlighed  og  Glæde. 

Naar  Afviklingen  var  endt  med  de  hyppige 
Udraab:  «0,  er  det  Dem!»  aabnedes  den  tarve- 
lige Dagligstue  for  Gjæsterne.  Tarvelig  var  det 
hele  Møblement:  en  steenhaard  Kanapé,  betrukken 

med  blaatærnet  hjemmelavet  Horlærred,  sex  Stole 
og  et  stort  og  et  lille  Bord,  samt,  foruden  et 
Spejl,  et  Par  Forhøininger  ved  de  hoitsiddende 
Vinduer.  Paa  Væggene  hang,  hvad  der  i  mange 
Aar  blev  betragtet  som  Kostbarheder,  Billeder  i 
røde  Glasrammer  af  de  tolv  berømteste  Kompo- 
nister ;  for  at  hæve  enhver  Tvivl  om  virkelig 
Lighed,  var  der  paatrykt  ethvert :  Nach  dem  Leben 
gezeichnet ! 

Men  Gjæsterne  befandt  sig  usigelig  vel  der- 
inde, uagtet  Traktementet  var  tarveligt  som  Stuen, 
og  det  af  den  haarde  Nødvendighed. 

Familien  i  den  gamle  Præstegaard  var  nødt 
til  at  følge  med ;  enhver,  selv  den  allermindste.  Ud- 
gift udenfor  det  Allernødvendigste  straffede  sig 
selv.  Præsten  havde  tiltraadt  Embedet  paa  en 
Tid,  der  endnu  i  de  følgende  ti  å  tolv  Aar  stadig 
gik  nedad,  og  for  at  kunne  betale  Enhver  Sit  — 
og  det  var  en  ufravigelig  Regel  —  maatte  der 
med  de  usle  smaa  Indtægter  paa  det  Strængeste 
gjennemføres  et  Selvfornægtelsens  System. 

Det  var  fra  et  af  de  første  Aar  i  denne  Tid, 
at  Præsten  fortalte  Følgende:  Ved  en  Deel  Op- 
ofrelse af  flere  Familier,  var  det  lykkedes  at  faae 
en  fattig  Huusmand  til  at  hente  Posten  i  Byen 
een  Gang  om  Ugen.  Indholdet  af  denne  ind- 
skrænkede sig  gjærne  til  den  lille  Stiftsavis,  der 
baade    i    Form    og   Indhold    bar   Vidnesbyrd    om 


Tidens  Noisomhed  og  Stillestaaen ;  Breve  horte 
til  Sjældenheder,  baade  fordi  Papiret  var  dyrt,  og- 
fordi  Portoen  var  saa  hoi,  at  et  Brev  til  Kjoben- 
havn  kostede  to  og  halvtredsindstyve  Øre. 

Embedsbreve  vare,  selv  om  Indholdet  ikke 
altid  strængt  taget  angik  Kongens  Tjeneste  alene, 
kjendelige  paa  deres  K.  T. ;  mange  af  dem  bleve 
omsendte  fra  Provsten  i  den  saakaldte  Provste- 
taske, der  blev  besørget  fra  Præst  til  Præst  af 
Skolelæreren,  som  i  Regelen  selv  maatte  løbe  med 
den,  for  ikke  at  skulle  have  Udgift  med  at  leie 
et  Bud.  En  Dag  ankom  et  Embedsbrev  med 
Posten;  det  var  tydeligt,  at  det  ikke  indeholdt 
noget  behageligt,  thi  Præsten  saae  helt  forfærdet 
ud,  og  betroede  sin  ulykkelige  Kone,  at  det  var 
et  strængt  Rykkerbrev  fra  Enkekassen,  hvori  han 
blev  truet  med  den  største  Ulykke,  dersom  han 
ikke  uopholdelig  indsendte  den  resterende  Præmie. 
Det  stod  klart  for  dem  Begge,  at  det  var  en 
Umulighed  at  skaffe  Pengene  til  Veie,  og  dog 
maatte  der  findes  paa  en  Udvei  for  at  afværge 
det  truende  Uveir.  Man  blev  da  enig  om,  at 
Præsten  skulde  gaae  over  til  den  meget  ældre 
Nabopræst,  som  var  en  mere  forsøgt  Mand,  der 
ansaaes  for  at  leve  under  lignende  Kaar,  for  at 
faae  et  godt  Raad.  Han  tog  sin  Stok  og  van- 
drede derover;  da  han  havde  aabnet  sit  Hjerte 
for  den  mere  erfarne  Nabo,   tog  denne  ham,   uden 

at  sige  et  Ord,  med  ind  i  sit  Studerekammer, 
hvor  han  aabnede  et  gammelt  Chatol,  trak  en 
stor  Skuffe  ud,  som  var  fyldt  med  Breve,  Aar 
efter  Aar  indkomne  og  aldeles  ligelydende  med 
det,  han  nu  for  første  Gang  havde  faaet.  Nabo- 
præsten forsikkrede,  at  Enkekassens  Samvittighed 
var  stillet  tilfreds,  naar  den  blot  fik  sine  Breve, 
hvorpaa  der  aldrig  kom  Svar,  afsendte;  thi  der 
var  i  de  mange  Aar  endnu  aldrig  timedes  ham 
nogen  Ulykke  i  den  Anledning.  Med  denne  Trøst 
vandrede  han  atter  hjem ;  og  lidt  efter  lidt  fyldtes 
ogsaa  hans  Skuffe. 

Ikke  alene  Levemaaden,  ogsaa  Klædedragten 
var  simpel  i  Præstegaarden,  og  jeg  er  vis  paa,  at 
hverken  Præsten  eller  hans  Kone  i  mange  Aar  kjøbte 
nogen  Kjole;  de  bar  begge  det  Tøj,  hvortil  deres 
egne  Faar  havde  leveret  Ulden,  som  Huusmoderen 
og  Pigerne  havde  spundet  og  farvet.  Væveren  i 
Sognet  vævet,  og  som  en  Mands-  eller  Kvinde- 
skrædder, der  gik  paa  Omgang,  havde  syet.  Som 
Børnene  voxte  til,  fik  de  ældste  Forældrenes  af- 
lagte og  omsyede  Klæder,  der  saa  gik  i  Arv  til 
de  næste,   men  stadig  blev  kortere  og  kortere. 

Træsko  var  for  Børnene  det  eneste  og  bedste 
Fodtoi  udenfor  Huset;  det  var  istand  til  at  bære 
igjennem  tykt  og  tyndt,  og  i  Løbet  var  det  saa 
let  at  tage  dem  af  for  at  tomme  Vandet  ud  af 
dem,   og  saa  fortsætte  med  de  pjaskvaade  Fødder. 

Den  ældste  Søn  havde  aldrig  havt  Støvler,  for 
han  blev  otte  Aar,  da  fik  han  det  første  Par,  og 
hans  Glæde  var  usigelig.  En  gammel  fordrukken 
Skomager,  der  gik  paa  Omgang,  blev  hentet  for 
at  sye  dem ;  det  stod  flere  Dage  paa,  og  ethvert 
Øjeblik,  der  kunde  afsees  fra  Læsningen,  blev 
benyttet  til  at  staae  over  Skomageren.  Endelig 
blev  de  færdige;  at  de  paa  sine  Steder  var  for 
store,  paa  andre  for  smaae,  det  blev  der  aldeles 
ikke  taget  Hensyn  til;  af  økonomiske  Grunde 
vare  Hælene  belagte  med  Jernsko,  som  smaa 
Hestesko,  og  det  var  en  utrolig  Glæde  for  Dren- 
gen, da  han  første  Gang  skulde  ned  til  en  af 
Herregaardene,  for  at  vise  sin  Stolthed,  at  gaae 
et  stort  Stykke  af  Veien  baglæns,  for  at  see, 
hvor  tydelig  Hesteskoene  bleve  staaende  i  den 
bløde  Jord. 

Vistnok  var  det  en  stor  Hjælp  i  det  tarvelige 
Huus,  at  som  Aarene  gik,  voxede  Præst  og  Me- 
nighed inderligere  og  inderligere  sammen,  og 
Ronden  er  altfor  praktisk  anlagt  til  ikke  at  vide, 
at  der  gives  andre  Beviser  paa  Venskab  end  ven- 
lige og  anerkjendende  Ord.  Beboerne  noledes  ikke 
alene  med  at  svare  deres  Smaaredsel,  Smør,  Ost 
og  Æg,  som  de  vare  pligtige  til ;  nei !  der  var 
ikke  mange  Dage,  paa  hvilke  der  ikke  kom  Gaver 
af  Kjød,  Fisk,  Vildt  og  andet  Godt  til  den 
gamle  Præstegaard.     Jeg    tør    vel    ikke    paastaae, 

at  Gaverne  altid  vare  udsprungne  af  en  reen  og 
ublandet  Kjærlighed ;  det  gamle  Ord :  Noget  for 
Noget,  laa  mere  i  hin  Tid,  som  en  Arv  fra  Fædrene, 
end  i  Nutiden;  men  vist  er  det,  at  der  paa  den 
Maade  blev  lukket  mangt  et  Hul,  og  bodet  paa 
mange  Savn. 

Det  er  Tendentsen  i  vore  Dage,  at  enhver 
Afgift  in  natura  bør  converteres  til  Penge,  og  at 
alle  Ydelser  skal  forvandles  til  Kontanter.  Jeg 
har  altid  seet  betænkeligt  herpaa;  thi  jeg  mindes 
saa  godt  den  Tid,  hvor  Tienden  kun  kunde  le- 
veres, fordi  den  leveredes  in  natura,  af  det,  som 
var  i  enhver  Bondes  Gaard,  og  hvor  det  vilde 
have  medført  baade  Indførsel  og  Udpantning, 
dersom  der  skulde  have  været  betalt  Penge.  Og 
hin  Tid,  da  en  Mand,  for  at  kunne  betale  sine 
Skatter,  ofte  maatte  kjore  sit  Korn  fra  Kjobmand 
til  Kjobmand,  og  tigge  ham  til  at  give  ham  en 
ringe  Priis  for  den,  fordi  Terminen  stod  for  Dø- 
ren, den  kan  komme  igjen,  om  ikke  af  de  samme 
Grunde  som  dengang. 

Det  gjaldt  i  disse  Aar,  hvor  Sparsommelig- 
heden maatte  gjennemføres  i  alt  muligt,  forst  og 
fremmest  om  at  undgaae  enhver  Pengeudgift,  og 
heraf  fulgte  atter,  at  Enhver  ikke  alene  maatte 
lære  at  nøies  med  det  han  havde,  mon  at  For- 
dringerne maatte  indskrænkes  saaledes,  at  de 
kunde  tilfredsstilles  ved  det,  der  var  i  Huset,  og 

muligt. 

Dette  forstod  Præstefruen  trods  Nogen ;  hun 
var  en  udmærket  Økonom,  og  i  høi  Grad  arbejd- 
som. Bedre  end  Præsten  forstod  hun  at  tage 
Forholdene  som  de  vare,  og,  naar  han  undertiden 
kunde  nære  Ønsker,  som,  i  hvor  smaa  de  end 
vare,  dog  overgik  de  beskedne  Evner,  da  var 
hun  med  sin  dybe  Natur  altid  istand  til  at  give 
Forklaring,   saa  han  opgav  dem. 

Hun  var  et  arbeidsomt  Menneske,  som  aldrig 
syntes  at  kunne  blive  træt;  hun  færdedes  tidlig 
og  sildig  i  sit  Huus,  ikke  alene  inde,  men  i  den 
uhyggelige  Udenomsleilighed,  i  et  Bryggers  og 
en  Mælkestue  med  toppet  Steengulv,  klinede 
Vægge,  utætte  smaa  blyindfattede  Vinduer,  hvori 
det  tudede,  saasnart  Vinden  rørte  sig,  kort  sagt, 
paa  Steder,  hvor  der  var  saa  uhyggeligt  og  koldt 
som   der  vel  kunde  være. 

Da  Børnene  bleve  større,  sagde  de  ofte:  «Men, 
Moder!  hvorfor  gaaer  du  dig  dog  aldrig  en  Tour.'» 
Hun  svarede  dem  altid  med  et  Smil,  at  hun  havde 
Motion  fra  Morgen  til  Aften  i  sit  Huus,  og  hun 
saae  ingen  Grund  til  at  søge  nogen  anden. 

Var  der  nogen  Tid  tilovers  fra  Husets  indvortes 
Gjerning,  saa  kom  den  kjære  Spinderok  frem,  og 
med  en  utrættelig  Haand  forstod  hun  at  drage 
den  fineste  Traad  frem  om  Tenen.    Naar  Aftenen 

kom,  det  t}-nde  Talglys,  som  skulde  oplyse  hele 
Stuen,  blev  sat  paa  Bordet,  tog  Præsten  sin 
Guitar,  og  sang  med  sin  rene  og  klare  Tenor  de 
gamle  Sange,  ledsaget  af  sin  Kones  Stemme,  og 
paa  den  Maade  glemtes  Sorgerne  en  stakket 
Stund.  Han  var  en  begeistret  Beundrer  af  Oeh- 
lenschlager,  og  kunde  mange  af  hans  Digte,  der 
nylig  vare  udkomne,  udenad.  Naar  han  saa  gik 
op  og  ned  ad  Gulvet  og  reciterede  sine  Yndlings- 
digte,  enten  Wiedewelts  Dodssang: 

Natten  blinker, 
Stjernehæren   vinker, 
Eensom  krummer  sig  den  grønne  Strand   osv. 

eller  Wahls: 

Dækker  Graven,   grønne  Urter  smaa ! 

saa  kunde  han  blive  saa  greben  af  Indholdet,  at 
Børnenes  Taarer  brod  frem,  og  de  havde  en  Fø- 
lelse af,  at  de  havde  været  i  Kirke. 

Talglyset!  Ja!  dette  med  tilhorende  Lysesax 
var  en  meget  vigtig  Deel  af  Husets  Inventarium, 
og  det  havde  sin  egen  Historie. 

Naar  Julen  nærmede  sig,  begyndte  Huusmo- 
derens  strængeste  Tid;  der  skulde  slagtes  ind, 
brygges  og  bages,  og  der  skulde  stobes  Lys.  Det 
Sidste  var  et  moisommeligt  og  vistnok  meget 
usundt    Arbeide;    Huusmoderen    maatte    selv    be- 

sørge  det,  det  kunde  ikke  betroes  nogen  Anden; 
thi  paa  dette  Arbeides  Resultat  beroede  hele 
Husets  Oplysning  den  lange  Vinter  igjennem. 

Apparaterne  vare  ikke  saa  ganske  faa;  de  gik 
derfor  ogsaa  ofte  fra  Huus  til  Huus.  De  bestod 
forst  af  en  meget  stor  rund  Bordplade,  der  hvilede 
paa  en  stor  Fod,  saa  den  kunde  dreies  rundt, 
og  hvis  Kant  var  besat  med  en  Mængde  smaa 
Jernkroge.  I  disse  sidste  hang  en  Deel  smaa 
runde  Brikker,  paa  Undersiden  besat  med  flere 
Hægter,  hvori  Vægerne  til  Lysene  hængtes,  — 
og  ved  Siden  stod  et  Kar  med  den  smeltede 
Talg.  Brikken  med  Vægerne  toges  af  Bordet  og 
sænkedes  med  stor  Forsigtighed  ned  i  Karret, 
toges  meget  varsomt  op,  for  at  Vægerne  ikke 
skulde  hænge  sammen,  saa  hængtes  den  paa 
Bordet,  dette  dreiedes  lidt,  og  Raden  kom  til  den 
næste,  der  behandledes  som  den  forrige;  saaledes 
gik  det,  Gang  for  Gang,  i  en  Talgos,  som  ikke 
syntes  at  være  til  at  udholde,  indtil  den  tilsigtede 
Tykkelse  var  naaet. 

Der  var  Praase  —  Lamper  kjendtes  ikke  — 
til  at  løbe  med  i  Huset,  der  var  smalle  Lys  med 
grove  Blaargarnsvæger  til  Folkestuen,  der  var 
Lys  til  daglig  Brug  i  Stuen,  og  tykkere  Lys  med 
Bomuldsvæger  til  Stads;  og  der  var  endelig  en 
Slags  for  sig  selv,  som  optog  alle  Børnenes  Tan- 
ker,   naar  Støbningen  gik  for  sig,    nemlig  Hellig 

tre  Kongers  Lyset.  Naar  Tiden  til  Støbningen  af 
dette  var  kommen,  saa  veeg  Børnene  ikke  fra  Ste- 
det ;  thi  det  var  for  dem  som  om  et  helt  Konstværk 
skulde  fremstaae.  Det  var  nemlig  ikke  tilstræk- 
keligt, at  Lyset  var  trearmet,  nei!  der  skulde  i 
det  Rum,  hvor  de  tre  Arme  modtes,  nedlægges 
et  vist  Kvantum  Krudt.  Naar  Hellig  tre  Kongers 
Aften  da  kom,  Lyset  tændtes,  blev  Børnenes 
Spænding  større  og  større  jo  mere  Armene  for- 
kortedes, og  Tidspunktet  nærmede  sig,  da  Explo- 
sionen  kom  og  Lyset  slukkedes.  Dette  skete 
ikke  altid,  thi  undertiden,  naar  der  intet  Krudt 
var  at  faae,  bleve  de  bedragne;  men  saa  lovede 
Moderen,  at  det  ganske  bestemt  skulde  skee 
næste  Aar. 

Til  Lyset  hørte  den  uundværlige  Lysesax  af 
Messing  eller  Staal,  forsynet  med  en  Beholder, 
hvori  den  afklippede  Tande  gjæmtes.  Folkene 
kom  dog  lettere  til  Pudsningen;  de  havde  ingen 
Sax,  men  spyttede  paa  Fingrene,  greb  den  glo- 
ende Tande,  og  kastede  den  ned  paa  Steengulvet. 

Det  var  trange  Tider,  da  Alle  i  een  Stue 
maatte  see  ved  et  simpelt  Lys.  Krogene  bleve 
lige  mørke;  nu  har  man  Stearinlys  uden  Lysesax> 
Olie-  og  Gaslamper,  og  Ingen  kan  .sætte  sig  ind 
i  den  gamle  Tid.  Hvor  maa  Arbeidet  nu  ikke 
være  blevet  let,  og  Studeringerne  ganske  ander- 
ledes alvorlige  end  den  Gancf. 

Den  daglige  Levemaade  i  Præstegaarden  var 
naturligviis  yderst  tarvelig.  Kaffe  kjendtes  ikke 
uden  paa  ganske  enkelte  Høitidsdage.  I  de  første 
Aar  af  Præstens  Ægteskab  gaves  der  aldrig  mere 
end  een  Ret  Mad  til  Middag,  men  den  blev  dog 
snart  udvidet  til  to,  da  der  ikke  syntes  at  være 
noget  sparet  derved.  Ved  Middagsbordet  støde 
Børnene  altid  op,  de  skiftedes  til  at  bede  Bord- 
bønnen, og  efter  Maaltidet  kyssede  de  Forældrene 
paa  Haanden  med  Tak  for  Mad. 

Det  følger  af  sig  selv,  at  der  var  ikke  mange 
Festdage  i  Huset  foruden  de  kirkelige;  Fødsels- 
dagene bleve  vel  erindrede,  men  Gaver  kjendtes 
ikke,  i  al  Fald  havde  det  Hele  stor  Lighed  med 
den  kjære  Claudiusses  Høitider  med  de  stegte 
Æbler  paa  Kakkelovnen.  Da  den  ældste  Søn 
fyldte  sit  .sjette  Aar,  var  hans  Fødselsdagsgave 
fra  Moderen  en  Rugtvebak  med  tyndt  Smør,  og 
fra  Faderen  det  meget  indholdsrige  Løfte,  «at  i 
Morgen  maa  du  faae  Lov  til  at  begynde  paa 
Latinen*. 

En  Undtagelse  dannede  Julen;  med  sin  for- 
underlig gribende  Magt  over  Alle,  kastede  den 
ogsaa  sit  Skjær  ind  i  den  gamle  Præstegaard. 
Der  gaves  aldrig  Julegaver,  den  Skik  kjendtes 
ikke,  der  fandtes  hverken  Juletræ  eller  Julebord  — 
den  ældste  Søn  saae  for  første  Gang  et  tændt 
Juletræ,  da  han  havde  været  Student  i  to  Aar  — 

men  det  havde  heller  ikke  det  Mindste  at  betyde, 
«den  store  Glæde »  var  der,  og  brød  maaskee 
stærkere  igjennem,  fordi  Tankerne  ikke  bleve  for- 
styrrede af  noget  Andet,  men  ganske  kunde  op- 
tages af  den.  At  det  kunde  være  saaledes,  maa 
vel  forekomme  den  nulevende  Slægt  forunderligt; 
thi  den  er  vant  til  de  store  Forberedelser,  til  de 
lange  Ønskesedler  med  Børnenes  Forhaabninger, 
og  deres  Spænding,  mens  de  staae  udenfor  og 
vente  paa,  at  Døren  til  den  Stue,  hvor  Juletræet 
er  tændt,  aabnes;  se!  hvor  forunderligt,  at  der  i 
de  Dage,  der  aldeles  intet  kjendte  til  Sligt,  kunde 
være  en  ligesaa  jublende  Glæde  og  ligesaa  tak- 
nemmelige Hjerter. 

Hver  nøies  med  det  han  har.  Jul  er  Jul ;  lige 
^ig  Ofe  lige  velsignet  for  Alle,  der  har  aabnc 
Hjerter,  og  kunne  synge  Glæden  ud  med  det  rette 
Barnesind. 

Det  gamle  Ord 

Aaret  er  aldrig  saa  lang, 
Juleaften  er  dog  trang! 

blev  i  Julen  stadfæstet  i  Præstegaarden ;  thi  For- 
beredelserne begyndte  længe  iforveien,  og  lagde 
Beslag  paa  alle  Kræfter,  selv  Børnenes.  De  bleve 
tagne  i  Brug,  deels  til  at  snitte  Pebernødder,  og 
deels  til  at  lave  de  meget  nødvendige  Pølsepinde. 
Til    det  Sidste    hørte   der  en  vis  Øvelse;    thi  det 

var  ikke  nok,  at  de  havde  den  bestemte  Længde, 
men  de  maatte  heller  ikke  være  for  glatte  eller 
for  skarpkantede.  Det  var  ikke  langt  fra,  at 
Børnene,  naar  Pølserne  med  Pindene  kom  paa 
Bordet  og  bleve  roste,  da  tilegnede  sig  en  stor 
Deel  af  Æren  for  Pindenes  Skyld.  Den  Gang 
havde  man,  naar  man  vilde  betegne  en  tynd 
Suppe,  det  Udtryk,  at  den  var  kogt  paa  en 
Pølsepind;  nu  seer  man  aldrig  Polsepinde,  og  de 
tynde  Supper  grassere  alligevel,  saa  Folk  har  vel 
fundet  paa  noget  Andet  at  koge  dem  paa. 

Endelig  kommer  Hoitidsaftenen ;  Tusmørket 
tager  til ;  Huusmoderen  kaster  det  sidste  Blik  over 
Alt  ude  og  inde,  for  at  see,  om  Alt  er  i  Orden. 
Solen  er  gaaet  ned,  den  store  Forsabbat  er  bc- 
g}mdt;  Præsten  sidder  paa  sit  Værelse  med  Tan- 
kerne paa  den  Dag  i  Morgen.  Børnene  komme 
frem,  lidt  undseelige  i  deres  Sondagsklæder; 
Karlene  staae  ude  ved  Brønden,  vadskende  sig  i 
Vandtruget  og  tørrende  sig  i  Vesteforet,  Pigerne 
gjore  deres  Toilette,  —  saa  slaaer  Klokken.  Der 
bliver  sat  to  Lys  paa  Bordet,  Præsten  træder  ind 
fra  Studerekammeret,   og  Festen  beg)^nder. 

Nu  træde  alle  Folkene  ind,  hver  med  sin 
Psalmebog,  Alle  tage  Plads,  det  mindste  Barn 
xpaa  Moders  Skjød »,  Præsten  intonerer:  «0p 
glædes  Alle,  glædes  nu!»  og  Alle  stemme  i.  Med 
at    Enhver    gav    den    anden    sin    Maand    med    et 

« Glædelig  Fest! >'   var  Julen  begyndt;   nu  forst  var 
den  bleven  til  Virkelighed. 

Indtil  denne  Akt  var  endt,  var  Middagsmaal- 
tidet  opsat;  nu  begyndte  det.  Spiseseddelen  lød 
altid  eens:  Ri.sengrød,  der  paa  de  fleste  Steder, 
forsynet  med  Kaneel  og  et  stort  Smørhul,  kom 
ind  i  et  stort  fælles  Fad,  Gaasesteg,  og,  som 
Dessert,  Æbleskiver. 

Naar  Maaltidet  var  endt,  Alt  var  ryddet  til- 
side, kom  Kortene  frem,  —  de  ældste  og  mest 
ukjendelige  kom  ud  i  Folkestuen,  de  mindre  ma- 
kulerede maatte  endnu  holde  denne  Jul  ud  —  og 
Spillet  begyndte.  Heri  deeltoge  Alle,  med  Und- 
tagelse af  Præsten,  der  næste  Morgen  Kl.  7  i 
Mulm  og  Mørke  skulde  kjøre  en  Miil  til  Annex- 
kirken,  og  det  bestod  i  Halvtolv  eller  «den  store 
og  den  lille  Comet»  om  Pebernødder.  Heraf  var 
der  to  Slags,  de  hvide  og  de  graa;  de  første 
vare  de  bedste,  derfor  naaede  de  i  Antal  aldrig 
de  sidste.  Man  kunde  være  vis  paa,  at  Gevinsten 
aldrig  blev  betalt  med  en  hvid,  men  altid  med 
en  graa,  og  var  det  muligt,  saa  blev  een  gjort 
til  to. 

Kl.  9  præcise  gik  Alle  i  Seng;  de  af  Bornene, 
der  laae  i  det  kolde  Værelse  mod  Nord,  hvor  der 
ikke  var  Tale  om  Kakkelovn,  klædte  sig  af,  hvor 
Væggene  skinnede  som  glimrende  Diamanter  af 
Salpeter  og  lis;  naar  de  vaagnede  næste  Morgen, 

var  Lagenet  foran  deres  Mund  saa  stivt  som  et 
Bræt;  men  Aftenens  Herlighed  havde  gjort  sin 
Virkning: 

De  havde  drømt  saa  sødt  om   Bethlehem, 

Og  var  det  end  forblommet, 

De  drømte  dog  sandt  om  Barnets  Hjem, 

Som  laa  i  Krybberummet. 

De  drømte,  de  legte  Jul  med  dem, 

Hvis   Sange  de  havde  fornummet.   — 

Man  kjendte  dengang  ikke  til  de  mange  sani- 
tære Forholdsregler,  som  Nutiden  anseer  for  en 
Nødvendighed,  endnu  mindre  til  de  mangfoldige 
smaalige  Bekymringer  for  Børnenes  Sundhed.  I 
den  Henseende  vare  Børnene  i  den  gamle  Præste- 
gaard  aldeles  frit  stillede,  og  dog  vare  de  ældste 
komne  ikke  lidt  frem  i  Aarene,  før  de  saae  nogen 
Læge  i  deres  Hjem.  Drengene  kjendte  hverken 
til  Under-  eller  Overtøj:  den  fønste  Overfrakke 
fik  den  ældste  Søn,  da  han  blev  Student;  han 
laante  den  ud  til  en  Fætter,  der  skulde  reise  en 
Tour,  og  han  saae  den  aldrig  mere.  Uden  noget 
om  Halsen,  med  aaben  Krave  og  bart  Bryst, 
færdedes  de  hele  Dagen  ude  i  Sne  og  lis;  med 
vaade  Fødder  og  med  kolde  « priklende«  Hænder, 
der  vel  kunde  smerte  til  Taarer,  kunde  de  vende 
hjem ;  men  sunde  Lunger  og  røde  Kinder  bragte 
de  ind  med  i  Stuen. 

De  to  ældste  Born  bleve  underviste  af  For- 
ældrene, indtil  Drengen,  ti  Aar  gammel,  blev 
sendt  i  Latinskolen.  Han  folte  det  i  Begyndelsen 
som  en  Befrielse;  thi  deels  stod  Faderens  Taal- 
modighed  ikke  altid  i  Forhold  til  hans  Fordringer, 
deels  var  Drengen  selv  hverken  flittig  eller  be- 
gavet. 

Da  Tiderne  forandrede  sig  lidt,  Borneflokken 
blev  storre,  holdtes  der  en  Lærerinde  til  en  meget 
billig  Løn,  senere  Huuslærer  af  større  eller  mindre 
Værdi.  En  af  disse  var  en  gammel  forfalden 
Student,  en  anden  en  lille  selvdannet  pukkelrygget 
Skolelærer,  der  havde  maattet  tage  sin  Afsked  for 
Svagelighed;  en  tredie  var  Seminarist,  men  en 
temmelig  bornert  Person  med  en  saa  indskrænket 
Synskreds,  at  det  var  ham  umuligt  at  udvide 
Børnenes;  hertil  kom,  at  han  var  temmelig  par- 
tisk. De  havde  ham  paa  den  Tid,  da  de  saa- 
kaldte  gudelige  Forsamlinger  begyndte,  og  Læreren 
hadede  disse  af  sit  ganske  Hjerte,  fordi  han  ikke 
havde  ringeste  Forstand  paa,  hvad  det  var,  der 
samlede  Folk.  Naar  der  derfor  var  det  Mindste 
i  Veien  med  et  af  Børnene,  var  hans  stadige 
Skjældsord  dette:  «Naa!  han  (hun)  horer  nok  til 
Konventikelbrodrene ! »  og  naar  denne  Dom  var 
afsagt,  fulgte  Straffen  uvægerlig. 

De  alleryngste  Born  havde  den  Lykke  at  have 


32 

en  dygtig,  from  og  kjærlig  Mand  til  Lærer;  og 
han  efterlod  dem  en  god  Arv. 

Der  holdtes  aarlig  Examen ;  men  den  gik  ikke 
af  uden  at  der  gik  megen  Ængstelse  forud,  baade 
for  Læreren  og  Børnene.  Fra  begge  Sider  blev 
der  forberedt  til  den  saa  godt  som  muligt;  men, 
naar  den  var  forbi,  var  det  som  om  et  Mareridt 
var  overstaaet.  Iblandt  Bornene  var  der  især  en 
lille  sød,  samvittighedsfuld,  meget  flittig  og  be- 
gavet Pige,  for  hvem  Examen  stod  som  en  sand 
Rædsel,  skjøndt  hun  maaskee  allermindst  havde 
Grund  til  at  frygte  for  Udfaldet.  Middagen  var 
forbi,  og  Kl.  to  skulde  Examen  begynde.  Da 
hun  gik  ud,  for  at  gaae  over  i  Sidehuset,  hvor 
Skolen  holdtes,  modtes  hun  af  den  store  Kalkun- 
hane, der  pustende  og  pludrende,  med  en  græn- 
seløs Vigtighed,  kom  hen  imod  hende;  hendes 
Hjerte  var  saa  forpint,  at  hun  standsede  foran 
den  med  de  Ord:  «0!  Lyksalige  Pludderkok  I 
Du  skal  ikke  til  Examen !» 

Ja!  der  var  mange  Mangler  og  mange  Savn 
i  den  gamle  Gaard,  og  man  følte  dog  saa  lidt  til 
dem;  opdagede  man  dem  ved  et  Besøg  paa  en 
af  Herregaardenc,  saa  glemte  man  dem  hurtig. 
En  stor  Velsignelse  har  de  bragt  Bornene;  de 
lærte  dem  i  en  tarvelig  og  stille  Barndom  ikke 
at  stille  større  Fordringer  til  Livet,  end  dette 
senere    kunde    indløse,    og    som    det.     Gud    være 

takket!  ogsaa  har  indlost  tilfulde.  Ingen  af  dem 
har  havt  større  Vexler  at  præsentere,  end  de  har 
kunnet  faae  betalt;  det  skyldes  deres  Barndom. 

Begge  Forældre  vare  troende  Mennesker,  og 
den  Tanke  faldt  dem  vist  aldrig  ind,  at  noget  af 
Børnene  kunde  falde  fra.  De  arbeidede  for  dette 
Maal  paa  den  Viis,  som  hørte  Tiden  til.  Der 
prædikedes  ikke  i  Hjemmet,  der  lød  ikke  bestan- 
dig Formaninger,  indklædte  i  Skriftsteder;  der  var 
maaskee  mindre  Bekjendelse  i  Ord  af  Troen,  end 
der  nu  vilde  have  været ;  men  at  den  var  tilstede, 
det  saaes  og  føltes  paa  Alt;  thi,  naar  Herren 
lover,  at  «hvo  som  troer  paa  ham,  af  hans  Liv 
skal  flyde  levende  Vandstrømme«,  saa  saaes  denne 
Vandstrøm  allevegne :  i  de  glade  Dage  som  inder- 
lig Taknemmelighed,  i  de  sørgelige  som  Ydmyg- 
hed og  Taalmodighed,  i  de  haabløse  som  det 
«levende>^  Haab,  der  gav  Sikkerhed  og  Frimo- 
dighed. 

Det  var  saadanne  Vandstrømme,  der  dem  selv 
ofte  ubevidst,   flod  ud  til   Børnene. 

Der  fortælles  os  et  Sted  i  Apostelen  Paulus's 
Liv,  da  den  romerske  Høvedsmand  havde  bundet 
ham  for  at  lade  ham  pidske,  at  han  lader  denne 
hente  for  at  advare  ham  med  de  Ord:  «Jeg  er 
romersk  Borger*.  Da  Høvedsmanden  svarer: 
»Hvorledes  er  du  fattige  Menneske  bleven  det; 
den  Ret  har  jeg  maattet  kjobe  for  en  høj  Priis.''* 

Den  gamle  Præstcgaard.  3 

bemærker  Apostelen  blot:  «Jeg  er  fodt  til  den». 
Børnene  i  den  gamle  Præstegaard  forlode  den, 
et  efter  et,  uden  at  noget  af  dem  tænkte  paa, 
at  der  kunde  være  anden  \^ei  for  dem  end  deres 
Forældres;  de  vare  fodte  til  den  samme  Tro,  og 
det  faldt  dem  aldrig  ind,  at  det  kunde  være  eller 
bliv^e  anderledes;  de  anede  ikke,  at  Mange  maa 
kjøbe  det  for  en  høi  Priis,  som  de  havde  faaet  i 
Vuggegave,  kjøbe  det  igjennem  Fald  og  Tvivl 
og  Anfægtelse  i  lange  Tider.  Naar  alle  Børnene, 
hvor  forskjellig  deres  Levevei  end  har  været,  ere 
gaaede  frem  i  fast  Overbeviisning  om  deres  Troes 
Sandhed  og  Styrke,  saa  skyldes  det  Vandstrøm- 
men fra  det  gamle  Hjem;  « Forældrenes  Velsig- 
nelse bygger  Børnenes  Huse». 

En  af  Nabopræsternes  Fruer  var  kommen  i 
Besøg  i  Præstegaarden ;  hun  var  en  usædvanlig 
elskelig  og  aandrig  Kone,  der  selv  havde  mange 
Børn,  og  hun  havde  talt  om  sit  Haab  for  disse. 
I  Samtalens  Løb  havde  hun  til  Huusmoderen 
yttret,  at  det  var  .sjælden,  at  der  i  Huse,  hvor 
der  var  mange  Børn,  ikke  gik  et  af  dem  tabt. 
En  af  de  smaa  Drenge,  en  Purk  paa  en  syv,  otte 
Aar,  havde  hørt  denne  Udtalelse,  og,  da  de 
Fremmede  var  reist,  gik  han  hen  og  lagde  græ- 
dende sit  Hoved  i  Moderens  Skjød,  idet  han  sagde: 

« Moder!  jeg  er  saa  bange !» 

« Hvorfor,  min  Dreng r» 

« Fordi  Fru  P.  sagde,  at  af  mange  Sodskende 
blev  der  gjærne  en  forloren  Søn,  og  det  bliver 
vist  mig!» 

«Nei!»  svarede  hun  med  et  moderligt  Kys, 
«det  bliver  ikke  Dig,  og  det  bliver  ingen  af  Eder, 
det  er  jeg  vis  paa,  fordi  jeg  hver  Morgen  og 
Aften  beder  for  Eder,  og  overgiver  Eder  til  vor 
himmelske  Fader,  for  at  han  kan  bevare  Eder 
Alle». 

Hendes  Spaadom  slog  til;  hun  mistede  ingen 
af  dem,  der  vare  hende  betroede. 

Den  ældste  Søn  var  bleven  Student,  og  sam- 
tidig en  Søn  af  en  af  Præstens  ældste  Venner. 
De  talte  om  Reisen  og  om  de  Unges  Ophold  i 
den  store  Stad;  men,  da  Præsten  yttrede,  at  det 
var  et  farligt  Liv,  fuldt  af  Fristelser,  og  han 
føiede  til:  « Hverken  Du  eller  jeg  kan  bevare 
dem ! »  svarede  Vennen  meget  rask :  «Ja,  jeg  for- 
langer ikke  af  min  Son,  at  han  skal  være  nogen 
Helgen » . 

De  skiltes  ad,  Afreisen  fra  det  gamle  Hjem 
nærmede  sig;  Hestene  vare  trukne  ud  for  at 
spændes  for;  men  Luften  var  saa  trykkende 
baade  for  Forældre  og  Søn.  Da  vinkede  Præsten 
Sønnen  hen  til  sig  og  førte  ham  ind  i  Studere- 
kammeret, der  gjemte  saa  mange  Minder  fra  Barn- 
dommen, og  Moderen  sad  der  allerede  med  Tor- 
klædet   for    sine    Øine.       Da    Doren    var    lukket, 

nogle  faa  Skilling;  det  forestillede  en  Mand 
med  sin  Kone,  der  tage  Afsked  med  en  Søn,  der 
skal  paa  Vandring,  og  som  staaer  midt  imellem 
dem  med  Ranselen  paa  R}ggen  og  udstrækker 
sin  Haand  til  Afsked. 

«Min  store,  kjære  Dreng!  Tag  dette  Billede 
med  dig;  Moder  og  jeg  har  skrevet  vore  Navne 
nedenunder,  for  at  Du  kan  forstaae,  hv^em  de  tre 
Personer  er.  Bær  det  hos  dig,  og  naar  det  Onde 
kommer,  saa  tag  det  frem,  $aa  kan  du  see  os 
som  vi  med  vor  hele  Kjærlighed  omfavne  dig, 
og  saa  vil  du  nok  faae  Kraft  til  at  sige  til  Fri- 
steren:   « Viig  bort  fra  mig!»» 

Moderen  stod  op  og  kastede  sig  om  Sønnens 
Hals;  hun  hviskede  sin  Afsked  saa  stille:  «Du, 
der  er  min  Stolthed,  det  veed  du,  og  hvis  Røst 
altid  har  havt  en  Klang  som  ingen  Andens,  fordi 
jeg  af  din  Mund  første  Gang  hørte  mit  kjæreste 
Navn:  «Mo'er!»  Du  vil  ikke  slaae  mig  feil;  thi 
saa  bryder  du  mit  Hjerte  i  Stykker;  naar  du  kom- 
mer tilbage,  saa  er  dit  Øie  og  dit  Smil  det  samme 
som  i  Dag.  Tag  nu  din  Moders  Kys  med  paa 
Veien,  og  Gud  velsigne  dig!> 

Vognen  var  kjort  frem,  de  maatte  rive  sig 
løs  fra  hinanden.  Sønnen  kjørte  langsomt  ud  ad 
Landeveien;  men  der  stod  en  Flok  paa  Høien  i 
Haven,     vinkende    med    deres    Lommetørklæder, 

indtil  Bakken  skjulte  dem  og  det  gamle  kjære 
Hjem  for  ham. 

Det  lille  simple  Skillingsbillede  er  gjemt  i 
tresindstyve  Aar;  det  har  vandret  vidt  omkring 
i  disse  Aar,  i  Krig  og  i  Fred ;  af  og  til  bliver 
det  taget  frem,  saa  taler  det  endnu  ligesaa  inder- 
ligt som  hin  Septemberdag,  og  stiller  Virkeligheden 
i  Mindets  Skikkelse  frem ;  thi  naar  det  lukkes  op, 
strømmer  der  en  Duft  ud  af  det,  som  levendegjør 
den  gamle  Kjærlighed  til  dem,  der  ere  dragne 
bort;   —  det  er  Sønnens  Jerichorose. 

Nu  er  den  gamle  Præstegaard  forsvunden, 
dens  Sted  kjendes  ikke  mere.  En  skjøn  Junidag 
blev  der  stukket  Ild  paa  den  af  en  lille  Tjeneste- 
dreng, der  ikke  vidste,  hvad  han  gjorde ;  og  inden 
en  Time  var  den  en  rygende  Tomt;  Alt,  hvad 
der  var  samlet  i  fyrretyve  Aar,  alt,  hvad  Hjertet 
havde  faaet  saa  kjært,  hvert  Stykke,  som  havde 
sin  Historie,  alt  var  borte.  Præsten  var  ikke 
hjemme,  da  Ulykken  skete,  han  var  flere  Miil 
borte  paa  en  Embedsreise;  en  Søn,  som  var 
hjemme,  blev  sendt  til  ham  for  at  bringe  ham 
den  sorgelige  Efterretning  saa  skaansomt  som 
muligt.  Dagen  efter  Branden  ventedes  han  hjem; 
han  og  hans  Hustru  vare  i  de  mange  Aar  saaledes 
voxede  sammen,  at  de  vare  «eet  Hjerte  og  een 
Sjæl».  Hun  havde  i  den  lange  Tid  saa  ofte  er- 
faret,  at  i  Prøvelsen  var  hun,   den  lille  skrobelige 

Kvinde,  den  stærkeste:  stærkere  end  han,  den 
høie  ranke  Mand.  Hun  sad  derude  paa  Udsigts- 
hoien  i  Haven  og  speidede  ud  imod  Bakken;  hun 
frygtede  for  at  Slaget  havde  været  for  haardt  for 
ham,  da  det  havde  truffet  ham  uden  hans  Støtte- 
stav. Nu  skimter  hun  Vognen,  reiser  sig,  gaaer 
ud  imod  ham,  og  naaer  ham  i  rette  Tid.  Han 
havde  allerede  seet,  at  der  slet  Intet  var  tilbage 
af  det  gamle  Hjem,  kun  en  Brandtomt,  hvorover 
de  store  svedne  Elmetræer  nu  stode  som  Sørge- 
aske;  i  det  Øieblik  sank  han  sammen,  og  da  hun 
naaede  ham,  var  en  Krampegraad  ved  at  bryde 
frem.  Da  tog  hun  hans  Hoved  imellem  sine 
Hænder,  og  gav  ham  Trøst  i  de  Ord:  « Fader! 
elskede  Fader!  Vi  kan  ikke  glemme  fyrretyve 
Aar,  fulde  af  usigelig  Naade,  over  en  eneste  Dags 
Sorg!>.  Det  var  for  ham  det  forlø.sende  Ord,  saa 
han  kunde  svare:  «Tak!  hvor  kunde  jeg  dog 
glemme  det.'   jeg  har  jo  dig  endnu !» 

«Det  er  ikke  godt,  at  Mennesket  er  ene;  jeg 
vil  gjøre  ham  en  Hjælp,  som  skal  være  hos  ham », 
saaledes  talede  Herren  i  Skabningens  Begyndelse, 
og  han  har  holdt  sit  Ord  rundt  om  i  den  hele 
vide  Verden;  jeg  veed  intet  Sted,  hvor  dette  Ord 
er  skjønnere  opfyldt  end  i  de  gamle  Præstegaarde. 

Gud  velsigne  fremdeles  Samlivet  derinde! 

Inden  jeg  forelobig  forlader  den  gamle  Gaard, 
maa  jeg  endnu  omtale  en  Egenskab  ved  den,  det 
var  Gjæstfriheden.  Den  fandtes  i  hoi  Grad;  Huset 
stod  ikke  alene  aabent  for  dem,  der  droge  forbi 
paa  den  alfare  Vei,  og  som  søgte  derind  for  at 
hvile  sig  en  Stund,  nei !  det  stod  aabent  for 
Enhver,   som  trængte. 

Det  var  en  nødvendig  Følge  af  de  fattige 
Tider,  at  Tiggeriet  var  almindelig  udbredt;  det 
antog  tilsidst  en  saadan  Udstrækning,  at  Sognet 
maatte  antage  en  stor,  stærk  Mand  til  « Stodder- 
konge« ;  hans  Hverv  var  det,  at  vise  alle  frem- 
mede Tiggere  udenfor  Sognets  Grændse,  og  navnlig 
at  passe  paa  de  saakaldte  «Natmandsfolk».  Disse 
droge  om  i  meget  store  Flokke;  Mændene  for- 
synede med  Glarmester-  og  Kjedelflikkerværktøj, 
Kvinderne  ofte  med  en  Vugge,  hvori  et  Barn  laa, 
paa  Ryggen,  og  paa  Brystet  med  en  Pose,  hvoraf 
et  storre  Barnehoved  stak  frem;  de  laa  ude  om 
Sommernætterne,  om  Vinteren  gjærne  i  Bøndernes 
Loer,  og  de  kunde  undertiden,  navnlig  paa  mindre 
stærkt  befolkede  Egne,  være  temmelig  nærgaaende. 
Det  kunde  hænde,  at  de  følte  sig  generede  af  en  for 
stor  Borneflok,  saa  lod  de  det  mindste  af  Børnene 
blive  tilbage  et  eller  andet  Sted  ved  en  befaret 
Vei,  og  saa  drog  de  videre. 

Saaledes  fandt  Præsten  engang,  da  han  vilde 
gaae    i  Marken,    et    spædt  Pigebarn    i  Veigroften 

ved  Havelaagen;  det  blev  dobt,  sat  i  Pleie,  og, 
da  hun  var  confirmeret,  kom  hun  til  at  tjene  hos 
en  rigtig  flink  Gaardmand.  Forunderligt  var  det; 
hun  havde  det  saa  godt  i  alle  Henseender;  men 
Fuglenaturen  var  i  hende,  Naturen  gik  over  Op- 
tugtelsen; da  den  forste  Natmandsflok  drog  forbi, 
kunde  hun  ikke  modstaae  Fristelsen,  hun  forlod 
Alt,  forsvandt,  og  kom  forst  tilsyne  mangfoldige 
Aar  efter,  da  hun  blev  afleveret  til  Fattigvæsenet. 
Hun  gik  altid  stille  omkring  og  indlod  sig 
ikke  gjærne  med  Andre ;  hun  var  trofast,  og  Alle 
vilde  gjærne  have  hende  i  Arbeide,  men  selv 
blandt  Fremmede  gik  hun  altid  grublende  omkring. 
Hvad  grublede  hun  over?  Ved  en  Hændelse  kom 
det  engang  frem;  hun  nærede  kun  eet  Ønske 
endnu  i  Livet,  nemlig  det,  at  hun  kunde  komme 
til  Alters.  For  at  hun  kunde  naae  dette  Maal, 
tog  Præsten  hende  til  sig,  for  at  gjennemgaae 
hendes  Bornelærdom  med  hende,  og  det  viste  sig 
da,  at  medens  Læsning  og  Skrivning  var  fuld- 
stændig glemt,  saa  var  Børnelærdommen  det  ikke; 
men  Alt  laa  saaledes  hulter  til  bulter,  blandet 
med  de  meest  forskjellige  Ting,  at  det  syntes 
uoverkommeligt  at  faae  det  bragt  i  nogenlunde 
Sammenhæng.  Hun  forklarede,  at  hun  i  de  mange 
Aar  stadig  havde  vandret  omkring,  meest  i  Øster- 
rig og  Ungarn,  og  næppe  nogensinde  havde  været 
flere  Dage  paa  eet  Sted.    Der  var  bestandig  Noget, 

der  drog  hende  opad,  og  som  voldte  hende  Uro; 
i  Kirke  havde  hun  aldrig  turdet  komme,  men  saa 
snart  hun  kom  forbi  en  Skole,  droges  hun  med 
usigelig  Længsel  efter  Børnene,  og  bad  da  Læ- 
reren, om  hun  ikke  maatte  sidde  et  Øieblik  inden- 
for Døren,  mens  han  havde  Religion.  Naar  hun 
da  syntes,  at  nu  kunde  hun  ikke  rumme  mere, 
saa  gik  hun  atter  bort,  og  tænkte  over  det,  hun 
havde  hørt,  lagde  det  sammen  med  hvad  hun 
havde  faaet  andetsteds,  og  saaledes  vandrede  hun 
grublende,  til  hun  atter  fandt  en  Skole.  Ved 
denne  Maade  at  lære  paa  naaedes  det,  at  Alt  laa 
imellem  hinanden;  den  dybeste  Sandhed  laa  ved 
Siden  af  den  meest  barokke  Vildfarelse,  og  der 
udgik  Svar,  som  vidnede  om  begge  Dele.  Men, 
Gud  v^re  lovet!  naar  et  Menneske  «er  af  Sand- 
hed«, saa  nøies  Vorherre  jo  med  saa  lidt,  saa  lidt 
fra  vor  Side,  og  hun  var  virkelig  af  Sandheden,  hun 
naaede  den  store  Glæde  at  komme  til  Herrens 
Bord;  —  saa  var  der  ikke  mere  for  hende  at 
leve  for,    —  og  hun  gik  bort  kort  efter. 

Da  det  blev  paalagt  alle  Øvrighederne  i  Jyl- 
land, at  der  paa  en  og  samme  Dag  skulde  holdes 
en  Razzia  paa  alle  de  omvandrende  F'olk,  bleve 
disse  samlede  og  tilsidt  henviste  hver  til  sit 
Hjemsted,  og  dermed  hørte  denne  Plage  for  en 
stor  Deel  op. 

'Sien  «de  Fattige  have  I  altid  hos  Eder»,   det 

viste  sij^  ogsaa  her;  Antallet  af  disse  var  meget 
stort;  navnlig  henimod  Jul  var  Døren  aldrig  lukket. 
Præsten  kom  op  ad  Gaarden  og  mødte  en  stor 
Flok  med  fyldte  Kurve;  da  han  kom  ind  sagde 
han  til  sin  Kone: 

«Jeg  synes  næsten,  at  det  bliver  formeget !» 

«Ja,  det  synes  jeg  rigtignok  ogsaa;  endnu  er 
det  næppe  Middag,  og  her  har  dog  været  to  og 
tredive  i  Dag». 

«Det  kan  virkelig  ikke  blive  ved  at  gaae  saa- 
ledes » . 

«Nei!  det  er  jeg  enig  i;  vil  Du  sige  det  til  dem». 

«Sige  det  til  dem?» 

Dermed  gik  han,  og  der  blev  Intet  sagt;  siden 
forandrede  Tiderne  sig,  men  indtil  det  skete,  var 
Præstegaarden  de  Fattiges  Asyl. 

Der  laa  i  det  Hele  taget  en  meget  stærk 
dragende  Magt  i  den  gamle  Gaard,  uden  at  det 
egentlig  er  let  at  sige,  hvori  den  laa;  der  kom  en 
Mængde  t" remmede,  og  de  kom  atter  og  atter  igjen. 

Jeg  havde  en  god  Ven,  som  en  Dag  noget 
før  Middag  kom  hjem  og  fortalte  sin  Kone,  at 
han  havde  truffet  nogle  gamle  Bekjendte  paa 
Gaden,  og  dem  havde  han  bedt  om  at  komme 
til  Middag.  Da  hun  tilsyneladende  blev  meget 
ubehagelig  overrasket,  fordi  hun  intet  Extra  havde 
at  give  dem,  svarede  han:  «0!  bryd  dig  slet 
ikke    om    det,    sorg    blot    for  et   venligt  og  glad 

Ansigt  i  Tallerkenen;  det  er  Ho  vedsagen ».  Der- 
som det  slaaer  til,  saa  er  Gaaden  med  Hensyn 
til  de  mange  Fremmede  i  Præstegaarden  rigtignok 
lost;  thi  milde  og  venlige  Ansigter  vare  de  altid 
sikkre  paa  at  møde  saavel  hos  Præsten  som  hos 
hans  Kone. 

Men  til  disse  to  maa  det  ganske  vist  indskræn- 
kes. Børn  pleie  ellers  gjærne  at  ville  see  Frem- 
mede, men  det  var  paa  ingen  Maade  Tilfældet 
her;  mere  ugjæstfrie  Skabninger  findes  ikke.  Jeg 
kan  næppe  angive  Aarsagen;  maaskee  var  det, 
fordi  de  vare  sig  selv  nok,  maaskee  fordi  deres 
rolige  og  ensformige  Liv  blev  afbrudt;  et  Bidrag 
var  den  ueftergivelige  Omklædning  og  den  fatale 
Præsentation. 

Saasnart  en  Vogn  saaes  eller  hortes,  gav  Bør- 
nene sig  ikke  Tid  til  nærmere  Undersøgelse,  de 
forsvandt;  thi  hvem  det  saa  var,  saa  var  det  en 
Fjende.  De  gav  den  samme  Forestilling  som  en 
Slags  Natinsekter  i  gamle  Huse,  i  Mørket  vrimle 
de  paa  Gulvene,  men  i  samme  Øieblik  Nogen 
træ-der  ind  med  et  Lys,  fare  de  ind  i  deres  Smut- 
huller og  skjule  sig.  Bleve  Børnene  ikke  ganske 
overraskede  ved  et  aldeles  uventet  Angreb,  saa 
foer  de  ud  ad  Døren,  bort,  blot  bort;  men  var 
Retraiten  ad  denne  Vei  dem  afskaaren,  saa  ud 
igjennem  Vinduerne,  ud  i  Haven  eller  Marken, 
for  at  afvente,  hvad  Tiden  vilde  bringe. 

Var  det  til  al  Held  kun  et  kort  Besøg,  til 
Eftermiddags  The  Kl.  fem,  saa  lode  de  sig  slet 
ikke  see;  men  bleve  de  Fremmede  til  Aften,  saa 
maatte  de  tilsidst  bide  i  det  sure  Æble,  og  liste 
sig  ind  ad  en  Bagdør.  Der  kunde  endnu  i  den 
ældre  Tid  vindes  en  Smule  Udsættelse;  thi,  naar 
de  vare  smuttede  ind  i  Kjokkenet,  bleve  de  mod- 
tagne af  et  stort  Baal  paa  Skorstenen,  hvor  der 
hang  en  Gaas  eller  en  Kalkun  paa  Spid.  Kunde 
Kokkepigen  nu  forbarme  sig  over  et  Par  af  dem, 
og  sætte  dem  til  at  dreie  Spiddet,  saa  havde  de 
jo  en  Undskyldning  til  at  forhale  Indtrædelsen; 
og  hvilken  Glæde  var  det  desuden  ikke,  naar  de 
ikke  blot  dreiede,  altid  uvægerlig  i  det  samme 
rolige  og  langsomme  Tempo,  men  især,  naar  de 
dyppede  Kosten  i  Fløden  og  overstænkede  Stegen 
dermed,  saa  Ilden  gnistrede  og  sprudede  af  de 
Stænk,   der  faldt  ned  i  den. 

Men  som  al  Ting  i  Verden  faaer  en  Ende,  saa- 
ledes  ogsaa  dette  Arbeide,  og  nu  stod  det  Værste 
tilbage :  Indtrædelsen  i  Stuen  og  Præsentationen 
for  de  Fremmede.  Bornene  bleve  pudsede 
op,  de  gik  til  Dagligstuedøren,  lyttede,  vendte 
om,  fordi  de  ikke  fandt  Øieblikkct  passende;  de 
kom  igjen,  havde  Haanden  paa  Laasen,  men 
vendte  atter  om ;  —  saa  kom  pludselig  en  Voxen 
uventet  ud  af  Døren,  de  vare  opdagede,  og  de 
maatte  ind.      Hvilken  Tortur!    Jeg  tor  ikke  inde- 

staae  for,  at  denne  Pine  blev  bestandig  hos  dem 
alle,  men  om  en  af  dem  veed  jeg,  at  den  hængte 
ved  i  mange  Aar,  i  mange  forskjellige  Stillinger, 
i  Krig  som  i  Fred,  og  at  det  forst  efter  megen 
Overvindelse  lykkedes  ham  at  være  sig  selv,  naar 
han  traadte  ind  i  et  stort  Selskab. 

Det  var  Landsbybørn;  de  vare  ingenlunde 
uopdragne,  heller  ikke  mere  keitede  i  deres  Frem- 
træden end  mangfoldige  andre  Børn;  men  de  var 
dog  Landsbybørn,  uberørte  af  den  store  Verdens 
Former  og  Fordringer,  og  som  dengang  heller 
aldrig  ønskede,  at  det  nogensinde  skulde  blive 
anderledes. 

En  særegen  Aarsag  til  denne  «Fjalethed»  var 
vel  nok,  at  de  forud  vidste,  at  de  som  oftest 
skulde  optræde  som  Sangere  for  de  Fremmede. 
De  vare  alle,  uden  Undtagelse,  komne  til  Verden 
med  rene  og  smukke  Stemmer;  det  horte  dem 
alle  til,  at  de  havde  sunget  i  Vuggen.  Da  den 
ældste  Son  næppe  var  halvtredie  Aar  gammel, 
kom  den  høieste  Embedsmand,  Stiftamtmanden, 
paa  en  P2mbedsreise  til  Præstegaarden ;  han  var 
en  venlig  gammel  jævn  Mand,  en  stor  Børneven, 
som  havde  hørt  om  dette  Vidunderbarn,  og  der- 
for endelig  vilde  høre  Drengen  synge.  Barnets 
Undseelse  var  ikke  til  at  overvinde,  for  det  fik 
Lov  til  at  staae  i  en  Krog,  med  det  lille  Ansigt 
vendt  ind  imod  Væggen;  saa  sang  det 

Fryd  dig  ved  Livet 

I  dine  Ungdomsaar  o.  s.  v. 

men   jeg    tvivler    paa,    at    disse  Ord  fandt  nogen 
Gjenklang  i  hans  eget  lille  Hjerte. 

Sangen  dannede  en  betydelig  Hjælp  til  at  for- 
slaae  Tiden  for  Gjæsterne.  Dersom  Præsten 
havde  nogen  Afgud,  saa  var  det  Musiken;  og 
det  var  det  ikke  alene  i  hans  kraftige  Alder,  men 
ogsaa  i  hans  hoie  Alderdom.  Havde  den  i  hans 
Ungdom  havt  en  henrivende  Magt  over  ham,  saa 
beholdt  den  denne  ogsaa  i  den  sidste  svære  og 
smertelige  Sygdom;  da  var  det,  saa  snart  han 
horte  Toner  fra  Sideværelset,  som  om  han  op- 
levede Psalmens  Ord: 

Jeg  fornemmer  Folkestemmer 
Bølge  hen  i  Englekor ; 
Tonestrømme  om  mig  svømme 
Og  forkynde,   Gud  er  stor! 
O I  hvor  da  min  Sjæl  kan  sige 
Glad  Farvel!  til  Verdens  Rige, 

—  Og  dog  trillede  den  ene  store  Taare  ned  ad 
den  gamle  Kind  efter  den  anden;  thi  det  kan 
ofte  falde  saa  svært,  at  «sige  Verden  retFarvel». 
I  den  første  Tid  indskrænkede  Musiken  sig 
til  Sang  med  Guitar;  og  hver  Aften  gik  Præsten 
op  og  ned  med  sin  Violin,  som  han  i  sin  Stilling 
som  Huuslærer  i  et  meset  musikalsk  Huus  havde 

lært  at  spille  mere  end  almindelig  godt;  naar 
han  da  spillede  Rodes  talende  Melodier  med  Va- 
riationer, havde  han  en  meget  taknemmelig  Til- 
horerkreds.  Da  Børnene  voxte  til  og  lærte  et 
eller  andet  Instrument,  da  Tiderne  tillode,  at  der 
blev  anskaftet  et  ældre  brugt  Klaver  —  som  Præ- 
sten aldrig  undlod  at  præsentere  med  den  Be- 
mærkning, at  «det  var  af  Marschals«,  —  da 
nøledes  man  ikke  med  det  Gamle,  men  der  blev 
arrangeret  baade  Trioer  og  Kvartetter. 

Der  maatte  ganske  vist  vises  en  vis  Opfind- 
somhed, for  nogenlunde  at  instrumentere,  og  der 
maatte  gjores  mange  Kunster;  thi  at  udføre  de 
oprindelige  Stemmer,  som  de  vare  skrevne,  derom 
kunde  der  navnlig  i  Begyndelsen  ikke  være  Tale. 
Præsten  eiede  et  sjælden  smukt  og  kostbart 
Instrument,  en  Viola  da  Gamba,  som  han  havde 
faaet  foræret  af  en  Adelsmand,  der  havde  kjobt 
det  i  Neapel;  det  havde  et  bredt  Gribebrædt  af 
Ibenholt,  indlagt  med  Perlemoer;  istedetfor  de 
oprindelige  sex  Strenge  fik  det  nu  fire  Cello- 
strenge, og  beholdt  en  mærkelig  blød  og  ind- 
smigrende Tone.  Første  Violin  tilfaldt  den  ældste 
Son ;  men  dersom  han  maatte  overtage  Bratschen, 
blev  der  taget  tiltakke  med  en  Floite. 

Da  den  ældste  Datter  havde  lært  at  spille  paa 
Fortepiano,  avancerede  man  til  de  skjonne  Trioer 
af  Mozart,   Beethoven  og  Mendelssohn. 

Hvor  det  var  skjont!  og  med  hvilken  Andagt 
blev  der  baade  spillet  og  hort.  De  ere  borte, 
de  der  spillede;  Viola  da  Gamba  brændte,  den 
gamle  Præstegaard  er  forsvunden;  men  Tonerne 
fra  de  Timer  leve  endnu,  og  hver  Gang  en  af 
Melodierne  vende  tilbage,  maa  den  ældste  Son 
holde  Haanden  for  Øinene;  thi  de  Minder,  der 
ligge  skjulte  i  disse  Toner,  blive  for  stærke. 


II. 


1  Dronning  Dagmars  Vise  hedder  det  jo : 

Da  Kong:en  red  over  Randbøl  Hed' 
Da  fulgte  hannem  femten  Svende, 
Men  der  han  kom  over  Ribe  Bro 
Da  red  den   Herre  alene! 

Det  er  vel  ikke  saa  sjælden  gaaet  Forfattere 
paa  lignende  Maade:  en  heel  Deel  Læsere  har 
begyndt  paa  en  af  deres  Boger,  lidt  efter  lidt 
under  Læsningen  er  den  ene  falden  fra  efter  den 
anden,  saa  til  sidst  —  red  den  Herre  alene. 

Idet  jeg  nu  kommer  til  et  nyt  Afsnit  af  min 
Bog,  føler  jeg  en  vis  Frygt  for,  at  det  Samme 
vil  overgaae  mig,  og  derfor  vil  jeg  helst  strax 
sige,  hvad  Indholdet  bliver,  for  ikke  at  bedrage 
Nogen. 

Hidtil  har  Bogen  handlet  om  den  gamle 
Fræstegaard,  og  om  Livet  i  den;  det  folgende 
Afsnit  gaaer  videre.     Ligesoni  en  Fræstegaard  er 

Den  gamle  Fræstegaard.  4 

uadskillelig  fra  en  Kirke  og  en  Kirkegaard,  saa- 
ledes  er  jo  ogsaa  Præstens  Liv  i  Hjemmet  uad- 
skillelig fra  hans  hele  geistlige  Virksomhed ;  ja, 
man  tør  vel  sige,  at  ligesom  det  Ord,  der  lyder 
fra  Prædikestolen,  altid  maa  minde  Tilhørerne 
om:  «Gak  hen  og  gjor  det»,  saaledes  lyder  det 
ogsaa  for  enhver  Præst,  der  er  et  Vidne  for  sin 
Herre:  «Siig  ikke  mere  end  du  selv  kan  staae 
ved,  men  gaa  nu  hjem  med  det,  som  Herren 
har  givet  dig  saavel  som  de  Andre ;  lev  nu  i  det 
og  af  det  i  dit  Hjem,  at  du  næste  Søndag  kan 
« staae  ved»  mere  end  den  sidste ». 

Det  er  derfor  min  Hensigt  i  dette  Afsnit  at 
give  en  Skildring  af  Præsten,  som  vi  nu  kjende 
lidt  til  fra  Præstegaarden,  i  Kirken  og  i  hans 
Menighed.  For  at  alle  femten  ikke  lige  strax 
skulle  falde  fra,  vil  jeg  navnlig  bede  mine 
unge  Præstevenner  om  endnu  at  følge  et  lille 
Stykke  med;  thi  selv  om  de  ikke  skulde  finde 
Noget,  —  Tiden  er  jo  gaaet  frem  paa  mange 
Maader  —  som  de  mene,  at  der  kan  tjene  dem 
til  Efterfølgelse,  saa  vil  der  dog  maaskee  kunne 
findes  noget  Lidet,  som  det  kan  være  værd  for 
dem  at  tænke  lidt  nølere  over. 

Dette  saa  meget  mere,  som  en  Deel  af  det 
F'ølgende  er  fremkommen  i  en  særegen  Anled- 
ning. 

Da. den  ældste  Søn  var  naaet  saa  vidt,  at  han 

kunde  hjælpe  Faderen  i  hans  besværhge  Embede, 
da  var  det  dennes  inderhge  Bøn,  at  han  maatte 
bh  ve  til  Glæde  for  hans  gamle  kjære  Menighed, 
og  han  tillod  derfor  ikke,  at  Sønnen  begyndte 
med  at  gaae  paa  egen  Haand,  det  vil  sige,  uden 
at  veiledes  af  den  Erfaring,  Faderen  havde  vunden 
i  de  mange  Aar;  han  søgte  at  forberede  ham. 
saa  godt  han  formaaede. 

Dersom  Sønnen  derfor  ved  det  mundtlige  eller 
skrevne  Ord  har  haft  den  Lykke  at  være  til 
Glæde  for  Nogen,  saa  har  han,  næst  Gud!  at 
takke  den  Fader  for  det,  som  saa  kjærlig  førte 
ham  ind  paa  Veien. 

Jeg  har  derfor  tænkt  mig,  at  der  maaskee 
kunde  være  andre  unge  Præster,  hvem  det  kunde 
interessere  at  vide,  hvad  den  Gamle  havde  at 
betroe  den  Unge,  og  hvorledes  han  selv  udrettede 
den  Gjerning,  der  er  fælles  for  gamle  og  unge 
Præster. 

Nu  har  jeg  forklaret  mig  forud,  og  maa  saa 
overlade  Enhver  selv  at  afgjore,  om  han  vil 
standse  paa  Randbøl  Hede,  eller  han  vil  følge 
med  til  Riber  Bro. 

Det  vil  maaskee  være  rigtigst  at  begynde  med 
at  beskrive  Præstens  Person  lidt  nøiere. 

Han  var  en  smuk  Mand,  temmelig  høi;  bag 
Brillerne  skjulte  sig  et  Par  Øine,  der  til  sine 
Tider  kunde  være  strænge,  men  som  i  Regelen 
vidnede  om  det  bløde  og  varme  Hjerte,  der 
boede  i  ham.  Det  første  Indtryk,  den  Fremmede 
fik  af  ham,  naar  han  traadte  frem,  var  vistnok, 
at  han  var  en  Mand,  der  forstod  at  bruge  Myn- 
dighed, baade  i  Tale  og  i  Handling,  og  at  han 
havde  en  Villie,  der  var  vant  til  at  blive  sat 
igjennem. 

Denne  Myndighed  var  ikke  paataget,  som  den 
jo  undertiden  kan  være;  den  var  saaledes  smeltet 
sammen  med  hans  Natur,  at  Børnene,  medens 
de  vare  smaae,  havde  stor  Respekt  for  den.  Se- 
nere, da  de  bleve  voxne,  faldt  dette  Indtryk 
aldeles  bort;  da  kom  det  fortrolige  Samliv  frem, 
hvor  Intet,  hverken  fra  hans  eller  deres  Side, 
behøvede  at  skjules.  Da  kom  hans  Hjerte  til 
sin  fulde  Ret,  og  viste  sig  blandt  Andet  deri,  at 
skulde  han  tale  til  nogen  af  dem,  ved  en  eller 
anden  betydningsfuld  Leilighed,  da  formaaede 
han  det  ikke  uden  efter  en  haard  Kamp  for  at 
holde  sin  Følelse  tilbage. 

Han  var  af  Naturen  en  begavet  Mand,  og 
dertil  kom,  at  han  havde  en  mærkelig  sympathc- 
tisk  Røst.      Den    var    ikke    stærk,    men    hvor  var 

den  dog  gribende,  og  saa  boielig,  at  den  kunde 
trænge  ned  til  det  Allerdybeste,  enten  den  saa 
lod  fra  Prædikestol  og  Alter,  eller  naar  den 
næsten  hviskende  blev  ledet  ind  i  den  Syges 
eller  Døendes  Øre.  Bønderne  havde  en  tydelig 
Fornemmelse  heraf,  og  derfor  sagde  de  om  ham, 
«at  han  var  en  Engel  paa  Prædikestolen,  men  en 
reen  Djævel,  naar  han  kom  for  Alteret». 

Det  maatte  for  en  ikke  ringe  Deel  tilskrives 
Stemmen,  at  han  var  en  saare  heldig  Leiligheds- 
taler;  han  kunde  spille  paa  alle  Hjertets  Strenge. 

Han  var  en  ung  Mand,  da  han  blev  kaldet 
til  sin  store  Menighed ;  og  ligesom  han  altid,  selv 
som  gammel  Mand,  aldrig  gik  paa  Prædikestolen 
uden  en  vis  Ængstelse  og  en  levende  Følelse  af 
sit  store  Ansvar,  saaledes  gik  han  med  samme 
Sind  til  sin  Tiltrædelsesprædiken. 

Bøndernes  Hukommelse  var,  dengang  vist  langt 
meer  end  nu,  forbausende,  naar  det  gjaldt  om  at 
erindre  en  Prædiken,  hvori  der  var  en  ordentlig 
Gang.  Jeg  har  fra  den  Tid  P2xempler  paa,  at 
enkelte  flittige  Tilhørere  kunde  gjengive  den  næ- 
sten Ord  til  andet,  ligesom  de  ogsaa  flere  Aar, 
efter  at  en  Prædiken  var  holdt,  kunde  sige: 
«Kan  De  huske,  at  den  og  den  Sondag  talte  De 
disse  Ord  til  os?» 

Saaledes  gik  det  ogsaa  med  Præstens  Tiltræ- 
delsesprædiken, den  bevaredes  paa  Manges  Læber 

saalænge  den  Slægt  levede,  der  havde  hørt  den; 
vel  ikke  mindst,  fordi  Formen  var  saa  forskjellig 
fra  den,  hvori  den  Slags  Prædikener  i  den  Tid 
holdtes,   navnlig  var  Slutningen  det. 

Denne  lod  nemlig  saaledes: 

« Efter  at  have  udlagt  Dagens  skjønne  Evan- 
gelium for  Eder,  efter  den  Naade,  der  blev  mig 
given,  maa  jeg  slutte  med  at  tale  Noget  om  mig 
selv,  som  nu  ikke  alene  skal  bygge  og  bo  iblandt 
Eder,  men  som  skal  være  Herrens  Vidne  for 
Eder.  Jeg  siger  ikke,  at  jeg  skal  være  Eders 
Veileder;  thi  Veilederen  er  fælles  for  Eder  og 
mig,  Jesus  Christus;  jeg  skal  kun  være  et  Vidne 
om  og  for  ham  og  hans  Naade;  og  det  staaer 
saa  sikkert  for  mig,  at  jeg  kan  ikke  fremføre 
andet  Vidnesbyrd  end  det.  Herren  selv  har  givet 
og  vil  give  mig.  Ikke  alene  som  en  ung  Mand 
i  Alder  kommer  jeg  til  Eder,  men  ogsaa  som 
ung  i  Tro,  og  jeg  er  ikke  istand  til  at  give  mere 
end  jeg  har;  jeg  kan  ikke  laane  hos  Andre  eller 
tage  paa  Borg,  og  give  det  ud  for  mit  Eget ; 
derfor  beder  jeg  Eder  herinde,  som  ere  langt 
videre  i  Vorherres  Jesu  Christi  Erkjendelsc,  langt 
mere  prøvede  i  Tro  og  fremskredne  i  Kjærlighed 
end  jeg,  at  I  ville  tage  imod  mig  som  jeg  er,  og 
have  Taalmodighed  med  mig,  mens  jeg  mere  og 
mere  skrider  frem  ad  den  Vei,  som  fører  til 
Livet.    Jeg  retter  den  Bøn  til  Eder,   som  høre  til 

de  Gamle  i  Troen,  at  I  ikke  ville  forlade  denne 
Forsamling  og  mig,  men  at  I  for  mig  ville  være, 
hvad  Aron  og  Hur  vare  for  Moses  under  Kam- 
pen, bede  for  mig,  at  jeg,  som  Tiden  gaaer,  kan 
blive  mere  og  mere  frigjort  ved  Sandheden,  saa 
jeg  kan  blive  et  rigtigt  Herrens  Vidne  for  Eder». 

Det  blev  senere  fortalt,  at  disse  Ord  havde 
gjort  et  meget  forskjelligt  Indtryk  paa  Tilhørerne, 
der  ikke  vare  vante  til  den  Slags  Tale.  Nogle 
havde  meent,  at  det  var  underligt,  at  den  Mand, 
der  skulde  være  deres  Lærer,  vilde  begynde  med 
den  Bekjendelse,  at  han  skulde  lære  af  dem;  det 
passede  ikke,  syntes  de,  til  en  Præsts  Værdighed, 
men  de,  til  hvem  Talen  egentlig  var  henvendt, 
forstode  den,  og  opfyldte  hans  Bøn  om  « aldrig 
at  forlade  vor  egen  Forsamling«. 

Hans  Værdighed  havde  ikke  taget  nogen 
Skade. 

Hertil  bidrog  ikke  saa  lidt  en  Begivenhed, 
som  vakte  megen  Opsigt  i  Menigheden. 

Præstens  Formand  havde  kun  været  i  Embedet 
i  elleve  Maaneder;  han  havde  for  et  halvt  Aar 
siden  fort  sin  unge  Brud  ind  i  Præstegaarden,  da 
han  efter  et  Par  Dages  Sygeleie  døde,  to  og  tre- 
dive Aar  gammel.  Dodsaarsagen  var  en  Lunge- 
betændelse, som  han  en  P'asteonsdag  havde  paa- 
draget  sig  ved  Uforsigtighed.  Om  denne  Sag 
havde    dog    alle  Sognebeboerne   en  ganske  anden 

Meninsj.  Der  boede  i  Annexet  et  ældre  Fruen- 
timmer, som  af  alle  fjærn  og  nær  var  stemplet 
som  en  rigtig  udlært  Hex,  og,  naar  hun  kom 
rokkende  med  sin  lange  Kjæp,  gik  Folk  helst 
tilside;  naar  hun  ikke  var  tilstede,  blev  hun  aldrig 
kaldt  andet  end  Kirsten  Hex.  At  hun  virkelig 
var  en  Hex,  derom  var  der  og  kunde  der  billig- 
viis  aldeles  ikke  være  nogen  Tvivl,  ikke  alene 
fordi  hun  kunde  gjore  Kreaturer  syge,  udfinde 
Tyve,  ikke  alene  fordi  der  altid  stod  et  Kosteskaft 
bag  hendes  Kjokkendor  til  Brug  St.  Hans  Aften, 
naar  hun  drog  til  Bloksbjerg,  men  fordi  hun  havde 
en  Søn,  som  hun  havde  indviet  i  nogle  af  sine 
Konster.  Medens  Moderen  var  meget  ondskabs- 
fuld, var  Sønnen  Skikkeligheden  selv,  saa  han 
fortrædigede  aldrig  noget  Menneske;  men  det 
havde  Mange  seet,  da  han  tjente  hos  en  Gaard- 
mand,  at  naar  han  om  Sommeren  laa  paa  Marken 
og  «slogHjul»,  saa  kunde  man  see  de  skjonneste 
Slotte  og  Paladser,  som  hurtigt  forsvandt  igjen. 
Dette  Syn  havde  der  været  altfor  mange  veder- 
hæftige Vidner  til,  saa  det  kunde  ikke  drages  i 
nogensomhelst  Tvivl,  dersom  man  da  ikke  vilde 
gaae  for  at  være  et  reent  vantro  Menneske. 

Medens  Mange  vare  enige  om,  at  de  havde 
seet  Tegn  nok  baade  paa  Kirstens  og  Sønnens 
Magt,  saa  er  Følgende  en  uimodsigelig  Kjends- 
gjerning.     Da    den    afdøde  Præst  en  Fasteonsdag 

kom  til  Annexet  og  gik  ind  i  Kirken,  saae  han 
Hexen  staae  i  Vaabenhuset  med  en  sort  Hund; 
da  han  saae  Degnen,  anmodede  han  denne  om  at 
sørge  for,  at  Hunden  ikke  kom  ind  og  forstyrrede 
Gudstjenesten.  Skjøndt  den  gamle  hæderlige  Degn, 
der  hørte  til  anden  Aprils  Heltene  og  havde  mistet 
sin  ene  Arm  i  Kongedybet,  slet  ikke  var  videre 
dristig  ved  at  bringe  Præstens  Befaling  til  Hexen, 
saa  maatte  han  dog  gjore  det,  men  han  fik  det 
Svar,  «at  hvor  hun  var,  skulde  ogsaa  hendes 
Hund  være,  og  de  havde  begge  Ret  til  at  komme 
i  Kirke«.  Da  han  imidlertid  forsikkrede  hende, 
at  hun  maatte  opfylde  Præstens  Paalæg,  gik  hun 
ud  med  de  Ord:  «Ja!  ja!  maa  jeg  ikke  komme  i 
Kirken,  saa  siig  til  Præsten,  at  jeg  skal  være 
ham  Kone  for,  at  han  aldrig  mere  skal  komme 
paa  Prædikestolen  her». 

Det  gik  virkelig  ogsaa  saaledes;  thi  næste 
Søndag  var  den  unge  Mand  død. 

Nu  kom  den  nye  Præst  og  den  samme  Historie 
gjentog  sig,  akkurat  paa  samme  Maade:  Hexen 
og  Hunden  var  i  Vaabenhuset,  Forbudet  blev 
givet,   og  hun  gav  det  samme  Svar  som  sidst. 

Det  var  en  meget  kold  Dag,  Præsten  havde 
en  halv  ]\Iiil  hjem,  som  han  tilbagelagde  kjorende 
og  siddende  i  en  af  de  saakaldte  magelige  Doktor- 
stole. Da  han  holdt  for  Døren,  og  Trappen  blev 
sat  til  Vognen,    var  det  ham   ikke  muligt  at  rore 

sig  eller  reise  sig  for  et  voldsomt  c<HoId»  over 
Lænden;  man  maatte  bære  ham  ind,  og  han  gik 
tilsengs. 

Efter  at  have  ligget  et  Par  Dage  gik  Ondet 
over,  og  næste  Søndag  stod  han  atter  paa  sin 
Prædikestol;  men  fra  den  Time  af  var  det  klart 
nok  for  Alle,  der  vilde  troe,  at  der  havde  staaet 
en  Kamp  mellem  den  Stærkere  og  den  Stærke; 
men  at  Præsten  havde  seiret  i  Striden,  forringede 
ikke  hans  Værdighed. 

Hexen  selv  havde  en  Følelse  af,  at  hendes 
Magt  var  brudt,  hun  trak  sig,  som  den  Over- 
vundne, mere  og  mere  tilbage,  og  Præsten  og 
hun  mødtes  ikke  mere.  Hun  havde  i  mange  Aar 
ikke  været  til  Alters,  vel  sagtens,  fordi  hun  ikke 
vilde  træde  sin  gamle  Modstander  under  Øinene; 
men,  da  den  ældste  af  Præstens  Sønner  var  ble- 
ven indsat  som  Capellan,  og  hun,  der  nu  var 
nogle  og  firsindstyve  Aar,  laa  dødssyg,  sendte 
hun  Bud  til  ham  om  at  komme  og  berette  hende. 
Det  var  hans  første  Embedsgjerning  af  den  Slags, 
og  det  er  vel  let  forstaaeligt,  at  han  ikke  følte 
sig  videre  oplagt  til  den.  Aldeles  uforberedt,  som 
hun  i  enhver  I  lenseende  var,  fik  hun  ikke  Sakra- 
mentet; men  Ønsket  herom  viste  sig  ogsaa  kun 
at  være  et  Paaskud.  Da  han,  som  Ritualet  byder, 
spurgte  hende,  om  hun  havde  nogen  Hemmelighed 
paa  Hjerte,    som    hun   ønskede  at  lette  sin  Sam- 

vittighed  for,  svarede  hun:  Ja.  Da  alle  de  Til- 
stedeværende vare  fjernede,  og  Capelianen  bøiede 
sig  ned  til  hende,  for  at  høre  hendes  Skriftemaal, 
hviskede  hun:  «A  vil  sei  ham,  te  a  foer  for  lidt 
aa  æ  Kas!»  (Jeg  vil  lade  ham  vide,  at  jeg  faaer 
for  lidt  af  Fattigkassen).  Anden  Bekjendelse  havde 
hun  ikke  at  gjore,  anden  Trang  eller  Længsel 
folte  hun  ikke;   men  næste  Dag  var  hun  død. 

Præsten  var  i  det  Hele  taget  en  meget  kon- 
servativ Natur,  og  denne  viste  sig  især  i  Forhold 
til  Kirke  og  Gudstjeneste.  Han  tillod  sig  aldrig 
nogen  Forandring  i  Formerne;  som  det  stod  i 
Alterbogen,  saaledes  blev  det  udtrykt;  hans 
Maade  at  udfore  de  geistlige  Handlinger  paa  blev 
indtil  Slutningen  den  samme  som  den  Dag,  da 
han  overtog  sit  Embede;  som  Menigheden  havde 
vænnet  sig  til  dem,  saaledes  bleve  de,  og  han 
holdt  fast  ved  den  Overbeviisning,  at  selv  om 
han  kunde  nære  Ønske  om  Forandring,  saa  til- 
kom det  ikke  ham  at  gjøre  det  paa  egen  Haand ; 
thi  han  var  en  ydmyg  og  meget  samvittighedsfuld 
Mand. 

Hans  IMedtjenere  maatte  tilstaac,  at  han  baade 
havde  og  kunde  give  Grunde  for  sin  Konserva- 
tisme. Naar  der  dengang,  som  senere,  blev  gjort 
Forslag  snart  i  en  og  snart  i  en  anden  Retning, 
og  naar  en  enkelt  yngre  Præst  stødte  sig  over 
Ft  eller  og  Andet,   og  derfor  fulgte  sit  eget  Ho- 

ved  og  hjalp  sig  selv,  saa  kunde  han  aldrig  gaae 
ind  paa  Sligt,  men  kunde  blive  meget  varm  i 
sine  Udtalelser. 

«Jeg  gaaer  aldrig  ind  paa  Sligt;  thi  i  min 
Præsteed  har  jeg  lovet:  ceremoniæ  in  ecclesia 
receptæ  observentur,  og  indtil  den  Øvrighed,  jeg 
er  underlagt,  forordner  noget  Andet,  bliver  jeg 
ved  det,  jeg  har  modtaget.  Endnu  er  det  dog, 
Gud  ske  Lov!  saaledes,  at  jeg  kan  gaae  fra  den 
ene  Kirke  til  den  anden,  og  fole  mig  hjemme, 
fordi  der  er  Ensartethed  tilstede,  men  hvorledes 
vilde  det  dog  gaae,  naar  det  blev  overladt  til 
enhver  Præst,  som  baade  er  ny  i  Tro  og  i  Em- 
bede, at  forandre  hvad  han  vil,  om  ikke  i  Rea- 
liteten saa  i  Formen;  det  kan  jo  paa  den  Maade 
komme  saa  vidt,  at  der  ikke  findes  to  Kirker  her 
i  Landet,  hvor  den  enfoldige  Christen  gjenfinder 
det,  han  bevarede  og  holdt  hellig  fra  sin  Barn- 
dom. Lad  det  Nedarvede  have  sine  Mangler,  og 
det  har  det  vel,  jeg  siger  dog:  «Fordærv  det 
ikke,  thi  der  er  Velsignelse  deri». 

«0g  desuden;  dersom  nu  alle  disse  Former, 
som  skal  bære  Skylden  for,  at  en  Præsts  Virk- 
somhed ikke  kan  have  P'rihed  til  at  udvikle  sig, 
dersom  disse  nu  bleve  forandrede  efter  Enhvers 
individuelle  Ønske,  vilde  de  saa  kunne  give  mere, 
end  Former  overhovedet  kunne  give  ?  Det  er  jo 
ikke    dem,    der    bringer  Aanden,    ligesaalidt    som 

det  er  Karret,  der  forvandler  Vand  til  Viin.  Jeg 
troer,  at  denne  megen  Tale  om  Forandring  i 
Formerne  let  kan  blive  brugt  som  Undskyldning 
for  at  vi  ikke  arbeide  paa  os  selv,  fordi  vi  mene, 
at  vi  ikke  kan  faae  Lov  til  at  bruge  de  Kræfter, 
Vorherre  gav  os,   som  vi  vil. 

«Det  er  Aanden,  der  levendegjor  de  dode  For- 
mer, og  som  danner  dem  til  rette  Tjenere  for 
sig;  og  Aanden  kan  ingen,  selv  den  bedste,  Form 
erstatte.  Hvor  den  levendegjorende  Aand  boer 
og  virker,  der  forandrer  den  selv  de  gamle  For- 
mer, og  danner  dem  som  den  behover  dem. 
Aanden  kan  være  saa  stærk,  at  den  ikke  alene 
fylder,  men  sprænger  de  gamle  Former  —  de 
gamle  Læderflasker  sprænges  af  den  nye  Viin ; 
ja!  saa  er  Tiden  der,  saa  skeer  det,  hvad  Mange 
onske  ;  men  saa  er  det  ikke  Menneskets  Haand, 
der  øver  Vold  mod  det  Gamle;  saa  er  dets  Time 
kommen,  og  Aanden  bygger  sig  et  nyt  Huus 
istedetfor  det  gamle ». 

« Gamle  Bugenhagen  har  sagt  i  Enchiridion: 
«Curatoresecclesiarum  reqvirimus,  non  turbatores», 
og  det  staaer  fast  endnu.  Jeg  har  i  denne  Tid 
læst  om  en  stor  Kunstner,  som  er  fremtraadt  i  den 
musikalske  Verden,  og  som  har  frembragt  Compo- 
sitioner,  hvis  Form  er  forskjellig  fra  de  gamle. 
Han  har  yttret,  at  han  var  kommen  for  at  refor- 
mere  Musiken,    altsaa    som    en    nv  Messias.      \'il 

det  lykkes  ham?  og  behoves  denne  Reformation? 
Da  det  unge  Menneske,  der  kaldtes  Mozart,  oi> 
traadte  i  al  Beskedenhed  og  uden  Spaadom  om 
Virkningen  af  sit  Arbeide,  da  talte  han  ikke  et 
Ord  om,  at  han  tænkte  paa  at  ville  reformere 
Musiken,  han  havde  ingen  Pretentioner  i  den 
Retning,  men,  da  han  saa  tidlig  gik  bort,  kun 
fem  og  tredive  Aar  gammel,  da  var  Reformationen 
foregaaet,   de  gamle  Former  vare  sprængte». 

«Vi  ere  ikke  uenige  om  Maalet,  men  om  Veien 
dertil,  og  jeg  har  Taalmodighed  til  at  vente,  ind- 
til den  Dag  kommer,  da  Aanden  blæser,  hvorhen 
den  vil». 

Den  gamle  Præst  vilde  i  vore  Dage  have  hort 
de  samme  Klager  som  i  sin  Tid,  været  Vidne  til 
Kamp  om  P^ormerne  og  til  megen  Selvraadighed, 
men  han  vilde  nu  have  talt  som  dengang;  thi 
han  var  meget  konservativ. 


Lader  os  en  Sondag  vandre  til  Kirke  med 
Præsten ;  men  vi  maa  være  meget  præcise ;  thi 
han  hørte  ikke  til  dem,  der  har  saa  liden  Agtelse 
for  deres  Menighed,  at  de  af  Magelighed  lade 
den    vente    paa    sig.      Paa  Slaget    gik    han    ud  af 

Præstegaarden,  og,  naar  han  kom  til  et  bestemt 
Sted  paa  Veien,  begyndte  «bitte  Kjeld»,  Ringeren, 
at  trække  i  Klokkestrengen,  og  de,  der  vilde 
med,  vidste  godt,  at  paa  dem  blev  der  ikke 
ventet. 

Hvor  smuk  kunde  den  gamle  St.  Peders  Kirke, 
en  Augustiner  Klosterkirke  fra  det  tolvte  Aar- 
hundrede,  ikke  have  været,  med  de  høie  Hvæl- 
vinger, de  smukke  Blændinger,  og  fremfor  Alt 
med  den  skjønne  og  sjældne  Apsis ;  men  den  bar 
desværre  altfor  mange  Spor  af  Vanrøgt  og  Ti- 
dernes Fattigdom ;  ikke  engang  Lysene  paa  Alteret 
vare  skaanede,  saa  baade  Nadvere  og  Vielse 
maatte  skee  med  de  tomme  Messingstager;  thi 
det  var  jo  Oplysningens  Tid,  derfor  havde  Skole- 
væsenet tilegnet  sig  de  Lysepenge,  som  Tiende- 
cieren  skulde  svare. 

Vi  modtages  altid,  selv  i  daarligt  Veir,  af  en 
stor  Forsamling,  der  har  fordeelt  sig,  deels  inde 
i  Kirken,  deels  ude  paa  Kirkegaarden ;  thi  den 
egentlige  Gudstjeneste  er  ikke  begyndt;  der  er 
Skriftemaal.  Dette  blev  dengang  holdt  i  det 
store  Sakristi;  thi,  naar  Antallet  af  Confitenter 
tillod  det,  tog  Præsten  dem  ind,  helst  familievis, 
for  at  han  kunde  give  Skriftetalen  en  saa  aaben 
og  fortrolig  Henvendelse  som  muligt;  kunde  dette 
ikke  naaes,  blev  der  dog  kun  indladt  saa  mange, 
som    kunde    knæle  paa  een  Gang,    og  hvert  Sæt 

fik  sin  Tale.  'Døren  ud  til  Kirken  blev  lukket, 
og  udenfor  stod  den  gamle  Degn  som  en  Cerbe- 
rus, deels  for  at  sammenligne  de  Indtrædende 
med  sin  Liste,  og  deels  for  at  hindre  dem,  der 
ventede  udenfor,   fra  at  lægge  Øret  til  Døren. 

Den  gamle  Degn  var  en  ganske  mærkelig 
Person.  Særegent  for  ham  var,  at  det  dybt 
furede  Ansigt  altid  var  det  samme,  altid  ubevæ- 
geligt; ligesom  han  aldrig  i  sin  Gang,  i  Kirken 
eller  paa  Veien,  var  seet  i  anden  Takt  end  fire 
Fjerdedeels.  saaledes  var  der  aldrig  den  mindste 
Forandring  at  opdage  i  hans  Ansigtsudtr}'k,  enten 
han  fungerede  i  Sorg  eller  i  Glæde;  han  stod 
uberørt  af  Alt,  hvad  der  foregik  omkring  ham, 
og  vendte  stadig  den  store  Skraa  i  det  samme 
Tempo.  Skumlere  vilde  paastaae,  at  det  eneste 
Øieblik,  da  der  kunde  spores  noget  fremmed  Ud- 
tryk i  hans  Ansigt,  var,  naar  Fadderne  efter 
Daaben  gik  op  at  oftre;  naar  han  gav  Tegnet 
til  at  de  skulde  komme,  ved  at  intonere  Ofier- 
psalmen : 

Jeg  glæder  mig 

O!  Jesu!  ved  min  Daab, 

Og  takker  dig 

Af  Hjertet  inderlig  osv., 

da  vilde  onde  Mennesker  mene,  at  der  var  mere 
Udtrj'k  i  Sangen  end  ellers. 


Sangen  I  Desv^ærre !  der  var  virkelig  ikke  Tale 
om  Sang;  thi  der  var  ikke  Spor  af  Tone  i  ham. 
Det  var  ikke  underligt,  at  han  optog  det  som  en 
personlig  Fornærmelse,  naar  man,  idet  man  gav 
ham  Psalmenummerne,  spurgte,  om  han  kunde 
synge  den  eller  den  Melodi ;  thi  alle  306  Psalmer 
i  Kingos  Psalmebog  løde  alle  eens,  uden  anden 
Forskjel,  end  at  han  i  den  ene  slugte  flere  Ord 
end  i  den  anden.  Man  kan  jo  desværre  vænnes 
mere  eller  mindre  til  sligt  forargeligt  Uvæsen; 
men  det  var  ganske  vist  en  utaalelig  Overgang, 
naar  Præsten  med  sin  rene  Tenor  begyndte: 

Aleneste  Gud  i  Himmerig 

Være  Lov  og  Pris  for  al  sin  Naade! 

Og  Degnen  saa  fortsatte  med: 

Der  han  haver  gjort  i  Jorderig 
I  disse  samme  naaderige  Dage; 

Og   han    .samtidig  begyndte  sin  langsomme  Gang 
op  og  ned  ad  Kirkegulvet. 

Han  kunde  ikke  paa  nogen  Maade  lide,  at 
Menigheden  vilde  synge  med,  og  hans  Kone  lige- 
saalidt;  naar  hendes  Sidemænd  vilde  gjore  Tegn 
til  at  stemme  i,  hviskede  hun  strax  til  dem :  «Aa, 
lad  Fatter!  lad  Fatter  alene ! >  Der  var  een  Mand, 
en  Kirkegænger,  som  aldrig  svigtede;  i  mange 
Aar,    lige    til    sin    Dod,    Sondag    efter    Sondag, 

Den  gamle  Præitegaaid.  5 

kjæmpede  han  en  Kappestrid  med  Degnen;  han 
satte  Tonen  hoiere  og  høiere,  men  var  som  San- 
ger omtrent  hgesaa  uheldig  som  denne,  saa  det 
var  for  alle  Tilhørerne  en  øreskjærende  Væddestrid. 

I  vore  Dage  vilde  der  ganske  vist  paa  sine 
Steder  være  blevet  bødet  paa  dette  uhyggelige 
Uvæsen  derved,  at  Præsten  gjør  sig  selv  til  Kirke- 
sanger, og  lader  denne  sidde  i  Degnestolen,  me- 
dens han  selv  vandrer  op  og  ned  ad  Kirkegulvet. 
Dette  blev  nok  ogsaa  undertiden  foreslaaet,  men 
Præsten  nægtede  det  paa  det  Bestemteste.  «Jeg 
har  virkelig  slet  ingen  Ret  til  at  sætte  ham  fra 
Bestillingen;  det  er  beklageligt,  at  han  nogen- 
sinde er  kommen  her,  han  burde  aldrig  have 
været  Kirkesanger,  men  nu  er  han  det  engang. 
Hvad  vilde  en  Præst  gjøre,  naar  han  syngende 
vandrer  op  og  ned,  og  han  saa  saae  Degnen 
komme  for  at  hævde  sin  Ret  til  at  vandre  ved 
Siden  af  ham ;  det  blev  sikkert  Præsten,  der  kom 
til  at  trække  det  korteste  Straa.  Nei !  den  eneste 
Udvei  er  vist  den,  at  besøge  Skolerne  ret  ofte, 
og  der  at  indøve  Børnene  i  Psalmemelodierne, 
fortsætte  ved  Confirmationsforberedelsen  og  saa- 
ledes  opdrage  sig  et  Sangkor,  der  i  Kirken  kan 
«tage  Troen »  fra  Degnen.  Paa  den  Maade  træde 
vi  Ingens  Ret  for  nær». 

Modsætningen  mellem  Præst  og  Degn  traadte 
ingensinde  grellere  frem  end  ved  den  hellige  Nad- 

vere.  Naar  den  Første  messede,  —  jeg  har  aldrig 
hørt  Nogen  gjøre  det  mere  opbyggeligt,  —  Ind- 
stiftelsesordene :  «Vor  Herre  Jesus  Christus,  i  den 
Nat,  da  han  blev  forraadt»  osv.,  sænkede  han 
Rosten,  naar  han  kom  til  dette  «forraadt»,  og 
det  hele  Drama  traadte  saa  levende  frem;  men, 
naar  saa  Degnen  udstødte,  eller  rettere  udhalede, 
sit  gyselige  Amen!  —  saa  var  det  hele  Indtryk 
forstyrret. 


Det  meest  paalidelige  Billede  af  Præsten  i 
hans  hele  Virksomhed  kan  vistnok  gives  ved  at 
aftrykke  den  Instrux,  han  gav  sin  ældste  Søn,  da 
denne  i  hans  syv  og  halvtredsindstyvende  Aar, 
medens  han  endnu  stod  i  sin  fulde  Aandskraft,  blev 
Capellan  hos  ham. 

Den  lød  saaledes: 

Veiledning  for  min  kjære  Medhjælper, 
da  han  traadte  ind  i  den  geistlige  Stand, 
fordi  det  er  min  inderlige  Bøn,  at  min  Er- 
faring maa  komme  ham,  mit  Hjertes  Søn, 
tilgode. 

Allerførst  vil  jeg  tale  om  dit  Forhold  til  den 
jMenighed,  der  bliver  dig  betroet;  ikke  alene  til 
denne,  hvor  jeg  staaer  ved  Siden  af  dig,  men 
ogsaa  til  den,  du  i  Fremtiden  skal  kalde  din. 

5* 


68 


Det  vil  vel  sagtens  blive  din  Lod,  som  det 
har  været  min  og  mange  Andres,  at  du  maa 
begynde  med  et  Embede,  der  kun  kan  give  dig 
en  tarvelig  Indtægt.  Alligevel  bør  du  ved  din 
Tiltrædelse  holde  alle  Tanker  om,  at  du  om 
kortere  eller  længere  Tid  skal  forlade  den,  langt 
borte  fra  dig,  og  du  skal  fra  den  første  Dag- 
holde fast  ved,  at  det  er  denne  Menighed,  der 
er  din,  og  det  er  den  og  dig,  som  Gud  har 
sammenføiet.  Thi  dersom  du  kommer  med  Tan- 
ker om  snart  at  drage  bort  igjen,  saa  vil  der 
ingen  Fasthed  og  ingen  ret  Sandhed  være  i  din 
Gjerning.  Hold  din  Indtrædelsesprædiken  i  den 
Tro,  at  der  skal  du  blive  til  din  Død;  skal  det 
ikke  være  saaledes,  saa  faaer  du  nok  et  eller 
andet  Bud  fra  Vorherre  om,  at  nu  har  han  Brug 
for  dig  et  andet  Sted.  Hvorledes  man  saa  end 
betragter  Præsters  Forflyttelse,  saa  er  det  dog  en 
afgjort  Sag,  at  ligesom  Herren  i  Lignelsen  om 
Kongesønnens  Bryllup  ikke  sender  de  samme 
Tjenere  hver  Gang  til  de  Budne,  men  først  sine, 
og  dernæst  andre,  saaledes  kan  det  for  Guds 
Rige  være  nødvendigt,  at  der  kommer  en  ny 
Røst  til  at  lyde  i  en  Menighed,  men  betragt  det 
blot  ikke  som  din  Sag  alene  at  bestemme  Tid 
og  Stund. 

Men  paa  den  anden  Side:  med  vor  Egenkjær- 
lighed    og  Lyster    for  Øie    .skal    du  vogte  dig  for 

at  udgive  det  som  Herrens  Kald,  der  dog  mere 
er  dit  eget.  Du  husker  nok,  at  da  en  meget 
bekjendt  Præst  søgte  og  fik  Befordring  til  et 
andet  Embede,  og  han  i  sin  Afskedsprædiken 
udtalte  sin  Sorg  over  at  forlade  sin  gamle  kjære 
Menighed,  men  forsvarede  sig  med,  at  det  var 
ikke  hans  egen  Lyst,  men  den  Hellig  Aands 
Kald,  der  havde  drevet  ham  til  at  søge  bort,  da 
blev  den  spydige  Bemærkning  gjort,  at  det  var 
høist  mærkeligt,  at  den  Hellig  Aand  altid  drev 
Præsterne  bort  til  Lamheder  med  større,  men  al- 
drig med  mindre.  Indtægter.  Ja!  hvor  dog  ogsaa 
Præster  kunne  være  forunderlig  taktløse.  Pastor 
N.  i  T.  søgte  syv  Embeder  forgjæves,  men  han 
havde  sat  sig  det  saa  fast  i  Hovedet,  at  han  fik 
et  af  dem,  og  hver  Gang  holdt  han  Afskedspræ- 
diken om  det  Tunge  i,  at  han  var  tvungen  til 
at  forlade  Menigheden.  Naar  det  ene  Embede 
saa  var  givet  bort,  tog  han  fat  paa  det  andet; 
men  da  han  endelig  fik  det  ottende,  saa  var 
der  Ingen  i  Menigheden,  der  brød  sig  om  den 
Hellig  Aand;  det  gik  nu  som  med  Hyrdedrengen, 
da  Ulven  endelig  kom. 

Er  der  nogen  forsvarlig  Aarsag  til  at  forlade 
din  Menighed,  saa  forklar  den  det  ligefrem  og 
redeligt;  men  hvad  det  indvortes  Kald  angaaer, 
saa    lad    det    blive    en    Sae    mellem    die    oe    den 

Herre,  du  dog  først  og  fremmest  skal  tjene,  og 
som  er  den  Samme  allevegne. 

Naar  du  har  gjort  dig  ret  klart,  at  du  nu 
boer  i  din  Menighed,  det  vil  jo  sige,  at  der  er 
mange  Menigheder,  store  og  smaa,  paa  Heden 
og  i  skjønne  frugtbare  Egne,  men  af  dem  alle  er 
der  kun  en  eneste,  der  er  din,  saa  vil  jeg  sige 
dig,  hvad  der  følger  deraf.  Du  behover  kun  at 
bringe  een  Gave  med  dig,  som  indeslutter  alt 
Andet  i  sig,  det  er  Hengivelsens  Naadegave. 
Der  staaer  jo,  hvor  der  tales  om  I  lerrens  Forhold 
til  Menigheden,  at  han  hengav  sig  for  den,  og 
deraf  var  Følgen,  at  Menigheden  blev  helliget  og 
renset,  en  herlig  Menighed,  som  maatte  være 
hellig  og  ustraffet.  Dette  store  Maal  blev  naaet 
ved  hans  Hengivelse,  og  ved  din  Hengivelse, 
først  til  ham  og  derefter  til  din  Menighed,  skal 
ogsaa  det  naaes,  som  er  hans  Villie  og  Hensigt 
med  din  Gjerning  i  hans  og  din  Menighed.  Mangler 
du  Villie  til  at  hengive  dig,  til  at  ville  tjene  Alle 
af  den  Aand,  der  boede  i  ham,  saa  forslaae  dine 
gode  Evner,  dine  Kundskaber  og  Forstand  aldeles 
ikke;  men  har  du  den,  saa  begynd  med  Frimo- 
dighed, og  du  skal  see,  hvilke  skjønne  Frugter 
der  vil  voxe  paa  Hengivelsens  Tra^. 

At  hengive  sig,  det  betyder  jo  at  offre  sig 
selv  og  sit  Eget  for  Andre.  En  god  Præst  har 
det  tilfælles  med  Lyset,   at  jo  stærkere  det  lyser, 

desto  mere  fortærer  det  sig  selv,  og  det  slukkes 
tilsidst;  men  til  hvilken  Velsignelse  har  det  ikke 
været  for  Mange,  som  saae  ved  dette  Lys?  — 
saaledes  vil  du  ogsaa  fortære  dig  selv  ved  Hen- 
givelsen, og  tilsidst  gaaer  ogsaa  du  bort;  men 
frygt  ikke:  de  der  lærte  at  see  ved  dig,  og  de 
som  fandt  den  rette  Vei  ved  dig,  og  derved  selv 
bleve  Lys  i  Menigheden,  de  ville  staae  omkring 
din  Grav  med  Velsignelse  og  Tak;  og  den  Herre, 
som  hengav  sig  selv  for  sin  store  Menighed,  han 
vil  holde  den  Tale  over  dig:  «hvo  som  vil  frelse 
sit  Liv,  skal  miste  det,  men  hvo  som  mister  sit 
Liv  for  min  Skyld,   han  skal  frelse  det». 

Du  vil  maaskee  spørge:  hvorvidt  skal  Hen- 
givelsen strække  sig?  for  hvem  skal  jeg  hengive 
mig?  Jeg  kan  ikke  sige  Andet  end  at  du  skal 
forsøge  paa  at  hengive  dig  for  ethvert  Menneske, 
der  derved  er  dig  betroet,  at  han  boer  inden  dit 
Sogns  Grændser.  Det  kan  vel  synes,  som  om 
dette  er  et  daarligt  Skjel,  men  det  er  nu  engang 
Grændsen  for  dig;  det  gjor  Forskjel  imellem 
dem,  der  ere  indenfor  og  dem,  der  ere  udenfor, 
og  dersom  Nogen  vil  ansee  denne  Grændse  som 
en  Hindring  for  sin  Gjerning,  saa  vil  han,  jo 
længere  han  rykker  frem  i  Hengivelse,  lære  at 
takke  Herren,  fordi  Grændsen  ikke  ligger  læn- 
gere ude.  Skulde  Nogen  mene,  at  det  jo  dog  er 
noget  aldeles  vilkaarligt,  hvor  et  Sogns  Grændser 

Livet,  der  seer  ud  som  en  blot  Hændelse,  og 
som  dog  er  noget  langt  mere.  Ordet  staaer, 
saavidt  jeg  husker,  kun  en  eneste  Gang  i  det 
nye  Testamente,  «af  en  Hændelse  drog  en  Præst 
den  samme  Vei»,  men  denne  Hændelse  havde 
dog  større  Betydning  baade  for  Præsten  og  for 
den  Overfaldne. 

Altsaa,  med  det  Forsæt,  at  du  vil  forsøge  at 
være  Noget  for  Alle,  maa  du  komme.  Du  har 
ved  din  Tiltrædelse  ikke  Ret  til  at  betragte  Nogen, 
som  om  han  ikke  kom  dig  ved,  —  at  dette  vel 
senere  kan  skee,  er  noget  Andet;  men  du  maa 
begynde  med  Apostelens  store  Regel  for  Øie : 
«Jeg  har  gjort  mig  til  en  Tjener  for  Alle,  paa 
det  jeg  kunde  vinde  des  Flere;  jeg  stræber  i  Alt 
at  tækkes  Alle,  idet  jeg  ikke  søger  det,  som  er 
mig  selv,  men  det  som  er  Mange  nyttigt,  at  de 
kunne  frelses  . 

Du  har  i  denne  Henseende  een  stor  Fordeel, 
at  du  nemlig  ikke  hører  til  noget  Parti;  —  jeg 
ønsker,  at  du  aldrig  maa  komme  til  at  høre  til 
andet  end  det,  der  nøies  med  at  have  Jesus  Chri- 
stus  til  Fører.  Dersom  en  Præst  kommer  til  sit 
Embede,  og  Rygtet  om,  at  han  hører  til  et  be- 
stemt Parti,  er  gaaet  iforveien,  saa  bliver  han 
øieblikkelig  taget  til  Indtægt  af  dem  i  Sognet, 
som    hore  til  det  samme;    de  ville  strax  vise,    at 

des de  Øvrige  tilside,  og  der  indtræder  en  Spalt- 
ning, som  ikke  altid  er  let  at  udjævne.  Denne 
Snare,  som  er  kommen  mangen  Præst  dyr  at 
staae,  kan  du  undgaae  ved  at  minde  dig  selv 
om:  «AIle  ere  de  mig  betroede,  og  jeg  er  Alles 
Tjener ». 

Dette  udelukker  ingenlunde,  at  der  i  Tidens 
Løb  udvikler  sig  en  Forskjel  i  dit  personlige 
Forhold  til  den  Enkelte,  men  saa  har  det  en 
naturlig  og  ingen  unaturlig  Grund,  navnlig  den, 
at  I  begge  ere  Eet  i  vor  Herres  og  Frelsers  Tro. 

Du  kan  vel  have  Grund  til  at  spørge:  Skal 
jeg  ogsaa  gaae  til  dem,  om  hvem  alle  ere  enige, 
at  der  vil  og  kan  ikke  knyttes  noget  Forhold 
imellem  dem  og  mig?  Vantroe,  aabenbare  Syn- 
dere, Folk,  som  aldrig  sætte  deres  Fod  i  Kirken? 
Jeg  kan  ikke  svare  andet  end  Ja!  Til  alle  uden 
Undtagelse,  om  det  saa  er  den  eneste  Gang,  du 
kommer  i  deres  Huus;  det  er  din  Pligt  at  gaae, 
for  at  tilbyde  dem  det  Naadesbudskab,  du  er 
sendt  med,  og  som  skal  forkyndes  for  '<den  ganske 
Verden » ;  hvem  veed,  om  du  maaskee  ikke  kan 
være  heldigere  med  at  vinde  dem  end  dine  P^or- 
mænd  vare.  Accidit  sæpe  in  puncto,  qvod  non 
speratur  in  anno.  Prygt  ikke!  Du  behøver  ikke 
at  være  bange  for  at  blive  smidt  ud,  om  du  end 
kan    opleve  Herrens  Ord:     « Dersom  Nogen   i   et 

Huus  ikke  vil  annamme  Eder,  og  ikke  hore 
Eders  Tale,  saa  gaa  ud  af  det  Huus  og  ryster 
Støvet  af  Eders  Fødder » ;  men  selv  da  har  du 
gjort,  hvad  du  burde,  ved  ikke  at  gaae  Huset 
forbi. 

Et  særegent  Forhold  maa  jeg  her  berøre :  Det 
første  Huus,  du  bør  besøge,  er  Skolen,  hvor  den 
Mand  boer,  der  fra  nu  af  skal  være  din  Med- 
hjælper i  Kirke  og  Skole.  Du  kan  være  heldig 
og  du  kan  være  uheldig  med  ham;  du  kan  der 
for  første  Gang  møde  en  Mand,  der  for  hver  Dag 
I  leve  og  arbeide  sammen,  kan  blive  inderligere 
og  inderligere  knyttet  til  dig,  som  bliver  dig  en 
trofast  Ven  og  en  kjær  Omgang;  men  du  kan 
ogsaa  træffe  en  Mand,  som  er  saa  lidt  sympathe- 
tisk,  og  saa  forskjellig  fra  dig  i  Alt,  at  der  ikke 
kan  være  Tale  om  noget  nærmere  Forhold.  Jeg 
vil  fortælle  dig,  —  du  var  et  Barn,  da  det 
skete,  —  hvor  uheldig  jeg  var  i  mit  Annex. 
Kort  efter  min  Indsættelse  traadte  Kirkesangeren 
en  Søndag  midt  under  Prædikenen  frem  paa 
Kirkegulvet  og  raabte,  med  Armene  løftet  op 
imod  mig:  «Det  er  Løgn,  hvad  du  siger;  det  er 
Løgn  altsammen !»  Alt  kom  i  Forvirring,  Guds- 
tjenesten maatte  hæves;  men  næste  Søndag  stod 
han  udenfor  Vaabenhusdøren  med  et  Bord,  besat 
med  de  væmmeligste  Ting,  og  raabte  til  Kirke- 
gængerne:  «Kom!  her  kan  I  faae  Jesu  Legem  og 

Blod!»     Han    blev  saa  endelig  fjærnet,    kom  paa 
en  Daareanstalt,   hvor  han  døde. 

Han  var  jo  utilregneHg,  hvad  saa  Aarsagen 
var  dertil,  og  Forholdet  til  ham  hørte  op  af  sig 
selv.  Men  du  kan  komme  til  at  staae  i  Forhold 
til  Lærere,  der  ingenlunde  er  behageligt;  du  kan 
træfTe  paa  en  Mistro,  som  er  vanskelig  at  over- 
vinde, som  vel  kan  synes  at  vige  en  ganske  kort 
Tid,  men  som  bestandig  ved  den  allermindste 
Anledning,  eller  ogsaa  uden  den,  vender  stærkere 
tilbage;  du  kan  træffe  paa  en  overvættes  Følsom- 
hed, der  ved  enhver  Leilighed  mærker  Tilside- 
sættelse, hvor  der  aldrig  har  været  tænkt  paa 
den ;  og  alt  dette  giver  sig  Udslag  paa  forskjellig 
Maade,  f.  Ex.  ved  at  forlade  Kirken,  naar  du 
gaaer  paa  Prædikestolen,  eller  ved  at  sidde  og 
læse  Aviserne  under  Prædikenen  osv.;  og  alt 
Sligt  forer  med  sig,  at  Forholdet  bliver  køligere 
og  køligere.  Jeg  behover  ikke  at  sige  dig,  at 
det  Onde  skal  overvindes  med  det  Gode,  men 
der  er  en  Regel,  som  jeg  raader  dig  til  uvæger- 
ligen  at  folge,  det  er,  aldrig  at  indlade  dig  i 
Brevvexling  med  ham,  aldrig  at  modtage  eller  at 
besvare  Billetter ;  thi  gjor  du  det,  da  er  du  inde  paa 
den  Vei,  som  fører  til  nye  Misforstaaelser ;  det  er  at 
kaste  Ved  paa  Ilden.  Ere  vi  ærlige  og  sandheds- 
kjærlige  Mennesker,  saa  kan  vi  staae  Ansigt  til 
Ansigt    med    hinanden,    udtale    os    for   hinanden 

uden  Bitterhed,  og  lade  os  overbevise,  hvis  vi 
have  taget  feil. 

Forholdet  kan  være  anderledes ;  jeg  har  blandt 
mine  Lærere  havt  en  af  mine  kjæreste  og  tro- 
fasteste Venner,  en  Mand,  som  jeg  efter  næsten 
tredive  Aars  Samliv  skiltes  fra  med  virkelig  Sorg, 
og  i  hvem  der  ingen  Svig  var.  Gud  give  dig  en 
lignende  Velsignelse ! 

Et  ikke  usædvanligt  Træk  i  Bondestandens 
Charakter  er  en  stor  Mistænksomhed,  navnlig  til 
Enhver,  der  ikke  hører  til  deres  Stand.  Den 
grunder  sig  vist  paa  flere  Aarhundreders  Forsyn- 
delse imod  den  fra  Godseiernes  og  andre  Stænders 
Side,  og  det  maa  tjene  til  Undskyldning  for  den, 
at  det  for  en  Deel  er  Fædrenes  Synder,  som 
hjemsøges  paa  Børnene.  Imidlertid  forholder  det 
sig  dog  nu  saaledes,  at  naar  Herremanden  og 
Præsten  i  et  Sogn  stilles  sammen,  er  Mistænk- 
somheden lettere  at  overvinde  for  den  Sidste  end 
for  den  Første,  og  er  en  Præst  først  kommen 
saavidt,  at  han  har  vunden  Bondens  hele  Tillid, 
saa  er  denne  ubegrændset;  der  er  ikke  en  Sag, 
uden  at  der  søges  til  Præsten,  og  der  er  ikke  en 
Hemmelighed,  uden  at  den  kan  blive  ham  be- 
troet. Alle  søge  til  ham,  hans  Studerekammer 
er  en  Skriftestol,  et  Lægeværelse,  hvortil  alle 
aandelig  Syge,  timelig  Raadvilde,  og  alle  Prø- 
vede soee. 


Du  veed  selv,  hvorledes  der  ikke  er  groet 
Græs  paa  Stien  til  denne  gamle  Præstegaard;  du 
har  saa  mange  af  de  Egenskaber,  der  ville  drage 
Folk  til  dig,  saa  Stien  til  din  Præstegaard  ogsaa 
nok  vil  blive  en  « banet  Vei».  Jeg  vil  derfor  give 
dig  etRaad:  tal  med  Alle,  som  komme  og  udøse 
deres  Hjerter  for  dig,  stød  Ingen  bort,  men  giv 
ikke  Raad  i  de  timelige  Sager,  hvis  du  ikke  til- 
fulde forstaaer  dem;  vær  du  det  kun  bekjendt, 
at  du  er  uvidende  i  mange  Ting,  men  du  er  ikke 
upaalidelig  og  utilforladelig  i  nogen.  Hvad  der 
foregaaer  i  Kammeret,  skal  komme  Prædikestolen 
tilgode;  den  der  staaer  som  en  sikker  Veileder 
for  sin  Menighed  i  de  verdslige  Ting,  han  har 
en  god  Betingelse  for,  at  han  ogsaa  om  Søndagen 
kan  staae  for  den  med  Myndighed  i  Guds  Riges 
Anliggender,  en  Myndighed,  som  vi  Alle  trænge  til. 

Du  veed,  at  Præsten  R.,  da  han  kom  til  sit 
nye  Embede,  oftere  udtalte:  «0m  Sondagen  er 
jeg  Præst,  men  de  sex  Ugedage  er  jeg  Bonde  >; ; 
men  du  veed  ogsaa,  at  det  snart  for  ham,  som 
for  enhver  Præst,  viste  sig  at  være  en  Urimelig- 
hed. Vær  forsigtig!  thi  blander  du  dig  i  Alt, 
giver  Raad,  som  slaae  feil,  saa  vaagner  den  gamle 
Mistænksomhed,  og  den  følger  med  i  Kirken. 
Glem  ikke,  at  de  fleste  Præster  mere  have  spildt 
deres  Liv  og  Velsignelse  i  deres  Menigheder  ved 
deres    daglige  Omgang    med    dem  end  ved  deres 

Menneskehjertet,  naar  han  siger:  « Dersom  jeg 
siger  Eder  de  jordiske  Ting,  og  I  ikke  troe, 
hvorledes  skulde  I  troe,  om  jeg  siger  Eder  de 
himmelske«. 

Enhver  Præst  maa  begynde  med  ved  sin  Til- 
trædelsesprædiken  at  drage  Menigheden  til  Kirke, 
men  han  skal  ved  sit  Liv  i  Ugens  Løb  styrke 
den  i  det  Forsæt,  at  komme  igjen,  fordi  den  her 
erfarer,  at  udenfor  som  indenfor  bærer  Alt  hos 
Præsten  Sandhedens  og  Paalidelighedens  Præg. 

Ved  denne  Bemærkning  troer  jeg  bedst  at 
kunne  gjøre  Overgangen  til  Prædiken.  Hvor- 
ledes denne  end  er,  lang  eller  kort,  lærd  eller  en- 
foldig, Eet  er  der,  som  jeg  vil  kalde  det  ene 
Fornødne,  og  det  er,  at  Alle  de,  der  fylde  Rum- 
met og  sidde  med  Øinene  vendte  imod  dig, 
maae  i  deres  Hjerter  have  fuld  Sikkerhed  for,  at 
det  er  en  troværdig  Mand,  der  forer  troværdig 
Tale,  og  som  giver  dem  Sandheden,  fordi  han 
selv  eier  den.  Er  der  en  Eneste  i  Kirken,  hvem 
denne  Vished  fattes,  saa  gaaer  Prædikenen  spor- 
los hen  over  hans  Hoved. 

«I  skulle  være  mine  Vidner !»  siger  den  Herre, 
hvis  Tjener  du  er.  Men  skal  et  Vidne  være  til- 
forladeligt, .saa  maa  der  være  en  Grændse  for 
dets  Vidnesbyrd,  ud  over  hvilken  det  Sandheden 
tro    ikke    kan    gaae;    det    kan    ikkun    give  sikker 

Oplysning  om  eller  Bekræftelse  paa,  hvad  det 
selv  har  oplevet.  Derfor  er  det  jo  vistnok  ogsaa, 
at  Herren  selv,  idet  han  siger:  «I  skulle  være 
mine  Vidner !»  føier  til:  «thi  I  vare  med  mig  fra 
Begyndelsen*,  og,  naar  Johannes  taler  om  det, 
hvorom  han  skulde  vidne  for  Menigheden,  siger 
han:  «Der  er  det,  som  var  fra  Begyndelsen,  det 
vi  have  hørt,  det  vi  have  seet  med  vore  Øine, 
det  vi  have  beskuet,  og  vore  Hænder  følt  paa». 
Skal  jeg  nu  overfore  dette  paa  dig  og  din 
Prædiken,  da  kan  jeg  maaskee  bedst  udtrykke 
dette  ved  Apostelens  Ord:  «Jeg  har  troet,  derfor 
har  jeg  talet;  vi  troe,  derfor  tale  vi».  Vi  have 
intet  andet  Middel  til  at  naae  hen  imod  Johannes's 
synlige  Erfaring,  end  igjennem  vor  Tro;  thi  denne 
er  jo  den  faste  Overbevisning  om  det,  som  ikke 
sees;  det  vil  altsaa  sige:  i  din  Prædiken  er  du 
et  paalideligt  Vidne  saa  langt  som  din  Tro  naaer, 
men  heller  ikke  et  Skridt  længere.  Gaaer  du  i 
din  Prædiken  udenfor  dig  selv,  udenfor  det  Troens 
Vidnesbyrd,  der  er  i  dit  Hjerte,  tager  du  af  An- 
dres istedetfor  af  dit  Eget,  saa  kan  du  maaskee 
faae  Ord  for  at  være  en  begavet  Mand,  faae 
mange  Tilhørere,  men  et  Vidne  er  du  ikke.  Og 
derfor,  om  du  end  daglig  trænger  til  at  bede: 
« Herre!  forøg  min  Tro!  lad  mig  fyldes  mere  og 
mere  med  din  Villies  Erkendelse  i  al  Viisdom  og 
aandelig  Forstand«;  om  du  end  synes,  at  du  saa 

haardt  trænger  til  mere  Klarhed,  mere  Styrke  og 
mere  Reenhed,  saa  beder  jeg  dig  dog:  giv  ikke 
mere  end  hvad  du  har  som  dit  Hjertes  umistelige 
Eiendom;  thi  du  er  ikke  sat  som  Taler  i  Menig- 
heden, men  som  Herrens  Talsmand  og  Vidne  for 
den. 

Jeg  har  hørt  mange  Præster,  der  manglede 
alle  udvortes  Gaver,  hvis  Prædiken  var  saa  jævn, 
at  det  syntes  forunderligt,  hvorledes  de  kunde 
samle  en  større  Kreds  om  deres  Prædikestol ;  det 
skete  dog,  fordi  de  talte  ud  af  Herrens  Tro,  som 
var  deres  egen,  og  denne  Slags  Tale  gaaer  til 
Hjerte.  Alle  Guds  Børn  have  et  saa  skarpt  Øre 
for  Troens  Røst,  at  de  kan  høre  den,  hvor  Verden 
ikke  kan.  Det  er  denne  Glød,  som  Seraphen 
nok  vil  tage  fra  Alteret,  for  dermed  at  røre  ved 
dine  Læber. 

Da  din  Moder  første  Gang  havde  hørt  dig 
prædike,  og  vi  vandrede  Arm  i  Arm  hjem  fra 
Kirken,  da  udtrykte  hun  sin  Glæde  over  dig  i  de 
Ord:  «Det  Bedste  var  dog,  at  Prædikenen  var 
en  bibelsk  Prædiken ;  han  var  saa  omhyggelig 
med  at  belægge  sine  Ord  med  Bibelens,  saa  man 
havde  en  levende  Følelse  af,  at  han  ikke  tillagde 
sig  selv  nogen  Myndighed,  men  bestandig  lod 
Vorherre  stadfæste,  hvad  han  sagde ».  En  Moders 
Dom  over  en  elsket  Søns  første  Prædiken  er  vi.st- 
nok  ikke  altid  at  stole  paa ;  men  i  dette  Tilfælde 

var  den  rigtig;  jeg  gjentager  den  derfor  her,  idet 
jeg  beder  dig  om,  aldrig  at  vige  fra  den  Vei,  du 
begyndte  at  gaae;  hor  aldrig  op  med  bibelske 
Prædikener. 

Du  forstaaer  nok,  at  jeg  hermed  ikke  mener, 
at  din  Prædiken  skal  være  et  Conglomerat  af 
Skriftsteder,  hentede  ud  af  en  eller  anden  Kon- 
kordants,  men  kun,  at  du  ved  Udlægning  af  et 
Evangelium  skal  bekræfte  denne  med  Bibelens 
Ord;  du  skal,  ligesom  Herren  selv  i  Ørkenen, 
hente  dine  Vaaben  fra:    «thi  der  er  skrevet!« 

Man  horer  jo  allerede  nu,  —  og  det  kan  blive 
værre  —  Prædikener,  paa  hvilke  der  med  Hensyn 
til  Indholdet  ikke  kan  siges  Noget,  men  som  dog 
ikke  har  ladet  os  høre  et  eneste  af  Skriftens  Ord 
anfort  verbotenus,  og  naar  Præsten  slutter,  har 
han  ikke  opfyldt  det,  der  blev  sagt  til  Profeten: 
«Jeg  sender  dig  til  dem,  og  du  skal  sige:  saa- 
ledes  siger  den  Herre,  Herre;  og,  hvad  enten 
de  lyde  eller  lade  være,  skulle  de  dog  vide,  at 
der  har  været  en  Profet  midt  iblandt  dem.  Jeg 
har  lagt  mine  Ord  i  din  Mund!» 

Hvorledes  kan  den  Mand,  naar  han  forlader 
Prædikestolen,  føle  sig  fyldestgjort  ved  dét  han 
har  givet?  Hvorledes  kan  han  mene,  at  han  har 
udstrøet  den  Sæd,  om  hvilken  Herren  lover:  «Mit 
Ord  skal  ikke  komme  tomt  tilbage  til  mig,  men 
det    skal    gjore,    hvad    mig  behager,    og  det  skal 

l.^en  gamle  Præstegaard.  O 

have  Lykke  i  hvad  jeg  sender  det  til».  Alt  hvad 
han  har  talt  af  sit  Eget,  det  maa  han  selv  staae 
ved,  men  ethvert  Herrens  Ord,  som  bliver  talt 
af  ham,  det  maa  og  vil  Herren  staae  ved.  Seer 
du,  hvilken  Forskjel  er  der  ikke? 

Dette  er  nu  min  Mening  og  min  Erfaring.  Jo 
mere  du  bliver  hjemme  i  din  Bibel,  desto  rigere 
og  fyldigere  vil  din  Prædiken  blive,  derfor  maa 
du  ikke  forsømme  dit  Løfte:  Legam  studiosissime 
monumenta  sacra,  non  passums,  ullum  effluere 
diem,  quo  lectioni  sacræ  aliqvid  temporis  impen- 
datur,  modo  per  valetudinem  ae  inevitabilia  im- 
pedimenta  liceat. 

Her  vil  jeg  dog  gjore  dig  opmærksom  paa  en 
for  en  Præst  særegen  Fristelse  ved  Læsningen  af 
den  hellige  Skrift;  jeg  veed,  at  det  har  kostet 
mig  megen  Møie  at  overvinde  den,  om  den  over- 
hovedet er  overvunden.  Ligesom  den  kritiske 
Sans  ofte  staaer  os  i  Veien  for  at  høre  en  Præ- 
diken til  Opbyggelse,  saaledes  fristes  vi  ved  Læs- 
ningen til  mere  at  tænke  paa  vor  Menighed  end 
paa  os  .selv.  Naar  et  eller  andet  Sted  møder  os, 
tænke  vi :  det  kan  du  bruge  i  den  eller  den  Præ- 
diken eller  ved  den  eller  den  Leilighed,  og  saa 
gaae  vi  forbi  os  selv.  Som  sagt,  kæmp  imod 
denne  Fristelse,  og  begynd  altid  med  at  sige  til 
dig  selv:  «Jeg  er  Manden!«  saa  først,  naar  det 
er  blevet  din  E^iendom,   kan  du  give  det  til  Andre. 

Giv  mig  det  Lofte,  og  hold  det,  at  hvor 
gammel  du  end  bliver,  saa  vil  du  aldrig  gaae 
uforberedt  paa  Prædikestolen,  og  at  du  vil  skrive 
din  Prædiken.  Forbered  dig  de  sex  Dage,  for- 
bered dig  hver  eneste  Dag;  vær  opmærksom  paa 
alt  Usædvanligt,  som  skeer  i  din  Menighed,  iagt- 
tag Alt,  hvad  du  hører  og  seer,  med  det  for  Øie, 
at  du  skal  bruge  det  om  Søndagen  til  Advarsel, 
Trøst  eller  Formaning  for  Menigheden;  overvei 
alt  det,  du  har  samlet,  og  begynd  saa  Lørdag 
Morgen  at  ordne  det  og  skrive  det  ned.  Netop 
ved  ikke  at  skrive  det  tidligere  i  Ugen,  men  Da- 
gen for  Søndag,  vil  Alt  staae  saa  friskt  og  levende 
for  dig,  at  det  ikke  kan  have  nogen  Vanskelighed 
at  memorere  Prædikenen.  Jeg  veed  det  af  min 
egen  Erfaring;  jeg  har  ingensinde  havt  behov 
at  læse  min  Prædiken  igjennem  mere  end  een 
Gang  Lørdag  Aften  og  een  Gang  Søndag  Morgen. 

Det  er  en  Selvfølge,  at  der  maa  være  en 
ordentlig  Gang  i  den,  for  at  den  lettere  kan  binde 
sig,  baade  til  Præstens  og  til  Menighedens  Hu- 
kommelse, og  den  Sidste  har  ikke  Noget  imod, 
at  de  enkelte  Dele  udtrykkelig  betegnes  som 
første,  anden  og  tredic  Deel. 

Gjør  ikke  din  Prædiken  for  lang,  ikke  meget 
længere  end  en  halv  Time;  der  staaer  jo  skrevet: 
«Vær  ikke  snar  med  din  INIund;  Gud  er  i  Himlen, 
og  du  paa  Jorden,  derfor  lad  dine  Ord  værefaa!» 

Naar  jeg  siger:  Lær  den!  saa  mener  jeg  ikke, 
at  du  —  maaskee  med  Undtagelse  af  de  allerforste 
Gange  —  skal  lære  den  udenad  paa  den  Maade, 
at  du  er  bunden  til  de  enkelte  Ord,  men  kun 
saaledes,  at  du  fastholder  den  bestemte  Orden  og 
Gang  i  den;  thi  derved  nodes  du  ikke  til  at  af- 
vise nogen  god  opbyggelig  Tanke,  som  ikke  er 
given  dig  for,  men  som  ikke  sjælden  kommer 
midt  i  Prædikenen. 

Det  er  ikke  alene  af  den  Grund,  jeg  beder 
dig  skrive  din  Prædiken,  at  du  derved  vinder 
Frihed  til  at  bevæge  dig,  uden  at  du  behover  at 
frygte  for  «at  gaae  fra  den»;  men  der  er  andre 
Grunde.  Jeg  har  kjendt  en  meget  lidet  begavet 
Præst,  som  aldrig  forberedte  sig  paa  sin  Prædiken, 
fordi  han  i  sin  Enfoldighed  meente,  at  det  stred 
imod  Herrens  Ord:  »Bekymrer  Eder  ikke  for, 
hvorledes  eller  hvad  I  skulle  tale;  thi  det  skal 
gives  Eder  i  den  samme  Stund,  hvad  I  skulle 
tale» ;  Ord,  der  jo  ere  talte  med  ganske  andre 
Forudsætninger  end  de,  der  nu  ere  tilstede,  hvor 
en  Landsbypræst  i  Fred  og  Ro  taler  til  sin  Me- 
nighed. Hverken  jeg  eller  Andre  følte  os  op- 
byggede, og,  som  Aarene  gik,  blev  han  mere  og 
mere  tom  og  kjedelig,  saa  tilsidst  forsvandt  næ- 
sten alle  Tilhørerne.  Saaledes  maatte  det  gaae 
efter  Ordene  hos  Job:   «Han  lader  Præsterne  gaae 

afklædte  bort  og  omkaster  de  Stærke;  han  berøver 
de  sikkre  Talere  Mælet ». 

Den  Præst,  der  ikke  skriver  sin  Prædiken, 
maa  være  i  Besiddelse  af  en  Tankeklarhed  og  en 
logisk  Stringents,  som  sandelig  ikke  er  given  Alle, 
hvis  han  ikke  skal  komme  paa  Afveje  eller  stivne 
i  visse  P'ormer,  eller  hvis  han  ikke,  naar  Tankerne 
ere  opbrugte,  men  den  sædvanlige  Tid  endnu 
ikke  er  gaaet,  skal  komme  til  at  »marchere  paa 
Stedet».  At  skrive  sin  Prædiken  er  netop  Midlet 
til  at  undgaae  dette,  idet  man  under  Udarbeidelsn 
lettere  bliver  opmærksom  paa  Gjentagelser  og 
gammel  Vane.  Forholdene  førte  med  sig  for 
•nogle  Aar  siden,  at  jeg  stadig  kunde  høre  en 
meget  søgt  Prædikant;  han  var  en  virkelig  aand- 
rig  Mand,  i  hvis  Prædikener  der  altid  var  nye 
Tanker,  som  maatte  vække  Opmærksomhed,  og 
jeg  følte  mig  af  denne  Grund  tiltrukken  af  ham. 
Han  skrev  aldrig  sine  Prædikener.  En  af  de 
første  Gange,  jeg  hørte  ham,  kom  jeg  til  at  staae 
ved  Siden  af  en  Ven  af  ham,  som  var  hans  sta- 
dige Tilhører.  Jeg  var  meget  opmærksom,  da 
denne  hvisker  til  mig:  «Skal  vi  nu  gaae?»  og  paa 
min  Bemærkning,  at  Manden  endnu  ikke  var  fær- 
dig, svarede  han  :  «Jo !  jeg  kjcnder  ham  saa  godt, 
nu  « træder  han  Vande! »»  Senere  gjorde  jeg  selv 
den  samme  Erfaring;  en  Tid  kunde  han  fængsle 
ved    nye  Tanker  og  ved  en  aandrig  Udvikling  af 

dem,  —  saa  var  det  ude,  han  «traadte  Vande », 
og  vi  kjendte  Resten ;  thi  Sondag  efter  Sondag 
vendte  han  tilbage,  om  ikke  ordret  til  samme 
Form,  saa  dog  til  samme  Indhold.  Havde  han 
skrevet  sine  Prædikener,  vilde  han  have  undgaaet 
denne  Snare. 

Han  var  Kjøbstadpræst;  men  fordi  du  maaskee 
hele  dit  Liv  bliver  paa  Landet,  derfor  maa  du 
ikke  troe,  at  du  ligeoverfor  en  Landsby-,  en 
Bonde-Menighed  har  mindre  Forpligtelse  til  at 
udarbeide  din  Prædiken  med  Omhyggelighed.  Du 
faaer  ingen  taknemmeligere  Tilhorere,  ingen  mere 
opmærksomme  end  Bønderne,  og,  hvad  du  snart 
vil  erfare,  ingen,  der  saa  sikkert  gjemmer  dine 
Prædikener  som  de,  og  det  i  mange  Aar.  Vogt 
dig  derfor  for,  som  et  tydsk  Ordsprog  siger:  «at 
vende  Hatæsken » ;  det  vil  sige,  tage  en  af  dine 
gamle  Prædikener,  thi  du  kan  risikere,  at  de  kjende 
den.  Netop  fordi  Bønderne  ere  vore  mest  tro- 
faste Tilhørere  —  jeg  har  ogsaa  været  Præst  i 
en  Kjobstad  —  derfor  skylde  vi  at  give  dem  det 
Bedste,  vi  kunne  give  dem,  i  en  klar  og  god 
Orden. 

P!nhver  Prædiken  slutter  altid  med  en  Bon, 
hvoraf  kun  en  Deel  er  befalet,  i  det  Øvrige  har 
du  din  PVihed.  Jeg  vil  dog  raade  dig  til,  at  naar 
du  engang  har  fastslaaet  Formen  for  den,  du  da 
ogsaa    holder    fast    ved    denne,    saa    den    er  eens 

for  hele  Kirkeaaret.  Du  kan  vel  nodes  til  under- 
tiden at  tage  et  Moment  med,  som  ikke  er  sæd- 
vanlig, f.  Ex.  naar  der  bedes  for  en  Syg,  eller 
der  er  skeet  noget  andet  Mærkeligt  i  Ugens  Lob, 
men  forresten  bør  den  være  fast  og  Alle  bekjendt. 
Jeg  troer,  at  det  er  en  Feil,  naar  den  stadig  for- 
andres, og  snart  fyldes  med  Et  og  snart  med  et 
Andet ;  thi  derved  forhindres  Tilhørerne,  hvad  der 
jo  dog  ikke  er  Hensigten,  fra  at  bede  med,  fordi 
de  ikke  forud  veed,  hvad  der  kommer.  Det  er 
ikke  alene  Luther,  som  tilraader  en  fast  Formular, 
ogsaa  vor  gamle  Biskop  Balle  fortæller,  at  Menig- 
heden satte  stor  Pris  paa  den  faste  Bøn,  som  den 
kunde  bede  med,  saa  han  af  denne  Grund,  som 
Præst  her  i  Jylland,  optog  Skikken,  og  anbefaler 
ogsaa  andre  Præster  at  gjøre  det. 

Jeg  ønsker  dig  ikke,  at  du  nogensinde  maa 
gaae  paa  Prædikestolen  uden  at  du  har  en  Foleise 
af  dit  Ansvar;  hvor  gammel  jeg  end  er,  saa  folger 
dog  for  hvert  Trin  op  ad  Trappen  det  Ord  med : 
«Drag  dine  Sko  af,  thi  det  Sted,  du  staaer  paa, 
er  et  helligt  Sted»;  denne  Ærefrygt  for  din  Gjer- 
ning  maa  aldrig  forlade  dig.  Navnlig  i  de  første 
Aar  vil  du  vistnok,  naar  du  vandrer  derinde  i 
Sakristiet,  og  der  begyndes  paa  Psalmens  sidste 
Vers,  føle  en  vis  Ængstelse.  Denne  kan  have 
forskjellig  Aarsag;  den  kan  skrive  sig  fra  en  dyb 
og  ydmyg  Foleise  af,   at  du  skal  gaae  din  Herres 

Ærinde,  men  den  kan  ogsaa,  maaskee  dig  selv 
ubevidst,  have  sin  Grund  i  Frygt  for  Tilliorerne; 
du  frygter  for,  at  du  ikke  skal  faae  Ære  af 
IMenneskene,  du  vil  hente  Roes  og  gjore  Lykke. 
Ransag  dig  selv  og  sporg  alvorlig:  « hvorfor  frygter 
jegr»  læs  stille  for  dig  selv  Herrens  Ord:  «Hvo 
som  taler  af  sig  selv,  søger  sin  egen  Ære,  men 
hvo  som  søger  hans  Ære,  som  ham  udsendte,  han 
er  sanddru  og  Smiger  ikke  i  ham»,  saa  kommer 
du  nok  til  Besindelse  og  faaer  den  Ro,  du  behover, 
og  du  vil  skamme  dig  over  din  Forfængelighed. 
Det  er  mange  Aar  siden,  at  jeg  holdt  en  Lang- 
fredagsprædiken,  og,  da  jeg  gik  ud  af  Kirken, 
kom  en  af  Landets  høitstaaende  Mænd  og  rakte 
mig  Haanden  med  de  Ord:  «Tak,  kjæreVenl  for 
den  deilige  Prædiken ! »  Jeg  kunde  ikke  svare  ham 
med  andre  Ord  end  med  disse:  «Det  maa  De 
ikke  sige  til  mig,  selv  om  det  er  Deres  oprigtige 
Mening;  tænk  dog  paa,  at  ogsaa  vi  Præster  have 
vor  Forfængelighed  at  kjæmpe  imod,  og  den  skal 
vore  Venner  mindst  af  Alt  nære  hos  os».  Han 
forstod  mig. 

Der  kan  være  en  anden,  mere  alvorlig,  Aar- 
sag  til  Ængstelse:  vi  kunne  fole  os  syge,  ilde 
oplagte  til  at  prædike,  have  vanskeligt  ved  at 
holde  vore  Tanker  sammen,  og  frygte  for  at 
Traaden  brister.  Staa  i  saa  Fald  imod,  giv  ikke 
efter;    du  er  ikke  den  første  Præst,    der  er  gaaet 

syg  paa  Prædikestolen  og  er  gaaet  rask  ned.  Jeg 
har  ikke  saa  sjælden  prøvet  det.  Engang  var 
jeg  gaaet  paa  Prædikestolen  i  en  saadan  Tilstand, 
og,  som  jeg  stod  midt  i  min  Prædiken,  folte  jeg 
et  saa  voldsomt  Tryk  paa  Hjernen,  at  Alt,  hvad 
jeg  havde  skrevet,  var  forsvundet;  jeg  mindedes 
ikke  et  eneste  Ord,  og  fik  en  saa  voldsom  Hjerte- 
banken, at  jeg  tænkte  paa  at  holde  op  og  med- 
dele Tilhørerne  —  det  var  i  en  stor  By  —  at 
jeg  var  syg  Jeg  gjorde  det  dog  ikke,  men  blev 
ved  at  tale,  uden  at  jeg  var  mig  et  eneste 
Ord  bevidst  af  hvad  jeg  sagde,  ligesaalidt  som 
jeg  kan  sige,  hvorlænge  denne  pinlige  Tilstand 
varede.  Da  vi  forlod  Kirken,  traf  jeg  en  Dame, 
som  jeg  vidste  var  en  opmærksom  Tilhører,  og 
jeg  fortalte  hende,  hvorledes  det  var  gaaet  mig; 
hun  forsikkrede,  at  Ingen  havde  lagt  Mærke  til, 
at  der  var  blevet  sagt  Andet,  end  hvad  der  skulde 
siges.  Skjondt  jeg  ofte  senere  har  følt  noget 
Lignende,  saa  fandt  jeg  dog  snart  et  Lægemiddel 
imod  Angesten;  jeg  trøstede  mig  ikke  alene  med, 
at  min  Prædiken  var  skrevet,  og  om  der  altsaa 
blev  et  Stykke  sprunget  over,  saa  vilde  der  dog 
komme  et  andet  frem,  nei !  jeg  mindede  mig  selv 
om,  at  jeg,  rask  eller  syg,  dog  var  et  Menneske, 
der  talte,  fordi  jeg  troede,  en  Mand,  der,  ofte 
svag  i  sin  Tro,  dog  altid  har  saa  megen,  at  om 
Formen  for  dens  Bekjendelse  kan  gaae  i  Stykker, 

saa  kunde  den  selv  dog  hverken  forlade  mig  eller 
lade  mig  i  Stikken,  altid  vilde  jeg  have  saameget, 
at  jeg  kunde  give  Vidnesbyrd  om  den,  jeg  har. 
I  denne  Stilling  har  jeg  mere  end  een  Gang  er- 
faret Sandheden  af  det  Ord:  «det  skal  gives  Eder 
i  den  samme  Stund  !;>  —  og  maaskee  var  det, 
som  jeg  i  denne  halvbevidste  Tilstand  blev  nodt 
til  at  tale,  mere  værd  end  det,  som  jeg  vilde 
have  talt. 

En  Skrøbelighed  har  hængt  ved  mig  i  mange 
Aar,  og  den  forlader  mig  vel  aldrig  mere.  Jeg 
har  nogen  Betænkelighed  ved  at  fortælle  dig  det, 
fordi  der  er  noget  Smitsomt  ved  den  Slags  Ner- 
vøsitet, men  jeg  gjor  det  dog,  for  at  du  kan  staae 
det  imod  i  Tide.  I  min  Prædiken  er  jeg  fuld- 
kommen fri,  jeg  har  ikke  engang  den  skrevne 
med  paa  Prædikestolen;  men,  saasnart  jeg  i  Slut- 
ningsbønnen  kommer  til  Fadervor,  saa  er  Frihe- 
den borte,  og  jeg  maa  altid  have  Alterbogen  lig- 
gende foran  mig;  det  synes  mig  umuligt  at  bede 
Fadervor  uden  dette  tilsyneladende  Hjælpemiddel. 
Aarsagen  til  denne  taabelige  Frygt  er,  saavidt  jeg- 
erindrer,  at  jeg  engang  hørte,  at  en  af  de  theolo- 
giske  Professorer  i  en  Prædiken  var  «gaaet  fra» 
Fadervor,  og  jeg  tænkte  da:  kan  Sligt  overgaae 
en  saadan  Mand,  hvor  let  kan  det  saa  ikke  over- 
gaae dig.  Fra  den  Dag  har  jeg,  som  sagt,  lidt 
under  denne  Angest,    og    det  vilde  vel  gaae  mig 

ligesaa  med  Indstiftelsesorclene,  hvis  jeg  ikke 
havde  dem  foran  mig.  Tænk  nu  ikke  mere  paa 
denne  din  Faders  Skrøbehghed;  men  skulde  den 
minde  dig,  saa  lad  dig  ikke  overvinde  af  den, 
strid  imod,  grib  ikke  til  Bogen,  saa  overvindes 
det,  og  du  faaer  Fred  til  at  bede  dit  Fadervor 
uforstyrret  i  Jesu  Navn. 

Før  vi  forlade  Prædikestolen,  maa  jeg  omtale 
en  Ting,  der  ikke  synes  at  have  stor  Betydning, 
men  som  dog  ikke  er  uvigtig,  .skjøndt  det  er  en 
udvortes  Sag;  det  er  angaaende  din  Stilling,  din 
Bevægelse,  naar  du  prædiker.  Der  har  altid  for 
mig  været  noget  Stødende  i  den  Uro,  hvormed 
saamange  Præster  staae  paa  Prædikestolen;  det 
forstyrrer  mig,  naar  en  Mand  snart  raaber,  og 
snart  hvisker,  men  ikke  mindre,  naar  han  staaer 
saa  urolig,  som  om  det  ikke  alene  kom  ham  an 
paa  at  tale,  men  ogsaa  at  vise  sin  gymnastiske 
Dygtighed  med  Arme  og  Been ;  i  Aarenes  Lob 
er  Bevægeligheden  bleven  saa  stereotyp,  at  den 
er  bleven  aldeles  uafhængig  af  Talens  Indhold, 
det  gaaer  med  de  bestemte  Armbevægelser  som 
om  det  var  en  Automat,  ham  selv  ofte  ubevidst. 
Du  maa  vogte  dig  for  at  falde  hen  til  Sligt;  du 
maa,  i  den  første  Tid  navnlig,  mens  din  Prædiken 
optager  alle  dine  Tanker,  aldrig  tænke  paa  nogcn- 
somhelst  Bevægelse,  men  staae  ganske  rolig;  senere 
hen,    naar    du  faaer  mere  Frihed,    naar  du  bliver 

selv  varm  i  din  Tale,  saa  kommer  den  Bevægelse, 
der  er  fornoden,  ganske  af  sig  selv,  men  da  er 
den  naturlig,  en  Illustration  til  dine  Ord,  og  saa 
kan  den  være  paa  sin  Plads;  men  som  Hoved- 
regel:  hellere  for  lidt  end  for  meget. 

Gudstjenesten  er  endnu  ikke  endt,  der  staaer 
Et  tilbage,  din  Messe  for  Alteret.  Den  kan  være 
næsten  til  Forargelse,  men  ogsaa  til  stor  Opbyg- 
gelse, og  da  Vorherre  har  givet  dig  en  reen  og 
god  Tenor,  haaber  jeg,  at  din  Messe  skal  blive 
det  Sidste;   men  jeg  vil  dog  give  dig  nogle  Raad. 

Der  er  enkelte  Præster,  som  ikke  kunne  messe, 
fordi  de  ingen  Tone  eier,  men  der  er  flere,  som 
aldrig  burde  messe,  fordi  enhver  Tone,  de  ud- 
støde, er  i  den  Grad  skrigende  falsk,  at  den  kan 
jage  Folk  med  lidt  Øre  ud  af  Kirken.  Jeg  vil 
blandt  Andre  nævne  dig  vor  fælles  Ven  N. ; 
han,  der  i  sin  Tale  har  en  saa  sjælden  reen  og 
klangfuld  Stemme,  messer  skrækkelig.  Han  har 
fortalt  mig,  at  han  i  flere  Aar  messede  fra  Alteret, 
uden  at  han  selv  havde  nogen  Anelse  om,  hvor 
utaaleligt  det  var  at  høre  paa.  Saa  hændte  det 
sig  en  Sommerdag,  da  han  havde  en  Brudevielse, 
at  Kirkedøren  stod  aaben,  og,  da  han  vendte  sig 
om,  for  at  begynde  Brudetalen,  opdagede  han, 
at  hans  Jagthund  var  kommen  ind  og  havde  lagt 
sig  midt  paa  Kirkegulvet;  der  var  nu  Intet  at 
gjøre   herved,    og  han  trøstede  sig  desuden  med. 

at  Hunden  var  et  veldresseret  Dyr.  Alt  gik  godt, 
mens  han  talte,  men  i  samme  Øieblik  han  be- 
gyndte at  messe:  « Herren  være  med  Eder!»  ud- 
stødte Hunden  et  saa  voldsomt  Hyl,  som  om  den 
havde  faaet  af  Hundepidsken,  og  styrtede  ud  af 
Kirken.  « Siden  den  Dag»,  folede  han  til,  «har  jeg 
aldrig  messet;  thi  Hunden  udtalte  altfor  tydelig 
sin  Dom,  og  hvad  maatte  Menigheden  saa  ikke 
føle » . 

Man  kan  vel  næppe  bedre  betegne,  hvorledes 
Messen  bor  være  end  med  Haandbogens  Ord  fra 
Aar  1539:  « Præsten  skal  messe  langsommelig  og 
redelig,  saa  at  Folket  kan  vel  forstaa  og  mærke 
hannem ».  En  ufravigelig  Betingelse  for  at  kunne 
messe  godt,  er  at  man  kan  læse  godt,  læse  med 
det  rette  Udtryk,  med  dyb  Forstaaelse,  og,  hvad 
der  er  meget  naturligt,  med  Standsning  paa  de 
rigtige  Steder.  Naar  en  Præst,  der  kan  synge, 
alligevel  ikke  kan  messe,  saa  er  det,  fordi  han 
ikke  kan  læse,  og  saa  bliver  hans  Messe  ikke 
andet  end  Jaskeri.  Det  er  ikke  opbyggeligt  at 
hore  en  Saadan  fare  los,  standse  paa  urette  Ste- 
der, være  færdig  for  Meningen  er  ude,  og  han 
derfor  maa  gjore  de  uhyggeligste  Ruilader,  for  at 
naae  ud  til  Punktummet.  Alt  dette  kommer  af, 
at  han  ikke  kan  læse  rigtigt ;  men  det  er  ikke  til 
Opbyggelse,  heller  ikke  er  hans  Messe  <.lang- 
sommelisj  osf  redeliij.y' 

Der  kan  komme  en  Fristelse  —  og  den  er 
maaskee  ikke  langt  borte  fra  dig  —  for  den  Præst, 
som  er  musikalsk  og  som  synger  godt :  han  kan 
messe  for  smukt.  Jeg  har  hørt  Præster,  hvis 
Messe  alt  formeget  mindede  om  Theatret;  den 
var  for  kunstig,  ikke  « redelig«  nok,  og  man  havde 
vanskeligt  ved  at  holde  den  Tanke  ude,  at  de 
vilde  brillere  med  deres  Stemme.  Det  maa  du 
vogte  dig  for;  det  er  ikke  sømmeligt,  hverken 
i  en  Kjøbstad-  eller  i  en  fattig  Landsbykirke;  thi, 
hvor  vi  saa  staae,  skulle  vi  altid  staae  som  de, 
der  tjene,  og  ikke  drage  Opmærksomheden  hen 
paa  os  selv  istedetfor  paa  Herren.  Jeg  minder 
dig  herom,  fordi  jeg  selv  kjender  til  denne  Fri- 
.stelse,  men  blev  friet  fra  den  paa  en  særegen 
Maade. 

Da  jeg  var  bleven  ordineret,  var  det  mig 
klart,  at  dersom  jeg  kunde  forelæse  Skriftens  Ord 
saaledes,  at  det  kunde  gaae  til  Hjerte,  saa  maatte 
jeg  ogsaa  kunne  messe  dem  saaledes,  at  de  kunde 
gjøre  den  samme  Virkning;  men  skulde  det 
skee,  saa  maatte  mit  eget  Hjerte  ogsaa  lægges 
ind  i  Tonerne.  Saa  forsøgte  jeg  det,  og  min 
Stemme  havde  jo  Omfang  nok,  til  at  jeg  kunde 
gjøre  Noget  ud  af  den;  men  jeg  tog  mig  ikke 
iagt  for,  at  Kunsten  tog  Magten  fra  Hjertet,  og 
jeg  lagde  mere  Vægt  paa  Tonerne  end  paa  Ordet. 
Det  gik  saaledes,    indtil  Fastetiden  begyndte,    og 

da  jeg  skulde  messe  den  deilige  Collekt  efter 
Prædiken,  havde  jeg  sat  mig  for,  saavidt  muligt 
at  gjøre  Melodien  til  et  Udtryk  for  Indholdet. 
Det  gik  i  Begyndelsen,  men  da  jeg  kom  til:  «Vi 
takke  dig,  Jesu  Christel  at  du  haver  baaret  paa 
dit  hellige  Legeme  alle  vore  Synder,  og  med  dit 
Blod  udslettet  alle  vore  Overtrædelser »  —  saa  var 
jeg  færdig,  og  fra  den  Dag  har  jeg  altid  bestræbt 
mig  for,   at  være   «redelig»   i  min  Messe. 

Dersom  denne  Lyst  til  at  gjøre  mere  ud  af 
din  Stemme,  end  du  bor,  kommer  over  dig,  saa 
vil  Fristelsen  sikkert  forlade  dig  i  det  Øjeblik, 
du  for  Alteret  begynder  at  messe  Indstiftelses- 
ordene:  « Vor  Herre  Jesus  Christus  i  den  Nat,  der 
han  blev  forraadt»  osv. ;  thi  er  der  noget  Øjeblik, 
da  vi  føle  os  saa  smaa,  saa  smaa,  saa  er  det  i 
samme  Stund.  Paa  en  Maade  har  jeg  ganske 
vist  aldrig  følt  mig  stoltere,  det  vil  da  sige,  mere 
betroet,  og  aldrig  ved  nogen  Handling  har  jeg 
følt  mig  gladere,  end  naar  jeg  tager  Brødet  i 
Haanden  og  gjør  det  første  Skridt  henimod  Knæ- 
faldet. Det  ligger  vel  deri,  at  jeg  paa  den  ene 
Side  føler  mig  saa  usigelig  sikker,  fordi  her  er 
Alt  Herrens  og  Intet  mit  Eget,  og  paa  den  anden 
Side  forsvinder  min  egen  Personlighed  fuldstændig 
i  Glandsen  af  Herrens  Herlighed.  Maaskee  er 
der  noget  Individuelt  heri,  men  jeg  ønsker,  at 
denne  Følelse  maa  gaae  i  Arv  til  dig;  thi  der  er 

Intet,  der  mere  driver  til,  at  Alt  skeer  sømmeligt 
og  med  Orden  end  den. 

Lader  os  gaae  nærmere  ind  paa  den  hellige 
Nadvere. 

Du  vil  vistnok,  hvor  du  saa  kommer  hen, 
forefinde  den  Skik,  at  Folk  i  Regelen  gaae  to 
Gange  om  Aaret  til  Alters,  nemlig  Foraar  og 
Efteraar.  Gjør  hvad  du  kan,  for  at  dette  kan 
forandres,  for  at  det  kan  erkjendes,  at  Aandens 
Grøde  ikke  nødvendigviis  hænger  sammen  med 
Jordens.  Mig  er  det  ikke  lykkedes,  at  faae  denne 
Skik,  der  er  arvet  fra  Fædrene,  forandret,  uagtet 
det  ogsaa  af  den  Grund  er  ønskeligt,  fordi  der 
ingen  Embedshandling  er  saa  trættende  og  an- 
strengende som  de  Altergange,  hvori  mere  end 
hundrede  Gjæster  deeltage.  Jeg  har  ikke  fulgt 
mine  Formænds  Skik,  som  fra  Prædikestolen  be- 
kjendtgjorde,  at  nu  begyndte  Altergangen,  ligesom 
ogsaa,  at  næste  Søndag  holdt  den  op,  og  der 
holdtes  ikke  flere  før  Efteraaret;  men,  uagtet  jeg 
idelig  og  idelig  har  mindet  om,  at  der  var  Alter- 
gang ved  hver  Førsttjeneste,  saa  er  det  dog, 
med  faa  Undtagelser,  i  Hovedsagen  blevet  ved 
det  Gamle. 

Medens  der  er  meget  Faa,  som  slet  ikke  søge 
Herrens  Bord,  og  medens  det  store  Flertal  gaaer 
de  to  reglementerede  Gange,  saa  er  der  Enkelte, 
som  ikke  nøies  dermed,   men  som  ønske  at  com- 


97 

municere  meget  oftere,  om  det  var  muligt,  hver 
Søndag.  Det  er  ganske  vist  ærlige  og  oprigtige 
Christne,  til  hvis  Ønske  der  bør  tages  alt  det 
Hensyn,  der  er  muligt;  men,  da  det  ogsaa  er 
sandhedstro  Mennesker,  man  kan  tale  med  om 
Alt,  som  angaaer  Guds  Rige,  saa  vil  jeg  raade 
dig  til  ofte  at  drøfte  denne  Sag  med  dem,  og 
navnlig  bede  dem  overveie,  om  de  ikke  i  deres 
Længsel  overvurdere  deres  virkelige  Trang,  og 
paa  samme  Tid  undervurdere  Kraften  og  Velsig- 
nelsen i  Herrens  Maaltid,  som  om  dette  ikke 
kunde  bevare  sin  fulde  Kraft  længere  end  fra 
Søndag  til  Søndag.  Mind  dem  ikke  alene  om, 
at  der,  efter  Apostelens  Ord,  gives  Mennesker, 
«som  lære  altid  og  kunne  aldrig  komme  til  Sand- 
heds Erkjendelse»,  men  mind  dem  ogsaa  om  Elias 
i  Ørken,  som  Engelen  rakte  en  Kage,  bagt  paa 
Gløder,  og  en  Krukke  med  Vand,  idet  den  sagde: 
«Staa  op  og  æd!  thi  Veien  er  for  lang  for  dig!» 
og  han  stod  op,  aad  og  drak,  og  han  gik  ved 
den  samme  Mads  Kraft  i  fyrretyve  Dage  og 
fyrretyve  Nætter  ud  til  det  Guds  Bjerg  Horeb. 

Der  er  alvorlige,  søgende  Sjæle  i  enhver  Me- 
nighed, som  tillige  ere  ængstelige,  naar  Alter- 
gangstiden  kommer,  fordi  Prøvelsen  af  dem  selv 
altid  fører  til  det  Resultat,  at  de  ikke  ere  værdige 
Gjæster;  de  have  mere  Øje  for  Loven  end  for 
Naaden,    og    gaae  i  stadig  Frygt  for,    at  de  æde 

Den  gamle  Præslegaard.  7 

og  drikke  sig  selv  til  Dom.  Disse  Mennesker 
ere  at  ligne  ved  «den  rygende  Tande » ;  de  ville 
ofte  søge  til  dig  Aftenen  for  Altergangen,  og  i 
dit  Værelse  holde  et  privat  Skriftemaal.  De  kan 
være  dig  til  stor  Velsignelse;  thi  netop,  fordi  de 
ere  ærlige,  og  uforbeholdent  udtale  sig  for  dig, 
netop,  fordi  de  ikke  skjule  Noget,  give  de  dig  et 
Indblik  i  det  »forsagte  og  trodsige«  Hjerte,  som 
fører  dig  til  Slutninger,  der  kan  komme  mange 
Andre  tilgode.  De  gaae  til  dig,  fordi  de  vente 
at  finde  Kjærlighed  hos  dig,  og  du  vil  ikke  nægte 
dem  den;  de  lægge  Beslag  paa  mere  Tid,  end 
du  maaskee  kan  afsee,  og  paa  større  Taalmodig- 
hed,  end  der  synes  fornøden ;  men  det  er  Menne- 
sker, overfor  hvem  det  Ord  aldrig  maa  glemmes: 
« Hjælper  dem  tilrette  med  Sagtmodighedens 
Aand!»  Bed  for  dem  og  med  dem;  hvor  træt- 
tende de  ofte  kunne  være,  hvorofte  det  Samme 
maa  gjentages  og  atter  gjentages,  tænk  altid  paa, 
at  det  er  bedre  at  have  med  dem  at  gjøre,  som 
see  deres  Synd  i  et  Forstørrelsesglas  end  med 
dem,  der  slet  ikke  ville  eller  kunne  see  den. 

Og  af  dem  vil  vi  desværre  finde  Mange;  jeg 
mener  ikke  de  Ligegyldige  eller  dem,  der  have 
holdt  sig  fri  for  saadanne  aabenbare  Synder,  som 
ogsaa  denne  Verden  fordømmer,  de  occultis  non 
judicat  ecclesia;  men  jeg  mener  dem,  hvis  hele 
udvortes  Liv  .staaer  i  den  grelleste  Modsætning  til 

deres  Daabspagt,  og  som  dog  stadig  søge  Herrens 
Bord,  naar  Tiden  dertil  er  kommen  for  det  øvrige 
Sogn.  Danske  Lov  nævner  iblandt  dem,  der 
skulle  holdes  borte  fra  Nadveren,  «saa  Mange, 
som  formaste! igen  leve  i  nogle  aabenbare  Laster, 
som  Horkarle,  Skørlevnere,  Aagerkarle,  Slemmere, 
Skjændegjæster,  Voldsmænd,  og  allermeest  Guds 
Ords  Forhaanere  og  Fornægtere,  som  aabenbare 
og  foruden  al  Gudsfrygt  synde. »  At  nægte  disse 
Mennesker  at  komme  til  Herrens  Bord  vil  jo  alt- 
saa  kunne  forsvares;  men  alligevel  har  det  sine 
store  Vanskeligheder.  Ansvaret,  —  saaledes  er 
jo  Verden  —  for  Afvisningen  vil  altid  blive  kastet 
over  paa  Præsten  som  Udslag  af  en  Myndighed, 
han  slet  ikke  havde  havt  behov  at  vise,  og  der- 
ved formindskes  deres  Ansvar,  der  ene  skulle 
bære  det ;  men  i  alle  Tilfælde  maa  der  fra  Præstens 
Side  vises  al  den  Varsomhed,  der  er  mulig.  Af- 
visningen maa  ikke  komme  uventet  og  uden 
Varsel,  og  der  maa  ikke  begyndes  med  at  be- 
tragte dem  som  Grene,  der  allerede  ere  afskaarne 
fra  Vintræet,  og  som  der  altsaa  ikke  er  Andet  at 
gjøre  ved,  end  at  opbrænde  dem.  Du  skal  snarere 
betragte  dem  som  Sjæle,  der  dog  maaskee  kunne 
helbredes,  og  som  Forvildede,  om  hvem  der  endnu 
er  Haab,  og  derefter  skal  din  Fremgangsmaade 
rette  sig. 

Jeg  troer  at  kunne  anbefale  dig  at  gaae  samme 

Vei,  som  jeg  nu  i  flere  Aar  har  gaaet,  og  som 
jeg  ikke  fortryder.  Jeg  forlanger,  at  Listen  over 
dem,  der  ville  til  Alters  om  Søndagen,  skal  være 
sluttet  Torsdag  Aften,  og  Degnen  bringer  mig  da 
«Tegnebogen».  Skulde  Nogen  melde  sig  senere, 
saa  maa  han  personlig  komme  til  mig;  og,  hvis 
det  er  en  af  de  ovenfor  i  D.  L.  omtalte,  da  gives 
herved  en  naturlig  Leilighed  til  en  Samtale,  uden 
at  det  vækker  nogen  Opsigt  i  Menigheden,  lige- 
som det,  hvis  han  ikke  bliver  « tegnet »,  kun 
hedder,  at  han  bliver  borte,  fordi  han  er  kommen 
for  sildig. 

Jeg  sender  aldrig  Bud  til  nogen  af  dem  om  at 
møde  hos  mig,  men  finder  jeg  dem  paa  Listen, 
gaaer  jeg  til  dem.  Det  er  ikke  nogen  behagelig 
Gang,  men  efter  en  Bøn  til  ham,  «der  giver  Alle 
gjærne  og  bebreider  ikke, »  tager  jeg  Fredag  Efter- 
middag min  Stok,  og  vandrer  til  Vedkommendes 
Bolig,  og  søger  saa  at  komme  til  at  tale  med 
ham  i  Enrum.  Under  denne  Samtale  vil  jeg  bede 
dig,  bestandig  erindre,  hvad  Ritualet  siger  om 
Sygeberettelse :  «Naar  Præsten  da  kommer  til  den 
Syge,  hilser  han  hannem  venlige n  i  Gud.» 
Diagnosen  er  jo  ikke  vanskelig,  Sygdommens 
Beskaffenhed  er  saa  klar,  at  der  ikke  kan  opstaae 
nogen  Tvivl  om  den,  hverken  fra  Præstens  eller 
den  Paagjældendes  Side;  men  fra  først  til  sidst 
skal    du    lade    skinne    igjennem,     at    du    ikke    er 

kommen  som  Dommer,  men  som  Læge,  og  dit 
hele  Væsen  skal  vidne  om,  at  det,  der  driver 
dig,  er  ikke  Embedsmyndighed,  men  Kjærligheden 
fra  ham,  der  ikke  alene  er  kommen  for  at  frelse, 
men  ogsaa  for  at  søge  det  Fortabte.  Du  kan 
møde  Medgjørlighed,  og  du  kan  mode  Trods,  — 
hvilken  af  Delene  afhænger  af  mange  Ting,  ikke 
mindst  af  din  personlige  Anseelse  og  Agtelse  i 
Menigheden;  —  for  det  meste  ville  de  give  efter 
Ibr  din  Forestilling,  de  ville  forstaae  det  Betæn- 
kelige i  at  modsætte  sig,  og  de  ville  blive  borte ; 
saaledes  er  det  gaaet  mig  mange  Gange.  Kun 
en  eneste  Gang  har  jeg  mødt  Trods;  det  var  fra 
en  Mand,  der  var  saa  forhærdet,  at  han  vilde 
blive  i  sin  Synd,  men  alligevel  nyde  Herrens 
Maaltid.  Han  blev  ved  med  den  Paastand,  at 
det  var  hans  Ret,  og  at  jeg  havde  ikke  Magt  til 
at  berøve  ham  denne;  og,  da  jeg  forsikkrede 
ham,  at  selv  om  han  mødte,  vilde  jeg  dog  ikke 
gjore  ham  deelagtig,  hverken  i  Absolution  eller  i 
Sakramente,  blev  han  dog  ved  sin  Paastand.  Jeg 
havde  sagt  Degnen,  hvad  der  var  foregaaet,  men 
han  holdt  ikke  Manden  borte,  han  gik  op  med 
de  Andre  og  knælede  med  dem  under  Skrifte- 
talen; der  var  ikke  Andet  for  mig  at  gjore  end 
at  springe  ham  forbi  ved  Haandspaalæggelsen. 
Han  reiste  sig,    gik  strax  ud  af  Kirken,   og  kom 

der  aldrig  mere.  Hans  Endeligt  vil  du  erfare 
nedenfor. 

Det  var  vel  i  sin  Orden,  om  der  for  Skrifte- 
talen lod  en  lydelig  Skriftebøn  fra  Confitenterne ; 
findes  den  i  din  Menighed,  saa  behold  den;  jeg 
lægger  forøvrigt  ikke  megen  Vægt  paa  den.  Her 
er  der  enkelte  af  de  Ældre,  der  benytte  den; 
men,  naar  gamle  Stine  med  megen  Salvelse  be- 
gynder den  med:  «Høiærværdige  Gud  og  Fader !» 
og  i  selve  Bønnen  gjør  sig  skyldig  i  andre  mær- 
kelige Misforstaaelser,  saa  falder  virkelig  det  Op- 
byggelige bort. 

Som  ethvert  andet  Menneske  trænger  ogsaa 
en  Landsbypræst  til  Motion,  og  hertil  er  givet 
ham  en  Leilighed,  hvor  han  kan  forene  utile  dulci, 
saa  hans  Vandring  ikke  bliver  Driveri.  Han  har 
de  Syge  fjærn  og  nær,  og  forstaaer  han  sin  Gjer- 
ning  ret,  saa  kommer  der  ingen  kjærere  Gjæst  i 
Huset  end  han;  men  vil  du  opnaae  dette,  saa 
maa  du  komme  gjærne  og  ofte.  I  Begyndelsen, 
da  jeg  kom  her  og  gik  omkring,  vakte  det  en 
voldsom  Opsigt  og  Uro;  naar  jeg  kom  ind  ad 
Porten  til  en  Gaard  og  Hunden  gjøede,  skulde 
man  troe,  at  der  var  Jordskjælv;  jeg  kunde  see 
en  Mængde  Skikkelser  inde  i  Stuen  fare  imellem 
hinanden,  og  sætte  Alting  paa  den  anden  Ende, 
ligesom  jeg  ogsaa  kunde  høre  det  Udraab: 
«Jøsses!    der  er  Præsten !»    og,    naar  jeg  aabnede 

Døren,  vare  Alle  forsvundne;  lidt  efter  kunde 
Huusmoderen  komme  ind  fra  Kjokkenet,  ladende 
i  højeste  Grad  overrasket  ved  at  see  mig,  og 
med  en  Ro,  som  om  hun  ikke  havde  mærket 
det  Allermindste  til  Forstyrrelsen.  Saaledes  blev 
det  dog  ikke  længe  ved;  nu  vækker  jeg  ikke 
synderlig  mere  Opsigt  end  enhver  Anden,  og 
møder  overalt  milde  og  taknemmelige  Ansigter. 

Da  jeg  engang  paa  en  saadan  Vandring  mødte 
en  Fyenbo,  og  fortalte  ham,  hvor  jeg  vilde  hen, 
sagde  han:  «Aa  ja!  det  maa  være  morsomt  — 
Fyenboerne  kunne  som  bekjendt  have  det  mor- 
somt ogsaa  ved  en  Begravelse  —  saadan  at  gaae 
omkring  og  see  til  Syge». 

Ja!  Det  er,  for  at  bruge  hans  Udtryk,  virke- 
lig «morsomt»  at  gjøre  Sygebesøg,  ikke  alene  at 
« glæde  sig  med  de  Glade »,  men  ogsaa  at  « græde 
med  de  Grædende«;  thi  her  er  man  en  Givende, 
og  det  kan  man  altid  være  ved  en  Sygeseng. 
Det  er  ikke  alle  Præster  givet  at  kunne  være 
det;  det  er  en  Naadegave,  naar  nogen  ret  for- 
staaer  det;  men  skjondt  den  derfor  ikke  kan 
overgives  fra  den  Ene  til  den  Anden,  saa  er 
der  dog  Noget,  som  man  kan  lære,  og  som  kan 
bidrage  dertil. 

Du  har  en  Fordeel,  som  ikke  er  saa  ringe, 
deri,  at  du  er  et  Landsbybarn,  du  er  vant  til  de 
fattige,    lave    og    ikke    altid  overdrevent   reenlige 

Boliger,  hvor  Dagligstue,  Sovekammer,  og  for  en 
Deel  Spisekammer  er  eet  Rum,  og  hvor  Vindu- 
erne ere  fastnaglede,  saa  der  aldrig  kommer  frisk 
Luft  derind,  ikke  at  tale  om,  at  man,  for  at 
høres  af  den  Syge,  maa  ligge  med  det  halve 
Legeme  inde  i  den  mørke  Alkove.  Desuagtet 
kan  der  vel,  navnlig  under  epidemiske  Sygdomme, 
paakomme  dig  Frygt  for  at  blive  smittet;  skulde 
denne  Frygt  komme,  saa  bed  en  kort  Bon,  for 
du  gaaer  ind  ad  Døren,  og  trøst  dig  med,  at  du 
gaaer  i  hans  Kald,  der  agter  Besøget  hos  de  Syge 
som  gjort  imod  ham  selv.  Jeg  har  kun  en  eneste 
Gang  følt  denne  Angest,  i  en  Tyfusepidemi,  men 
jeg  overvandt  den,  og  den  er  aldrig  kommen 
siden.  I  Regelen  er  al  den  Tale  om  Smitte,  og 
Frygten  for  den,  kun  et  Spøgelse,  som  forsvinder, 
naar  man  rigtig  rører  ved  den. 

Hvad  der  skal  siges?  Det  retter  sig  ganske 
efter  de  forskjellige  Forhold  og  Personer.  Naar 
du  er  traadt  ind  med  den  her  paa  Egnen  almin- 
delige Hilsen:  «Guds  Fred  herinde !»  og  har 
mærket  dig  den  Syges  Tilstand,  saa  skal  du 
allerførst  slet  ikke  tænke  paa,  at  du  kommer  i 
Egenskab  af  Præst,  men  derimod  at  du  er  et 
Menneske  som  andre,  der  har  et  venligt  Sind 
imod  ham,  der  ligger  foran  dig.  Der  er  Noget, 
som  kaldes  « Salvelse »,  og  som  der  tidligere  blev 
sat  større  Pris  paa  end  nu ;  den  skal  du  slet  ikke 

lægge  dig  efter;  thi  det  er  saa  langt  fra,  at  den 
er  ønskelig  eller  nødvendig,  eller  at  den  paa 
nogen  Maade  bidrager  til  Ordets  Indgang  i  den 
Syges  Hjerte,  at  den  snarere  kan  blive  en  For- 
hindring; den  er  ikke  varm  og  naturlig,  derfor 
fremkalder  den  saa  let  samme  Følelse  som  Jobs 
Venner.  Der  staaer  jo  skrevet,  at  da  disse  stode 
omkring  ham  og  forte  den  hjerteløse  Tale,  da 
svarede  Job:  «Jeg  har  hørt  mange  Ting  som 
disse;  I  ere  allesammen  besværlige  Trøstere,  og- 
saa  jeg  kunde  tale  som  I,  var  kun  Eders  Sjæl  i 
min  Sjæls  Sted». 

Du  skal  ikke,  naar  du  har  sat  dig  ned,  be- 
gynde paa  «med  Salvelse*  at  holde  en  Prædiken 
for  den  Syge;  thi  det  kan  saa  let  fremkalde  de 
Tanker  hos  denne :  «Ja !  sad  jeg,  hvor  du  sidder, 
og  laa  du,  hvor  jeg  ligger,  saa  kunde  ogsaa  jeg 
tale  paa  samme  Maade».  Vistnok  er  du  kommen 
for  at  tale  det  Ord,  der  er  en  Guds  Kraft  for 
den,  som  troer,  og  for,  som  Paulus  siger,  «at 
raade  Bod  paa  Peders  Troes  Mangler »,  men  fald 
ikke  med  Døren  ind  i  Huset,  lad  det  komme  af 
sig  selv;  der  gives  altid  en  naturlig  Anledning. 
Begynd  med  at  tale  med  den  Syge  om  Alt,  hvad 
der  ligger  ham  paa  Hjerte,  ogsaa  om  de  Ting, 
som  ikke  have  noget  med  Guds  Rige  at  gjore, 
men  som  dog  opfylde  hans  Tanker,  benyt  det 
som  et  Middel  til  at  faae  sagt,  hvad  du  vil  sige ; 

brug  det  til  at  kaste  Lys  over,  hvad  der  synes 
ham  at  være  en  Gaade,  brug  det  til  Formaning, 
Opmuntring  og  Trøst,  men  lad  det  altid  skinne 
igjennem,  at  du  sidder  mere  som  «Ven  hos  Ven», 
end  som  Præst  hos  din  Tilhører. 

Det  er  Herrens  Mening  med  Sygdommen  at 
« drage »  den  Syge  til  sig,  og  hvorofte  er  dette 
ikke  skeet  ?  men  ogsaa  for  Præsten  er  den  et 
Middel  til  at  vinde  Hjerter  for  sig;  fremmede 
Hjerter  kan  komme  til  at  hænge  ved  ham,  saa 
de  blive  hans  trofaste  Venner  hele  Livet  igjennem, 
og  derfor  siger  jeg  dig,  kjære  Son !  forsøm  aldrig 
nogen  Syg  i  din  Menighed;  thi  de  bringe  Vel- 
signelse for  dig  selv  og  dit  Liv;  derfor  staaer 
der  jo  ogsaa  skrevet:  «Det  er  bedre  at  gaae  til 
Sørgehuset  end  til  Gjæstebudshuset». 

Du  vil  ofte  komme  til  at  gaae  ind  i  Sygehuse 
i  Tvivl,  og  med  det  Sporgsmaal :  «Hvad  skal  jeg 
sige?»  og  du  vil  gaae  derfra  styrket  i  din  Tro 
paa  Guds  Ords  Kraft  i  dens  Mund,  der  har  faaet 
et  Embede  at  varetage.  Hvorofte  har  jeg  ikke 
erfaret,  at  duo  qui  idem  dicunt,  non  est  idem. 
Jeg  har  i  al  Skrøbelighed  fremført  et  Ord,  og 
den  Syge  har  svaret,  ligesom  Hedningerne  i  An- 
tiochia:  «0!  vil  De  ikke  sige  det  igjen!»  Naar 
jeg  da  har  bemærket,  at  han  jo  har  kjendt  dette 
Ord  fra  Barndommen  af,  har  jeg  faaet  det  Svar: 
«Ja!    ganske   vist!    men   det  forekommer  mig,    at 

naar  De  udtaler  det,  er  der  anderledes  Kraft  i 
det».  For  hver  Gang,  vi  faae  et  saadant  Svar, 
voxer  ogsaa  Tilliden  til  det  Kald,  Vorherre  har 
betroet  os,  og,   «vi  rette  de  slappede  Knæ». 

Uagtet  du  vil  gaae  ind  til  de  Syge  med  den 
Bekjendelse,  at  du  ikke  kan  gjore  store  Ting,  saa 
vil  det  dog  ikke  slaae  feil,  at  du  kan  faae  store 
Ting,  ja!  ubegribelige  Ting  at  see;  de  ere  kun 
ikke  gjorte  af  dig.  Du  vil  faae  en  Taalmodighed 
at  see,  som  er  aldeles  ufattelig  for  al  menneske- 
lig Forstand;  jeg  vil  som  Exempel  blot  minde 
dig  om  Johanne  Marie,  der  laa  paa  Sygeleiet 
uafbrudt  fra  sit  trettende  til  sit  otte  og  halvtred- 
sindstyvende Aar,  som  i  de  første  Aar  led  de 
største  Smerter,  indtil  hendes  Lemmer  vare  vis- 
nede hen,  som  i  de  sidste  tredive  Aar  ikke  kunde 
vende  sig  selv  i  Sengen,  og  som  dog,  naar  man 
end  kom  og  saae  til  hende,  altid  havde  det  samme 
Svar:  «Jeg  har  det  saa  godt,  saa  godt;  jeg  kan 
hore  Lærken  synge  herudenfor,  jeg  har  mit  dag- 
lige Brod,  og  jeg  er  vis  paa,  at  det  er  kun  for 
det  Gode,  at  I  lerren  saa  tidlig  har  taget  mig  bort 
fra  Verden;  jeg  har  nok  lidt  meget,  men  nu  er 
det  Altsammen  forbi,  og  hvad  er  det  i  Sammen- 
ligning med  den  Herlighed,  som  min  Frelser  har 
vunden  for  mig,  og  som  venter  paamig».  Hvad 
Psalmen  siger:  «Jeg  har  for  Mange  været  som  et 
Under»,   det  kunde  hun  visselig  sige. 

Du  vil  faae  at  see,  at  den  Unge  og  Stærke, 
der  med  hele  sit  Hjerte  hænger  ved  dette  Liv, 
lidt  efter  lidt  bytter  Utaalmodigheden  med  et 
gudhengivent  Sind,  at  som  det  udvortes  Menne- 
ske afialder,  fornyes  det  indvortes  Dag  for  Dag, 
og  der  kommer  Fred  og  Stilhed  istedetfor  Mismod 
og  Utilfredshed.  Ja!  Du  vil  faae  at  see,  hvor- 
ledes Mennesker  i  Guds  Skole  lære  «at  sige  Ver- 
den ret  Farvel ! »  at  det  levende  Haab  jager  al 
Dødsfrygt  bort;  Døden  er  allerede  overvunden, 
fordi  Herrens  Aand  vidner  i  deres  Tro,  at  Frel- 
seren, som  er  gaaet  iforveien,  har  beredt  dem 
Sted  i  F'aderhuset  med  de  mange  Værelser. 

Det  er  saadanne  Tegn,  der  er  Herrens  syn- 
lige, levende  Ord,  og  hver  Gang  en  Præst  gaaer 
bort,  efter  at  have  seet  dem,  følger  den  gamle 
Formaning  med:  « Disse  mine  Ord  skal  du  lægge 
paa  dit  Hjerte  og  paa  din  Sjæl  og  binde  dem  til 
et  Tegn  paa  din  Haand»,  at  du  kan  lære  Haab 
af  dem,  ogsaa  der,   hvor  du  ikke  seer  dem. 

At  besøge  Syge,  er  altid  at  forøge  sin  Men- 
neskekundskab. Der  gives  Præster,  som  i  Aands- 
livet  kun  erkjende  to  Stillinger  berettigede: 
enten — eller;  alle  de  mangfoldige  Mellembestem- 
melser, der  ligge  herimellem,  see  de  ikke,  eller 
ville  i  det  Mmdste  ikke  erkjende  deres  Beret- 
tigelse. Jeg  kan  bedst  tydeliggjøre  dig  min 
Mening     ved    Følgende:    jeg     hørte    engang    en 

Præst,  som  i  sin  Prædiken  talte  om  Døden,  og 
som  pludselig  udbrød:  « Dersom  der  er  Nogen 
iblandt  Eder,  som  i  dette  Øieblik  fik  det  Bud: 
nu  skal  du  døel  og  han  saa  ikke  modtog  dette 
Bud  med  Tak  og  jublende  Glæde,  saa  er  han 
intet  troende  Menneske !»  Mon  ikke  denne  Mand 
sprang  alle  de  Mellembestemmelser  over,  som  dog 
i  Virkeligheden  ligge  imellem  at  grue  for  Døden 
og  at  juble  over  den?  Mon  han  ikke  har  glemt, 
at  «selv  hvor  Lyset  er  skinnet  frem  af  Mørket, 
og  det  skinner  i  vore  Hjerter  til  at  oplyse  Kund- 
skaben om  Guds  Herlighed  i  Jesus  Christus,  der 
have  vi  dog  dette  Liggendefæ  i  Leerkar».  Hos 
de  allerfleste  Syge  vil  du  træffe  paa  Mellembe- 
stemmelser, ofte  paa  den:  «Jeg  er  ganske  tilfreds 
med  hvad  Vorherre  vil;  enten  Liv  eller  Død»  ; 
og  du  skal  ikke  frakjende  den  al  Ret.  Lad  mig 
som  et  P^xempel  anføre  Apostelen  Paulus,  den 
Mand,  som  saa  ofte  udtrykker  sin  Længsel  efter 
at  vandre  herfra,  og  vandre  hjem  til  Herren,  som 
det,  der  var  meget  bedre.  En  Mand  med  hans 
sikkre  Tro  for  sig  selv,  maatte  jo  ogsaa  overfore 
den  paa  sine  prøvede  Venner,  og  unde  dem  Bort- 
gangen herfra  saa  snart  som  muligt;  men  vi  veed 
dog  et  Tilfælde,  hvor  en  Mellembestemmelse  og- 
saa hos  ham  fik  sin  Ret;  thi  der  hvor  han  om- 
taler sin  trofaste  Medarbeider  og  Medstrider, 
Epaphroditus's    Sygdom,    siger    han:      «Han    var 

ogsaa  syg  og  nær  Døden;  men  Gud  forbarmede 
sig  over  ham,  dog  ikke  alene  over  ham,  men 
ogsaa  over  mig,  at  jeg  ikke  skulde  have  Sorg 
over  Sorg«.  Glæd  dig,  naar  du  staaer  ved  en 
troende  Christens  Dødsleie,  men  glem  ikke,  at 
det  er  et  Menneske. 

Med  Sygebesøgene  staaer  Sygeberettelsen 
i  Forbindelse.  Det  er  jo  her  en  almindelig  Skik, 
at  enhver  alvorlig  Sygdom  afføder  Ønsket  om 
at  nyde  den  hellige  Nadvere.  Der  er  vistnok 
knyttet  en  heel  Deel  Overtro  dertil;  det  er  saa- 
ledes  en  meget  udbredt  Mening,  at  om  Sakra- 
mentet ellers  hverken  gjør  fra  eller  til,  saa  har 
det  den  Virkning  i  Sygdomstilfælde,  at  der  kom- 
mer en  Krise  efter,  en  Afgjørelse  imellem  Liv 
og  Død;  og  det  er  desværre  en  Vildfarelse  hos 
Mange,  at  ved  Nydelsen  af  Nadveren  er  den 
Syges  S}'nderegister  udslettet,  han  har  nu  faaet 
det  «Reisemaaltid»,  der  er  tilstrækkelig  til  en 
salig  Bortgang,  selv  hvor  de  nødvendige  Forud- 
sætninger mangle,  som  kunne  gjøre  Altergangen 
tilraadelig  for  den  Syge. 

Afgjørelsen  ligger  i  din  Haand;  du  skal  selv 
dømme,  om  du  kan  uddele  det,  der  er  dig  be- 
troet, eller  ikke.  Det  kan  hænde  sig,  at  vi  blive 
kaldede  for  seent,  saa  den  Syges  Bevidsthed  er 
borte,  i  saa  Fald  ville  de  Omværende  finde  det 
ganske  i  sin  Orden,    at    vi  drage  bort  med  ufor- 

rettet  Sag;  jeg  har  da  altid,  før  jeg  reiste,  opfor- 
dret Familien  til  at  bede  en  Afskedsbon  over  den 
Syge  i  Forening  med  mig. 

Ingen  vil  tage  dig  dette  ilde  op;  thi  her  er 
Nægtelsen  af  Sakramentet  ikke  den  Syges,  men 
Sygdommens  Skyld.  Nægtes  det  derimod  af 
andre  Grunde,  da  ansees  det  ofte  som  et  Myn- 
dighedsmisbrug  af  Præsten,  der  jo  personlig  Intet 
risikerer  ved  at  gjore  den  Syge  den  sidste  Tje- 
neste; i  Almindelighed  betragtes  det  ogsaa  som 
en  Plet,  ikke  alene  paa  den  Syge,  men  paa  hele 
Familien. 

Det  er  i  det  Hele  taget  en  mærkelig  Iver, 
den  Syges  Omgivelser,  selv  om  de  ere  nok  saa 
ligegyldige  og  aandelig  dode,  vise  for  at  faae 
Præsten  hentet  og  den  Syge  berettet,  selv  om 
denne  selv  hverken  føler  Trang  dertil  eller  har 
yttret  Længsel  derefter.  Paa  et  Sporgsmaal  til 
Kusken,  om  den  Syge  har  sendt  ham,  faaer 
man  altid  et  bekræftende  Svar,  men  ved  at  tale 
med  ham  selv,  bliver  man  ofte  forvisset  om  det 
Modsatte.  Jeg  har  saa  ofte  gjort  denne  Erfaring. 
Engang  blev  jeg  kaldet  til  en  firsindstyveaarig 
fattig  Mand,  der  var  paa  Aftægt  hos  sin  Datter, 
og  det  blev  sagt,  at  han  saa  inderlig  bad  om, 
at  komme  til  at  tale  med  mig.  Da  jeg  spurgte, 
om  han  forlangte  at  faae  Sakramentet,  fik  jeg  det 
Svar,    at   det   var  hans   inderlige  Ønske.     Uagtet 

jeg  tvivlede  derom,  eftersom  jeg  aldrig  havde 
seet  Manden  i  Kirken,  og  jeg  næppe  nogensinde 
havde  taget  ham  til  Alters,  saa  tog  jeg  dog 
Altertøiet  med.  Da  jeg  kom  ind  til  ham,  fore- 
faldt følgende  Samtale : 

«I  har  havt  Bud  efter  mig!» 

«Ja !    Ja ! » 

«Hvad  vil  I  mig?  Begjærer  I  at  gaae  til 
Guds  Bord?« 

«Nei!  det  har  jeg  slet  ikke  tænkt  paa;  jeg 
vil  tale  med  Dem  om  en  saare  vigtig  Sag,  der- 
som De  vil  lade  de  Andre  gaae  ud ! » 

Da  dette  var  skeet,  hviskede  han: 

«0!  jeg  er  et  ulykkeligt  Menneske,  nu  skal 
jeg  do;   men  hvorledes  skal  jeg  komme  i  Jorden?« 

Det  laa  jo  saa  nær  at  svare:  «Det  skal  I 
virkelig  ikke  bekymre  Jer  om ;  men  I  skulde 
tænke  paa,  hvorledes  I  skal  komme  i  Himlen !» 
Det,  meente  han,  havde  aldeles  ingen  Vanskelig- 
hed, det  skulde  han  nok  selv  besørge,  og  følte 
aldeles  ingen  Grund  til  Bekymring  derfor,  men 
for  ham,  den  fattige  Mand,  at  komme  i  Jorden, 
det  vil  sige  at  faae  en  hæderlig  Begravelse,  det 
var  en  meget  vanskeligere  Sag,  og,  naar  jeg  vilde 
love  ham  at  sørge  derfor,  saa  havde  han  ingen 
flere  Ønsker  hverken  for  denne  eller  den  tilkom- 
mende Verden.  Nogle  Dage  efter  kom  den  gamle 
Mand  i  Jorden. 

Ritualet  byder,  at  naar  Præsten  kommer  for 
at  berette  en  Syg,  »da  hilser  han  hannem  ven- 
ligen  i  Gud»,  og,  naar  han  har  holdt  en  kort 
Tiltale,  « skulle  de,  som  ere  tilstede,  strax  vige 
af  i  et  andet  Rum,  indtil  Communionen  foretages, 
paa  det  Præsten  kan  handle  ene  med  den  Syge. 
Naar  denne  da  gjor  sin  Bekjendelse,  bor  Præsten 
vel  give  Agt  paa,  hvad  der  ligger  hannem  mest 
paa  Hjerte,  at  han  kan  trøste  hannem  derimod 
med  Guds  Ord»   osv. 

Selv  om  den  Syges  Bekjendelse  ikke  indeholder 
Noget,  som  han  behøver  at  skjule  for  de  Tilstede- 
værende, saa  anseer  jeg  det  dog  for  hensigts- 
mæssigt «at  handle  en  Stund  ene  med  ham» ; 
thi  det  giver  saavel  ham  som  Præsten  en  større 
P'rihed. 

Du  maa  ikke  vente,  at  denne  Bekjendelse  i 
Almindelighed  skal  indeholde  ubekjendte  Ting, 
skjøndt  ogsaa  det  kan  undertiden  skee;  Bevidst- 
heden om  den  nære  Død  er  en  stærk  Bevæggrund 
til  at  ransage  sig  selv  og  til  at  lette  Hjertet  for 
alle  de  Byrder,  hvorfor  det  kan  lettes,  for  af  en 
Andens  Mund  at  høre  det  bekræftet,  at  «Gud  vil 
ingen  Synders  Dod»,  og  at  hans  Naade  ikke  er 
forbi.  Jeg  mindes  saaledes  et  Par  Tilfælde,  hvor 
dette  er  skeet,  og  hvor  Resultatet  var,  at  ligesom 
Palnatoke    til  Bue  siger:    «Der    svandt    den    røde 

Den  gamle  Præ3tega.^rd.  S 

Skygge !»  saaledes  kom  det  Suk  fra  den  Syge 
efter  hans  Bekjendelse:    «0!  det  lettede !» 

I  Sammenhæng  hermed  maa  jeg  bemærke,  at 
det  ikke  er  af  Veien,  ved  enhver  given  Leihghed, 
ogsaa  f.  Ex.  ved  Confirmandforberedelsen,  at  minde 
Menigheden  om  Ordene  i  D.  L.  2 — 5 — 20:  «Præ- 
sten  maa  ikke  uden  sit  Kalds  Fortabelse  aaben- 
bare,  hvad  Nogen  for  hannem  i  lønlig  Skriftemaal 
bekjendt  haver,  med  mindre  det  kunde  angaae 
noget  Forræderi  eller  Ulykke,  som  ved  Præstens 
Aabenbarelse  kunde  forekommes.  Og  dog  bor 
dens  Navn,  som  det  bekjendt  haver,  saavidt  mu- 
ligt er,   forties ». 

Det  er  ikke  tilstrækkeligt,  at  faae  den  Bekjen- 
delse frem,  at  den  Syge  deler  Syndigheden  med 
alle  andre  Mennesker.  Det  har  ingen  Vanske- 
lighed at  faae  den  Tilstaaelse  frem:  «Ak  ja!  Jeg 
er  en  Synder;  thi  det  er  vi  jo  Alle,  og  der  er 
Ingen,  der  er  reen  for  Gud !»  men  dette  benyttes 
som  commune  naufragium  dulce  est,  og  mere  til 
at  skjule  end  til  at  aabenbare  Sandheden.  Jo 
nærmere  man  kommer  til  at  tale  om  din  sær- 
egne Synd,  din  personlige  Skyld,  desto  stærkere 
bliver  Bestræbelsen  for  at  slippe  bort,  og  den 
ene  Undskyldning  drages  frem  efter  den  anden. 
Det  har  f.  Ex.  altid  været  mig  særdeles  vanske- 
ligt at  faae  Drankere  til  at  vedgaa  deres  Synd, 
om  den  saa  var  nok  saa  vitterlig  for  Alle. 

Hvad  er  Aarsagen  dertil?  Jeg  blev  engang 
kaldet  til  en  saadan,  der  var  forfalden  i  mange 
Aar;  han  sank  dybere  og  dybere,  saa  han  endelig 
blev  sengeliggende;  Datteren  greb  denne  Leilig- 
hed  til  at  bede  mig  komme  til  ham.  Paa  min 
Bemærkning,  at  jeg  antog,  det  vilde  være  aldeles 
ørkesløst,  svarede  hun,  at  hun  syntes  at  have  be- 
mærket nogle  Tegn  hos  Faderen  paa,  at  han  var 
kommen  paa  andre  Tanker;  han  længtes  efter 
mig,  og  ønskede  den  hellige  Nadvere.  Før  der 
kunde  være  Tale  om  det  Sidste,  maatte  jeg  jo 
nødvendigt  tale  med  Manden  for  at  forsikkre  mig 
om,  at  der  dog  var  noget  af  det  Sind,  der  abso- 
lut maatte  fordres,  og  jeg  gik  altsaa  ud  til  ham 
paa  Marken,  hvor  han  havde  et  lille  Huus.  Han 
var  ved  sin  fulde  Bevidsthed,  gav  mig  Ret  i  Alt, 
hvad  jeg  talte  om  Synd  og  Naade  i  Almindelig- 
hed, indtil  jeg  begyndte  at  trykke  paa  Bylden, 
og  talte  om,  at  FVaadsere  og  Drankere  ikke 
komme  ind  i  Guds  Rige.  Saa  var  det  Hele 
forbi ;  thi  der  var  dog  Ingen,  der  med  Rette 
kunde  kalde  ham  en  Dranker;  hvis  Nogen  havde 
fortalt  mig  det,  saa  var  det  en  skammelig  Bag- 
talelse osv.  Han  vilde  jo  ikke.  Gud  bevares! 
ligeoverfor  mig  nægte,  at  han  undertiden  i  et 
godt  Lag  havde  taget  sig  en  Taar,  som  alle  de 
Andre,  men  videre  var  det  aldrig  gaaet,  og  «en 
ordentlig  Mand,  det  var  han».    Udover  dette  var 

det  ikke  muligt  at  bringe  ham-  jeg  formanede 
ham,  Datteren  tog  uforbeholdent  mit  Parti  og 
søgte  at  overbevise  ham,  nei!  det  var  os  ganske 
umuligt;  han  gjentog  flere  Gange,  at  jeg  dog  vel 
antog  ham  for  et  christeligt  Menneske.  Altsaa 
forlod  jeg  ham  med  uforrettet  Sag;  men,  idet  jeg 
gik  ud  af  Døren,  mødte  jeg  min  Ven,  Lægen,  der 
vilde  see  til  den  Syge.  Lægen  var  selv  en  op- 
rigtig troende  Mand,  der  ogsaa  af  den  Grund 
var  elsket  af  os  Alle;  idet  han  saae  mig,  udbrød 
han:  «Men,  kjære  Ven!  hvad  har  De  at  gjøre 
derinde?«  og,  da  jeg  ligesaa  overrasket  svarede: 
«Det  maa  De  dog  nok  kunne  tænke  Dem,  da 
De  veed,  hvor  syg  Manden  er;  jeg  vilde  tale 
nogle  alvorlige  Ord  med  haml»  spurgte  han: 
« Mener  De  da,  at  De  udrettede  Noget.-  det  gjorde 
De  visselig  ikke,  derom  er  jeg  overbevist;  thi 
hos  ham  forbyder  det  sig  selv,  ikke  alene  af 
aandelige,  men  af  reent  fysiske  Grunde ».  Han 
forklarede  mig  da,  at  ved  Drikkeriet  bliver  Hjer- 
nen ganske  forandret,  og  lidt  efter  lidt  aldeles 
uimodtagelig  for  ethvert  aandeligt  Indtryk.  «De 
kunde  have  talt  til  ham  til  i  Morgen,  og  var  aldrig 
kommen  videre;  han  havde  ikke  fattet  og  kunde 
ikke  fatte,  hvad  De  meente,  det  er  fysisk  umu- 
ligt, det  er  netop  noget  Særegent  for  Drankeren ». 
Jeg  husker  ikke  længere  hans  nærmere  Forklaring 
af   Tilstanden,    og   jeg    kan    ikke    sige,     om    han 

havde  Ret  i  sin  Opfattelse  af  Umuligheden  af 
en  Drankers  Omvendelse  og  Frelse,  skjondt  min 
senere  Erfaring  ikke  har  modbevist  hans  Paastand; 
men  jeg  veed,  at  jeg  tog  Afsked  fra  ham  med 
de  Ord:  «Det  er  jo  forfærdeligt,  at  paa  den 
Maade  kan  Naadens  Tid  være  omme  flere  Aar 
før  Døden,  og  ved  det  arme  Menneskes  egen 
Skyld ! » 

Et  andet  Tilfælde  vil  du  ogsaa  mode,  nemhg 
dette,  at  Syndens  Erkjendelse  er  vaagnet  i  en 
saadan  Grad,  at  Guds  Naade  ikke  synes  stor  nok 
til  at  skjule  den;  Synderen  vedgaaer  Alt,  hvad 
han  har  forsyndet  sig  med,  men  kan  ikke  finde 
Lægedom  i  Troen  paa  Guds  uforskyldte  Naade  i 
Christus  Jesus.  Skeer  dette,  da  kan  du  komme 
til  at  kjæmpe  en  Kamp  paa  Liv  og  Død,  og  den 
ender  maaskee  dog  med  et  Nederlag.  Saaledes 
gik  det  med  det  Menneske,  jeg  omtalte  længere 
ovenfor;  han  blev  ved  at  fore  sit  sædvanlige  syn- 
dige og  trodsige  Liv  uden  mindste  Tegn  paa, 
at  det  nogensinde  kunde  blive  anderledes.  En 
Nat  i  Mulm  og  Mørke  kom  hans  Son  med  Vogn 
efter  mig;  hans  F"ader  var  pludselig  bleven  meget 
syg,  og  ønskede  at  blive  berettet.  Skjondt  det 
nok  anede  mig,  .som  saa  ofte  for,  at  det  ikke  var 
den  Syge  selv,  men  Familien,  der  ønskede  mig, 
klædte  jeg  mig  dog  paa  og  fulgte  med.  Det 
viste  sig  strax,  at  min  Tanke  var  rigtig;  Manden 

var  tilsyneladende  ikke  legemlig  syg,  men  det 
var  alligevel  tydeligt,  at  han  led  store  Kvaler. 
Jeg  begyndte  at  handle  «venligen»  med  ham, 
men  han  svarede  ikke,  uagtet  han  horte  Alt,  hvad 
jeg  sagde;  jeg  spurgte,  om  det  nu  var  gaaet  op 
for  ham,  hvilket  Liv  han  havde  ført,  og  dertil 
svarede  han  endelig:  «Det  har  jeg  længe  vidst !» 
men  da  jeg  bad  ham  søge  Naaden,  mens  den 
fandtes,  afbrød  han  mig  med  de  Ord:  «Det  kan 
ikke  nytte,  Naadens  Tid  er  omme;  min  Synd  er 
større,  end  at  den  kan  forlades ! »  Jeg  mindede 
ham  om  de  Ord  i  Psalmen: 

I  Dag  er  Naadens  Tid, 
I   Dag  er  Gud  at   finde ! 

jeg  viste  hen  til  Røveren  paa  Korset,  forsikkrede 
ham,  at  Gud  vil  ingen  Synders  Død,  men  at  han 
skal  omvende  sig  og  leve!  —  det  var  altsammen 
forgjæves.  Saa  greb  jeg  til  at  bede  for  ham, 
men  han  afbrod  mig:  «Det  skal  De  ikke,  det 
nytter  ikke;  thi  der  er  en  Synd  til  Døden,  og 
for  den  skal  Ingen  bede;  De  skal  have  Tak, 
fordi  De  kom  herud  til  mig,  men  det  er  for  sil- 
digt,  for  mig  er  der  ingen  Redning  mere». 

Der  var  ingen  Andre  tilstede;  en  lille  osende 
Praas  stod  paa  Bordet,  og  som  den  kastede  sit 
Skin  høit  eller  lavt,  forandrede  Skyggerne  sig; 
til  sine  Tider  var  det  næsten  mørkt.     Under  saa 

uhyggelige  Forhold  som  disse  har  jeg  altid  meget 
at  gjøre  med  min  Phantasi;  den  vil  tage  Magten 
fra  mig.  Jeg  har  altid  følt  Sandheden  af  Prædi- 
kerens Ord:  «Sødt  er  Lyset,  og  lysteligt  er  det 
for  Øjnene  at  see  Solen »,  men  jeg  synes  altid  at 
fole,  at  Mørket  bestaaer  ikke  alene  deri,  at  Lyset 
er  gaaet  bort,  nei!  der  er  et  Liv,  et  Natfugleliv, 
som  rorer  sig  omkring  os,  det  er  « Mørkets  Mag- 
ter*, der  gjøre  deres  Gjerning.  Den  Syge  laa 
rolig  et  Øieblik,  stirrende  hen  i  Krogen;  jeg  sad 
og  besindede  mig;  da  faldt  den  Tanke  mig  ind: 
vi  er  ikke  alene,  der  bevæger  sig  en  heel  Hær 
omkring  os  med  (.<den  Stærke»  i  Spidsen,  som 
ikke  vil  lade  sig  sit  Offer  rive  af  Haanden,  og 
jeg  gyste  ved  den  Tanke,  at  jeg  var  den  Eneste, 
der  skulde  kjæmpe  imod  den.  Det  stod  i  min 
Angest  saa  levende  for  mig,  at  jeg  virkelig  syntes 
at  opleve  Apostelens  Ord:  «Nu  har  du  ikke  Kamp 
med  Kjød  og  Blod,  men  med  Fyrstendommer  og 
Magter,  med  Ondskabens  aandelige  Hær  under 
Himlen*.  Pludselig  reiste  den  Syge  sig  op,  rakte 
sine  Arme  ud  og  sagde:  «Nu  er  det  forbi;  her 
er  jeg!»  Da  jeg  bøiede  ham  tilbage  med  de 
Ord:  «Hvad  er  det?»  svarede  han:  «Seer  De 
ham  ikke?  der  staaer  han.  Tiden  er  ude!»  Alt 
hvad  jeg  talte  for  «at  tysse  paa  hans  Sjæl » ,  hjalp 
ikke;  han  blev  ved  at  paastaae,  at  Tiden  var 
kommen:    <;IIan  har  altid  været  min  Herre  os  har 

Ret  til  mig;  hele  mit  Liv  har  jeg  tjent  ham  i 
Lydighed,  nu  kommer  han  for  at  give  mig  min 
Løn,  og  der  er  Ingen,  der  kan  udfrie  mig  af 
hans  Haand».  Saaledes  lød  hans  stadige  og  ufor- 
anderlige Bekjendelse ;  i  Mørket  forlod  jeg  ham ; 
men  da  jeg  kjørte  ud  igjennem  Gaardens  Port, 
hængte  han  sig  selv  i  Sengebaandet. 

Endskjondt  jeg  altid  har  anseet  det  for  uhel- 
digt, at  Selvmorderes  Begravelsesmaade  er  lagt  i 
Amtmandens  Hænder,  saa  vil  jeg  dog  tilstaae, 
at  jeg  følte  mig  lettet,  da  Resolutionen,  uagtet 
Familiens  indtrængende  Anmodning,  lød  paa: 
Begravelse  vel  paa  Kirkegaarden,  men  paa  et 
afsides  Sted  og  uden  Jordspaakastelse  og  Tale. 

Naar  du  bliver  kaldet  til  saadanne  Mennesker, 
saa  kom  med  Myndighed,  men  lad  den  aldrig 
skilles  fra  Mildhed,  og  tiltro  Guds  Ord  Alt,  men 
dig  selv  Intet;  husk  altid  paa,  at  du  er  Evan- 
geliets Tjener,  og  at  du  ikke  ved  at  svinge  Lovens 
lynende  Sværd  kan  frelse  Nogen.  Der  har  vel 
været  Tider,  da  en  anden  Mening  har  hersket, 
og  man  har  en  Deel  Omvendelseshistorier  om 
Mirakler  ved  Loven;  men  jeg  har  aldrig  havt 
nogen  ret  Tillid  til  dem.  Jeg  vil  kun  anfore  en, 
som  i  sin  Tid  blev  anseet  for  et  Under,  og  til- 
lagt stor  Betydning,  ogsaa  for  de  paagjældende 
Personers  Skyld,  saa  kan  du  selv  dømme  om 
Sandheden    i    den;    den  anfores  af  Pontoppidan  i 

hans  Annales  ecclesiæ  Danicæ.  Idet  han  omtaler 
den  kjøbenhavnske  Præst,  Jens  Justsen,  saaledes: 
«Totus  pietete  ardebat,  eandemque  in  animis  om- 
nium excitare  studuit  operose»,   fortsætter  han: 

«Naar  der  fandtes  meget  forvildede  og  for- 
stokkede Syndere,  som  ingen  anden  Præst  kunde 
komme  nogen  Vei  med,  saa  lykkedes  det  ved 
Guds  Naade  for  ham.  Da  i  Aaret  1659,  under 
Kjøbenhavns  Beleiring,  den  tappre,  men  i  Synder 
bundne  Greve  Ulr.  Chr.  Gyldenløwe,  Kong  Chri- 
stian den  Fjerdes  naturlige  Son,  laa  paa  sin 
Dødsseng  (29  Aar  gammel),  og  der  blev  anvendt 
al  mulig  Omhu,  saavel  for  hans  legemlige  Hel- 
bredelse, der  laa  Kongen  meget  paa  Sinde,  som 
for  hans  Sjæls  Frelse,  var  der  ingen  af  Hofpræ- 
sterne, der  kunde  berolige  ham  med  Guds  Ord, 
ja  ikke  engang  overtale  ham  til  at  høre  Sand- 
heden, da  han  stadig  viste  dem  bort  med  For- 
bittrelse,  ja  endogsaa  truede  dem.  Endelig  kom 
Magister  Jens  Justsen,  og  han  ventede  sig  ikke 
noget  bedre  Traktement;  og  i  Begyndelsen  gik 
det  ham  som  de  andre.  Han  lod  den  Syge  rase 
en  Tid  lang,  men  saa  tiltalte  han  ham,  idet  han 
ganske  tilsidesatte  Patientens  hoie  Stand,  vel  med 
Barmhjertighed,  men  dog  med  en  ualmindelig 
Nidkjærhed,  som  en  Helvedes  Brand,  der  nu  sik- 
kert ilede  ind  til  den  evige  P"ortabelse,  og  som 
Gud   ikke   længere   sos^te   med  sin  saa  lænee  for- 

smaaede  Naade,  —  og  derpaa  gik  han  fra  ham. 
Da  nu  Grev  Gyldenlowe  ikke  vilde  have  med 
nogen  Præst  at  gjore,  ikke  engang  med  dem, 
som  fore  læmpeHg  med  ham,  men  bestandig  laa 
og  talte  kun  om  Skud  og  Kugler,  saa  tænkte 
man  jo  allermindst,  at  den  Mand,  som  aldeles 
ikke  havde  menagert  ham,  eller  behandlet  den 
arme  Synder  standsmæssigt,  skulde  blive  kaldet 
igjen;  det  skete  dog  nogle  Timer  efter,  paa  Pa- 
tientens Forlangende,  til  Alles  Forundring,  og  for 
sin  ikke  længe  efter  folgende  Dod,  syntes  han 
at  være  blevet  en  ny  Skabning«. 

Vi  ville  lade  Slutningen  staae  hen;  men  mon 
det  skulde  være  Sandhed,  at  de  strenge  Ord  om 
Fortabelse  og  Helvede,  talt  til  en  ung  Mand, 
uden  fuld  Bevidsthed,  arbeidende  med  alle  sine 
Tanker  der  ude  paa  Valpladsen,  kjæmpende  med 
Fjenderne  paa  Liv  og  Død,  skulde  have  udrettet 
saa  store  Ting,  at,  da  han  endelig  kom  til  Be- 
vidsthed, bare  de  Omvendelsens  Frugter?  Jeg 
har  tvivlet  og  tvivler  endnu  derom. 

I  al  Fald  har  jeg  ikke  derved  ladet  mig  over- 
tale til  at  forkaste  Apostelens  Methode:  «En 
Herrens  Tjener  bor  det  ikke  at  stride,  men  at 
være  mild  imod  Alle,  med  Sagtmodighed  under- 
visende dem,  som  modsætte  sig,  om  Gud  vilde 
engang  give  dem  Omvendelse  til  Sandhed  Er- 
kjendelse,    og  de  kunne  komme  til  sig  selv  igjen 

fra  Djævelens  Snare,    af  hvem   de  ere   fangne   til 
at  gjore  hans  Villie. » 

At  holde  Ligtaler  hører  ganske  vist  til  en 
af  vore  vanskeligste  Opgaver,  fordi  dertil  hører, 
ikke  alene  at  være  Sandheden  tro  i  Kjær- 
lighed, men  ogsaa  en  Takt,  der  ikke  er  Enhver 
given!  Det  er  uden  Tvivl,  at  der  i  visse  Egne 
af  vort  Land  drives  et  helt  Uvæsen  med  Taler 
ved  Jordefærd,  idet  der  af  Præsten  først  skal  tales 
i  Huset  ved  den  aabne  Kiste,  dernæst  ved  Graven 
før  Jordspaakastelsen,  og  endelig,  efter  at  hele 
Følget  er  gaaet  ind  i  Kirken  og  det  saakaldte 
«Testamente»,  den  Afdødes  Levnetsløb,  skrevet 
af  Skolelæreren,  —  lad  dig  det  forevise  iforveien; 
thi  det  maa  sædvanlig  læses  cum  grano  salis  — 
er  oplæst,   den  egentlige  Ligprædiken. 

Men  selv  hvor  det  ikke  er  saa  galt,  vil  det 
Ønske  dog  vist  ofte  fremkomme  hos  dig,  — ■  skjondt 
jeg  af  Ærbødighed  for  vort  P'olks  Hængen  ved 
gamle  Skikke  og  tillige  af  andre  Grunde  vilde 
være  i  stærk  Tvivl,  om  jeg  turde  stemme  derfor 
—  at  det  var  hos  os  som  i  den  engelske  Kirke, 
hvor  Ritualet  for  de  Dødes  Begravelse  er  ganske 
eens  for  alle  med  Undtagelse  af  Excommunicerede 
og  Selvmordere,  og  hvor  den  Afdødes  Personlig- 
hed aldeles  forsvinder. 

Der    er    ikke  faa  Leiligheder,   hvor  en  Præst 
meget  godt  kan  undijaae  at  tale,  o"-  i  et  saadant 

Tilfælde  vil  jeg  bede  Dig  erindre  Jakobs  Ord: 
«Vær  snar  til  at  hore,  langsom  til  at  tale;»  thi 
der  er  ikke  ganske  faa  Præster,  som  vende  disse 
Ord  om,  og  ere  langsomme  til  at  hore,  men 
snare  til  at  tale.  Naar  der  udenfor  din  Menighed 
ikke  er  særegne  Forhold  tilstede,  f.  Ex.  Familie- 
eller inderligt  Venskabs  Forhold  tilstede,  saa  sæt 
dig  iblandt  de  Hørende,  ikke  iblandt  de  Talende. 
Uet  har  saa  ofte  stødt  mig,  at  der  bliver  holdt 
saa  mange  Taler,  og  ikke  mindst  ved  Præsters 
Begravelse.  Husker  du  forrige  Aar,  da  den  skikke- 
lige Pastor  N.  blev  begravet;  der  var  i  Grunden 
kun  Een,  der  var  kaldet  til  at  tale,  og  saa  meldte 
der  sig  sex,  hvoraf  de  tre  begyndte  med:  «Jeg 
havde  egentlig  ikke  tænkt  paa  at  tale  ved  denne 
Leilighed,  men»  osv. ;  og  to:  «det  er  kun  et  Par 
Ord,  jeg  har  at  sige!>',  skjøndt  Ordene  virkelig 
bleve  altfor  mange,  som  det  jo  gjærne  pleier  at 
gaae  efter  en  saadan  Forsikkring.  Hvad  kunde 
disse  sex  dog  have  at  sige?  Da  Følget  gik  fra 
Graven,  fulgtes  to  Bønder  med  hinanden,  og  da 
den  ene  bemærkede:  «Det  var  da  «grovt»  som 
de  Allesammen  roste  vor  gamle  Præst;  han  var 
jo  dog  et  syndigt  Menneske,  ligesom  vi  Andre ! » 
fik  han  det  Svar :  «Ja !  den  ene  Ravn  hugger  ikke 
Øjet  ud  paa  den  anden ;  og  den,  der  har  Korset, 
signer  sig.» 

Disse   Ord    ere    ikke    saa    sjælden   faldne  mig 

ind,  naar  jeg  er  gaaet  fra  Præsters  Begra vielse; 
og  der  er  dog  Ingen,  der  i  høiere  Grad  maa 
gaae  herfra  med  den  Bekjendelse:  «vi  ere  unyttige 
Tjenere ! »  eller  som  inderligere  har  behov  at  bede : 
«Gud  vær  mig  Synder  naadig!»  end  vi  Præster. 
Hvorfor  skal  Andres  Skrøbeligheder  drages  frem, 
men  vore  skjules?  Den  eneste  Ligtale  over  en 
Præst,  som  er  noget  værd,  det  er  de  Menighedens 
Taarer,  der  bryde  frem  ved  Graven;  det  er  i  al 
Fald  den  eneste,  som  jeg  vil  sætte  Pris  paa; 
holdes  den  ikke,  saa  er  alt  det  Andet  værdiløst. 
Men  er  det  vor  Embedspligt  at  tale,  da  kan 
dette  meget  ofte  være  en  vanskelig,  det  er  aldrig 
en  ligegyldig  Sag;  thi  vi  repræsentere  meget 
mere  end  os  selv;  og  ved  den  Leilighed  ere  de 
mest  døve  Folk  gjærne  de  mest  lydhøre  og  op- 
mærksomme. Der  ligger  jo  megen  Sandhed  i 
Ritualets  Forskrift:  « Præsterne  skulle  vel  vogte 
sig,  at  deres  Ligprædikener  ikke  blive  til  pane- 
gyrisk Snak,  saa  at  de  enten  efter  Hedningernes 
Sædvane  sige  for  meget  til  den  Afdødes  Roes, 
og  besmitte  deres  hellige  Kald,  saavel  som  deres 
egen  Samvittighed  dermed,  eller  og  melde  noget 
Usømmeligt  om  hannem,  Andre  til  Forargelse  og 
de  Paarorende  til  Beskjæmmelse,  men  hvad  sandt 
er  og  vitterligt  i  Menigheden,  det  maa  de 
med  Maade  og  god  Maneer  beskedentlig  udsige. 


126 

Andre   til   Afsky   og   Advarsel, »   —   men    dermed 
er  Sagen  langtfra  afgjort. 

Imellem  panegyrisk  Snak  og  usømmelig  Dadel 
gaaer  altsaa  Veien.  For  at  være  sikker  paa,  ikke 
at  komme  til  at  gaae  over  Stregen,  er  der  Præster, 
som  mene,  at  man  i  Talen  aldeles  skal  undgaae 
at  omtale  den  Dødes  Person,  og  alene  nytte  Lej- 
ligheden til  at  forkynde  Ordet  om  Opstandelse 
og  evigt  Liv,  selv  om  den  Afdødes  Liv  har  været 
nok  saa  rigt  paa  «hvad  der  er  sandt,  ærbart, 
retfærdigt,  reent,  elskeligt,  og  paa  Alt,  hvad  der 
har  godt  Lov. »  Denne  Anskuelse  kan  jeg  paa 
ingen  Maade  dele,  og  jeg  tvivler  ikke  om,  at  de 
Efterladte,  som  have  havt  den  Velsignelse  at  leve 
sammen  med  et  saadant  Menneske,  vilde  have 
en  Følelse  af,  at  der  var  skeet  dem  Uret.  Hvorfor 
skal  det  dog  forties  ved  Afskeden,  hvilken  Skat 
de  have  mistet  og  hvilket  Tab  de  have  lidt? 
Hvorfor  skal  en  Faders  og  Moders  Dyder  skjules, 
saa  de  ikke  maa  anføres  som  et  Monster  til  Efter- 
lignelse  for  dem,  som  blive  tilbage.?  Jeg  kan 
heller  ikke  indsee,  —  især  da  Præsten  er  den 
Eneste,  der  har  Ret  til  at  holde  den  offentlige 
Afskedstale,  —  at  det  skulde  være  stemmende 
med,  hvad  vi  skylde  Mænd,  der  ved  Videnskab 
og  Kunst,  eller  ved  Bedrifter  i  Krigen  have  gjort 
vort  Fædreland  Ære,    at   vi    ikke  have  Ret  til  at 

takke    Gud    for    dem,    eller    at    sige    til    Andre: 
« følger  dem  efter !» 

Tilfulde  erkjender  jeg,  at  her  syndes  der 
vistnok  ofte,  fordi  Grænsen  ikke  bliver  trukken 
der,  hvor  den  bestemt  skal  trækkes,  idet  der 
bliver  tillagt  det  Menneskelige  i  et  Menneskes 
Liv  mere  end  tilbørligt  er,  og  der  drages  Vexler 
paa  dette,  som  ere  større  end  at  de  kunne  ind- 
løses. Pas  vel  paa!  saa  snart  Talen  bliver  om 
Guds  Rige,  om  en  salig  Død  og  en  glædelig  Op- 
standelse, saa  lad  det  altid  træde  saa  klart  frem 
for  Tilhørerne  som  muligt,  at  hvor  velsignet  og 
rigt  et  Menneskeliv  har  været  paa  Alt  det,  som 
staar  høist  i  denne  Verden,  saa  er  intet  Liv  dog 
indholdsrigt  nok  til,  at  det  kan  forslaae,  hvis  det 
sidste  Afskedsord  ved  Graven  lod:  «Tag  dit  og 
gak!»  Det  levende  Fremtids  Haab  tør  og  kan 
ikke  bygges  paa  et  Menneskes  Liv  og  Virksom- 
hed, men  ene  og  alene  paa,  om  han  vandrede 
iblandt  os  som  den,  der  havde  bevaret  sit  Hjerte 
i  Vorherres  Jesu  Christi  Tro,  og  sit  Haab  ene  og 
alene  paa  Guds  uforskyldte  Naade  formedelst  den 
Forsoning,  der  er  i  vor  eneste  Frelser  og  For- 
løser. Da  Peter  gik  ind  til  Tabithas  Dødsleie, 
da  stode  alle  Enkerne  omkring  ham,  «de  græd  og 
viste  ham  de  Kjortler  og  Klæder,  som  samme 
Tabitha  havde  gjort  den  Stund,  hun  var  hos 
dem,»  mind  altid  om,  naar  ogsaa  du  har  talt  om 

den  virksomme  Afdødes  efterladte  « Kjortler  og 
Klæder»,  at  de  forslaae  ikke;  Spørgsmaalet  er, 
om  han  har  fulgt  Skriftens  Formaning:  «Kast 
over  dig  som  en  dobbelt  Kappe  den  Retfærdig- 
hed, som  er  fra  Gud,  sæt  som  en  Krone  paa  dit 
Hoved  den  Herlighed,  som  er  fra  den  Evige » ; 
thi  der  er  kun  een  Kappe,  som  skjuler  Syndernes 
Mangfoldighed;   men  den  tage  vi  med  os. 

Dette  maa  du  udtale  ved  enhver  Kiste,  for 
at  ikke  Følget,  hvortil  det  er  saa  tilbøieligt,  naar 
det  har  hørt  din  Tak  for  Alt,  hvad  den  Bort- 
gangne  har  været  for  Sine,  ikke  skal  slaae  sig 
til  Ro  og  nære  et  falsk  Haab  for  sig  selv;  gjør 
altid  dit  til,  at  Herrens  Ord  ikke  skal  glemmes: 
«Jeg  er  den,  som  lukker  op,  og  Ingen  lukker  til, 
og  lukker  til,  og  Ingen  lukker  op.»  Der  vil  nok- 
iblandt  Tilhørerne  findes  nogle,  som  finder,  at  den 
ene  Deel  af  Talen  uden  Skade  kunde  have  været 
undladt;  det  var  smukt,  hvad  du  sagde  om  den  Af- 
døde, men  de  spørge  ikke,  om  Herren  har  faaet 
Sit;  bryd  du  dig  ikke  om  deres  Dom,  og  stil  dig 
ikke  i  deres  Række,  «der  elske  Menneskens  Ære 
mere  end  Guds  Ære.» 

En  anden  Sag  er  det  med  dem,  der  have 
levet  et  Liv,  aabenbart  til  Forargelse  for  Herrens 
Menighed;  thi  har  Folk  ikke  lært  andet  Latin, 
saa  har  de  ganske  vist  lært  dette:  De  mortuis 
nil    nisi   bene.     Naar   nu,    som    sagt,    et    saadant 

Liv  har  været  vitterligt  for  Alle,  kan  det  saa 
med  Rette  forlanges,  at  Præsten  skal  fortie  det? 
at  han  skal  staae  som  den  Eneste,  der  lader, 
som  om  han  var  aldeles  uvidende  om  det,  enhver 
af  de  Omstaaende  kjender?  Nei!  det  tor  du 
ikke.  Du  maa  helst,  naar  Familien  kommer  og 
forlanger  en  Tale,  gjøre  Forsøg  paa  at  faae  dem 
til  at  frafalde  Ønsket  herom;  du  kan  bede  dem 
noies  med  Jordspaakastelsen  og  Fadervor;  men 
det  vil,  idetmindste  her  paa  Egnen,  ikke  lykkes 
dig  at  faae  dem  til  at  noies  med  dette.  I  saa 
Fald  har  jeg  mindet  dem  om  Ritualets  Ord: 
«Hvad  sandt  er  og  vitterligt  i  Menigheden,  det 
maa  Præsten  med  Maade  og  god  Maaneer  be- 
skedentlig  udsige,  Andre  til  Afsky  og  Advarsel ;» 
og  saa  har  jeg  i  Talen  bestræbt  mig  for  den 
bedste  Maneer,  nemlig  «at  være  Sandheden  tro  i 
Kjærlighed »,  vogtet  mig  for  at  sige  Andet,  end 
hvad  Enhver,  der  kan  domme,  er  nodt  til  hos 
sig  selv  at  godkjende.  Det  er  vel  ogsaa  en 
Sag,  der  er  værd  at  lægge  os  selv  paa  Hjerte, 
at  jo  større  Fordring  vi  stille  til  os  selv,  desto 
mildere  ere  vi  imod  Andre,  og  jo  dybere  vor 
egen  Syndserkjendelse  er,  desto  mindre  fole  vi 
os  kaldede  til  haarde  Domme  over  Andre! 

Forøvrigt  er  der  jo  intet  Sted,  hvor  der  stilles 
urimeligere  Fordring  til  en  Præst  end  ved  Graven. 
Det   forlanges,    at   han   hos   den   Dode   skal   have 

Den  gamle  Præstegaard.  9 


130 

seet,  hvad  ingen  Andre  har  seet,  og  han  skal 
skjule,  hvad  der  er  vitterligt  for  alle  Andre;  og 
der  er  intet  Sted,  hvor  vor  Tale  eller  vor  Taus- 
hed  er  udsat  for  saa  urimelige  Misforstaaelser, 
som  der.  Jeg  har  erfaret  mange  af  den  Slags 
i  mit  Liv,  og  du  vil  gjøre  den  samme  Erfaring; 
jeg  skal  dog  kun  anføre  en  fra  den  allersidste 
Tid,  som  dog  endte  til  gjensidig  Tilfredshed. 
Jeg  talte  over  en  gammel  Enke,  der  var  mig 
aldeles  ubekjendt,  og  jeg  begyndte  med  at  sige: 
><  Dersom  det  her  kom  an  paa  at  udtale,  hvem 
og  hvad  hun  var,  saa  vilde  enhver  af  Eder  bedre 
kunne  holde  Tale  over  hende  end  jeg,  eftersom 
jeg  aldrig  har  mødt  hende  paa  min  Vei.»  Da 
Sønnen  nogle  Dage  efter  bragte  mig  mit  Honorar 
for  Talen,  spurgte  han  mig,  om  han  maatte  ud- 
tale for  mig,  hvor  bedrøvet  han  var  over  denne. 
Da  dette  var  mig  ubegribeligt,  forklarede  han,  at 
det  var,  fordi  jeg  havde  udtalt,  at  jeg  ikke  havde 
kjendt  hans  Moder.  Da  han  paa  mit  Spørgsmaal 
maatte  indrømme,  at  jeg  aldrig  havde  været  i 
hendes  Huus  eller  talt  med  hende,  og  jeg  derfor 
mente  at  være  i  min  gode  Ret,  naar  jeg  havde 
sagt,  at  jeg  ikke  kjendte  hende,  svarede  han: 
«Ja  saa!  naar  det  skal  forstaaes  paa  den  Maade, 
saa  er  der  jo  ikke  Noget  at  sige  til  det.» 

« Forstaaes!    ja  hvorledes    skulde  det   dog  vel 
forstaaes  anderledes?« 

«Jo !  da  vi  gik  fra  Graven  spurgte  nogle  af  de 
Andre,  om  jeg  vidste,  hvad  Deres  Mening  havde 
været;  det  var  nemlig  den,  at  De  vilde  dadle  min 
Moder,   fordi  De  aldrig  saae  hende  i  Kirken!« 

Manden  troede,  hvad  jeg  forklarede  ham,  og 
var  saa  fyldestgjort  ved  Samtalen,  at  jeg.,  da  vi 
skiltes  ad,  takkede  ham,  fordi  han  istedetfor  at 
gaae  og  suurmule  og  uglesee  mig,  oprigtig  havde 
udtalt  sig  for  mig;  thi  nu  var  der  os  jo  Intet  mere 
imellem. 

Forresten  er  der  en  Egenskab,  som  allevegne 
er  ønskelig  for  en  Præst,  men  hvis  Nødvendighed 
aldrig  viser  sig  tydeligere  end  ved  Ligtaler,  det 
er,  hvad  der  kaldes  Takt;  thi  den  kan  hjælpe 
over  mange  Vanskeligheder  uden  at  træde  Sand- 
heden for  nær,  men  Mangelen  heraf  kan  ødelægge 
meget,  selv  det,  der  er  talt  i  den  bedste  Mening. 

En  af  dine  andre  Embedshandlinger  maa  jeg 
omtale,  saa  meget  mere,  som  den  maaskee,  saa- 
længe  du  er  ugift  og  ikke  har  Familie,  kan  genere 
dig;  det  er  Introduktion  af  de  saakaldte  Kirke- 
gangskoner. Du  er  jo  i  denne  Henseende  ikke 
saa  uvidende,  som  en  ældre  Kandidat,  der  kom 
fra  Kjøbenhavn  og  blev  Præst  her  i  Nærheden; 
da  Kirkesangeren  nemlig  Søndagen  efter  Indsæt- 
telsen meldte  ham,  at  der  var  en  Kirkegangs- 
kone, udbrod  han  forskrækket:  «En  Kirkegangs- 
kone!   hvad   er   det   for   en?    hvad    skal   jeg    med 

hende  ?»  Da  han  havde  faaet  Underretning  herom, 
spurgte  han:  «Kan  jeg  ikke  gaae  ned  og  tage 
hende  under  Armen,  og  føre  hende  ind  i  Kirken?« 
Du  er  bedre  underrettet,  og  veed,  at  saasnart 
«Aleneste  Gud»  er  intoneret,  gaaer  du  ned  i 
Vaabenhuset,  hvor  du  da  modes  med  Konen  og 
hendes  Følge,  for  at  tale  til  hende  og  slutte,  om 
ikke  netop  med  de  samme,  saa  dog  med  lignende 
Ord,  som  Ritualets:  «Gak  nu  med  Fred  ind  i 
Guds  Menighed  og  offre  din  Gud  Lov  og  Tak, 
som  har  gjort  saa  vel  imod  dig;  han  styrke  dig 
fremdeles  til  Sjæl  og  Legem,  og  lade  denne  din 
Indgang  nu  og  altid  være  velsignet  for  hans  An- 
sigt.   Amen!» 

Overhovedet  vil  jeg  raade  dig  til  at  læse  det 
hele  Stykke  i  Ritualet  om  »Kvindernes  Kirkegang 
efter  deres  Barselseng »  igjennem  og  mærke  dig 
det;  thi  det  er  en  smuk  og  indholdsrig  Anvis- 
ning, hvor  du  vil  finde  enhver  Oplysning,  som 
du  behover. 

Gjor  Alt,  hvad  du  formaaer,  for  at  denne 
Skik  ikke  skal  gaae  af  Brug,  og  lad  Handlingen 
ikke  flyttes  fra  Vaabenhuset  til  Prædikestolen, 
som  nogle  Mødre,  fordi  det  ansees  for  at  være 
fornemmere,  have  for  Skik;  forbered  dig  paa  den 
lille  Tale,  at  Alt  kan  skee  til  Opbyggelse;  thi 
der  kan  være  stor  Velsignelse  derv^ed,  og  jeg 
veed  det  af  Erfaring,  at  mere  end  een  Moder  ved 

sin  Kirkegang  har  faaet  en  Impuls  til  nyt  Liv, 
og  har  bevaret  det  Ord,  hun  der  horte  talt  til 
sig  alene,  saalænge  hun  levede. 

Du  mødes  ved  denne  Lejlighed  undertiden 
med  Kvinder,  som  ellers  ikke  har  Øre  eller  Hjerte 
for  Guds  Ord,  og  just  i  en  Stund,  da  Hjertet  er 
mere  modtageligt  end  ellers,  fordi  de  havegjennem- 
gaaet  den  Smerte,  der  ikke  alene  saa  fuldt  ud 
overbeviste  dem  om  deres  egen  Afmagt  til  at 
standse  den,  men  som  ogsaa  er  bleven  forvandlet 
til  den  store  Glæde,  at  «et  Menneske«,  der  nu 
er  hendes  Menneske  fremfor  nogen  Andens, 
fremgik  deraf;  derfor  kan  et  godt  Ord  og  en 
varm  Bøn  for  hende  finde  Indgang.  Dertil  kommer, 
at  medens  du  staaer  ene  med  hende  i  det  stille 
Vaabenhuus,  hvor  Sangen  fra  Kirken  forhindrer 
Andre  end  hende  fra  at  høre  dine  Ord,  faaer  du 
en  Leilighed,  som  du  ikke  skal  lade  gaae  unyttet 
bort,  til  at  drage  hendes  Forhold  i  Hjemmet 
frem,  og  give  mangen  en  Formaning,  som  du 
ellers  ikke  kan  komme  til  at  give! 

Introduktionen  er  en  Handling,  der  i  Regelen 
finder  megen  Tilslutning;  thi  i  Almindelighed  vil 
du,  naar  du  træder  ind  i  Vaabenhuset,  finde 
dette  fuldt  af  Kvinder,  som  vistnok  ikke  alle  ere 
komne  for  at  opbygges,  men  hvoraf  en  Deel  horer 
til  de  saakaldte  « Lurere »;  især  naar  der  ventes 
noget    ^extra*    i    din   Tale    paa    Grund    af   noget 

Særegent  ved  Kirkegangskonens  Stilling.  Under- 
tiden har  jeg  anmodet  dem  Alle,  med  Undtagelse 
af  den  følgende  Kone,  om  at  forlade  Vaabenhuset 
og  gaae  ind  i  Kirken ;  men  ellers  tager  jeg  Konen 
nær  hen  til  mig  og  dæmper  min  Stemme  saa 
meget,  at  det  meste  af  Talen  gaaer  dem  forbi. 
Men  i  Regelen  troer  jeg,  at  de,    der  ere  tilstede, 

—  der  er  aldrig  nogen  Ugift  —  ere  komne  for 
at  høre  et  Ord,  de  have  godt  af  at  mindes  og 
tage  hjem  med  sig;  derfor  skal  du  ogsaa  holde 
denne  Kirkeskik  i  Ære,  saalænge  du  formaaer; 
thi  om  den  gjælder  Profetens  Ord :  « Fordærv  den 
ikke;  thi  der  er  Velsignelse  i  den.»  Og  skulde 
du  komme  til  en  Menighed,    hver   den  er  uddød, 

—  det  kan  næppe  være  længere  siden,  end  at 
de  Ældre  have  kjendt  den  —  saa  gjor  hvad  du 
kan,  for  at  den  kan  leve  op  igjen;  Du  vil  nok 
finde  alvorlige  Mennesker,  der  ville  følge  dine 
Ord,  naar  du  i  Kjærlighed  forklarer  dem,  at  det 
er  Noget,  som  enhver  christelig  Ægtehustru  — 
uægte  Børns  Mødre  ere  udelukkede  —  maa  ftjle 
Trang  til. 

Det  er  jo  muligt,  at  Du  slet  ikke  kjender 
Konen  og  kan  skille  hende  fra  dem,  der  følge 
hende;  i  saa  Fald  maa  du  enten  spørge  en  af 
dem,  eller,  som  jeg  har  gjort,  anmode  Kirke- 
sangeren om  at  stille  Konen  forrest,  før  jeg  kommer 
ned  til  dem. 


135 

Der  er  et  gammelt  Ordsprog,  som  siger,  at 
den,  der  tager  Barnet  ved  Haanden,  tager  For- 
ældrene ved  Hjertet.  Sandheden  heraf  er  der 
Ingen,  der  bedre  erfarer  end  Præsten,  mens  han 
forbereder  Børnene  til  Confirmationen;  thi  som 
han  vinder  Børnenes  Hjerter,  vinder  han  ogsaa 
Forældrenes.  Det  har  ofte  været  mig  paafaldende, 
hvor  stærkt  det  Baand  er,  som  kan  knyttes  i 
denne  ene  Vinter,  og  hvor  Børnene  hele  Livet 
kunne  hænge  ved  den  Mand,  der  har  confirmeret 
dem;  ikke  mindre  hvor  overbærende  de  som 
Voxne  kunne  være  i  deres  Dom  over  en  Mand, 
som  alle  Andre  saae  ned  paa ;  og  hvor  ofte  horer 
man  dem  ikke  mange  Aar  efter  bekjende,  at  de 
Timer,  de  tilbragte  hos  ham,  vare  nogle  af  deres 
Livs  bedste.  Det  er  maaskee  mest  Tilfældet 
med  Pigerne,  hos  hvem  det  undertiden  kan  blive 
et  rent  Afguderi,  hvilket  du  naturligvis  maa  for- 
hindre ved  alle  Midler,  idet  du  altid  betænker, 
nt  du  har  dem,  ikke  for  at  vinde  dem  for  dig 
selv,  men  for  Vorherre  og  Frelser;  bestræb  dig 
saa  meget  som  muligt  for  kun  at  være  en  Jo- 
hannes, intet  Andet,  som  altid  peger  fra  sig  selv 
og  hen  paa  ham,   der  er  større. 

Naar  jeg  her  nærmere  vil  meddele  dig  nogle 
Regler,  som  jeg  selv  har  anvendt,  saa  maa  jeg 
strax  bemærke,  at  jeg  med  dem  kun  har  tænkt 
paa    Landsbypræster    og    paa    Børn    fra    Landet, 

dels  fordi  det  ikke  vil  være  muligt  at  anvende  dem 
i  Byerne,  hvor  der  er  en  saadan  Mængde  Børn 
til  Forberedelse,  at  de  næppe  kunne  oversees, 
endnu  mindre  personlig  paavirkes,  dels  fordi 
saadanne  « Præstetimer »  altid  har  forekommet  mig 
at  være  saare  lidet  tilfredsstillende  for  begge 
Parter.  Paa  Landet  kjende  vi  ethvert  Barns 
hjemlige  Forhold,  har  stadig  fulgt  det  i  dets 
Skolegang,  saa  vi  ere  kjendte  med  dets  Cha- 
rakter,  og  kunne  tage  alle  mulige  Hensyn  til 
dets  Individualitet,  og  saaledes  vælge  de  rette 
Midler  til  at  føre  det  frem  ad  Veien  til  Livet. 

Du  vil  strax  den  første  Dag,  Børnene  komme 
til  dig,  mærke  en  Forskjel  imellem  dem  fra  Ho- 
vedsognet og  dem  fra  Annexet;  de  første  ere 
vante  til  daglig  at  see  dig  og  møde  dig  paa 
Veien,  for  de  sidste  er  du  fremmed,  de  kjende 
dig  mest  fra  Skoleexaminerne,  og  ere  derfor  mere 
sky  og  tilbageholdne.  Det  er  dog  mærkeligt  at 
see,  hvor  hurtigt  denne  Skyhed  og  Undseelse 
forlader  dem,  naar  de  blive  tagne  paa  den  rette 
Maade. 

Det  første  Middel  er,  at  du  kommer  til  dem 
saa  ligefrem  og  jævnt  som  muligt,  og  dernæst  at 
du  lægger  saa  megen  Venlighed  og  Mildhed  for 
Dagen,  som  du  formaar.  Al  Hidsighed,  Bitter- 
hed, Vrede  og  Forsøg  paa  at  gjore  et  Barn 
latterligt,    fordi    det   giver  et  taabeligt  Svar,    maa 

være  banlyst.  For  Disciplinens  Skyld  behøves 
intet  af  dette,  for  Undervisningen  endnu  langt 
mindre.  Anvend  i  Timerne  al  din  Flid  paa  «at 
pryde  Vorherres  Lærdom »,  saa  Aandens  Gaver 
kan  kjendes,  og  bed  ham  stadig  om,  at  det  Ord, 
du  giver  Børnene,  maa  faae  mere  og  mere  Skik- 
kelse i  dig  selv.  Det  er  Hovedsagen  ved  al  Re- 
ligionsundervisning, og  hvor  dette  ikke  findes, 
der  maa  du  frygte  for,  at  Ordet  kommer  tomt 
tilbage. 

Lad  os  begynde  forfra. 

Med  Hensyn  til  Antagelse  til  Confirmations- 
Forberedelse  og  Udskrivning  af  Skolen,  kan  du 
ofte  være  i  Tvivl.  Der  er  jo  en  Bestemmelse 
om,  at  Biskoppen  kan  ansøges  om  Dispensation 
for  et  Barn,  der  mangler  de  nødvendige  Kund- 
skaber. Jeg  har  maaskee  handlet  urigtigt  heri, 
men  jeg  har  aldrig  benyttet  denne  Udvei,  fordi 
jeg  har  meent,  at  Ansvaret  ligger  paa  mig,  og 
ikke  paa  nogen  Anden;  kan  jeg  forsvare  at  con- 
firmere  et  Barn  med  Dispen.sation,  saa  forekommer 
det  mig,  at  jeg  ogsaa  kan  gjøre  det  foruden 
denne,  saa  meget  mere  som  jeg  kjender  Barnet 
og  dets  Forhold  bedre  end  Biskoppen.  Hertil 
kommer,  at  der  under  Forberedelsen  ofte  skeer 
en  saadan  Forandring  med  Hensyn  til  Barnets 
Udvikling,  at  den  Sidste  kan,  i  christelig  For- 
stand,   blive    den   Første.      Det    er  jo    dog    heller 

og  fremmest  kommer  an. 

Naar  Confirmationsforberedelsen  ofte  i  daglig 
Tale  kaldes  «at  gaae  til  Overhoring»,  da  har 
dette  Udtryk  vistnok  tidligere  været  mere  be- 
tegnende end  nu;  jeg  mener  i  alle  Tilfælde,  at 
det  ikke  bor  være  det  længere.  Tiden,  hvori  vi 
ere  sammen  med  vore  Confirmander,  maa  benyttes 
til  noget  Andet  og  Bedre,  end  til  at  «overhøre» 
dem.  Ved  enhver  Skoleexamen  har  vi  jo  over- 
hørt dem,  og  naar  et  Barn  hver  Dag  i  syv  Aar 
har  havt  sin  Religionstime,  saa  er  det  vel  ikke 
uberettiget  at  antage,  at  det  har  havt  mere  end 
nok  af  Overhøring,  eller  at  gaa  ud  fra  den  For- 
udsætning, at  det  «kan»  sine  Boger  og  de  be- 
stemte Psalmer.  Jeg  har  ved  Berettelse  af  meget 
gamle  Folk  undertiden  erfaret,  at  hele  deres  Bog- 
lærdom var  aldeles  borte,  men  nogle  faa  Psalmer 
fra  deres  Confirmationstid  vare  blevne  tilbage, 
og  gave  dem  deres  eneste  aandelige  Næring. 
For  at  gjøre  Psalmerne  mere  sikkre  hos  Børnene, 
har  jeg  opgivet  Lærerne  en  Deel  af  vore  bedste, 
og  disse  forlanger  jeg  ved  Forberedelsen ;  med 
dem  begynde  de,  naar  de  komme  i  Skolen,  dem 
gjentage  de  bestandig,  og  de  forklares  nøie  for 
dem,  saa  de  virkelig  ere  blevne  Børnenes  Eien- 
dom,  naar  de  komme  til  mig.  Om  Lærerne 
ville    føie    andre    til,    bliver    deres    Sag,    men    de 

omtalte  kaldes  «(Præstepsalmerne»,  og  ethvert 
normalt  Barn  kan  dem;  saaledes  er  det  lettere 
for  mig  at  arbeide  paa,   at  de  faae  Liv  i  dem ! 

For  en  Ordens  og  en  Sikkerheds  Skyld  faae 
Børnene  nok  et  bestemt  Stykke  i  Bøgerne  for, 
men  jeg  indskrænker  mig  aldrig  til  Overhøring. 
Saasandt  det  for  mig  altid  har  staaet  som  min 
Opgave  «at  male  Herren«  saaledes  for  dem,  at 
de  maatte  voxe  i  Tro  og  inderlig  Kjærlighed  til 
ham  —  Noget,  hvorpaa  der  ikke  i  alle  Skoler 
lægges  Vægt  —  saasandt  maa  der  tales,  ikke 
alene  til  dem,  men  med  dem.  Dette  er  ikke 
altid  let  at  faae  i  Gang.  Jeg  siger  dem  det  i 
den  første  Time,  beder  dem  saa  inderlig  jeg  kan, 
om  at  indlade  sig  med  mig,  om  at  spørge  og 
svare  mig;  jeg  søger  at  forvisse  dem  om,  at  jeg 
ikke  skal  tage  dem  noget  Spørgsmaal  ilde  op 
eller  søge  at  latterliggjøre  dem;  thi  det  er  kun 
paa  den  Maade,  at  jeg  kan  faae  at  vide,  hvad 
der  boer  i  dem,  og  saaledes  rette  deres  urigtige 
Tanker.  Det  gaaer  trev^ent,  navnlig  i  Begyn- 
delsen, men  lidt  efter  lidt,  som  det  mere  og 
mere  gaaer  op  for  dem,  at  jeg  mener  dem  det 
vel,  saa  svinder  Frj-gten,  og  Munden  aabnes. 
Derfor  raader  jeg  dig :  forsøg  paa  at  faae  dem 
til  at  tale  med  dig,  ikke  med  Bogens,  men  med 
deres  egne  Ord.  Naar  jeg  ikke  sjælden  har  seet, 
at  mine  Confirmander  senere  som  Voxne   Sfik  fra 

mig  ud  igjennem  Confirmandstuen,  og  da  de 
stode  stille  og  saae  sig  om  i  Værelset,  naar  de 
vel  ogsaa  kunde  udbryde:  «Her  var  saa  godt  at 
være!»  saa  var  det  næppe,  fordi  de  gamle  Ord 
vare  « slagne  som  Brodde  og  Søm  ind  i  Væggen », 
men  jeg  troer  det  var,  fordi  de  maaskee  der  første 
Gang  i  deres  Liv  havde  faaet  Lov  til  at  tale 
uforbeholdent,  og  faaet  Svar  i  Kjærlighed. 

Hvert  Aars  Almindelig  Bededag  og  Alle- 
helgensdag ombæres  Tavlen  i  Kirken  for  at  samle 
Bidrag  til  Nye  Testamenter  for  værdige  og  træn- 
gende Confirmander.  Disse  Gaver  have  været 
saa  rigelige,  at  jeg  har  kunnet  give  ethvert  Barn 
sit  Testamente,  og  de  mest  trængende  en  Psalme- 
bog.  Da  de  altsaa  alle  have  et  Exemplar,  som 
altid  medbringes,  og  som  idelig  benyttes,  paa- 
lægger jeg  dem  strax,  at  de  i  Hjemmet  skulle 
øve  sig  i  at  slaae  op  i  det,  for  at  Tiden  ikke 
skal  gaae  hen  med  at  søge  det  Skriftsted,  jeg 
nævner;  det  er  kun  meget  faa  og  de  mindst  be- 
gavede Børn,  som  her  staae  tilbage,  de  andre 
fore  en  Kappestrid  om,  hvem  der  kan  komme 
først,   da  det  er  denne,   der  læser  Stedet  op. 

Vi  begynde  altid  vore  Timer  med  en  bestemt 
Psalme  og  med  en  Bøn.  Med  Hensyn  til  Bønnen 
har  jeg  fulgt  en  forskjellig  Fremgangsmaade.  I 
flere  Aar  bad  jeg  den  selv,  og  den  indeholdt  to 
Dele,    først  hvad   der  angik  det  Almindelige,    og 

dernæst  det,  der  angik,  hvad  der  skulde  tales  om 
i  Timen.  Det  stod  dog  bestandig  for  mig,  at 
jeg  maatte  søge  at  faae  Børnene  mere  med ;  jeg 
udpegede  da  hver  Gang  et  af  dem,  som  maatte 
forberede  sig  paa  at  holde  Indgangsbønnen  næste 
Gang.  Der  var  aldrig  Noget  i  Veien,  men  det 
traadte  dog  altfor  tydeligt  frem,  at  det,  der  blev 
fremsagt,  gjorde  snarere  Indtryk  af  en  Lektie 
end  af  en  Bøn.  Saa  prøvede  jeg  at  lade  dem 
bede  uden  Forberedelse;  men,  saa  nødig  jeg  end 
gjorde  det,  opgav  jeg  dog  ogsaa  denne  Maade, 
og  vendte  tilbage  til  mig  selv.  Derfor  vil  jeg 
ikke  sige,  at  du  skal  gjore  det,  du  har  maaskee 
bedre  Greb  end  jeg  paa  at  sætte  det  Rette  i 
Gang;  thi  det  er  sørgeligt,  at  Børn  ere  saa 
uøvede  i  at  bede,  at  naar  Nøden  driver  dem 
dertil,  saa  er  det  dem  ikke  muligt  at  finde  de 
rette  Ord,  eller  det  gaaer  dem  som  Herremanden 
Pasbjerg,  der  kun  kunde  en  eneste  Bon,  nemlig 
den  Bordbøn,  som  han  daglig  havde  hort  sine 
Folk  læse  om  Middagen,  og  som  derfor,  da  han 
en  Nat  vaagnede  i  den  forfærdeligste  Angest  for 
Spøgeri,  begyndte: 

Vor  Disk  og  Dug  ev  alt  beredt 

O   Gud!   af  din   Barmhjertighed,   osv. 

Benyt  overhovedet  enhver  Leilighed  til  at  Bør- 
nene kunne  ove  deres  Christendom ;  jeg  har  altid 


142 

stræbt  efter  det,  og  har  liavt  Glæde  deraf.  Der  er 
jo  næppe  nogen  Syg  i  Menigheden,  uden  at  jeg  har 
besøgt  dem;  for  nu  at  stille  Herrens  Ord  i  Matth. 
cap.  25  saa  levende  frem  for  Børnene  som  muligt, 
sender  jeg  altid  et  eller  flere  Børn  fra  samme  By 
til  de  Syge,  for  at  de  skulle  hilse  fra  mig  og 
spørge  til  dem;  næste  Gang,  vi  samles,  sporger 
jeg  da  om,  hvad  de  have  oplevet,  og,  Gud  ske 
Lov !  det  er  ikke  sjælden,  at  Børnene  have  faaet 
mere  ud  af  Besøget,  end  jeg  anede.  Saaledes 
sendte  jeg  engang  to  af  Pigebørnene  hen  til  deres 
gamle  Nabo,  som  længe  havde  været  syg,  han 
var  en  ærlig  og  eenfoldig  Christen.  Da  de  havde 
fremført  mit  Ærende,  svarede  han:  « Hils  Præsten 
og  siig,  at  jeg  har  det  godt,  rigtig  godt;  for 
naar  Vorherre  bærer  den  lange  Ende  af  Korset, 
saa  maa  vi  da  sagtens  kunne  bære  den  korte. » 
Der  laa  i  dette  Svar  Stof  til  en  lang  Forklaring. 
I  denne  Verden,  som  altid  søger  sit  Eget,  og 
sætter  Penge  og  Gods  som  det  hoieste  Gode, 
hvor  den  Grundlov,  der  læres  Barnet  fra  dets 
Fødsel,  er  at  samle  mere  og  mere,  thi  det  er  i 
Grunden  det  ene  Fornødne,  i  den  er  det  saare 
vanskeligt  at  overbevise  Barnet  om  det  Modsatte; 
vi  kan  gjentage  saa  tidt  vi  vil  Herrens  Ord :  »saligt 
er  det,  hellere  at  give  end  at  tage,»  Forældrenes 
bestandige  og  synlige  Lærdom,  der  er  dette  Ord 
helt   modsat,    sidder   saa   dybt  i  Børnene,    at    det 

ikke  er  muligt  at  faae  dem  til  at  troe  det,  før 
de  komme  til  at  erfare  Sandheden  deraf  ved 
Selvoplevelse,  altsaa  ved  at  sætte  dem  istand  til 
at  give,  og  at  føle  Velsignelsen  deraf.  Det  er 
den  eneste  Maade,  jeg  har  kunnet  udfinde,  og 
den  er  ikke  af  mig  selv,  eftersom  Herren  selv 
siger:  «Hvo,  som  vil  gjøre  min  Faders  Villie, 
skal  erfare,  om  Lærdommen  er  af  Gud,  eller  jeg 
taler  af  mig  selv.» 

Jeg  bærer  mig  saaledes  ad. 

Du  veed,  at  jeg  raader  over  ikke  faa  Legater, 
som  hver  Jul  forøges  ved  Tavlepengene  og  ved 
kjærlige  og  frivillige  Gaver,  —  sidste  Jul  havde 
jeg  275  Rdlr.  — ,  disse  Penge  uddeles  til  Syge 
og  Trængende  i  Menigheden.  I  Begyndelsen  gik 
jeg  altid  selv  omkring  og  delte  Pengene  ud,  men 
nu  nægter  jeg  mig  denne  Glæde,  og  overlader 
den  til  Confirmanderne,  for  at  de  skal  erfare 
Sandheden  af  Herrens  ovennævnte  Ord.  Jeg  skriver 
smaa  Sedler,  paa  hvilke  den  Fattiges  Navn  og 
Summen  er  angivet  paa  den  ene  og  Barnets  Navn 
paa  den  anden  Side;  den  sidste  Dag  for  Jul,  de 
ere  hos  mig,  modtager  hvert  Barn  sin  Seddel  og 
Pengene,  for  at  de  kan  bringe  dem  omkring,  see 
Modtagernes  Glæde,  modtage  deres  Tak  og  bringe 
mig  den  efter  Nytaar.  Skal  jeg  domme  efter  den 
Iver,  der  er  over  dem,  for  at  faae  mere  end  een 
Seddel   og  saa  mange  Penge  som  muligt,  —  det 

retter  sig  efter,  om  deres  Hjem  er  nær  eller  langt 
fra  den  Fattiges  — ,  og  efter  den  Fart,  hvormed 
disse  smaa  Sendebud  sprede  sig  til  de  forskjellige 
Sider,  for  hurtigt  at  naae  Maalet,  saa  have  de 
visselig  en  Følelse  af,  at  de  ikke  vandre  i  deres 
eget  Navn,  og  at  de  ere  glade  ved  at  gaae. 

For  et  Par  Aar  siden  kom  et  saadant  lille 
Sendebud  til  den  gamle  Kurvemager  i  B.,  og 
der  forefaldt   da  følgende  Samtale   imellem    dem: 

«God  Dag!  Her  kommer  jeg  med  en  Seddel 
og  en  Specie  til  dig  fra  Præsten. » 

«Tak  skal  du  have!  Ja!  han  kan  jo  ikke  gaae 
sine  Ærender  selv.» 

«Jo!  det  kunde  han  vel  nok,  men  han  har 
sagt,  at  vi  skal  gaae.» 

«Ja,   det  er  ikke  Præsten,  jeg  mener. » 

«Hvem  er  det  da?  han  har  sendt  mig  og 
givet  mig  Pengene  til  Jer.» 

«Det  er  godt  nok;  Præsten  har  sendt  dig, 
men  hvem  har  sendt  Præsten?  hvem  har  givet 
ham  det  ind,  at  han  skulde  tænke  paa  mig?  og 
hvem  har  givet  dem,  der  har  skjænket  Pengene, 
ind,   at  de  fik  Lyst  til  at  hjælpe  os.» 

«Det  veed  jeg  ikke.» 

«Ja,  da  kan  du  nemt  faae  det  at  vide,  du 
staaer  jo  med  det  Ny  Testamente  i  din  Haand; 
kan  du  ikke  slaae  det  25de  Capitel  i  Matth.  Evang. 
op,  hen  imod  Enden,   og  læse  det  for  mig.« 

Barnet  begyndte:  «Da  skal  Kongen  sige  til 
dem  ved  hans  hoire  Side:  kommer  hid,  I  min 
Faders  V^elsignede !  arv^er  det  Rige,  som  Eder  er 
beredt  fra  Verdens  Grundvold  blev  lagt;  thi  jeg 
var  hungrig  og  I  gave  mig  at  æde,  jeg  var  tør- 
stig osv.,»  og  da  det  var  færdigt  med  Capitelet, 
sagde  Kurvemageren: 

«Hvem  troer  du  saa,  der  er  Mand  for  det 
Hele?» 

« Vorherre  Jesus !» 

«Netop,  ingen  Anden;  men  han  kan  ikke  gaae 
sine  egne  Ærender,  derfor  bruger  han  Mennesker, 
baade  Store  og  Smaa ;  du  gaaer  ogsaa  hans  Ærende 
i  Dag,  lille  Barn!  og  det  er  en  stor,  stor  Ære 
baade  for  dig  og  for  Jer  Allesammen. » 

Da  Barnet  aflagde  sin  Rapport,  bleve  vi  Alle 
den  gamle  Kurvemager  taknemmelige  for  det  Ord, 
han  havde  givet  os;  Børnene  glemme  det  aldrig, 
jeg  endnu  mindre;  jeg  gav  det  kun  en  lille  Ud- 
videlse, idet  jeg  lagde  dem  paa  Hjerte:  «Alt, 
hvad  I  gjore  i  Ord  eller  Gjerning,  det  gjører  Alt 
i  den  Herres  Jesu  Navn,  takkende  Gud  og  Faderen 
formedelst  ham.» 

Den  sidste  Time,  vi  ere  samlede  for  Confir- 
mationen,  er  bevæget  for  os  Alle.  Vi  kjende 
nu  hinanden,  og  der  er  kommet  saa  inderligt  et 
Forhold  imellem  os,  at  det  gjor  ondt  at  skilles 
ad.     Jeg   benytter  Tiden,    ikke   alene   til    at   sige 

Den  gamle  Præstegaard.  I O 

dem  en  Deel,  som  ikke  for  har  været  paa  Tale, 
men  til  at  advare  og  formane  hver  enkelt,  efter 
de  Forhold,  hvori  det  lever  i  Hjemmet,  eller  som 
det  vil  komme  ind  i  i  den  Tjeneste,  det  nu  skal 
tiltræde.  Jeg  slutter  med  at  sige  dem,  at  i  Vinter 
har  Alle  kaldt  dem  « Præstebørnene«,  men  at  de 
nu  paa  en  anden  Maade  er  mine  Børn,  end  da 
vi  begyndte,  og  som  et  Tegn  herpaa  giver  jeg 
dem  det  Løfte,  at  jeg  aldrig  vil  hore  op  med  at 
sige  «Du»  til  dem,  enten  de  ere  fornemme  eller 
ringe,  samt,  at  saalænge  jeg  lever,  skal  min  Dør 
og  mit  Hjerte  staa  dem  aabne,  saa,  hvis  de  ville 
søge  mig,  ere  de  hverken  venneløse  eller  raad- 
lose.  Jeg  tør  raade  dig  til  at  folge  denne  Skik, 
om  ikke  paa  min,  saa  paa  din  egen  Maade;  thi 
det,  at  Børnene  i  Alt  tor  søge  til  mig,  er  blevet 
og  bliver  i  høi  Grad  benyttet,  mundtlig  eller 
skriftlig,  selv  mange  Aar  efter,  og  har  været  til 
Velsignelse  for  dem  og  til  Glæde  for  mig. 

Confirmationsdagen  er  kommen. 

Den  Plads,  hvorpaa  Børnene  skulle  staae  paa 
Kirkegulvet,  har  undertiden  voldt  Præsten  en 
Deel  Bryderi;  behold  den  Skik,  du  forefinder  ved 
din  Tiltrædelse,  om  du  end  ikke  ganske  billiger 
den;  thi  Bønderne  ere  i  den  Henseende,  som  i 
det  Hele,  meget  konservative,  og  Traditionen  har 
en  stor  Magt  over  dem,  saa  enhver  Forandring  altid 
modtaees  med  en  vis  Mistænksomhed.     Her   har 

det  altid  været  saa,  at  Børnene  staae  som  de 
sidde  i  Skolerne,  og,  da  Confirmationen  vexler  i 
de  forskjellige  Kirker,  staaer  det  Sogns  Børn 
øverst,  i  hvis  Kirke  Høitideligheden  foregaaer. 
Det  har  jo  ikke  stort  at  sige,  og  med  de  Ord 
for  Øie :  De  Sidste  skulle  vorde  de  Første,  og  de 
Første  de  Sidste,  —  endnu  mindre. 

Selv  om  den  første  Altergang  ikke  blev  hen- 
lagt til  selve  Confirmationsdagen,  saa  kunde  jeg 
dog  ønske  Overhøringen  henlagt  til  en  Ugedag, 
f.  Ex.  Onsdagen,  iforveien;  den  afbryder  den 
rette  Stemning  og  er  trættende  for  alle  Parter. 
Om  du  —  som  nok  de  flinke  Børns  Forældre 
helst  ønske  —  vil  høre  hvert  enkelt  Barn  for 
sig,  eller  nogle  faa  ad  Gangen,  maa  du  selv  af- 
gjøre.  Ganske  vist  skal  Alt  foregaae  sømmeligt 
og  med  Orden,  men  gjor  dog  din  Examen  saa 
kort  som  passende  er. 

Fra  min  Formand  havde  jeg  arvet  den  Skik, 
at  der  før  Loftet  oplæstes  og  overraktes  hvert 
Barn  en  Seddel,  hvorpaa  stod  dets  fulde  Navn, 
og  nedenunder  et  Skriftsted,  der  saavidt  muligt 
var  valgt  med  Hensyn  til  Barnets  individuelle 
Stilling.  Jeg  fulgte  denne  Skik  i  nogle  Aar, 
men,  skjøndt  Børnene  i  Almindelighed  med  stor 
Omhu  bevarede  Seddelen  i  deres  Psalmebog,  for- 
lod jeg  dog  den  gamle  Sædvane,  og  har  nu  valgt 
at  indføre  Skriftordet,  der  ikke  mere  bliver  oplæst 

i  Kirken,  foran  i  Enhvers  Nye  Testamente.  En 
af  Grundene  til  denne  Forandring  var  følgende 
Tildragelse,  der  ikke  giver  et  ganske  ringe  Ind- 
blik i  Hjerterne,  og  dertil  en  Stadfæstelse  paa 
Profetens  Ord:  «Er  mit  Ord  ikke  som  en  Ild? 
og  som  en  Hammer,  der  sønderslaaer  en  Klippe  ?» 
En  af  Confirmanderne,  en  Pige,  som  var 
usædvanlig  flink,  var  Datter  af  en  stor,  meget 
velhavende  Gaardmand,  men  som  var  almindelig 
bekjendt  for  at  være  særdeles  paaholdende,  for 
ikke  at  sige  mere.  Paa  denne  Piges  Seddel  havde 
jeg,  ganske  vist  ikke  uden  Hensyn  til  den  Aand, 
der  herskede  i  hendes  Hjem,  skrevet:  «Hvad 
gavner  det  et  Menneske,  om  han  vandt  den  ganske 
Verden,  men  tabte  sig  selv,  eller  tog  Skade  paa 
sig  selv. »  Ordene  vare  beregnede  paa  Barnet 
selv,  og  jeg  tænkte  ikke  paa,  at  de  skulde  bringe 
Frugt  for  Andre;  men  nogle  Dage  efter  modtog 
jeg  et  Brev  fra  hendes  Forældres  Nabo,  Sogne- 
fogden, til  hvem  jeg  stod  i  nøie  Forhold,  saa- 
lydende;   —  jeg  afskriver  det  ordret: 

Høiærværdige ! 
Min  Kjærlighed  til  Dem  nøder  mig  til  at 
aabenbare  Dem  en  Misforstaaelse,  som  jeg  vil 
fortælle  Dem.  Jeg  var  hos  P.  H.  i  G.  i  Aftes, 
og  der  var  kun  liden  Glæde;  der  blev  talt  om, 
at  De  var  hos  mig  igaar,    men  jeg   forstod  ikke, 

hvad  de  meente,  for  de  aabenbarede  for  mig,  at 
P.  H.s  Kone  ikke  haver  været  uden  Graad  siden 
deres  Datter  blev  confirmeret,  og  at  de  formeente, 
at  de  formedelst  al  deres  Veltænkenhed  imod 
Dem,  var  blevet  saa  meget  fixeret,  da  de  vidste, 
at  de  var  blevet  saa  ringe  anseet  hos  Dem.  Af 
hvad  r\ årsag  kunde  de  ikke  begribe,  da  de  til 
alle  Tider  var  vis  paa,  at  de  haver  været  be- 
hjælpelig mod  den  Fattige  og  Trængende,  og 
formeente,  at  hvad  de  havde  samlet  af  Penge, 
det  havde  de  ikke  samlet  med  Uret,  og,  om  det 
var  for  den  Uenighed,  som  de  havde  med  deres 
Nabo,  da  vilde  Gud  være  deres  Vidne,  at  det 
ikke  hvilte  paa  dem ;  thi  de  var  villig  til  Forlig 
med  ham,  saa  snart  det  var  muligt.  Jeg  vil 
ogsaa  i  al  Godhed  bede  Dem,  at  det  er  meget 
gavnligt  at  gjenoprette  denne  Misforstaaelse,  da 
den  vil  foraarsage  meget  især  til  Sjælens 
Frelse,  som  De  nok  kan  tænke;  naar  Tilhorerne 
ikke  have  Kjærlighed  til  deres  Sjælesorger,  da  er 
det  meget  farligt  at  omvende  dem,  og  det  er  min 
Hjertens  Ønske,  at  det  maatte  skee,  at  De  vilde 
tilmelde  mig  igjen  et  Brev,  som  jeg  kunde  for- 
klare for  dem  til  Kjærligheds  Bevis. 
Kjærligst 

P.  N. 

E.  Skr.  Skrevet  af  et  oprigtigt  Hjerte  for  at 
ønske  Dem  og  vise  Dem  mit  oprigtige  Venskab. 
Vær  hilset  man^e  Ganee! 

Da  jeg  har  foresat  mig,  aldrig  at  forhandle 
slige  Sager  med  mine  Sognefolk  skriftlig,  bad  jeg 
i  mit  Svar  om  at  lade  Pigens  Fader  komme  til 
mig;  dette  gjorde  han  meget  villig,  og,  da  jeg 
havde  forklaret  mig  for  ham,  for  hvem  det  egentlig 
var  Hovedsagen,  at  han  ikke  skulde  staae  til 
Skamme  for  de  andre  Beboere,  gik  han  meget 
veltilfreds  fra  mig,  hvilket  han  viste  ved  i  Frem- 
tiden at  fordoble  mit  Hoitidsofifer. 

Kirkecatechisationen  er  paa  en  Maade  en 
Fortsættelse  af  Confirmationen ;  den  er  et  Baand 
imellem  denne  og  Livet,  som  du  maa  sørge  for 
ikke  brister,  og  hvor  det  allerede  er  det,  maa  du 
gjøre,  hvad  du  formaaer,  for  at  faae  det  knyttet 
igjen;  thi  selv  om  du  aldrig  bliver  eller  kan  blive 
nogen  Harms,  fordi  hans  Catechisationer,  der 
droge  Folk  til  sig  flere  Miil  borte,  vare  nøie  ud- 
arbeidede  Foredrag  og  af  et  andet  Indhold,  end 
der  er  fornødent  her  paa  Landet,  saa  er  dog 
Catechisationen  paa  den  jævne  og  eenfoldige 
Maade,  hvorpaa  den  øves  hos  os,  til  stor  Vel- 
signelse, om  ikke  af  anden  Aarsag,  saa  af  den, 
at  den  i  flere  Aar  giver  os  Leilighed  til  at  mødes 
med  de  Unge,  og  til  at  holde  de  Minder  levende, 
der  have  været  til  stor  gjensidig  Glæde.  Den 
holdes  —  med  Undtagelse  af  den  Søndag,  da 
der  holdes  «Ungdomscommunion»,  og  derfor  tales 
med  disse  om  Nadveren  —  altid  til  Sidsttjeneste, 

og  jeg  indrommer  gjærne,  at  naar  man  har  kjort 
et  Par  Miil,  har  havt  Altergang  i  den  forste, 
Gudstjeneste  med  Daab  og  andre  ministeriaUa  i 
den  sidste  Kirke,  saa  er  man  træt,  og  Trætheden 
indbyder  til  at  lade  Catechisationen  fare.  Jeg  til- 
staaer,  at  jeg  ofte  har  havt  denne  Fristelse  at 
overvinde,  men  jeg  har  altid  bagefter  fortrudt, 
naar  jeg  har  givet  efter  for  den. 

Hvor  Kirkecatechisationen  er  ophørt,  kan  der 
være  forskjellige  Aarsager  dertil.  Det  er  ikke 
alle  Præster,  der  kan  catechisere  til  Opbyggelse; 
det  er  en  særegen  Naadegave,  og  jeg  har  kjendt 
flere,  som  prædikede  godt,  men  som  catechiserede 
meget  daarligt;  en  af  de  tidligere  Præster  har 
dertil  maaskee  været  en  stræng  Mand,  der  har 
ladet  sin  Overlegenhed  føle  altfor  meget.  Du  har 
nok  hort  om  den  Rædsel,  der  faldt  over  de 
Unge  i  Menigheden,  naar  Biskop  N.  N.  visiterede, 
og  som  gik  saa  vidt,  at  en  Kirkesanger  tog  sig 
selv  af  Dage,  da  det  ringede  sammen  til  Guds- 
tjenesten; han  gjorde  ved  sit  barske  Væsen  Ung- 
dommen saa  forskræmt,  at  han  næsten  ikke  kunde 
faae  noget  Svar  paa  sine  Sporgsmaal.  Da  han 
saaledes  engang  under  Overhøringen  havde  ar- 
beidet  sig  meget  vred,  og  i  Hidsighed  standsede 
foran  en  Dreng  med  det  Sporgsmaal :  «Hvem  har 
skabt  Verden  .^>  loftede  Drengen  den  hoire  Arm 
i  Veiret,  som  for  at  værge  sig,   og  svarede  i  sin 

Befippelse:  «Det  var  ikke  mig!»  At  Lysten  til 
at  mode  under  saadanne  Forhold  forgaaer  baade 
Ældre  og  Yngre,  det  kan  virkelig  ikke  forundre 
Nogen. 

Der  kan  være  en  anden  Aarsag.  Der  begynder 
i  den  senere  Tid  fra  en  vis  Kreds  at  hores  Roster, 
som  ville  slaae  fast,  at  Catechisationens  Tid  er 
forbi,  fordi  det  ikke  er  værdigt  for  voxne  Men- 
nesker at  staae  frem  i  Kirken  og  lade  sig  examinere. 
Ja!  det  gaaer  ofte  i  det  Aandelige  som  i  det  Le- 
gemlige, at  Mennesker  blive  voxne  før  Tiden,  og 
det  er  aldrig  godt;  det  er  en  gammel  Sygdom, 
som  ogsaa  Paulus  omtaler:  «I  ere  allerede  blevne 
mætte,  I  ere  allerede  blevne  rige,  I  ere  blevne 
Herrer  foruden  os. »  Denne  Sygdom  har  ganske 
vist  ikke  sin  Rod  i  Ydmyghed,  men  der  ligger 
maaskee  en  Undskyldning  for  den  i  selve  Danske 
Lov.  Naar  denne  nemlig  taler  om  den  Cate- 
chisation,  som  skal  holdes  hver  Søndag,  og  hvortil 
alle  Ugifte  indtil  det  een  og  tyvende  Aar  skulle 
møde,  saa  forstaaer  den  derved  kun  en  «Over- 
horing»,  «en  Forklaring  af  Bornelærdommen  med 
Luthers  Udlægning,  paa  det  de  Gamle  saavelsom 
de  Unge  ret  til  Grunde  maa  forstaae  samme 
Lærdoms  Mening,  og  den  vide  at  føre  til  Brug 
i  Liv  og  Levnet »;  hvilket  jo  med  andre  Ord  vil 
sige:  en  stadig  Gjentagelse  af  Catechismus  og 
Huustavlen  Søndag  efter  Søndag;    men   forholder 

dette  sig  saaledes,  var  det  vel  ikke  saa  urimeligt, 
at  det  endte  med,  at  Menigheden  ikke  følte  Nød- 
vendigheden heraf. 

Det  nytter  derfor  visselig  ikke,  om  du  vil 
forsøge  at  faae  Catechisationen  tilbage  i  denne 
Form';  thi  det  vil  ikke  lykkes;  derimod  vil  jeg 
anbefale  dig  en  anden,  som  jeg  har  seet  anvendt 
af  en  gammel  Provst. 

Du  veed,  at  det  ifølge  D.  L.  ikke  alene  er 
Biskopperne,  der  skulle  visitere,  men  ogsaa  Prov- 
sterne. Det  hedder:  «De  skal  være  Superinten- 
dentens Medhjælpere,  at  tilholde  Kirke-  og  Skole- 
Tjenere  at  gjøre  deres  Embede  og  see  til,  at  alting 
gaaer  allevegne  skikkelig  og  ret  til.  De  skulle 
een  Gang  i  det  Ringeste,  eller  oftere,  om  Aaret, 
om  Superintendenten  det  nødigt  eragter,  besøge 
alle  Sognene  i  deres  Provstie,  og  forfare,  hvor- 
ledes Præsten  prædiker,  udlægger  Børnelær- 
dommen, uddeler  Sakramenterne,  og  om  de  i  alle 
Maader  staae  deres  Embede  for,  og  pryde  det 
med  et  godt  Levnet. »  Jeg  har  altid,  fordi  Bi- 
skopperne, især  naar  de  blive  gamle,  saa  sjælden 
kunne  visitere  paa  Grund  af  de  store  Stifter,  be- 
klaget, at  Provsternes  Kirkevisitatser  ere  hørte 
op,  og  at  deres  Embede  mere  og  mere  miste 
den  kirkelige  Charakter.  Denne  Mening  deltes 
af  den  omtalte  Provst,  og  efter  Samraad  med  sin 
Biskop,    eller  snarere   efter  Opfordring  af  denne, 

forsøgte  han  atter  indfore  den  gamle  Skik.  Fra 
Præsternes  Side  frygtede  han  ingen  Modstand, 
heller  ikke  fra  Menighederne  med  Hensyn  til 
Gudstjenesten,  derimod  var  han  mere  ængstelig 
med  Hensyn  til  Catechisationen,  som  var  død  ud 
i  flere  Sogne,  og  som  i  al  Fald  var  ukjendt  for 
den  yngre  Slægt,  den,  det  netop  gjaldt  om  at  faae 
i  Tale.  For  nogenlunde  at  sikkre  sig,  henstillede 
han  til  Provstiets  Præster,  hvem  af  dem,  der  øn- 
skede at  gjøre  Forsøget  med  Visitats  første  Gang, 
og,  da  dette  var  afgjort,  bad  han  den,  hos  hvem 
det  skulde  være,  om  fra  Prædikestolen  om  Søn- 
dagen at  oplæse  et  Cirkulære  fra  Provsten :  at 
næste  Onsdag  vilde  der  i  Kirken  blive  holdt 
Gudstjeneste  tilligemed  Catechisation  af  Provsten, 
hvortil  Alle  bades  at  komme.  Slutningen  lød 
omtrent  saaledes :  « Provsten  ønsker,  at  den  yngre 
Deel  af  Menigheden  efter  Prædiken  vil  træde  ud 
paa  Kirkegulvet,  for  at  han  kan  tale  med  den 
om  de  Ting,  der  høre  til  Guds  Rige.  Han  beder 
Menigheden  gjort  bekjendt  med,  at  han  ikke 
kommer  for  at  holde  Examen  med  de  Unge,  men 
ene  og  alene  i  samme  Hensigt  som  Apostelen 
Paulus  udtaler  i  de  Ord :  «Jeg  længes  efter  at  see 
Eder,  at  jeg  kunde  meddele  Eder  nogen  aandelig 
Naadegave,  saa  I  maatte  styrkes,  det  vil  sige,  at 
vi  hos  Eder  maatte  opmuntres  tilsammen  ved 
fælleds  Tro,    baade  Eders   og  min.     Jeg  taler  til 

dem,  der  have  faaet  samme  dyrebare  Tro  som  vi, 
ved  vor  Guds  og  Frelsers  Jesu  Christi  Retfær- 
dighed». 

Dagen  kom,  og  den  temmelig  store  Kirke  var 
propfuld  af  Gamle  og  Unge.  Da  Præsten  havde 
endt  sin  Prædiken,  skulde  Catechisationen  begynde, 
og  det  Øieblik  blev  imødeseet  med  en  vis  Spæn- 
ding, fordi  det  var  aftalt,  at  Kirkesangeren  ikke, 
som  i  ældre  Tid,  naar  han  sang  det  sidste  Vers 
af  Psalmen,  skulde  aabne  Stolene  og  vinke  de 
Unge  ud;  for  at  undgaae  Skin  af  den  mindste 
Tvang  skulde  Alt  komme  af  sig  selv.  Da  Psalmen 
sluttede,  fyldtes  hele  Kirkegulvet  fra  øverst  til 
nederst  af  to  Rækker,  som  endog  i  den  nederste 
Deel  af  Taarnet  maatte  staae  dobbelt,  og  iblandt 
dem  var  ikke  alene  nys  Confirmerede,  men  Nogle 
imellem  tyve  og  tredive  Aar.  Dette  Syn  gav 
den  gamle  Provst  Varme  i  hans  Tale,  saa  den 
hele  Handling  blev  til  Opbyggelse  for  Alle,  ikke 
mindst  for  de  Gamle,  der  kom  de  Dage  fra  for- 
dum ihu.  Et  Udtryk  herfor  var  det,  at  da  Alt 
var  forbi,  kom  en  gammel  Smed  hen  og  tog 
Præstens  Haand  med  de  Ord:  «Tak!  Det  var 
den  skjonneste  Dag,  jeg  længe  har  havt». 

Saaledes  troer  jeg  ogsaa,  kjære  Son!  at  du 
skal  bære  dig  ad,  for  at  hente  det  Svundne  til- 
bage, og  jeg  haaber  da,  at  det  skal  lykkes  for 
dig;    det    er    her    som  altid  ikke  nok  for  en  ung 

Mand  at  have  Nidkjærhed,  han  maa  have  den  med 
Forstand,  ogsaa  i  de  skiftende  Tider;  thi  Hoved- 
sagen for  enhver  Præst  er  jo  dog  ikke  at  finde 
sig  i,  hvad  Kirken  kan  taale  at  miste,  men  at 
sætte  Alt  det  i  Værk,   hvorved  den  kan  trives. 

Saavidt  jeg  kan  skjonne  har  Ophøret  af  Cate- 
chisationen  i  Kirken  bidraget  til,  at  den  saakaldte 
Bibellæsning  i  de  senere  Aar  mere  og  mere 
har  havt  Fremgang.  I  min  Barndom  var  den, 
idetmindste  i  sin  nuværende  Form,  aldeles  ukjendt, 
medens  den  private  Læsning  af  Bibelen  i  Famili- 
erne og  Hjemmet  var  ganske  anderledes  almindelig 
og  alvorlig  end  nu.  Om  Bibellæsningen,  den 
offentlige,  hænger  sammen  med  et  vaagnende 
Menighedsliv,  tor  jeg  ikke  afgjore,  —  det  vilde 
jo  i  al  Fald  være  saare  glædeligt,  om  det  var 
saa,  naar  den  kun  ikke  bidrog  Sit  til,  at  Læs- 
ningen i  Hjemmet  og  den  gamle  Huusandagt 
hørte  op. 

Som  sagt,  i  min  første  Embedstid  var  den 
ukjendt  her  paa  Egnen,  og  jeg  veed  ikke  noget 
Sogn,  hvor  den  blev  holdt.  Senere  hen  kom  den 
enkelte  Steder  i  Gang,  og  de  Præster,  der  be- 
gyndte, fik  Ord  for  at  være  særlig  nidkjære.  Om 
Bevæggrunden  til,  at  ogsaa  jeg  begyndte,  var  fri 
for  alt  Ureent  og  Egenkjærligt,  det  tor  jeg  virke- 
lig ikke  paastaae,  det  er  nu  saa  mange  Aar 
siden  — ,   men  jeg  erindrer  bestemt,   at  hvad  der 

gav  det  sidste  Stød  til,  at  ogsaa  jeg  begyndte, 
var  følgende.  En  Dag  kom  to  Mænd,  hvoraf 
den  ene,  en  Murer,  var  af  mine  Sognefolk,  den 
anden  en  Gaardmand  fra  et  Sogn  halvtredie  Miil 
borte.  Den  Forste  havde  arbeidet  hos  den  Sid- 
ste, og  en  Aften  vare  de  komne  til  at  tale  om 
Bibelen,  og  om,  at  der  var  saameget  i  den,  som 
de  ikke  forstode.  Som  Noget,  der  var  og  blev 
anseet  for  en  uløselig  Gaade  for  Gaardmanden, 
anførte  han  Hebr.  7.  Gap.,  hvor  der  staaer,  at 
«Melchisedek  var  uden  Fader  og  uden  Moder »; 
thi  hvorledes  det  kunde  gaae  til,  gik  langt  over 
hans  Forstand.  Da  de  nu  begge  stode  lige  tvivl- 
raadige  overfor  denne  Gaade,  sagde  Mureren : 
«Ja!  jeg  veed  nok  et  Raad;  overmorgen  er  det 
Søndag  og  jeg  gaaer  da  hjem,  saa  kan  du  gaae 
med,  og,  efterat  vi  have  hørt  Prædiken,  kan  vi 
tale  med  Præsten  om  Sagen,  hvis  han  da  kan 
give  nogen  Oplysning*.  Saaledes  skete  det,  vi 
talte  om  dette  og  om  mange  flere  Steder  i  Bi- 
belen, hvorpaa  de  begge  forlode  mig,  efterat  jeg 
havde  sagt  dem,  at  de  til  enhver  Tid  vare  mig 
velkomne. 

Dette  Møde  gav  mig  en  heel  Deel  at  tænke 
paa;  thi  at  en  Mand  agtede  et  enkelt  Sporgsmaal, 
der  havde  pint  ham,  saa  meget  værd,  at  han 
vandrede  fem  Miil  for  at  faae  Oplysning,  var  mig 
en  gribende  Commentar  til  de  Ord:    «Se,  de  Dage 

komme,  siger  den  Herre,  Herre,  da  jeg  vil  sende 
Hunger  i  Landet,  ikke  Hunger  efter  Brød  og  ikke 
Tørst  efter  Vand,  men  efter  at  høre  Herrens  Ord. 
Og  de  skulle  vanke  hid  og  did,  fra  Hav  indtil 
Hav,  og  fra  Norden  indtil  Sønden ;  de  skulle  løbe 
omkring  for  at  søge  efter  Herrens  Ord,  men  de 
skulle  ikke  finde  det» ;  og  bragte  mig  paa  de 
Tanker,  at  disse  to  Mænd  næppe  vare  de  Eneste, 
der  trængte  til  Veiledning,  samt  at  jeg  bedst 
kunde  give  denne  ved  den  saakaldte  Bibellæsning. 
Jeg  bekjendtgjorde  altsaa  en  Søndag  samme 
Efteraar,  hvad  jeg  havde  tænkt  paa.  At  holde 
Bibellæsning  en  Vinteraften  i  den  iskolde  Kirke 
var  ikke  til  nogen  Nytte,  deels  fordi  alle  Gamle 
og  Svage,  som  paa  den  Tid  ikke  kom  i  Kirken 
om  Dagen,  endnu  sikkrere  vare  udelukkede  om 
Aftenen,  deels  fordi  Veiene  ofte  paa  den  Tid 
vilde  være  ufremkommelige.  Jeg  valgte  altsaa  at 
holde  Forsamlingerne  rundt  omkring  i  de  større 
Bøndergaarde  i  de  forskjellige  Landsbyer,  og 
meddelte,  at  Enhver,  som  ønskede  mig  hos 
sig,  kunde  underrette  mig  derom.  Vel  indsaa 
jeg,  at  det  kunde  blive  strænge  Toure  til  Annexet 
med  et  Par  Miils  Kjørsel  frem  og  tilbage  i  Mulm 
og  Mørke,  samt  med  en  Timestids  Talen  under 
de  meest  uhyggelige  Omgivelser,  men  herved  var 
Intet  at  gjøre,  hvis  min  Plan  skulde  udføres. 
Havde   jeg    Ret    til    at    slutte    fra   Indbydelsernes 

Mængde  til  Længselen,  saa  maatte  denne  være 
meget  stor ;  viste  det  sig  end  snart,  at  og- 
saa  en  god  Sag  kan  misbruges,  og  den  Ene  ikke 
vilde  staae  tilbage,  fordi  jeg  havde  været  hos  Na- 
boen, saa  viste  dog  den  store  Trængsel  af  Men- 
nesker, der  var  tilstede,  at  de  haabede  at  finde 
Noget,  som  de  savnede. 

Vi  begyndte  Kl.  7  om  Aftenen,  efterat  Dags- 
gjerningen  var  tilende;  alle  Dørene  maatte  staae 
aabne,  ethvert  Hul  i  Huset  var  fuldt,  saa  jeg 
maatte  staae  i  en  uafladelig  Træk;  og,  hvad  det 
Værste  var.  Belysningen  blev  tilveiebragt  paa  den 
Maade,  at  enhver  Tilhorer  medbragte  sit  Tælle- 
lys, som  de  pudsede  med  Fingrene,  og  som  saa- 
ledes  udbredte  en  utaalelig  Os  i  alle  Værelser, 
ja  henimod  Slutningen,  paa  Grund  af  den  slette 
Luft,  blev  saa  stærk,  at  det  ene  Lys  efter 
det  andet  gik  ud,  og  lod  os  tilsidst  staae  uden 
anden  Belysning  end  den,  som  en  eneste  Praas, 
der  holdtes  i  Live  ved  at  stilles  i  et  utæt  Vindue, 
kunde  frembringe.  Men  Stilhed  og  Opmærksom- 
hed var  der  ved  Slutningen  som  ved  Begyndelsen, 
og,  naar  en  Psalme  havde  endt  Mødet,  samledes 
jeg  med  nogle  Naboer,  som  vare  indbudte  af 
Værten  til  et  tarveligt  Maaltid,  saa  Klokken  ofte 
blev  elleve,  før  jeg  kom  hjem. 

Paa  denne  Maade  gik  det  i  flere  Aar;  vi  sang 
en  Psalme,  jeg  bad  en  kort  Bon,    oplæste  saa  et 

Stykke  af  den  hellige  Skrift,  og  knyttede  dertil 
en  længere  Udvikling  og  Forklaring.  Det  varede 
dog  ikke  meget  længe,  inden  der  opkom  en  Tvivl 
hos  mig,  om  denne  Maade  at  tage  Sagen  paa 
var  den  rette,  og  denne  Tvivl  tog  stadig  til,  saa 
den  tilsidst  tog  den  Glæde  og  Sikkerhed,  hvormed 
jeg  var  begyndt,  fra  mig. 

Naar  Moderne  vare  sluttede,  blev  der  bestan- 
dig hos  mig  en  Frygt  tilbage,  om  det  ikke  var 
mig,  der  havde  talt,  istedetfor  at  lade  Vorherre 
ene  tale,  og,  om  jeg  ikke  ved  min  megen  Tale 
gav  det  Udseende  af,  at  det  egentlig  var  mig, 
der  gav  hans  Ord  den  rette  Vægt,  og  saaledes 
skjod  hans  M}-ndighed  tilside,  kort  sagt,  om  det 
i  Sandhed  var  en  virkelig  Bibellæsning,  eller  om 
det  ikke  snarere  var  en  Læsning  over  end  af 
Bibelen.  Jeg  tænkte  mig  tillige,  at  der  kunde 
være  dem  iblandt  Tilhørerne,  der  fik  det  Indtryk, 
at  det  ikke  uden  mig  nyttede  at  læse  i  Skriften, 
og  de  kunde  jo  maaske  ogsaa  faae  en  Mistanke 
om,  at  ieg  havde  ingen  ret  Tro  til,  at  Herrens 
Ord  alene,  uden  Forklaring,  formaaede  at  udrette 
det,  hvortil  han  havde  sendt  det. 

V^ed  bestandig  at  gaae  og  tænke  paa  Sagen, 
blev  jeg  mere  og  mere  nervøs  —  det  kan  en 
Landsbypræst  ogsaa  blive  — ;  jeg  talte  med  mine 
Nabopræster,  der  brugte  den  samme  Methode  som 
jeg,    men    der    var   kun   een  af  dem,    der  nogen- 

lunde  forstod  mig;  en  anden  meente,  at  man 
skulde  vogte  sig  for  at  blive  skrupuløs. 

Imidlertid  foretog  jeg  en  F'orandring  lidt  efter 
lidt,  idet  jeg  mere  og  mere  indskrænkede  min 
Forklaring,  og  endelig  en  Aften  gav  Tilhørerne 
tilkjende,  at  jeg  var  kommen  til  den  Overbevis- 
ning, at  jeg  havde  givet  dem  for  meget  af  mit 
Eget  og  for  lidt  af  Herrens,  og  derfor  vilde  vi  i 
Fremtiden  komme  sammen  med  hinanden  til 
Læsning  af  Bibelen,  saa  at  jeg  kun,  hvor  der 
forekom  Noget,  der  var  dem  uforstaaeligt,  vilde 
tilføie  en  kort  Forklaring.  Jeg  tilføiede,  at  det 
vilde  være  mig  kjært,  at  Enhver,  der  savnede 
Klarhed,  vilde  gjore  mig  Sporgsmaal,  saa  der 
kunde  komme  en  Samtale  igang. 

Det  skal  ikke  nægtes,  at  medens  Tilhorer- 
kredsen  i  Begyndelsen  vedblev  at  være  lige  stor, 
saa  tog  den  lidt  efter  lidt  af  —  hvilket  desværre 
bestyrkede  mig  i  Sandheden  af  den  Tvivl,  jeg 
havde  havt  — ,  men  en  heei  Deel  Trofaste  have 
stadig  holdt  ud,  og  det  er  de  Stille  i  Landet, 
for  hvem  Ordets  Livsmagt  i  sig  selv  er  stærkt 
nok. 

Du  kan  komme  til  fremmede  Egne,  hvor  du 
træfter  paa  andre  Forhold  end  her,  og  du  for- 
staaer  maaske  endnu  ikke  ret,  hvad  jeg  har  tænkt 
i  denne  Sag;  men  overvei  det  noie,  før  du  tager 
din  Bestemmelse.  — 

Den  gamle  Prsestegaard.  I  ' 

Endnu  har  jeg  Noget  at  tilfoie.  Ved  Siden 
af  geistlig  Virksomhed  fordrer  Staten  en  verds- 
Hg  af  dig.  Der  klages  meget  fra  visse  Sider 
over,  at  der  kræves  for  meget,  altfor  meget  af 
Indberetninger  og  Attester,  at  der  ødes  altfor 
megen  Tid,  som  kunde  anvendes  meget  bedre, 
paa  Fattig-  og  Skolevæsen  osv.  Ja!  dersom  man 
virkelig  var  sikker  paa,  at  Tiden  blev  anvendt 
bedre,  var  det  maaskee  ønskeligt,  at  noget  af 
den  Slags  toges  fra  os,  —  skjondt  jeg  aldrig  har 
følt  mig  trykket  deraf;  men  det  er  langt  fra  mit 
Ønske,  at  den  Tid  skulde  komme,  da  alle  de 
timelige  Berøringspunkter,  der  binde  vore  Menig- 
heder til  os,  skulde  hore  op;  thi  vi  have  dem 
behov  som  Banebrydere  og  Hjælpere,  hvorved 
vi  kunne  faae  Hjerterne  aabne  for  noget  Hoiere. 

Om  Eet  vil  jeg  bede  dig,  betragt  ikke  din 
verdslige  Embedsgjerning  som  de  saakaldte  store 
Aander,  der  ansee  alt  Sligt  for  dem  uværdigt, 
og  som  derfor  i  den  Retning  henfalde  til  Uorden, 
Glemsomhed  og  Sjudskeri.  Saalænge  du  er  her 
hos  mig,  vil  du  jo  let  kunne  faae  enhver  Oplys- 
ning, som  du  behøver,  og  du  vil  aldrig  fortryde, 
at  du  med  Samvittighedsfuldhed  sætter  dig  ind  i 
det,  der  kun  synes  af  liden  Værd,  og  som  dog 
er  nødvendigt;  thi  ogsaa  heri  er  det  tilbørligt  at 
følge   Apostelens   Ord:      «Vi    give    ikke    i    nogen 

Ting  noget  Anstod,    paa  det  Tjenesten  ikke  skal 
blive  lastet ». 


Naar  du  har  faaet  et  nyt  Embede,  og  du  er 
bleven  indsat,  saa  maa  du  begynde  at  gjøre  dig 
bekjendt  med  Mennesker  og  Forhold  i  din  Me- 
nighed. Der  er  vistnok  en  stor  Deel,  der  vil 
komme  dig  imøde  med  megen  Venlighed ;  dem  maa 
du  være  taknemmelig,  uagtet  der  ogsaa  iblandt 
dem  kan  være  Nogle,  ved  hvis  Imødekommen 
der  er  Grund  til  at  tænke  paa  Ordene:  Timeo 
Danaos  dona  ferentes;  thi  ofte  har  de,  som  man 
siger,  « Noget  bag  Ørerne »,  og  Mange  ere  ikke 
tilbøielige  til  «at  give  Æblet  bort,  før  de  veed, 
at  de  kan  faae  en  Pære  for  det».  Derfor  tag 
imod  Enhvers  Venlighed,  men  agt  paa  din  Frihed. 

Jeg  husker  godt,  at  da  jeg  ukjendt  kom  her- 
til, havde  jeg  Besøg  af  en  større  Jordbruger  her 
i  Sognet,  som  kom  for  at  byde  mig  velkommen. 
Det  fremgik  snart  af  vor  Samtale,  at  den  egent- 
lige Grund  til  Visiten  v^ar  den,  at  han,  fordi  jeg 
var  fremmed,  vilde  give  mig  en  Charakteristik  — 
han  udtrykte  sig  «give  dem  en  Omgangs  —  af 
hver  Familie  i  Sognet,  navnlig  i  religiøs  og  sæde- 
lig Forstand,  for  at  jeg  iforveien  kunde  vide 
« hvorledes  jeg  skulde  tage  dem»,  —  sig  selv  dog 

undtagen.  Saa  uerfaren  og  fremmed  jeg  end  var, 
var  dette  Tilbud  dog  min  Følelse  saa  meget 
imod,  at  jeg  havde  Mod  til  at  frabede  mig  det, 
da  jeg  selv  helst  vilde  danne  mig  min  Dom  ved 
at  besøge  dem,  og  give  hvert  Huus  en  « Om- 
gang«. Til  dig  vil  der  vistnok  ogsaa  komme 
saadanne  tjenstvillige  Aander,  som  just  ikke  af 
de  reneste  Bevæggrunde  søge  at  komme  «i  For- 
kjøbet»  hos  Præsten,  og  derved  idetmindste  lige- 
overfor de  andre  Beboere  faae  Skin  af,  at  de  har 
mere  at  sige  hos  Præsten  end  Andre,  der  i  Be- 
skedenhed holde  sig  borte  fra  ham  —  indtil 
videre.  Det  hører  med  til  enhver  Præsts  Erfaring 
i  denne  Henseende,  at  i  Aarenes  Løb  vil  det 
skee,  at  de  Første  blive  de  Sidste,  og  de  Sidste 
de  Første. 

I  sin  store  Tale  i  Athen  omtaler  Apostelen, 
«at  Gud  har  bestemt  Menneskene  forordnede 
Tider  og  visse  Grændser  for  deres  Boliger«, 
og  saaledes  forholder  det  sig  ogsaa  med  vore 
Præsteembeder.  Skal  Nogen  udrette  alt  det, 
hvortil  han  har  faaet  Evner,  saa  er  det  ikke 
alene  nødvendigt,  at  han  strækker  sig  saa  vidt  som 
han  formaaer,  men  ogsaa,  at  han  lærer  at  standse, 
at  begrændse  sig,  og  ved  ethvert  Skridt  mindes 
Skriftens  Ord:  «Aandens  Aabenbarelse  gives  hver 
til  det,  som  er  nyttigt«,  altsaa  vel  ogsaa  indenfor 
den  Grændse,   der  er  sat  os.    Derfor  er  det  godt. 

at  om  vi  ikke  selv  kunne  finde  den  rette  Grændse 
for  vor  Virksomhed,  saa  er  de  rette  Skranker  sat 
os  i  Tiden  og  i  vore  ældgamle  Sognegrændser. 

Hvor  mange  Præster  ere  ikke  for  dig  vandrede 
op  ad  Trinene  paa  den  gamle  Prædikestol,  hvor 
mange  bortfarne  Slægtled  har  ikke  samlet  sig 
omkring  dem.  De  ere  forlængst  borte,  de  hvile 
eller  have  hvilet  en  Tid  paa  Kirkegaarden  her- 
udenfor, og  du  tager  næppe  en  Skovlfuld  Jord, 
for  at  kaste  den  paa  Kisten,  uden  at  det  er  Støv 
af  En  eller  Anden,  som  nu  i  Løbet  af  tusinde  Aar 
ere  baarne  herhen.  Men  alle  disse  Slægter  angaa 
ikke  dig,  du  har  intet  Ansvar  for  dem,  og  de 
skal  ikke  afsige  nogen  Dom  over  dig;  men  der 
er  een  Slægt,  som  er  «lagt  paa  dig»,  for  hvilken 
du  er  Vogter  og  Hyrde,  det  er  den,  du  lever 
med,  boer  iblandt,  græder  og  glæder  dig  med; 
paa  dens  Dom  beroer  dit  Eftermæle,  det  er  den, 
der  kan  give  dig  dit  Livs  bedste  Glæder,  men 
det  er  ogsaa  den,  der  har  Ret  til  at  kræve  dig, 
ganske  og  aldeles,  for  sig.  alene. 

Du  har  hørt  den  nuværende  Slægts  Dom  over 
flere  af  dine  P^orgjængere,  den  nærværende  skal 
engang  afsige  sin  over  dig;  mange  Domme  ere 
skjæve  og  uretfærdige,  thi  den  Slægt,  der  levede 
med  dem,  har  ikke  dømt  uhildet,  hvormeget 
mindre  da  den,  der  fulgte  efter;  mange  af  disse 
Mænd    ere    glemte,    ogsaa  du  skal  glemmes;    thi 

de,  der  kunde  være  de  rette  Vidner  for  eller  imod 
dig,  ere  borte  og  kunne  ikke  kaldes  for  menne- 
skelig Ret. 

Tænk  aldrig  om  dig  selv,  at  du  ikke  kan 
undværes  eller  erstattes.  Der  levede  for  nogle 
Aar  siden  en  Præst  her  i  Jylland,  han  var  elsket 
og  agtet,  og  hans  Kirke  var  fuld  af  Folk,  endog 
fra  fjernere  Egne;  i  de  ni  Aar,  han  var  der,  blev 
den  Kreds,  for  hvilken  han  syntes  uerstattelig, 
storre  og  større.  Næppe  tredive  Aar  efter  van- 
drede en  Reisende  igjennem  hans  gamle  Menighed 
og  søgte  efter  hans  Ihukommelse,  men  der  var 
kommen  en  ny  Slægt,  «som  ikke  kjendte  Josef » ; 
Enkelte  huskede  hans  Navn,  men  ellers  syntes 
der  ikke  at  være  noget  Spor  efterladt  af  ham. 
Saaledes  saae  det  ud,  men  saaledes  kan  det  jo  dog 
umuligt  have  været,  at  Alt,  hvad  han  havde  virket, 
havde  været  forgjæves,  nei !  der  var  kommen  en 
ny  Slægt,  hans  Slægt  laa  paa  Kirkegaarden,  det 
var  den,  som  havde  tilhørt  ham,  som  havde  faaet 
hans  Velsignelse,  og  som  havde  taget  den  med 
sig  i  Graven.  Derfor,  kjære  Son!  arbeid,  tænk 
ikke  paa  Eftermælet  hos  den  kommende  Slægt, 
men  giv  din  Slægt  hele  dit  Liv,  Arbeide  og 
Kjærlighed.  Gud  være  lovet!  han  er  den,  som 
skal  dømme  os;  men  de,  som  leve  indenfor  dine 
afstukne  Grændser,  Gamle  og  Unge,  Troe  og 
Utroe,  dem  Alle  er  du  «en  Skyldner ». 

Dine  Grændser.  Den  lokale  Grændse  er  Sogne- 
grændsen,  der  er  slaaet  fast  i  dit  Kaldsbrev;  den 
danner  Kredsen  for  din  Virksomhed,  og  du  skal 
ikke  gaae  udenfor  den,  saalænge  der  trænges  til 
dig  indenfor  den.  Jeg  traf  engang  en  yngre 
Præst,  der  i  nogle  Aar  havde  været  i  sit  Em- 
bede; han  følte  sig  nu  draget  andetsteds  hen, 
begyndte  ikke  alene  at  søge  andet  Embede,  men 
reiste  vidt  omkring  og  lod  sin  Røst  lyde,  uden 
egentlig  at  være  meget  hensigtsfuld  imod  sine 
Embedsbrødre.  Paa  mit  Spørgsmaal:  hvorledes 
han  kunde  faae  Tid  til  denne  Omstreifen?  svarede 
han:  «Ja!  jeg  har  nu  været  saalænge  i  min  Me- 
nighed, at  der  ikke  er  mere  at  gjøre;  De  skulde 
engang  komme  hen  at  besøge  mig,  saa  skulde  De 
faae  at  see,  hvor  Alt  er  bragt  i  Orden ;  jeg  troer 
nok,  at  jeg  tor  kalde  det  en  Mønstermenighed, 
og  derfor  er  jeg  færdig ».  Ligeoverfor  en  saadan 
Mand,  der  allerede  i  en  saa  ung  Alder  havde 
naaet  det  Maal,  som  jeg  vel  vidste,  at  jeg  aldrig 
skulde  naae,  havde  jeg  Intet  at  sige,  men  jeg 
beholdt  en  stærk  Tvivl,  om  han  ikke  snarere 
stod  ved  Begyndelsen  end  ved  Enden;  jeg  kunde 
ikke  frigjøre  mig  for  den  Tanke,  at  han.  Sand- 
heden tro,  burde  have  sagt :  ^Jeg  er  desværre 
langt  borte  endnu ».  Han  var  færdig!  Det  bragte 
mig  til  at  tænke  paa  Herrens  Lignelse:  »Uddrag 
først  Bjælken  af  dit  eget  Oie,    og  da  kan  du  see 

til  at  uddrage  Skjæven  af  din  Broders  Øie».  En 
ærlig  Christen  hugger  hver  Dag  med  Øxen  en 
Splint  af  sin  egen  Bjælke;  men,  naar  kommer 
den  Stund,  da  han  kan  sige:  «Nu  faldt  den  sid- 
ste Spaan,  nu  er  jeg  færdig,  saa  jeg  kan  give 
mig  i  Lag  med  min  Broder  ?» 

Den  Præst,  der  mener,  at  han  er  færdig  inden 
sine  egne  Grændser,  vil  jeg,  før  han  slaaer  sig 
til  Ro,  raade  til  at  læse  Paulus's  Ord:  «Vi  tør 
ikke  regne  os  iblandt  eller  ligne  os  med  Somme, 
der  prise  sig  selv;  thi  ikke  den,  der  priser  sig 
selv,  holder  Prøve,  men  den,  som  Herren  priser», 
og  at  mærke  sig  dem. 

Du  har  frivilligt  søgt  Embedet,  men  Menig- 
heden har  ikke  søgt  dig;  det  vilde  derfor  være 
Uret  at  forlange,  at  den  skulde  føle  sig  bunden 
til  dig,  naar  du  ikke  foler  dig  bunden  til  den. 
Der  kan  opstaae  en  dyb  Uoverensstemmelse  imel- 
lem en  Præst  og  hans  Menighed;  Forkyndelsen, 
for  at  nævne  een  Aarsag,  kan  f.  Ex.  være  saa- 
ledes,  at  den  ikke  tilfredsstiller  den  allerbilligste 
Fordring.  Det  var  vel  under  saadanne  Forhold 
ønskeligt,  om  der  gaves  Menigheden  Frihed  til 
at  søge  andetsteds  hen,  hvor  dens  Trang  bedre 
kunde  tilfredsstilles.  Jeg  er  ikke  blind  for,  at 
dersom  denne  Fordring  paa  Frihed  blev  opfyldt, 
vilde  der  ogsaa  være  Fare  for,  at  de,  som  be- 
nyttede   den,    kunde    falde    i    andre  Snarer;    men 

Eet  ønsker  jeg  af  mit  ganske  Hjerte,  det  er,  at 
hvis  der  kommer  en  saadan  Tilladelse  til  Frihed, 
at  denne  da,  som  ene  og  alene  gives  for  Sam- 
vittighedens Skyld,  ogsaa  altid  maa  tjene  Samvit- 
tigheden, og  intet  Andet;  at  den  altsaa  aldrig  maa 
blive  benyttet  af  urene  Bevæggrunde,  som  person- 
ligt Uvenskab,  Bekvemmelighed  eller  Partivæsen; 
thi  den  er  visselig  et  tveægget  Sværd ;  men  hvor 
er  det  Gode,  som  vi  syndige  Mennesker  ikke 
kunne  forvandle  til  noo'et  Ondt? 


Før  jeg  slutter,  maa  jeg  fremsætte  et  Ønske, 
som  jeg  veed  vil  blive  opfyldt  af  mine  kjære 
Børn,  naar  det  udtales  for  Eder. 

Efter  Naturens  Orden  gaaer  jeg  forst  bort,  I 
blive  tilbage,  saa  den  trofaste  Moder  sammen  med 
Eder  vil  komme  til  at  staae  omkring  min  Kiste; 
jeg  takker  Gud  for,  at  vort  Samliv  altid  har 
været  saa  inderligt,  at  I  ville  staae  der  med 
Taarer ,  om  end  med  Haabets ,  det  levende 
Haabs,  at  jeg  istedetfor  Træthed  har  funden 
Hvile. 

I  mange  Aar  har  jeg  bestemt,  hvor  jeg  vil 
hvile.     Vor  Kirkegaard  er  ikke  hyggelig;    trælos 

og  udsat  for  alle  Vinde  afgiver  den  kun  meget 
faa  Steder,  hvor  man  kan  sidde  uforstyrret  i  sine 
egne  Tanker.  Men  nede  i  Krogen,  i  det  syd- 
vestlige Hjørne,  tæt  op  til  Diget,  staaer  en 
gammel  Hyld,  som  hvert  Aar  bærer  Blomster 
og  Bær;  under  den  har  jeg  ofte  staaet  og  seet 
baade  et  Billede  paa  Ydmyghed,  fordi  den  tager 
tiltakke  med  enhver  Plads,  som  intet  andet  Træ 
vil  nøies  med,  og  paa  det  Liv,  der  synes  borte, 
men  kun  venter  paa  Foraarets  Varme,  for  atter 
at  komme  frem.  Under  den  vil  jeg  ligge;  naar 
ingen  af  Eder  mere  kan  vandre  derned,  for  at 
lægge  en  lille  Krans  paa  Graven,  saa  vil  den 
drysse  sine  simple  Blomster  ned  over  den. 

Jeg  ønsker  ikke  at  begraves  «i  Stilhed »,  men 
heller  ikke  med  « Stads ».  Føler  Nogen,  at  han 
skylder  mig  Tak  til  Afsked,  saa  lad  ham  komme 
med.  En  af  mine  Kjæreste  vil  nok  give  mig  et 
Par  Ord  —  ikke  for  mange  og  alle  Sandheden 
tro,  glem  ikke  min  Skrøbelighed  over  Eders 
Hjerters  Taknemmelighed  —  med  paa  Veien. 
Hvad  jeg  saa  ofte  har  udtalt,  gjentager  jeg  atter 
her:  naar  Kisten  er  sat  i  Graven  og  Jordspaa- 
kastelsen  er  skeet,  bedes  den  Herrens  Bon,  som 
han  altid  i  m.it  Liv  gjorde  til  min  Støttestav,  og 
til  Slutning  synges  det  sidste  Vers  af  Psalmen  paa 
Søndag  Septuagesima:    «0  Viingaardsmand»   osv. 

Naar  da  engang  du  bytter  Lønnen  ud, 

Tænk   paa  min  Trang 

(Min  Gjerning  var  for  svang) 

Med  din  Naade,  søde  Gud! 

Thi  naar  jeg  seer 

Hvad  jeg  gjør, 

Og  jeg  spør' 

Om  hvad  jeg  har  fortjent? 

Det  intet  er  bevendt. 

Jesus!  tænk  derfore  paa, 

Jeg  selv  Intet  kan  formaae. 

Lad  mig  Løn  af  Naade  faae! 

Gaaer  saa  atter  hjem  til  den  gamle  velsignede 
Præstegaard,  og  det  er  min  Bøn,  at  Eders  Sod- 
skendekjærlighed,  naar  ogsaa  Moder  er  borte, 
maa  være  «som  Duggen,  blomstre  som  Lillien  og 
slaae  sine  Rødder  som  Libanon*. 

I  ville  vel  sætte  en  Steen  paa  min  Grav,  som 
skal  betegne  Stedet,  ogsaa  naar  den  nye  Slægt 
har  glemt  mig.  Hvad  skal  der  staae  derpaa, 
foruden  Navn  og  Stilling? 

Man  skulde  synes,  at  Svaret  var  let,  og  dog 
har  jeg  længe  tænkt  over  det,  uden  endnu  at 
være  kommen  til  en  bestemt  Beslutning.  Hvor 
er  det  svært  at  finde  et  Ord,  der  i  Korthed  skal 
danne  et  Udtryk  for  et  Menneskes  hele  Liv,  og 
dog  ikke  gaae  et  Haarsbred  udenfor  Sandheden! 
Jeg  veed,  og  derfor  skriver  jeg  dette,  at  dersom 
I  skulde  vælge   dette  Ord,    saa  blev  det  mere  et 

Udtryk  for  Eders  Kjærlighed  end  for  Sandheden, 
og  det  er  Grunden,  hvorfor  jeg  har  villet  søge 
efter  mit  eget  Skudsmaal.  Det  er  vel  ogsaa  Aar- 
sagen  til,  at  jeg  paa  enhver  Kirkegaard  altid  har 
søgt  efter  Gravskrifter. 

Engang  traf  jeg  paa  en  Landsbykirkegaard  et 
Mindesmærke  over  en  Præst,  der  havde  været 
min  Skolekammerat;  Menigheden  havde  bekostet 
det  og  givet  ham  det  Vidnesbyrd : 

Christus  var  i  hans  Hjerte 

Og  hans  Hjerte  var  paa   hans  Tunge. 

Jeg  syntes,  at  det  var  smukt  og  vistnok  be- 
tegnede Manden  rigtigt  og  træffende;  men  jeg 
følte,  at  det  indeholdt  saa  meget,  at  jeg  ingen 
Ret  havde  til  det. 

Ofte  har  jeg  tænkt  paa  Herrens  skjønne  Ord 
til  Maria: 

Hun  gjorde,  hvad  hun  kunde ! 

det  var  dog  den  skjønneste  Gravskrift,  der  kan 
tænkes;  men  jeg  kan  ikke  med  Rette  faae  den; 
thi  mit  ringe  Arbeide  har  kun  saa  lidt  svaret  til 
de  Evner,  der  bleve  mig  betroede,  at  jeg  langt 
snarere  kan  lignes  med  den  Tjener,  der  gravede 
sit  Pund  ned. 

Nu  er  jeg  standset  ved  i .  Tim .  i ,  15:  « Det 
er  en  troværdie  Tale  og  aldeles  værd  at  annam- 

mes,  at  Christus  Jesus  kom  til  Verden,  at  gjøre 
Syndere  salige»;  lad  disse  Ord  komme  til  at  tale 
fra  min  Liigsteen  til  dem,  som  gaae  forbi.  De 
følgende  Ord:  »iblandt  hvilke  jeg  er  den  største », 
er  det  bedst  at  udelade,  ingenlunde  fordi  jeg  vdl 
nægte  deres  fulde  Anvendelse  paa  mig;  thi  jeg 
formaaer  ikke  at  anstille  nogen  sand  Sammenlig- 
ning med  Andre,  —  der  er  kun  Een,  som  kjender 
Hjerterne  — ,  og  jeg  sætter  mig  derfor  saa  gjærne 
paa  den  laveste  Plads,  nei!  men  fordi  den  ud- 
vortes Ydmyghed  og  Beskedenhed  ofte  kun  bæres 
for  at  skjule  den  indvortes  Selvtilfredshed,  og  der- 
for kunde  Mange  af  dem,  der  læste  Ordene,  mene, 
at  de  sagde  for  meget,  og  derfor  ikke  var  nogen 
sand  Bekjendelse.. 

Og  nu  Farvel!  Altid  har  jeg  bedet,  og  altid 
vil  jeg  bede  for  Eder,  «at  vor  Gud  vil  agte  Eder 
sit  Kald  værdige,  og  med  Kraft  fuldkomme  al 
ham  velbehagelig  Godhed  og  Troens  Gjerning, 
paa  det  Vorherres  Jesu  Christi  Navn  maa  herlig- 
gjøres  i  Eder,  og  I  udi  ham,  efter  vor  Guds  og 
den  Herres  Jesu  Christi  Naade».     Amen! 


Men  der  han  red  over  Riber  Bro, 
Da  red  den  Herre  alene. 


III. 


D< 


'en  gamle  Præstegaard  laa  i  en  Egn  med 
et  barskt  Klima.  Om  Vinteren  faldt  Snemasserne 
saa  høit,  at  Smaahusene  paa  den  træløse  Egn 
kunde  aldeles  skjules,  og  Stormene  Foraar  og 
Efteraar  vare  saa  heftige,  at  ethvert  plantet  Træ 
maatte  boie  sig  for  dem,  hvis  det  ikke  skulde 
knækkes,  og  det  ansaae  det  for  sikkrest  ogsaa 
efter  Stormen,  at  beholde  denne  Boining  imod 
Øst. 

Under  saadanne  uheldige  Omstændigheder 
kunde  det  jo  aldrig  falde  den  beregnende  og  for- 
sigtige jydske  Bonde  ind,  at  gjore  Forsøg  paa  ved 
Plantning  af  Lætræer  at  bryde  Stormens  Magt; 
fandtes  der  ved  Gaardene  en  lille  tarvelig  Urte- 
gaard  —  <æ  Kalgor»,  saa  var  det  det  Hele, 
længere  gik  Risikoen  ikke. 

Ved  Præstegaarden  fandtes  der  ganske  vist 
en  Have,  men  hvor  var  den  tarvelig!  de  forrige 
Præster  havde  aldeles  forsømt  den,  den  nuværende 

Præst  meente,  at  der  ikke  burde  sættes  Noget 
paa  den,  og  paastod,  at  det  baade  paa  Grund  af 
den  daarlige  Jord  og  det  skarpe  Klima  var  rig- 
tigst, at  den  passede  sig  selv. 

Hans  Kone  havde  vel  andre  Tanker,  men  selv 
for  hende  stod  det  som  et  uopnaaeligt  Maal  at 
faae  Noget  ud  af  den ;  hun  elskede  Blomster,  men 
«hvor  skal  man  plukke  Roser,  hvor  ingen  Roser 
er?»,  derfor  kjorte  hun  engang  hvert  Foraar  hen 
til  en  Veninde  paa  en  Herregaard  et  Par  Miil 
derfra,  og  kom  hjem  med  tre-fire  Slags  Sommer- 
blomster, som  da  bleve  plantede  i  den  lille,  kun 
nogle  faa  Alen  store,  Plaine  midt  i  Haven,  hvor 
der  paa  en  Sokkel,  som  var  en  Rest  af  den  gamle 
Klosterkirke,  stod  en  rund  Træsøile,  hvorpaa 
Initialerne  til  Præstens  og  Fruens  Navne  pran- 
gede, omgivne  af  en  grontmalet  Krands. 

Der  fandtes  kun  to  gamle  Frugttræer,  som 
havde  staaet  der  i  flere  Menneskealdere.  Det  ene 
var  plantet  for  Forædlingens  Hemmelighed  ved 
Podning  var  naaet  til  Egnen;  thi  det  bar  kun 
vilde  Æbler,  om  end  i  stor  Mængde;  men  hvad 
havde  det  at  sige,  smukke  saae  de  ud,  og  for 
Børnene  havde  de  en  Smag  saa  liflig,  at  de  aldrig 
senere  i  Livet  smagte  en  Graasteen,  der  kunde 
sammenlignes  med  dem.  Det  andet  var  et  Løg- 
æbletræ, hvis  Frugter,  paa  Grund  af  at  de  vare 
uspiselige,    fik  Lov    at    sidde  til  seent  paa  Efter- 

aaret,  saa  bleve  de  plukkede  og  gjemte,  men, 
naar  de  da  en  Hoitidsaften,  mens  Sneen  slog 
imod  Ruderne,  laae  paa  Kakkelovnen  og  snur- 
rede og  sprudede,  saa  er  jeg  vis  paa,  at 
Lyden  fra  Claudius's  Festæbler  ikke  lod  behage- 
ligere i  hans  Borns  end  disse  i  Præstebørnenes 
Øren,  der  dog,  som  Vinteren  gik,  maatte  noies 
med  at  være  to  om  eet.  Af  og  til  var  der  vel 
plantet  andre  Frugttræer,  men,  inden  de  bare 
Frugt,   døde  de  af  Kræft. 

Da  den  ældste  Søn  efter  sin  Embedsexamen 
kom  hjem  for  at  blive  Kapellan,  talte  hans  Moder 
med  ham  om  Haven,  og  hun  gjorde  ham  da  det 
Sporgsmaal,  om  han  ikke  kunde  tage  sig  lidt  af 
den.  Han  tilbod,  at  han  for  hendes  Skyld  vilde 
forsoge  det,  og  sluttede  med:  «Du  veed,  at  jeg 
er  aldeles  ukyndig  i  alt  Havevæsen,  men  hvad  ! 
lad  os  begynde  paa  det,  vi  ere  jo  ikke  dummere 
end  andre  Folk,  som  har  kunnet  sætte  sig  ind  i 
det;  havde  vi  blot  en  Bog,  man  kunde  lære  lidt 
af» .  Efter  Raadførsel  med  en  Gartner,  der  ganske 
vist  ikke  var  Kunstgartner,  blev  en  Bog  kjøbt, 
som  bar  den  meget  beskedne  Titel:  «Havecate- 
chismus  for  Bonder  af  Mansa» ;  og  Indholdet 
svarede  fuldstændig  til  Titelen,  da  der  kun  blev 
givet  Anviisning  til  Dyrkning  af  de  almindeligste 
Kjøkkenurter,  Kaal  og  Ærter,  Løg  og  Bønner 
o.   s.    V. 

Hertil  indskrænkede  Moderens  og  Sønnens 
fælles  Arbeide  sig  i  flere  Aar;  hans  Liv  forte 
ham  senere  langt  sydpaa,  til  frodigere  Egne  med 
store  Handelsgartnerier ;  hans  Interesse  for  Blom- 
ster og  Træer  blev  mere  og  mere  vakt,  men 
aldrig  har  han  folt  større  Glæde  over  kostbare 
Planter  og  Urivhuusvæxter  end  dengang,  da  Kaal 
og  Bønner  lykkedes  i  den  gamle  tarvelige  Præste- 
gaardshave;  for  ham  staaer  den  romerske  Felt- 
herres Offer  af  Fehherrestaven  for  Spaden,  slet 
ikke  som  noget  urimeligt. 

Haven  var  i  en  regulær  Fiirkant,  gjennem- 
skaaret  af  en  Korsgang.  Den  nordre  og  østre 
Sidegang  var  dens  Stolthed,  fordi  den  var  be- 
plantet paa  begge  Sider,  saa  den  kunde  give 
nogen  Læ  og  Skygge.  I  Bevidstheden  om,  at 
denne  Gang  i  sin  Pragt  ragede  hoit  op  over  den 
øvrige  Have,  kaldtes  den  <  den  mørke  Gang»,  og 
blev  navnlig  brugt  til  Skjulested,  naar  der  blev 
leget  « Røvere » ;  «mørk»  var  kun  en  Titel,  der 
skulde  antyde  dens  Rang;  thi  i  sig  selv  var  den 
ikke  mork,  da  den  om  Foraaret  gik  temmelig 
aaben  og  bar  ud  af  Kampen  med  Vinterstormene. 
For  ikke  ganske  at  staae  tilbage  i  Sammenligning 
med  Herregaardenes  store  Gange,  blev  den  ogsaa 
kaldet  «Alleen».  Den  ostlige  Gang  bar  Prisen, 
fordi  der  i  den  sydlige  Ende  fandtes  en  lille  For- 
Den  gamle  Præstegaard.  12 

hoining,  der  af  Alle  kaldtes  «Høien»,  og  i  den 
nordlige  var  « Spisesalen ». 

Høien  var  en  Slags  Varde,  hvorfra  der  havdes 
Udsigt  til  Landeveien,  og  den  havde  været  Vidne 
til  mange  Smiil,  men  ogsaa  til  mange,  mange 
Taarer.  Naar  Ferien  var  begyndt,  Vognen  var 
gaaet  til  Byen  for  at  hente  en  Søn  eller  Datter, 
stod  Høien  ikke  forladt;  længe  før  der  kunde 
være  Tale  om  Ankomsten,  blev  den  aflagt  Besøg, 
og,  naar  det  gik  over  Tiden,  fordi  Kudsken, 
Jeppe,  havde  for  mange  Ærinder  i  Byen,  og  He- 
stene endelig  maatte  vogtes  for  Overanstrængelse 
—  Taxten  var  tre  Fjerdingvei  eller  allerhøist  en 
Miil  i  Timen  — ,  saa  var  Høien  stadig  besat  med 
Speidere,  der  skulde  give  de  Andre  i  Gaarden 
Signal.  En  Fjerdingvei  fra  Indkjorselen  begyndte 
den  Kjørende  ogsaa  at  speide  efter  dem,  han 
vidste  stode  paa  Høien;  deres  Øine  kunde  ikke 
naae  hinanden,  men  de  hvide  Lommetørklæder 
kom  frem  og  bragte  gjensidig  Velkomsthilsen,  der 
undertiden  havde  den  Virkning,  at  Vedkommende 
sprang  af  Vognen,  for  tilfods  at  komme  før  denne; 
thi  at  forcere  Jeppe  til  hurtigere  Kjørsel,  det  var 
ørkesløst. 

Men  Høien  var  ikke  alene  Vidne  til  Smiil, 
den  har  ofte  været  Vidne  til  Illustration  af  Ordet: 
«Scheiden  thut  \vehe!»  Naar  Afskedsdagen  kom, 
hvor    var    der  saa  stille  i  den  gamle  Gaard;    der 

hørtes  ingen  Latter,  ingen  høi røstet  Tale,  man 
kunde  i  Forbigaaende  tage  hinanden  om  Halsen 
med  et  Kys,  saa  skyndte  man  sig  videre;  den 
kjære  Moder  gik  saa  stille  omkring  med  alle 
Tankerne  henvendte  paa,  om  al  Ting,  ikke  alene 
Toiet,  men  alt  Godt,  som  et  kjærligt  Moderhjerte 
kan  udtænke,  var  lagt  i  Kufferten,  og  om  det 
ikke  var  muligt,  at  der  kunde  blive  mere  Plads, 
naar  To  satte  sig  paa  den,  og  med  al  Magt 
søgte  at  trykke  den  sammen. 

Vognen  havde  længe  været  trukken  ud,  Til- 
pakningen  var  endt,  det  sidste  Øieblik  nærmede 
sig,  og  i  Grunden  ønskede  Alle,  at  det  var  forbi. 
Aldrig  har  jeg,  saa  gjærne  jeg  vilde,  kunnet  hvile 
i  de  sidste  Timer;  siden  jeg  var  Barn,  har  jeg 
altid,  enten  det  var  mig  .selv  eller  Børnene,  der 
reiste,  ønsket  den  sidste  Time  forkortet;  ja!  jeg 
har  følt  Trang  til  at  flygte  fra  den,  til  at  gaae 
ud  i  Mark  eller  Skov,  for  at  .slippe  for  den  sidste 
pinende  Afskedstime,  hvori  man  har  saa  uendelig 
meget  at  sige,  og  dog  Intet  faaer  sagt. 

Nu  hores  en  Lyd,  —  vi  kjendte  den  Alle  og 
forstode  dens  Sprog,  skjøndt  det  var  saa  forskjel- 
ligt  som  Kirkeklokkens  —  den  knirkende  Lyd, 
da  Stalddøren  aabnedes,  Jeppe  kom  med  Hestene, 
spændte  for  og  holdt  for  Døren.  Endelig  kom 
den  sidste  lange  Omfavnelse  med  sit:  «Gud  vel- 
signe dig ! »   i  Folge ;  men  det  var  endnu  ikke  det 

Sidste,  der  foregik  ude  paaHøien.  Udenfor  Gaarden 
slog  Veien  en  Bugt,  og  Jeppe  kjørte  saa  forsigtig 
ned  ad  Steenbroen,  at  de  Tilbageblevne  magelig 
havde  Tid  nok,  igjennem  Haven  at  naae  op  paa 
Høien,  inden  Vognen  kom  ud  til  Landeveien; 
derfra  blev  der  viftet  med  Hatte  og  Lommetør- 
klæder saa  længe,  indtil  Bakken  en  Fjerdingvei 
borte  skjulte  Vognen.  Saa  gik  man  ned  ad  Hoien, 
Fader  og  Moder  med  hinanden  under  Armen,  vi 
Andre  uden  egentlig  at  vide,  hvor  vi  skulde  gjøre 
af  os  selv,  den  lange,  lange  Dag.  Om  denne 
»Smerternes  Høi»  er  der  endnu,  veed  jeg  ikke, 
men  jeg  veed,  at  den  har  været  Vidne  til,  hvor- 
ledes det  Bedste  brød  frem  i  gode  kjærlige  Men- 
nesker, og  jeg  veed,  at  da  Præsten  stod  der  og 
første  Gang  viftede  efter  den  ældste  Dreng,  som 
drog  hjemmefra,  da  fik  han  det  Tilfælde,  som 
aldrig  senere  forlod  ham,  naar  Sindet  blev  stærkt 
bevæget,  —  hans  Bryst  snøredes  sammen  af 
Krampe. 

I  den  anden  Ende  af  den  mørke  Gang  fandtes 
« Spisesalen*.  Den  var  meget  simpelt  udstyret, 
og  to  Græsbænke  i  Hjørnet,  uden  Tag,  men  nogen- 
lunde skjærmede  mod  Nord-  og  Østenvinden  ved 
en  temmelig  høj  Jordvold,  et  stort  Fyrretræesbord, 
var  hele  Møblementet;  men  Jubel  og  højrøstet 
Glæde  kunde  lyde  ud  fra  « Spisesalen*. 

Naar  det  en  enkelt  Sommerdag  var  varmt  osr 


1«I 

stille,  naar  Huset  var  fuldt  af  unge  Mennesker, 
blev  der  indgivet  Ansøgning  om,  at  der  maatte 
spises  il\  Middag  i  Haven.  Blev  denne  bevilget, 
kom  alle  Hænder  og  Been  i  Bevægelse,  og  der 
blev  lagt  Beslag  paa  alle  Kræfter.  En  bar  Dug, 
en  Anden  Servietter,  En  Tallerkener,  en  Anden 
Knive  og  Gafler,  de  krydsede  hinanden,  men  der 
var  Ingen,  om  hvem  der  kunde  siges,  som  det 
hedder  i  Mariboroughs  Vise:  «Den  Tredie  ingen 
Ting». 

Naar  Alle  vare  bænkede.  Bordbønnen  bedet, 
ankom  Stegen  med  Tilbehør,  og  der  blev  ikke 
meget  af  den  baaret  ind ;  især  hvis  det  var  lykkedes 
at  snuse  nogle  nye  Kartofler  op.  Det  spændende 
Øjeblik  var  imidlertid  tilbage,  fordi  de  Fleste 
havde  afluret  Søsteren,  at  det  var  en  Dag,  da  der 
til  Eftermad  skulde  serveres  Tykmælk.  Spæn- 
dingen var  paa  sit  Høieste,  naar  de  Udsendte 
med  forsigtige,  gravitetiske  Skridt  viste  sig  i  Enden 
af  Gangen;  thi  hvad  Tykmælk  angik  var  Alle 
store  Gourmander.  Der  er  nemlig  en  himmelvid 
Forskjel  paa  Tykmælk,  en  Forskjel,  den  nulevende 
Slægt  ikke  har  Anelse  om,  og  jo  nærmere  Fadene 
kom,  desto  sikkrere  lod  det  sig  udregne,  om  det 
var  første,  anden  eller  tredie  Slags.  Første  Slags, 
fordi  den  ansaaes  for  at  bære  den  tykkeste  Fløde, 
var  i  store  hvide  Træbotter,  anden  i  rode  og  tredie 
i  sorte  Leerfade,  og  efter  Karrene  bedømtes  Ind- 

holdet.  Tallerkener,  Tykmælk  i  Tallerkener,  det 
vovede  rigtignok  Ingen  dengang  at  traktere  med; 
Tallerkener  med  Fløde  som  et  Stykke  rynket 
Skind,  nei !  det  Pjat  vilde  i  de  Dage  have  frem- 
kaldt et  almindeligt  Oprør,  som  jo  da  heller  ikke 
var  saa  forunderligt. 

Disse  Tykmælksmiddage  vare  meget  morsomme, 
skjøndt  man  rigtignok  ikke  fik  Lov  til  at  nyde  sin 
Mad  i  Fred.  De  store  Fade,  med  den  tykke  Fløde 
bedækket  med  revet  Rugbrød  og  Puddersukker, 
bleve  fordelte  saaledes,  at  fire  Personer  vare  fælles 
om  hvert.  Skeerne  toges  frem.  Enhver  var  færdig 
til  at  falde  an,  men  saa  begyndte  strax  Riv- 
ningerne. 

«Nu  kommer  du  ind  paa  mit  Territorium!)^ 
«Nei!  vist  ikke!  men  du  skummer  Fløden  af, 
og  lader  Mælken   ligge;    du  skal    værs'god   tage 
dybere  ned!» 

«Du  maa  ikke  rage  Sukkeret  over  til  dig!» 
Imidlertid  opdagede  de  to  Stridende,  at  de 
Andre  —  og  heri  var  A.  altid  Mesteren  —  i  al 
Stilhed  havde  benyttet  Tiden,  og  vare  komne 
langt  forud  for  dem,  og  de  maatte  da  i  al  Hast 
see  at  indhente  det  Forsømte.  Tilsidst,  naar 
der  kun  var  en  lille  0  i  Midten  af  P'adet  tilbage, 
gik  det  som  ved  Væddeløbene,  hvor  Hestene 
meest  forceres  i  det  sidste  Løb,    og,    naar  F'løde- 

øen  var  forsvunden,  følte  Ingen  Lyst  til  at  fort- 
sætte længere. 

For  at  faae  mere  Ro  til  Arbeidet,  blev  den 
Skik  senere  indført,  at  hele  Fadet  blev  afstreget 
i  fire  Dele,  saa  kunde  Overgreb  kun  skee  ved 
ligefrem  Røveri. 

Men  Tykmælk  i  Tallerkener,  uha!  det  var  der 
ingen  af  « Madtroldene »,  der  var  dristig  nok  til 
at  byde  Nogen. 

Hvad  en  « Madtrold »  var  for  et  Væsen,  fordrer 
vistnok  en  nølere  Forklaring.  Moderen  havde 
naturligvis  Overtilsynet  med  den  daglige  Huus- 
holdning,  men  det  egentlige  nærmere  Tilsyn  og 
det  fornødne  Ansvar  paalaa  Døttrene  paa  den 
Maade,  at  hver  af  dem  havde  sin  Uge;  hver 
Søndag  nedlagde  den  Ene  Herskerstaven  og  over- 
gav den  til  den  Anden,  og  den  Regerende  antog 
da  Hædersnavnet  « Madtrolden ». 

Hvor  der  i  en  Præstegaard  er  samlet  mange 
unge  Mennesker  af  begge  Kjon  —  der  var  enkelte 
Aar,  da  der  i  Ferien  maatte  sørges  for  Natteleie 
til  to  og  tyve,  —  og  hvor  dette  store  Antal  om 
Dagen  forøgedes  med  forbigaaende  Besøg  af  «Los- 
gjængere»  fra  andre  Præstegaarde,  som  ikke  altid 
bleve  modtagne  med  uskrømtet  Glæde,  der  hører 
en  vis  Opfindsomhed  til  for  at  finde  paa  noget 
Nyt. 

Dagen  gik  hen  med  Musik  og  Læsning,  med 

Leg  og  Driveri,  men,  naar  Aftenen  kom,  blev 
der  begyndt  en  hidsig  Kamp,  ikke  imellem  Mand 
og  Mand,  men  imellem  Mand-  og  Kvindekjønnet. 
De  Gamle  gik  meget  tidlig  til  Ro,  de  Unge  sam- 
ledes da  i  Havestuen  om  en  Taler,  der  saa  levende 
fortalte  de  frygteligste  Spøgelsehistorier,  at  Til- 
horerne krøb  sammen,  og  Ingen,  ikke  engang 
Taleren  selv,  vovede  at  gaae  alene  i  deres  Senge. 
Tilbragtes  den  sildige  Aftenstund  ikke  paa  denne 
Maade,  saa  luskede  Nogle  omkring  i  Gange  og 
Kroge;  thi  det  gjaldt  om  at  forstyrre  hinandens 
Nattero  paa  den  føleligste  Maade.  I  et  Værelse 
blev  der  sat  en  bunden  Hane  under  Sengen,  for 
at  den  ved  sin  Galen  ved  Daggry  kunde  vække 
de  intet  anende  Sovende,  —  den  kunde,  som  i 
den  fortræffelige  « Nøddebo  Præstegaard»  ogsaa  her 
til  stor  Forskrækkelse  findes  død  om  Morgenen, 
uden  at  have  gjort  sin  Skyldighed,  —  men  det 
fulde  Anslag  kunde  jo  ogsaa  lykkes;  i  et  andet 
Soverum  blev  der  lagt  haarde  Gjenstande  under 
Lagenerne  eller,  hvad  det  Ubehageligste  var. 
Bundbrædderne  i  Sengen  bleve  løsnede,  saa  naar 
Vedkommende  lagde  sig,  sank  det  Hele  til  Jorden, 
de  maatte  da  op,  for  at  tage  alle  Sengklæderne 
af,  og  rede  sig  et  Leje  paa  Gulvet.  Ophavs- 
mændene havde  jo  ingen  Fornøjelse,  dersom  de 
ikke  kunde  være  Vidner  til  den  Latter  eller  det 
Udbrud   af  Harme,    der  lød   fra  de   Lidende,    og 

de  kunde  være  sikkre  paa,  at  om  deres  Ondskab 
end  var  lykkedes  nok  saa  godt,  saa  traadte  de, 
over  hvem  det  var  gaaet  ud,  dog  om  Morgenen 
ind  i  Stuen  med  et  saa  roligt  Ansigt,  som  om 
der  ikke  var  passeret  det  Allermindste;  derfor 
listede  de  Skyldige  om  i  Nærheden  af  Valpladsen, 
for  at  de  kunde  rigtig  gotte  sig,  eller,  om  det  Hele 
mislykkedes,  gaae  slukørede  i  Seng,  ikke  uden 
Frygt  for  den  sikkre  Hævn. 

Toppunktet  af  Sommerfornoielserne  var,  naar 
det  kunde  opnaaes  at  faae  en  fælles  Kjoretour 
til  et  Sted,   hvor  der  fandtes  Skov  og  Vand. 

Præstegaarden  selv  laa  i  en  meget  kjedelig  og 
eensformig  Omgivelse;  men  man  behøvede  dog 
ikke  at  gaae  ud  over  de  høje  Fjelde  for  at  finde 
en  Egn,  der  virkelig  var  smuk.  En  lille  halv 
Miil  borte  laa  en  Bondegaard,  naar  man  havde 
naaet  den,  kunde  det  ikke  nægtes,  at  den  gamle 
Præst  havde  Ret,  naar  han  forte  sine  Gjæster 
derhen  og  stadig  udbrod:  «Hvad  reise  Folk  dog 
efter.?  her  er  jo  virkelig  Alt  forenet !»  Ja!  naar 
man  stod  der  med  den  dejlige  blaa  Fjord  ved 
sine  Fødder,  med  smukke  Skove  paa  begge  Sider, 
med  de  hoje  Lyngbakker  og  den  hvide  Herre- 
gaard  ligeoverfor,  saa  kunde  man  virkelig  i  lang 
Tid  slaae  sig  til  Ro.  Udsigten  fra  « Smedens 
Hoi»,    hvor   man   talte  to  og  tredive  Kirker,    var 

langt  videre,   men  den  fra  Bondens  Gaard  desmere 
sammentrængt,  —  og  her  var  Alt  forenet. 

At  spadsere  derhen  var  jo  en  let  Sag  for  unge 
Mennesker ;  men  dels  er  en  Kjoretour  noget  ganske 
Andet,  navnlig  for  dem,  der  ellers  hele  Aaret 
igjennem  aldrig  komme  paa  en  Vogn,  og  dels 
maatte  man  længere  bort  end  til  Bondegaarden, 
naar  man  vilde  helt  ned  til  Stranden  og  hvile  sig 
under  de  hoje  Skrænter,  maaskee  ogsaa  anstille 
Undersøgelse  i  den  gamle  Kjokkenmødding  i  Skov- 
kanten, hvor  vore  Forfædre  engang  for  en  Deel 
Aar  siden  rigtig  havde  fraadset  i  Østers. 

Byfolk  ere  ofte  hildede  i  stor  Vildfarelse  med 
Hensyn  til  Livet  paa  Landet.  Ligesom  de  ofte 
mene,  at  pludselige  Besøg  jo  aldrig  kan  genere 
en  Huusmoder  i  en  Præstegaard,  fordi  hun  har 
fuldt  op  af  Høns  og  Ænder  i  Gaarden,  som  hun 
frit  kan  tage  til,  saaledes  forholder  det  sig  ogsaa 
med  deres  Tanker  om  Kjørseler;  thi  der  er  jo 
baade  Heste  og  Vogne,  og,  hvad  hører  der  saa 
mere  til?  Ja  vist!  De  tænke  ikke  paa,  at  der 
for  Hestene  i  en  Præstegaard  er  meget  Andet  at 
bestille,  og  at  de  ikke  engang  om  Søndagen  have 
fri.  Men  hertil  kommer  en  anden  Hindring,  som 
kan  være  vanskelig  nok  at  overvinde,  det  er  den, 
der  reiser  sig  fra  Kusken,  den  gamle  Tjener,  der 
kalder  Alt  i  Gaarden  «vort»,  og  hvis  Øiesteen 
Præstens  Heste  ere. 

Saaledes  var  det  ogsaa  i  den  gamle  Præste- 
gaard;  her  var  det  en  aldeles  nødvendig  Betin- 
gelse for  en  Kjøretour,  at  Jeppes  —  om  ikke 
Bifald,  thi  det  fik  man  aldrig  —  saa  dog  hans 
Eftergivenhed  for  saadant,  som  han  kaldte  det, 
« Galskab »,  blev  vunden,  og  det  var  ikke  altid  let; 
thi  selv,  naar  han  var  i  det  bedste  Humør,  var 
han  i  slige  Tilfælde  altid  stædig. 

Præsten  selv,  der  jo  var  Autokrat  i  Gaarden 
og  i  en  stor  Deel  af  Sognet,  var  ikke  altid  dristig 
eller  sikker  i  sin  Sag,  naar  der  blev  Tale  om 
private  Kjørseler;  selv  han  maatte  parlamentere 
og  liste  sig  frem  med  Jeppe.  Dersom  han  f.  Eks. 
skulde  til  Convent  et  Par  Miil  borte  —  og  hvad 
der  gik  derover,  var  altid  af  det  Onde  —  saa 
kunde  det  aldrig  falde  ham  ind,  uden  videre  at 
raabe  ud  af  Døren:  «Jeppe!  Om  en  Time  skal 
du  holde  for  Døren !»  thi,  en  otte  Dags  Tid  i 
forveien  maatte  han  begynde  at  indlede  Sagen 
paa  denne  Maade: 

«I  Dag  otte  Dage  skal  jeg  til  Convent  i  N., 
saa  du  maa  see  at  holde  Hestene  fri.» 

Jeppe  sagde  ingen  Ting;  han  var  af  Naturen 
taus  og  tvær,  og  i  dette  Tilfælde  havde  han 
aldeles  ingen  Grund  til  at  aabenbare  sine  Tanker. 

«Ja!  det  er  jo  endnu  ikke  afgjort,  at  du  be- 
hover at  kjore,  jeg  kan  maaskee  faae  Præsten  i 
N.  N.  til   at  kjore   herom   ad,    og  tage   mig  paa; 


maaskee  vi  ogsaa  kan  slippe  med  at  kjore  den 
halve  I\Iiil  over  til  Pastor  G.,  og  saa  kjøre  Resten 
af  Veien  med  ham.     Nu  kan  vi  jo  see!» 

Jeppe  sagde  ikke  et  Ord,  og  for  ikke  at  irri- 
tere ham  mere,  bleve  Forhandlingerne  opsatte  et 
Par  Dage. 

Naar  de  bleve  optagne  igjen,  og  Præsten  be- 
troede Jeppe,  at  al  Mulighed  for  at  komme  af- 
sted med  nogen  anden  Leilighed,  var  slaaet  feil, 
og  at  Hestene  maatte  gaae  hele  den  lange  Vei, 
saa  blev  det  dog  anseet  for  sikkrest  at  slutte  med : 
«Du  kan  jo  lade  dem  være  fri  Dagen  iforveien*. 

Hin  Dag  i  Sommerferien,  da  Kjøretouren  skulde 
arrangeres,  blev  Præstens  Tilladelse  naturligvis  forst 
indhentet,  og  den  blev  givet  med  det  sædvanlige 
Tillæg:      «Ja!  men  tal  med  Jeppe !» 

At  gaae  dette  Ærind  var  saa  en  egen  Sag, 
men  i  al  Fald,  til  at  udvirke  denne  allerhoieste 
Tilladelse,  var  Ingen  bedre  skikket  end  den  ældste 
Datter,  Louise,  dels  fordi  hun  bedst  forstod  at 
tage  ham,  og  dels  fordi  hun  stod  høit  i  Kridthuset 
hos  ham.  Da  hun  kom  tilbage,  var  Alt  ordnet 
efter  Ønske,  dog  paa  den  Betingelse,  at  den  ældste 
Søn  vilde  være  Kusk. 

Louise! 

Det  er  første  Gang,  jeg  nævner  hendes  Navn, 
og,  ligesom  dengang,  i  de  nu  forlængst  svundne 
lykkelige    Dage,     sjælden    Nogen    gik    dette    lille 


1 89 

milde,  spillende  glade  Menneske  forbi,  uden  at 
standse  et  Øieblik  for  at  lade  hende  give  sig  en 
Solstraale  med  paa  Veien,  saaledes  vil  ogsaa  jeg 
nu  standse  ved  hende,  for  at  give  Fremmede  et 
Begreb  om,  hvad  hun  var,  før  hun  led  det  store 
Skibbrud,  der  dog,  hvor  sønderknusende  det  end 
var,  kun  formaaede  at  tilintetgjore  det  udvortes, 
men  ikke  Hjertets  skjulte.  Menneske,  saa  hun  blev 
egentlig,  hvad  hun  altid  havde  været,  fordi,  medens 
det  Udvortes  fordærvedes,  fornyedes  det  Indvortes 
Dag  for  Dag. 

Der  var  en  Tid,  da  hendes  Mund  var  fuld  af 
Latter,  der  kom  en  anden,  da  Latteren  blev  vendt 
til  Graad;  der  var  en  Tid,  da  ikke  alene  hendes 
Ansigt,  men  hele  hendes  Person  blev  kaldt « Smilet », 
og  der  var  en  Tid,  da  intet  Træ  var  for  hoit  for 
hende,  og  ingen  Vei  for  lang,  uden  at  hendes  lette 
Fod  naaede  Maalet,  men  der  kom  ogsaa  en  Tid, 
da  hun  maatte  erfare  det  gamle  Ord:  «Du  lette 
Veiløber,  du  skal  komme  til  at  gaae  langsom ! » 
Ja !  hvor  blev  ikke  Alt  forandret,  undtagen  dybest 
inde,  der  blev  hun  ved  uforandret  at  være  sig  selv. 

Man  har  jo  fundet  Lysstraaler,  som  styrede 
af  Menneskehaand  kan  trænge  igjennem  Alt,  ind 
i  det  mest  Skjulte,  saa  dette  ligger  i  Dagens  klare 
Lys.  Endnu  er  det  dog  ikke  kommet  saavidt,  at 
man  kan  fotografere  hinandens  Hjertes  Tanker; 
endnu  er  der  kun  en  Eneste,    der  har  et  saadant 

Apparat,  men  overlod  han  dette  til  Mennesker, 
have  vi  vel  Alle  en  Følelse  af,  at  da  vilde  vi 
«skjule  os  blandt  Træerne  i  Haven » ;  thi  «Men- 
neskets  Hjertes  Tanke  er  ond  fra  hans  Ungdom » . 
Men,  naar  jeg  skal  give  et  Billede  af  Louise,  saa 
kunde  jeg  næsten  onske  at  have  et  saadant  Ap- 
parat, thi  vilde  det  end  i  hende  afspejle  meget 
Andet  end  Guds  Billede,  saa  vilde  det  dog  til  alle 
Sider  vise  en  af  de  »Rene  af  Hjertet »,  og  om  det 
kastede  sit  Lys  baade  paa  Godt  og  paa  Ondt, 
saa  vilde  de  allevegne  finde  det,  der  skjuler  Syn- 
dernes Mangfoldighed,  Kjærligheden. 

I  hendes  Liv  var  Kjærligheden  som  General- 
nævneren i  Mathematiken,  alle  de  mindre  Tal  gaa 
op  i  den ;  i  den  optoges  Alt,  Stort  og  Smaat. 

Kjærligheden  generer  sig  ikke,  men  den  kan 
genere,  det  vil  sige,  den  kan  komme  til  Ulejlig- 
hed, —  hvor  ubeleiligt  kommer  ikke  Vorherres 
usigelige  Kjærlighed  til  saa  Mange!  — ;  den  kan 
komme  til  dem,  der,  om  ikke  ellers,  saa  dog  i 
det  Øieblik,  da  den  kommer  til  dem,  kan  fole 
Lyst  til  at  sige  som  Landshovdingen:  «Gak  bort 
denne  Gang,  men,  naar  jeg  faaer  bedre  Tid, 
vil  jeg  lade  dig  kalde  til  mig!»,  men  derom 
har  Kjærligheden  mindste  Begreb,  fordi  det  at 
genere  er  jo  netop  det  den  allernodigst  vil.  Det 
er  med  den  som  med  de  skjønne  Hyazinther  i 
Stuen,  de  kan  genere  med  deres  Duft  i  den  Grad, 

at  man  enten  maa  gaae  ud  af  Stuen,  eller  flytte 
dem  ind  i  et  andet  Værelse,  for  at  undgaae  dem; 
men  det  forandrer  ikke  noget  ved  Blomsten  selv, 
den  staaer  lige  godt  og  dufter  i  sin  Ensomhed, 
fordi  det  er  den  umuligt  at  rette  sig  efter,  hvad 
der  er  os  bekvemt  eller  ubekvemt,  den  kan  ikke 
Andet  end  følge  sin  Natur.  Saaledes  forholder 
det  sig  med  Kjærligheden,  den  kan  ikke  rette  det 
efter  sine  Omgivelser,  om  den  maa  tale  eller  ikke, 
heller  ikke  efter  den  beleilige  eller  ubeleilige  Tid, 
thi  den  bliver  aldrig  træt,  endnu  mindre  »af- 
falder den». 

Det  var  den  Slags  Kjærlighed,  der  udgjorde 
den  dyrebare  Louises  Væsen,  og  det  var  den, 
der  indgav  hende  den  forunderlige  Dristighed  og 
Freidighed  lige  over  for  Alle  og  til  enhver  Tid. 
« Kjærlighed »,  siger  Apostelen,  «gjor  Næsten  intet 
Ondt»,  den  tænker  kun  paa  at  gjøre  godt  mod 
Alle,  derfor  gik  hun  lige  paa,  uden  at  have  Be- 
greb om,   at  der  kunde  være  noget  i  Veien. 

Og  Dristigheden! 

Der  kunde  være  Tider,  da  Præsten,  der  var 
irritabel  for  visse  Indtryk,  blev  stille  og  taus ;  han 
sad  hen  uden  at  sige  et  Ord,  og  der  blev  mere 
og  mere  stille  omkring  ham,  stille  i  Værelset  og 
i  hele  Huset;  Alle  listede  sig  sagte  frem,  al  hoi- 
røstet  Tale  hørte  op,  Atmosphæren  blev  tungere 
og  tungere,    saa   Enhver  sogte  at  komme  ud   af 

den.  Saa  kom  Louise  ind  med  den  Kjærlighed, 
der  altid  mener  at  have  Ret  til  at  tale,  gik  lige 
hen  til  ham  med  de  Ord:  « Fader!  hvad  er  der 
i  Veien?  Du  maa  ikke  saaledes  sidde,  det  piner 
os,  og  vi  forstaar  dig  ikke».  Han  kunde  vinke 
ad  hende  med  Haanden,  det  hjalp  ikke,  hun 
trængte  paa,  lagde  Armene  om  hans  Hals,  og  — 
Spøgelset  var  forsvundet. 

Det  synes  saa  urimeligt,  at  det  er  «de  Sagt- 
modige, som  skulle  arve  Jorden »,  at  altsaa  de, 
der  ingen  anden  Arv  attraae  end  at  opgive  sig 
selv  og  sit  Eget  for  Andre,  de  skal  beholde  Alt. 
Og  hvilken  Modsigelse  synes  der  ikke  at  ligge  i 
de  Ord:  «Hvo,  som  vil  blive  stor  iblandt  Eder, 
skal  være  Eders  Tjener,  og  hvo  som  vil  blive  den 
Ypperste  iblandt  Eder,  skal  være  Alles  Tjener ! » 
Men  det  er  dog  saaledes.  Den  højeste  Magt,  der 
kan  betroes  et  Menneske,  er  dog  ikke  den,  at 
han  har  Mange  under  sig,  som  lystre  ham,  og 
som  gaae,  naar  han  siger:  gak!  og  kommer,  naar 
han  siger:  kom!  men  den  Magt,  der  gaaer  dybere. 
Magten  over  Hjerterne,  og  den  er  det,  som  kun 
vindes  af  Sagtmodigheden  og  Kjærligheden.  Uden 
nogen  Rival,  i  Hjemmet  og  udenfor  Hjemmet,  var 
Louise  den  Stærkeste;  navnlig  i  Kredsen  af  sine 
Kjære  var  hun  altid  den  Tjenende,  og  derfor  blev 
hun,  uden  at  vide  det  eller  at  attraa  det.  Hersker- 
inde over  dem  Alle. 

«At  græde  med  de  Grædende,  og  glæde  sig 
med  de  Glade»,  er  der  Ingen  som  ret  forstaaer, 
uden  Kjærligheden;  og  den  forstaaer  begge  Dele 
tilfulde.  Hvad  er  vel  sværest  af  disse  to  Ting? 
Mange  synes  vel,  at  det  dog  maa  være  lettere  at 
glæde  sig  med  Andre  end  at  sætte  sig  hen  og 
græde  med  dem.  Men  det  er  vist  en  Feiltagelse. 
Der  staaer  jo  skrevet :  «Naar  et  Øie  saares,  saa  frem- 
bringes Taarer,  og,  naar  et  Hjerte  saares,  saa 
bliver  Følelsen  aabenbar»;  derfor  er  det  ikke  saa 
vanskeligt  at  « græde  med  de  Grædende«,  fordi 
ogsaa  vort  eget  Øie  og  Hjerte  bliver  berørt  af 
den  naturlige  Følelse,  af  Medlidenheden;  men  en 
anden  Sag  er  det,  naar  det  gjælder  om  «at  glæde 
sig  med  de  Glade »;  thi  da  gaaer  det  til  en  Tid, 
til  en  vis  Grændse,  saa  kan  de  onde  Magter  i  os 
begynde  at  tale.  Misundelse  og  Følelse  af  vor 
egen  Tilsidesættelse;  den  Andens  Glæde  synes  os 
for  stor,  den  burde  standses  og  ikke  gaae  videre! 
Louise  løste  Opgaven,  som  Kjærligheden  alene 
formaaede  at  løse  den;  derfor  blev  hun  allevegne 
søgt  af  Venner  og  Bekjendte,  naar  nogen  Sorg 
ramte  dem,  eller  Familien  reiste  bort;  thi  i  hendes 
kjærlige  Hænder  vidste  de,  at  Alt,  ogsaa  Børnene, 
var  vel  forvaret. 

Kjærlighedens  Øie  seer  saare  langt,  og  kan 
fremfor  nogen  anden  Evne  opdage,  hvor  der  er 
en  lille  Plads  for  den ;  derfor  saaer  den  der,  hvor 

det  for  alle  Andre  synes,  at  Sæden  er  spildt, 
uden  at  bære  nogen  Frugt;  ligesom  paa  hin 
Kjøretour ,  var  Louise  sit  hele  Liv  overbeviist 
om,  at  Kjærlighedens  Sæd  spildes  aldrig,  derfor 
udsaaede  hun  den  allevegne. 

Ja!  hele  sit  Liv.  Midt  i  hendes  Ungdoms 
Lykke  kom  der  en  Braadso,  som  knuste  Alt, 
Nutidens  Glæde  og  Fremtidens  Haab ;  medens 
hun  stod  paa  Strandbredden,  efter  at  have  mistet 
Alt,  da  stod  hun  endnu,  iført  den  Kjærlighed 
«der  aldrig  aftalder» ;  hun  havde  faaet  den  som 
Gave  af  den  Herre,  der  «ikke  levede  sig  selv  til 
Behae». 


Feriegjæsternes  Tal  var  saa  stort,  at  der  ikke 
kunde  være  Tale  om  at  rumme  dem  paa  en  al- 
mindelig Vogn;  at  rekvirere  to,  altsaa  at  tage 
alle  fire  Heste  fra  Jeppe,  det  var  der  Ingen,  der 
vovede  at  byde  hani.  Der  blev  altsaa  valgt  en  af 
de  lange  Høstvogne,  med  aabne  Sider,  som  netop 
i  de  Dage  bleve  brugte  til  at  hente  Tørv.  Fire, 
fem  Halmknipper  bleve  bundne  sammen  og  rullede 
ind  i  Hestedækkener,  for  at  man  ikke,  i  det  man 
satte  sig  paa  dem,  skulde  synke  ned  paa  Bunden; 
naar  der  saaledes,  ikke  just  altfor  bekvemt,  sad 
tre   Personer    paa  hvert   Knippe,    og    den    ældste 

Søn,  der  skulde  være  Kusk,  sad  forrest  med 
Fødderne  paa  Hamlen,  saa  kunde  der  rummes  en 
heel  Deel.  « Madtroldene »  vare  i  fuld  Aktivitet 
med  at  skjære  Smørrebrød,  bage  Hvedebrød  til 
Kaffen  og  pakke  det  Hele  i  nogle  Kurve,  —  og 
saa  satte  Karavanen  sig  i  Bevægelse  med  den 
fornødne  Langsomhed,  hvortil  Jeppe  i  sidste  Øie- 
blik,  da  han  lidt  urolig  rakte  ham  Pidsken,  havde 
formanet  Kusken,  «da  Hestene  jo  hver  Dag  gik 
i  Mosen ». 

I  Begyndelsen  lød  der  almindelig  Klage  over 
Sædet,  navnlig  fra  den  Midterste,  fordi  hans  to 
Sidemænd  sank  ned  paa  ham;  men  Humeuret 
kom  snart,  den  ene  Sang  afløste  den  anden,  og 
saaledes  gik  det  forbi  « Smedens  Høi»,  igjennem 
den  smukke  Herregaard,  over  den  nøgne  Hede, 
og  ned  igjennem  den  dybe  Huulvei,  der  var  saa 
steil,  at  Kusken  maatte  anvende  al  sin  Kunst 
for  ikke  af  falde  ned  imellem  Hestene,  til  Stranden. 

Her  blev  der  gjort  Holdt,  Alle  krøb  med  Be- 
sværlighed ned  af  Vognen,  og  der  hortes  et  al- 
mindeligt Befrielsens  Suk,  da  de,  om  end  ikke 
med  « rettede  Knæ»,  stode  paa  Jorden.  Hestene 
bleve  spændte  fra,  og,  forsynede  med  Muleposer, 
der  vare  fyldte  af  Jeppe  selv,  stillede  ved  Vognen, 
for  ogsaa  at  opmuntres  efter  den  haarde  Dyst,  og 
saa  bleve  Kurvene  pakkede  ud. 

Det  var  Alle  bekjendt,    at  der,    paa  Grund  af 

en  utaalelig  Lugt  af  Hvidløg,  —  ikke  at  tale  om 
Hugormene,  som  altid  i  stor  Mængde  laa  og 
solede  sig  i  Gangene  —  ikke  kunde  være  Tale 
om  at  slaae  sig  ned  længere  inde  i  Skoven,  der- 
for maatte  Alle  bænke  sig  i  det  hvide  Sand,  ved 
den  stille  blanke  Fjord,  hvor  kun  en  enkelt  Maage 
gav  en  Forestilling  i  den  høiere  Flyvegymnastik; 
og  der  nødes  saa  med  god  Appetit  de  medbragte 
lækkre  Sager  af  de  mange  lykkelige  Mennesker, 
der  meente  det  saa  godt  med  sig  selv  og  med  alle 
Andre. 

Der  var,  ogsaa  med  Hensyn  til  Ungdommens 
Adspredelse,  en  stor  Forskjel  paa  nu  og  dengang. 
Hvilke  Krav  stilles  der  nu  ikke?  hvilket  Apparat 
skal  der  nu  ikke  sættes  i  Bevægelser  og  hvilken 
Fordring  paa  Nydelse  kræves  der  ikke,  forenet 
med  en  meget  tidlig  udviklet  kritisk  Sands.  Alt 
dette  følger  med  ind  i  Livet,  og  det  bliver  dem 
en  kostbar  Lære,  som  de  Fleste  dog  nodes  til  at 
lære:    «at  nøies  med  det  de  have». 

Hin  Tid  kjendte  ikke  det  allermindste  til  det, 
der  nu  kaldes  « Nervøsitet)^.  Der  var  hverken 
Jernbaner  eller  Telegrafer,  og  Verden  trængte  sig 
ikke  dengang  som  nu  allevegne  frem  med  det 
Tilbud:  «Alt  dette  vil  jeg  give  dig,  hvis  du  vil 
falde  ned  og  tilbede  mig»;  og  derfor  var  man 
saa    tilfreds    med    det    Lidet,     <;som    Huset    for- 

maaede»,  nød  Livet  i  sit  kjære  rolige  Hjem,  og 
kjedede  sig  aldrig. 

Hin  Eftermiddag  gik  hen  og  blev  nydt  med 
Taknemmelighed,  fordi  man  var  saa  lidt  forvænt. 
Nogle  spillede  et  dengang  meget  yndet  Spil 
«Pind»,  Andre  laae  og  dasede  i  det  hvide  Sand 
med  en  stor  Steen  under  Hovedet,  og  hørte  Oehlen- 
schlagers  Digte  oplæse;  Nogle  gik  om  paa  den 
anden  Side  af  Brinken,  for  at  gaae  i  Vandet, 
Andre  øvede  sig  i  at  «smutte»,  det  vil  sige,  kaste 
med  flade  Steen,  saa  de  hoppede  i  det  stille  Vand, 
og  saa  sang  Alle  af  ganske  Hjerte:  «Der  er  et 
yndigt  Land». 

Pludselig  blev  hele  Selskabet  opskræmmet  ved 
detUdraab:  « Hvad  var  det.?  var  det  ikke  et  Lyn? » 
Det  kunde  nok  være,  thi  Luften  var  lummer.  Alle 
vendte  Øinene  mod  Sydøst,  og  der  viste  sig  atter 
et  Lyn.  Endnu  gav  man  sig  god  Tid;  thi  det 
var  en  gammel  Erfaring  der  paa  Egnen,  at  Uveir 
fra  Sydøst  næsten  aldrig  gik  over  Fjorden,  lige 
som  ogsaa,  at  dersom  det  en  enkelt  Gang  var 
skeet,  saa  havde  det  været  saa  haardt,  at  gamle 
Folk  ikke  kunde  erindre  et  lignende.  Men  netop 
hin  Eftermiddag  skete  det. 

Det  var  vel  under  alle  Omstændigheder  rigtigst, 
at  berede  Alt  til  Hjemreisen;  men  endnu  hastede 
det  ikke.  Alt  blev  samlet  sammen.  Hestene  spændte 

for;  der  kom  en  lille  Luftning,  saa  et  Par  store 
Regndraaber,   og  endelig  et  skrattende  Lyn. 

Det  satte  Liv  i  Alle  og  Vognen  blev  besat; 
men  Uveiret  var  brudt  løs  med  en  saadan  Magt, 
og  Regnen  styrtede  ned  med  en  saadan  Voldsom- 
hed, at  inden  faa  Minutter  vare  Halmknipperne 
saa  gjennemblødte ,  at  det  sagde  Sjap !  Sjap ! 
hver  Gang  en  af  de  Siddende  rørte  sig.  Vandet 
strømmede  ned  ad  Huulveien  med  en  saadan  Hast, 
at  baade  Kusk  og  Heste  vare  betænkelige  ved 
at  gjore  Forsøg  paa  at  komme  op  ad  den  steile 
Brink  med  de  mange  Passagerer;  det  gik  dog, 
skjøndt  Hjulene  sank  i  til  Navet.  Da  Toppen 
var  naaet,  saae  man  først  Situationen  i  al  dens 
Uhyggelighed:  Lyn  og  Torden  fulgte  paa  hin- 
anden uden  Ophold.  Hvor  ringe  den  Trøst  end 
er,  at  man  i  et  saadant  Veir  er  under  Tag,  eller 
dog  i  det  Mindste  har  lidt  Læ,  saa  synes  man 
dog,  at  man  er  lidt  mere  sikkret;  men  her  var 
ikke  det  Mindste  af  den  Slags  at  finde,  den  flade 
ubeskyttede  Lyngflade  laa  foran,  og  Veien,  den 
eneste,  gik  over  den. 

Selskabet  var  blevet  taus,  ikke  en  Vittighed 
kom  frem,  ikke  engang  A.  vovede  at  fremsætte 
en  af  sine  yndede  Brandere;  den  eneste  Lyd,  der 
foruden  Tordenen  kunde  opfanges,  var  Vogn- 
hjulenes Skuren  i  Sandet;  men  det  øste,  som 
man  siger,  ned  med  Spande. 

Pludselig  raaber  Louise,  idet  hun  peger  ud 
over  Heden:      «Seer  I  Noget  derhenne?« 

Alle  stirrede,  men  kom  ikke  til  noget  Resultat, 
dels  fordi  Afstanden  var  temmelig  stor,  dels  fordi 
Tordenskyllet  skjulte  Gjenstanden. 

<'Hold  stille!  jeg  vil  af!» 

«Er  du  fra  Forstanden!  i  et  saadant  Guds 
Veir;  vi  kan  virkelig  ikke  holde  her  og  vente, 
saa  gjennemblødte  som  vi  er.» 

«Saa  kan  I  jo  ikke  faae  det  værre  end  I  har 
det;  men  jeg  vil  af;  thi  jeg  troer,  at  den  Klump 
derhenne  er  den  gale  Ane  Marie  fra  Skovhuset, 
hun  er  maaske  ramt  af  Lynet.  I  skal  ikke  vente 
paa  mig,  men  I  kan  kjøre  ind  i  Laden  paa  Herre- 
gaarden;  det  Stykke  kan  jeg  godt  gaae.» 

Trods  al  Modsigelse  og  trods  alle  Yttringer 
om  det  Taabelige,  sprang  hun  af  Vognen,  og  løb 
hen  igjennem  den  vaade  Lyng  til  Skikkelsen. 

Det  var  ganske  rigtigt  den  omtalte  Ane  Marie, 
der  uden  noget  Læ  sad  midt  paa  Heden  under 
det  forfærdelige  Veir,  uden  at  røre  sig;  hun  havde 
slaaet  sit  rødstribede  Skjørt  over  Hovedet,  Træ- 
skoene støde  fulde  af  Vand  ved  Siden  af  hende. 
Hun  sad  med  lukkede  Øine,  Munden  bevægede 
sig,  som  om  hun  regnede,  og  Hænderne  vare 
foldede. 

Da  Louise  naaede  hen  til  hende  og  hilste 
med:    «Guds  Fred!    Ane!»    slog   hun   Øinene   op 

Og  stirrede  stift  paa  hende,  men  hun  blev  siddende 
aldeles  ubevægelig.  Alle  Spørgsmaalene :  « Hvor- 
for sidder  du  dog  her  i  et  saadant  Veir?  Hvorfor 
gaaer  du  ikke  hjem?  Kommer  din  Datter  ikke 
og  henter  dig?»  lod  til  at  gaae  hende  aldeles  upaa- 
agtet  forbi;  idetmindste  kom  der  intet  Svar,  og 
hendes  Stilling  var  ubevægelig. 

Der  var  Intet  at  gjøre. 

For  Louise  gik,  tog  hun  en  Sølv  Otteskilling 
op  af  Lommen,  og  sagde:  «Ane!  vær  nu  god 
og  venlig;  kom  med  din  Haand;  jeg  vil  give  dig 
alle  de  Penge,  jeg  har;  see  her!  jeg  har  ikke 
flere. »  Ved  disse  Ord  rakte  hun  Haanden  ud, 
og  saae  paa  Louise  med  et  Udtryk,  der  havde 
mistet  Noget  af  det  Forstenede;  hun  greb  med 
Begjærlighed  Skillingen,  og  da  Louise  forlod  hende 
med  de  Ord:  «Gaa  nu  hjem  og  Gud  være  med 
dig!»  kom  der  intet  Svar  — ,  men,  da  hun  vendte 
sig  om  og  saae  tilbage,  mente  hun  dog,  at  Anes 
Øine  fulgte  hende. 

I  det  jeg  nu  vil  overlade  Feriegjæsterne  at  see 
til,  hvorledes  de  komme  hjem,  om  ikke  tørre, 
saa  dog  heelskindede,  maa  jeg  for  en  Stund  vende 
tilbage  til  Ane  Marie. 

Hun  var  gift  med  en  Skovfoged,  og  begge 
vare  bekjendte  for  at  være  hæderlige  og  guds- 
frygtige  Folk,  som  i  deres  afsides  Eensomhed 
satte  deres  Ære  i  at  leve  et  stille  os  ærbart  Liv 

i  al  Gudsfrygtighed,  tillige  med  deres  eneste  Barn, 
en  Datter,  som  var  deres  Glæde.  Saaledes  gik 
der  mange  Aar  hen;  men,  om  det  var  den  store 
Stilhed,  der  aldrig  blev  afbrudt  af  noget  fremmed 
Menneske,  eller  det  var  af  anden  Aarsag  —  Ane 
Marie  kunde  ikke  forklare  det,  —  nok  er  det,  der 
indtraadte  en  Forandring  med  hende,  hun  blev 
stundesløs,  glemsom  og  « fraværende*,  og  tilsidst, 
som  Manden  udtrykte  sig  «tumpet».  Efter  hans 
Mening  var  der  ikke  Noget  at  gjøre  ved  den  Sag, 
det  var  et  Kors,  Vorherre  lagde  paa  dem,  og 
det  skulde  de  bære,  og,  da  den  Syge  altid  var 
stille  og  fredelig,  saa  der  var  ikke  Noget  at  frygte 
fra  hendes  Side,  søgte  han  ikke  Læge;  thi  «hvad 
forstod  han  sig  vel  paa  den  Ting  mere  end  de 
Andre?  egentlig  syg  var  hun  jo  ikke,  da  hun 
baade  kunde  sove,  spise  og  drikke. »  Om  Vinteren 
var  det  vanskeligst  at  finde  sig  tilrette  med  hende, 
da  hendes  Uro  bestandig  drev  hende  ud  af  en  og 
ind  ad  en  anden  Dør;  om  Sommeren  derimod 
slap  de  næmmere  fra  det;  thi,  naar  Datteren  om 
Morgenen  trak  Koen  ud  paa  Marken,  tog  hun 
Moderen  ved  Haanden  og  satte  hende  i  Nærheden ; 
der  blev  hun  siddende  hele  Dagen  paa  samme 
Plet,  og,  naar  Koen  blev  flyttet,  bragte  de  Mad 
ud  til  hende. 

Der  gik  lang  Tid  hen  paa  denne  Maade;   det 
faldt  ikke  noget  Menneske  ind,   at  der  kunde  ind- 

træde  nogen  Forandring  i  denne  sørgelige  Til- 
stand; det  var  derfor  til  Alles  store  Overraskelse, 
at  der  et  halvt  Aars  Tid  efter  Louises  Mode  med 
hende  kom  Bud  til  Præsten  om  at  komme  ned 
og  «berette»  hende:  «da  hun  nu  var  kommen  til 
sig  selv  og  bleven  et  heelt  andet  Menneske ». 
Han  var  vel  villig  til  at  komme,  men  forbeholdt 
sig  dog  forst  en  nærmere  Samtale  med  hende, 
for  nøiere  at  undersøge,  om  det  var  forsvarligt 
at  række  hende  Sakramentet,  —  og  det  viste  det 
sig  at  være. 

Det  Folgende  er  den  Forklaring,  som  hun  selv 
i  sit  Sprog  gav  af  sin  Sygdom,  og  den  er  saa 
mærkelig,  fordi  man  jo  vistnok  ofte  seer,  at  en 
eller  anden  stærk  Sindsbevægelse,  fremkaldt  ved 
overraskende  Glæde  eller  stor  Angest,  har  bragt 
Sindssyge  Helbredelse,  men  sjælden,  at  en  til- 
syneladende saa  ringe  og  ubetydelig  Ting  som  i 
dette  Tilfælde,   har  haft  den  samme  Virkning. 

Om  ikke  i  Formen,  saa  dog  i  Indholdet  lod 
hendes  Forklaring  saaledes: 

«Jeg  veed  slet  ikke,  hvorledes  jeg  skal  gjøre 
det  begribeligt  for  Dem ;  thi  dersom  Nogen  havde 
følt  som  jeg  og  vilde  forklare  det  for  mig,  saa 
vilde  jeg  have  sagt,  at  det  var  Noget  sært  Noget; 
man  maa  vist  opleve  det,  for  at  forstaae  det. 
Det  begyndte  med,  at  jeg  blev  saa  glemsom,  jeg 
kunde  ikke  huske  Navne  eller  Sligt;  i  Begyndelsen 

slog  jeg  mig  til  Ro  og  tænkte,  at  jeg  fandt  det 
vel  igjen,  og  det  gjorde  jeg  ogsaa,  men  saa  gik 
det  strax  igjen.  Og  saa  blev  det  værre;  jeg 
kunde  ikke  holde  fast  paa  mine  Tanker,  de  blevne 
saa  underlig  løse,  de  sade  ikke  fast;  der  kom 
saa  mange  farende  ind  i  mig,  men  de  gik  bare 
igjennem  mig.  Det  var  ikke  som  naar  man  siger: 
«i  dette  Øieblik  kan  jeg  ikke  komme  i  Tanke  om 
det  eller  det ! »  nei !  det  var  saadan  forunderlig 
Følelse,  for  naar  Tankerne  fløi  bort,  saa  var  det, 
som  om  Livet  begyndte  at  gaae  fra  mig,  og  jeg 
kunde  ikke  holde  paa  det  længere.  Saa  bad  jeg: 
Gud  være  mig  dog  naadigl  for  det  kunde  jeg 
vel  begribe,  at  naar  En  ingen  Tanker  har  meer, 
saa  er  han  jo  ikke  længere  et  Menneske  som  andre 
Mennesker.  Og  hvor  var  jeg  dog  bange  for,  at 
jeg  skulde  blive  gal ;  thi  de,  der  ingen  Tanke  har 
mere,  de  ere  jo  gaaede  fra  deres  Forstand. 

Men,  hvor  var  dog  alle  mine  Tanker  henne? 
Jeg  tænkte  paa  det  Sted  i  Bibelen,  da  Kong 
Nebukadnezar  havde  havt  den  slemme  Drøm,  som 
om  Morgenen  var  bleven  borte  for  ham,  lige  som 
mine  Tanker,  at  han  saa  sagde  til  de  Vise: 
«Hent  mig  denU  og  alle  deres  Undskyldninger 
hjalp  ikke,  de  skulde  hente  den,  men  kunde  ikke, 
før  Daniel  kom,  —  saaledes  maa  Vorherre  vel 
ogsaa  give  dig  Forstand  paa  at  hente  dine  Tanker 
tilbaee. 


204 

Da  laa  jeg  allerede  derude  paa  Marken  ved 
Koen,  og  der  var  bestandig  en  gruelig  Angest 
over  mig;  jeg  led  saa  meget,  fordi  jeg  var  bange 
for  at  see  op  til  Himlen;  jeg  var  bange  for,  at 
den  skulde  falde  ned  paa  mig  og  trykke  mig 
ihjel,  derfor  lagde  jeg  mit  Skjørt  over  mit  Hoved 
og  lukkede  mine  Øine;  jeg  kunde  ikke  lade  være 
at  tænke  paa  de  Ord  af  min  Lærebog:  «Men  i 
Døden  have  de  Gode  Frimodighed  og  Trøst, 
medens  de  Andre  forfærdes,  og  enten  falde  i 
Fortvivlelse  eller  nedstyrte,  som  Tankeløse,  i  blind 
Forstokkelse. »  Jeg  var  jo  aldeles  tankeløs,  saa 
vilde  det  jo  gaa  mig  saaledes;  jeg  havde  nok 
Tanker,  de  kom  farende  fra  alle  Verdens  Hjørner 
ind  igjennem  mit  Hoved,  men  der  hvilede  sig 
ingen  af  dem  i  mig. 

Saa  tænkte  jeg,  at  ligesom  de  Vise  gik  paa 
Jagt  efter  Nebukadnezars  Drøm,  saaledes  vilde 
jeg  ogsaa  gaae  paa  Jagt  efter  mine  Tanker  for  at 
fange  dem.  De  snurrede  omkring  mig  og  igjennem 
mig,  men  de  fløi  altid  bort;  kunde  jeg  en  enkelt 
Gang  fange  dem,  saa  var  det  kun  et  Øieblik,  som 
en  Fugl,  jeg  ikke  havde  noget  Bur  til.  Hvor  ofte 
har  jeg  ikke  siddet  og  fulgt  Koen  i  sit  Tøir;  saa 
langt  det  strakte,  saa  langt  naaede  den,  men 
heller  ikke  en  Tomme  længer,  fordi  « Pælen »  holdt 
den  fast.  Hvor  skulde  jeg  dog  finde  en  saadan 
Pæl,    hvortil  jeg  kunde  toire  de   lobske   Tanker, 

saa  de  blevne  hos  mig?  Jeg  havde  hørt  om  sinds- 
syge Mennesker,  der  lede  af  en  eller  anden  tosset 
Idee;  de  havde  kun  een  eneste  Tanke,  der  altid 
beherskede  dem;  hvad  man  saa  end  sagde,  og 
hvor  meget  man  end  søgte  at  adsprede  dem,  saa 
var  det  ikke  muligt  at  faae  dem  fra  den;  alle  Ting 
bleve  henførte  til  den,  og  fra  den  udgik  alle  Ting; 
havde  jeg  dog  saadan  en !  Jeg  saae  en  Dag  en 
Sværm  af  Bier,  der  fløi  frem  og  tilbage,  de  duftende 
Lyngblomster  tiltrak  dem  ikke,  saa  kastede  en 
enkelt  Bi  sig  ned  paa  en  eensom  Enebærbusk,  og 
da  standsede  hele  Sværmen,  satte  sig  omkring 
Føreren,  klæbede  sig  fast,  indtil  den  hang  der 
som  en  stor  Klump.  Det  var  vel  Dronningen, 
der  holdt  dem  alle  sammen?  Hvor  skal  jeg  arme 
Menneske  dog  finde  en  saadan  Dronning,  som 
de  flyvende  Tanker  ikke  kan  fare  forbi? 

Jeg  fandt  hende,  eller  Vorherre  var  saa  god 
at  sende  hende. 

Det  var  et  forfærdeligt  Guds  Veir  med  Torden, 
Lyn  og  Regnskyl;  jeg  sad  som  sædvanlig  derude. 
Jeg  hørte  en  Vogn  med  et  stort  Selskab;  Deres 
Datter  Louise  sprang  af,  kom  lobende  hen  til 
mig,  og  rakte  mig  med  nogle  kjærlige  Ord  en 
Sølvotteskilling.  Mit  Hjerte  var  saa  koldt,  saa 
jeg'  sagde  hende  ikke  engang  Tak,  men  jeg  følte 
Noget,  som  jeg  ikke  havde  følt  i  lang  Tid;  jeg 
saae  paa  Mønten  og  læste  hvad  der  stod  paa  den ; 


2o6 

det  var  ikke  alene  den  Indskrift,  der  stod,  men 
alt  det  Andet,  der  stod  udenom.  Jeg  læste  om, 
at  der  dog  var  et  Menneske  i  Verden,  der  havde 
Hjerte  for  mig  arme  Stakkel,  at  dette  lille  spinkle 
Menneske  havde  trodset  Veiret  ene  og  alene  for 
min  Skyld,  og  den  Tanke  blev  hos  mig,  at  jeg 
var  ikke  ganske  forladt. 

Som  før  blev  jeg  ført  ud  paa  Marken,  Skillingen, 
som  Ingen  vidste,  at  jeg  eiede,  fulgte  mig,  —  den 
har  aldrig  en  eneste  Dag  siden  forladt  mig  —  og 
jeg  sad  og  saae  paa  den ;  som  Dagene  gik,  kom 
der  til  at  staae  mere  og  mere  paa  den,  men  det 
blev  Altsammen  samlet  i  hendes  Kjærlighed. 
Skillingen  blev  som  Bidronningen,  lidt  efter  lidt 
satte  den  flygtende  Tanke  sig  fast  og  blev  sid- 
dende paa  den;  mere  og  mere  gik  det  fremad 
med  mig,  saa  jeg  en  Dag  fik  Mod  til  at  staae 
op  og  gaae  hjem;  og  siden  den  Dag  har  jeg 
ikke  været  « tankelos ». 

Nu  kan  jeg  læse  videre;  Skillingen  taler  til 
mig,  ikke  alene  om  Deres  Datters  Kjærlighed, 
men  om  Vorherres,  der  dog  skal  have  Æren, 
fordi  hun  kom  til  mig,  og  om  hans  Naade  med 
Tilgivelse  for  al  den  onde  Tankeløshed.  I  flere 
Aar  har  jeg  jo  ikke  været  ved  Guds  Bord ;  nu 
beder  jeg  Dem  om,  at  jeg  maa  komme  der;  thi 
det    maa    vel    nok    kunne    tjene    til    ligesaa    stor 

Styrkelse  for  min  Tro  til  Guds  Barmhjertighed, 
som  Skillingen  var  Tegn  paa  hendes  Kjærlighed. 

Fra  Skillingen  kan  jeg  aldrig  skilles;  jeg  har 
sagt  min  Datter,  at,  naar  jeg  er  lagt  i  Kisten, 
skal  hun  lægge  den  imellem  mine  foldede  Hænder. » 

Saaledes  omtrent  lød  den  Syges  Rekjendelse, 
og  den  gjorde  et  stærkt  Indtryk  paa  Præsten; 
den  var  stadig  i  hans  Tanker,  mens  han  vandrede 
hjem,  og  længe,  længe  efter. 

Han  tænkte  paa,  at  medens  vi  Mennesker  altid 
sætte  Tingenes  Forskjel  i  Forholdet  « Stort  og 
Smaat»,  saa  gjælder  denne  aldeles  ikke  for  Gud; 
han  seer  alene  paa  Hjertet;  enhver  Gave,  som 
udgaaer  derfra,  er  altid  stor,  hvor  lille  den  end 
synes,  og  den  der  ikke  udgaaer  derfra,  er  altid 
værdiløs  for  ham,  om  den  end  synes  nok  saa 
stor. 

Han  tænkte  paa,  at  ligesom  der  findes  store 
Floder,  der  i  deres  lange  Lob  blive  mindre  og 
mindre,  indtil  de  forsvinde  i  Jorden,  og  omvendt 
de,  der  begynde  som  en  lille  Kilde,  der  springer 
op  af  Jorden,  men  som  blive  bredere,  dybere  og 
mere  seilbare,  inden  de  som  mægtige  Vandmasser 
styrte  sig  i  Havet,  saaledes  kan  Enkens  ringe 
Skilling  paa  sin  Vandring  bringe  den  ene  Vel- 
signelse rigere  end  den  anden,  og  omvendt,  fordi 
det  Ord  staaer  fast:      «Hver  Plantning,    som  min 

himmelske  Fader  ikke  har  plantet,  skal  rykkes  op 
med  Rode.» 

Han  tænkte  paa,  at  dersom  vi  ikke  vare  saa 
fattige  paa  Kjærlighed,  saa  kunde  vi  være  langt 
rigere  end  vi  ere,  og  kunde  udrette  store  Ting 
med  det  Allermindste;  saa  havde  vi  allevegne  et 
stort  Folge  af  Velsignelse,  Trøst  og  Glæde. 
Kjærligheden  er  altid  givende,  dens  Haand  bliver 
altid  fuldere,  jo  mere  der  gives,  og  den  kjender 
ikke  de  beregnende  Ord;  «Hvad  er  dette  til  saa 
Mange  ? » 

Han  tænkte  paa  de  Ord:  «Kast  dit  Brød  paa 
Vandet,  og  du  skal  finde  det  mange  Dage  efter, 
fordi  Gud  er  den  Blindes  Øie,»  saa  hvad  vi  give 
i  en  bestemt  Hensigt,  opnaaer  maaskee  ikke 
denne,  men  derimod  en  heel  anden,  hvorpaa  vi 
aldrig  tænkte,  udretter  det,  som  vi  aldrig  anede, 
fordi  vi  have  lagt  det  i  Herrens  Haand,  og 
denne  Haand  har  velsignet  det,  ikke  til  hvad  vi 
vilde,  men  til  det,  han  vilde. 

Han  tænkte  paa  Noget,  der  for  længere  Tid 
siden  var  hændet  ham  selv  i  hans  smaa  Forhold, 
og  som  altid  mindede  ham  om,  at  ogsaa  her  i 
Livet  kan  vi  faae  at  see,  at  det  «der  saaes  i 
Skrøbelighed,  opstaaer  i  Kraft. » 

Han  havde  til  sin  Fødselsdag  af  et  af  Børnene 
faaet  en  Blyant,  som  var  en  Alen  lang;  denne 
laa   paa   hans   Skrivebord    og   vakte   Manges   Be- 

undring.  En  Dag  kom  en  Godsforvalter,  til  hvem 
han,  baade  paa  Grund  af  hans  ualmindelige  Dan- 
nelse og  hans  rene  Charakteer,  i  høi  Grad  følte 
sig  tiltrukken.  Da  Godsforvalteren  strax  ved  Ind- 
trædelsen i  Værelset  fik  Øie  paa  Blyanten,  tog 
han  den  i  Haanden  og  veiede  den  med  det  Ud- 
raab :  « O !  hvor  faaer  man  dog  saadan  en  ?  hvor 
den  dog  vilde  være  ubetalelig  for  mig,  naar  jeg 
om  Vinteren,  i  Sne  og  Frost,  med'iiskolde  Hænder, 
holder  Auktion  rundt  i  Skovene. »  Præsten  skrev 
sig  det  bag  Øret,  men  søgte  et  halvt  Aar  for- 
gjæves  i  flere  Byer;  tilsidst  fandt  han  en  til 
35  0.,  som  han  saa  med  et  Par  venlige  Ord,  og 
med  Ønsket  om,  at  den  maatte  kunne  tjene  de 
kolde  Hænder,  sendte  Manden.  Det  gik  her 
som  i  Apostelens  Dage:  « Enhver  er  velbehagelig 
i  Forhold  til  det,  han  haver,  ikke  i  Forhold  til 
det,  han  ikke  haver » ;  thi  Godsforvalteren  blev 
meget  rørt  over  den  ringe  Gave,  takkede  og 
svarede  blandt  Andet :  «De  veed  ikke,  hvad  denne 
Blyant  har  sat  i  Bevægelse  hos  mig;  havde  vi 
blot  lidt  mere  Kjærlighed,  saa  var  vi  jo  aldrig 
udelukkede  fra  at  glæde  Andre. » 

Vinter  kom  og  Vinter  led,  de  to  Mænds  Veie 
skiltes.  Godsforvalteren  havde  mange  haarde  Toure 
med  sine  Skovauktioner,  men  Blyanten  var  hans 
stadige,  uadskillelige  Ledsager;  den  gjorde  sin 
Skyldighed  og  syntes  uopslidelig.    Paa  den  sled  det 

Den  gamle  Præstegaard.  14 

ikke  stort,  men  desto  mere  paa  ham  selv.  En 
Svaghed  sneg  sig  paa  ham,  hans  Legemskraft 
fortæredes,  og  tilsidst  kom  der  en  Lamhed  nedenfra 
og  opad,  saa  han  ikke  mere  kunde  gaae.  Den 
gik  videre,  saa  han  ikke  kunde  røre  sine  Hænder, 
og  lammede  tilsidst  Tungen,  saa,  som  hans  Kone 
skrev:  «Min  elskede  Mand  har  nu  talt  det  sidste 
Ord  til  mig  i  denne  Verden.  Dagen  lang  ligger 
han  med  aabne  Øine  og  sin  fulde  Bevidsthed*; 
hun  kunde  see,  hvor  det  arbeidede  i  ham  for  at 
faae  et  Ord  frem,  men  det  var  umuligt.  Nod 
gjør  opfindsom!  For  dog  at  faae  Noget  frem  af 
det,  der  pinte  ham  og  laa  ham  paa  Hjerte,  fandt 
hun  paa,  ligesom  paa  Børnetabeller,  at  skrive 
det  store  Alfabet  paa  et  Ark  Papir,  klistre  det 
paa  Pap,  og  stille  det  op  for  ham,  for  at  han 
som  et  lille  Barn  skulde  pege  paa  hvert  enkelt 
Bogstav,  at  hun  kunde  lægge  dem  sammen.  Med 
Fingrene  kunde  han  ikke  gjøre  det,  saa  gav  hun 
ham  en  lille  Stok  i  Haanden,  den  var  for  tung; 
saa  en  Pind,  den  veiede  ikke  nok;  endelig  kom 
hun  til  at  tænke  paa  Blyanten,  hun  satte  den  i 
Haanden,  pressede  Fingrene  omkring  den,  og 
den  passede  og  var  hverken  for  let  eller  for  tung. 
Og  hvilken  Trøst  gjemtes  der  nu  ikke  i  den; 
den  blev  deres  eneste  Fortrolige,  den  blev  Tals- 
manden, som  kunde  bringe  fra  den  stumme  Mand 
til   hans  Hustru  Alt    det,    som    hun    ellers    aldrig 

vilde  have  faaet  at  vide;  igjennem  den  kom  Ordet 
om  det  levende  Haab,  saa  de  kunde  tale  med 
hinanden,  om 

Hvor  de  skulde  sees  igjen 
Og  glemme  al  deres  Kvide. 

Elias  sagde  til  sin  Dreng:  «See  ud  ad  Veien 
til  Havet!«  Der  var  Intet  at  see;  men  tilsidst 
steg  en  lille  Sky  op  af  Havet,  ikke  større  end 
en  Mands  Haand,  og  i  en  Haandevending  blev 
Himlen  sort  af  Skyer  og  Veir,  og  der  kom  en 
stor  Regn.»  Saaledes  tager  Gud  vor  lille  Kjær- 
ligheds Gave  i  sin  Haand,  som  Herren  i  Ørken 
tog  de  smaa  Brød  i  sin;  og  saaledes  —  glem 
ikke  det;  thi  har  du  ikke  Andet  at  give,  saa  har 
du  dog  dette  —  tager  han  hver  en  Bøn,  ja! 
hvert  et  inderlig  kjærligt  Suk,  som  du  sender  op 
for  den,  der  har  din  Hjælp  behov,  og  som  jo 
har  Ret,  Broderret,  til  den,  og  gjør  det  til  «en 
stor  Regn,  til  en  Velsignelse,  som  du  aldrig 
anede,  men  som  du  engang  faaer  at  see,  naar 
du  mødes  med  disse  dine  Venner  i  de  evige 
Boliger,  hvor  du  vil  udraabe :  Tak  I  Herre !  Du 
har  gjort  store  Ting  ved  mig! 

Da  de,  der  havde  gjort  Udflugten  med  til 
Stranden,  gjennemblødte  vendte  tilbage  til  Præste- 
gaarden,  bleve  de  modtagne  med  den  Efterretning, 
at  der  var  kommen  en  fremmed  Gjæst. 

Denne  Oplysning  vilde  under  ingensomhelst 
Omstændigheder  være  bleven  modtaget  med  Glæde, 
thi  man  var  sig  selv  fuldstændig  nok,  men  aller- 
mindst den  Dag,  og  derfor  blev  Omklædningen 
trukken  saa  længe  ud,  som  Høfligheden  paa  nogen 
Maade  tillod. 

Den  Fremmede  var  en  Ven  af  den  ældste 
Son ;  de  vare  Studenter  samme  Aar,  deres  Fædre, 
hans  Fader  var  Officer,  havde  siddet  paa  Skole- 
bænken sammen,  og  efter  mange  Aars  Adskillelse 
mødtes  de,  da  de  fulgte  Sønnerne  til  Kjøbenhavn 
for  at  tage  Artium. 

Paa  Grund,  tildeels  af  økonomiske  Forhold,  var 
Sønnen  bleven  nødt  til,  efter  anden  Examen,  at 
afbryde  sit  Studium,  og  havde  bestemt  sig  til  at 
tage  Plads  som  Huuslærer  paa  en  Herregaard  i 
Sognet.  Denne  Plads  var  i  mange  Henseender 
ingenlunde  behagelig,  navnlig  ikke  for  et  ungt 
Menneske,  der,  som  han,  havde  sat  sig  et  hoiere 
Maal  end  «at  nyde  Verden »,  og,  da  Gaarden 
kun  laa  en  lille  halv  Miil  fra  den  gamle  Præste- 
gaard,  blev  denne  snart  Enden  paa  hans  Spad- 
sere to  ure. 

Feriegjæsterne  rejste;  Sønnerne  droge  hver  til 

Sit,  men  Studenten  følte  sig  desuagtet  tiltrukken 
af  Præstegaarden,  og  blev  snart  en  daglig  Gjæst, 
saa  snart  hans  Skoletid  var  endt.  At  det  var 
Louise,  der  mest  drog  ham,  kunde  ikke  længe 
skjules,  og  at  ogsaa  hun  gjærne  saae  ham,  blev 
snart  klart  for  Forældre  og  Søstre,  der  ikke  havde 
Noget  derimod,  da  han  var  et  rart  og  elskværdigt 
Menneske,  der  syntes  at  have  den  bedste  Villie 
til  at  gjøre  hende  lykkelig. 

Da  de  derfor  begge  efter  et  halvt  Aars  Tids 
Forløb  traadte  frem  for  at  bede  hendes  Forældre 
om  Velsignelse  af  den  Pagt,  de  havde  indgaaet 
med  hinanden  ude  i  den  mørke  Gang  i  Haven, 
saa  blev  denne  givet  dem  uden  nogen  Betænkning 
og  med  Glæde,  dog  med  den  Bemærkning:  «I 
ere  jo  begge  unge,   saa  I  have  Tid  til  at  vente. » 

Der  var  i  Virkeligheden  Intet  at  udsætte  paa 
Studenten;  han  var  af  en  meget  hæderlig  Familie 
og  selv  agtværdig  i  alle  Henseender.  Han  var 
i  høi  Grad  Idealist,  og  lod  ikke  sjælden  sin 
Phantasie  fore  sig  saa  langt  bort  fra  Virkelig- 
heden, at  hvor  Andre  Intet  kunde  see,  saae  han 
i  et  Øieblik  alle  Verdens  Riger  og  Herligheder, 
og,  om  han  end  nok  saa  ofte,  som  naturligt  var, 
leed  Skuffelser,  der  gik  ham  forfærdelig  nær, 
saa  gjentog  det  omtalte  Syn  paa  Verden  sig  dog 
atter  og  atter.  Det  stod  vel  i  F'orbindelse  her- 
med, at  han  var  et  fuldstændigt  Stemningsmenneske, 

og  derfor  saa  følsom  for  ethvert  Indtryk  som  en 
Mimosa  pudica.  Han  kunde  give  sig  hen  til  en 
yderliggaaende  Overgivenhed,  men  faa  Øieblikke 
efter  blev  den  afløst  af  en  trykkende  Taushed. 
Hvor  ofte  morede  han  ikke  sine  Omgivelser  med 
sine  gode  Indfald  og  med  sin  Efterabeise  af 
andre  Personer,  men  kort  efter  kunde  man  finde 
ham  i  en  Krog  af  Haven,  uden  at  han  egentlig 
selv  kunde  forklare  sig  Aarsagen  dertil. 

Tilsyneladende  havde  dette  Stemningsliv  ikke 
nogen  Indflydelse  paa  Forholdet  til  Louise;  hun 
elskede  ham  saa  inderligt,  og  var  selv  saa  jævn 
og  eens  med  sit  kjærlige  Sind,  at  de  trykkende 
Timer  bleve  udslettede  af  de  glade,  hvor  de  gan- 
ske gave  sig  hen  til  hinanden.  Bagefter  kom 
hendes  Familie  vel  i  Tanker  om  meget,  som 
tydede  paa,  at  Alt  var  ikke  gaaet  saa  let  hen 
over  hende,   som  de  dengang  tænkte. 

Der  gik  et  Par  Aar,  lykkelige  for  dem  begge, 
saa  antog  det  Mørke  hos  ham  en  synligere  og 
mere  haandgribelig  Skikkelse.  Kan  det  med  Sand- 
hed anvendes  paa  os  Alle,  at  det,  hvoraf  Nogen 
er  overvunden,  dens  Træl  er  han,  saa  kan  det 
ikke  mindst  siges  om  den,  der  er  en  Bold  for 
sine  Stemninger.  Endnu  er  Trælddommen  maa- 
skee  ikke  fuldendt,  endnu  har  Indtrykkene  maa- 
skee  ikke  saaledes  fæstet  Rod,  at  de  har  bemæg- 
tiget   sig    den   hele  Personlighed;    endnu  kan  det 

Onde  overvindes,  fordi  det  er,  som  Luther  siger: 
«Gud  ske  Lov!  det  er  med  onde  Tanker,  som  med 
Fuglene;  vi  kan  ikke  forbyde  dem  at  flyve  over 
vore  Hoveder,  men  vi  kan  forbyde  dem  at  bygge 
Rede  i  vort  Haar». 

Stemningerne  bryde  frem  af  Naturgrunden  i 
os;  men  skal  de  reguleres  eller  overvindes,  saa 
vort  Liv  bliver  jævnt  og  harmoniskt,  saa  maa  de 
mødes  af  en  Villie,  der  har  sin  Rod  et  andet 
Sted;  er  denne  borte,  gives  der  stadig  efter,  saa 
blive  de  nedtrykkende  Stemningers  Visiter  længere 
og  længere,  de  sætte  sig  fastere  og  fastere  og 
« bygge  Rede  i  vort  Haar». 

De  vexlende  Stemninger  ere  udgaaede  fra  det 
naturlige  Menneske  i  os;  men  dette  er  et  be- 
smittet Menneske;  der  ligger  et  bittert  Frø  hos 
os  Alle,  det  skyder  sin  Rod  ned  i  Hjertet  dybere 
og  dybere,  og  sin  Stængel  høiere  og  høiere  i 
Veiret;  dette  Frø  er  Egenkjærligheden.  Denne 
forfærdelige  Magt  forgifter  Alt  og  trænger  ind 
allevegne,  den  er  som  Støvet  i  Stenhuggerens 
Værksted:  Nytaarsdag  tager  han  en  ny  og  frisk 
Blære,  puster  den  op,  binder  saa  tæt,  som  det 
er  ham  muligt,  om  den,  og  hænger  den  op  paa 
en  Bjælke;  naar  Aaret  er  omme,  tager  han  den 
ned,  —  og  Støvet  ligger  tommetykt  paa  Bunden. 
Egenkjærligheden  følger  med  allevegne,  besmitter 
de  Gjerninger,    der    syntes    saa    rene    og    selvop- 

offrende,  ikke  mindre  de  Tanker,  der  forekom  os 
ubesmittede  og  hellige;  den  tager  Værdien  fra 
Alt. 

Vi  ere  kloge  nok  til  at  skjule  den  .saa  længe 
og  saa  godt,  vi  formaae,  fordi  vi  ikke  tvivle  om, 
at  om  Enhver  end  har  nok  af  den  og  styres  af 
den,  saa  holde  vi  dog  ikke  af,  at  Andre  see  den. 
Men  det  lykkes  ikke,  fordi  dens  Magt  over  os 
voxer,  og  tager  vore  naturlige  Tilbøieligheder  i 
sin  Tjeneste;  derfor  aabenbarer  den  sig  hos  den 
Ene  paa  en,  og  hos  den  Anden  paa  en  anden 
Maade,  og  bliver  Moder  til  alt  det  Hæslige,  der 
saa  ofte  gjør  det  Samliv,  der  kunde  være  saa 
skjønt,  tungt  og  fuldt  af  Sorg,  og  kan  endog 
forvandle  Kjærlighedens  Baand  til  trykkende 
Lænker. 

Saaledes  gik  det  i  den  gamle  fredelige  og 
stille  Præstegaard;  midt  i  den  Fred,  der  boede, 
«voxede  der  en  bitter  Urt  op,  som  gjorde  megen 
Forvirring«. 

Blandt  flere  har  Egenkjærligheden  to  Døttre, 
Misundelsen  og  Skinsygen;  den  ene  holder  sig 
mere  inden  Døre  og  fortærer  os  selv,  den  anden 
søger  Selskab  og  forbittrer  baade  dette  og  sig 
selv,  men  de  have  samme  Moder. 

Skinsygen,  denne,  for  Mange  Gud  ske  Lov! 
saa  ubegribelige  Synd,  der  ikke  piner  vore  Uvenner 
til  Døde,    men    dem,    som    vi    mene    at   vi   elske 

høiere  end  os  selv,  og  som  —  hvem  kan  forstaae 
det?  —  hvis  den  søger  nogen  Undskyldning, 
netop  henter  denne  fra  sin  rene  og  ubegrændsede 
Kjærhghed  til  det  Væsen,  hvis  Liv  den  gjør  til 
et  Helvede  og  helst  af  Alt  vilde  gjøre  til  et  Pa- 
radis; denne  Synd  bryder  ikke  alene  frem  i 
Kjærlighedsforholdet  imellem  Mand  og  Kvinde, 
om  vel  i  sin  værste  og  fordærveligste  Skikkelse, 
men  ogsaa  mellem  Mænd.  Det  er  ikke  saa  sjæl- 
den at  see  det  imellem  unge  Mennesker,  Skole- 
kammerater; den  ene  Dreng  har  kastet  sin  bræn- 
dende Kjærlighed  paa  en  anden,  saa  forlanger 
han,  at  denne  ganske  skal  gaae  op  i  ham,  skal 
opgive  Venskabet  med  alle  de  andre,  og  dersom 
han  ikke  gjør  det,  saa  anseer  han  det  for  en 
Krænkelse  af  den  Eneret,  han  har  til  ham.  Det 
er  Skinsygen,  der  har  gnavet  Baandet  over;  men 
den  Skinsyge  mener  selv,  at  det  var  ham,  der 
led  Uret  af  den  Anden. 

Dette  er  de  lette  Sygdomstilfælde,  som  gaae 
over;  men  bryder  Sygdommen  ud  imellem  Ægte- 
folk eller  Forlovede,  saa  afsætter  den  dybere 
Spor,  slaaer  Saar,  som  ingensinde  læges,  og  for- 
bittrer  hele  Livet,  om  den  ikke,  som  den  her  i 
den  gamle  Præstegaard,  knuser  den  Enes  Hjerte 
—  og  maaskee  den  Andens  med. 

Alle  Sygdomme  har  deres  virkelige  Aarsag, 
men  denne  har  det  ikke;    den   kaldes  med  Rette 

Skinsygen,  fordi  den  opstaaer  og  nærer  sig  af 
Skinnet,  af  Intet.  Det  hedder  jo  ellers,  at  af 
Intet  kommer  Intet,  men  her  kommer  der  Noget 
frem  af  Intet,  her  ere  alle  Lidelser  og  Kvaler 
selvopfundne,  og  den  stadige  Feber  fornyet  af  sig 
selv,  og  derfor  er  Sygdommen  værre  at  helbrede 
end  nogen  anden;  thi  Phantasien  kjender  ingen 
Grændser,  og  hver  Dag  bekræftes  det  gamle  Ord : 
«Indbildning  er  værre  end  Pestilens*. 

Det  var  af  denne  sørgelige  Sygdom  Louises 
Forlovede  blev  angreben,  og  som  tilintetgjorde 
den  Fremtid,  hvortil  der  var  knyttet  saa  stort  et 
Haab.  Sygdommen  tog  til  Dag  for  Dag,  Aar 
for  Aar,  Paroxysmerne  fulgte  hurtigere  og  hurti- 
gere paa  hinanden.  I  Begyndelsen  kunde  Ingen 
ret  forstaae,  hvad  der  var  i  Veien;  men  Over- 
gangene hos  ham  bleve  brattere  og  brattere,  saa 
det  var  øiensynligt  for  Alle,  hvad  der  staaer  om 
Forholdet  imellem  Jakob  og  Laban:  « hans  Ansigt 
var  ikke  imod  ham  som  tilforn»,  men,  naar  de 
spurgte  sig  selv  som  Herren  Kain:  « Hvorfor  er 
hans  Ansigt  falmet  r»  kunde  de  ikke  give  Svar 
derpaa. 

Der  gives  jo  desværre  Forhold  nok,  hvor  den 
ene  Part  giver  den  anden  Anledning  til  Mistanke 
f.  Ex.  ved  Behagelyst  eller  Ubetænksomhed ;  men 
paa  samme  kan  man  egentlig  ikke  med  Rette  an- 
vende Navnet  Skinsyge,  fordi  Misfornøielsen  ikke 

fødes  af  Skinnet  alene,  men  af  den  haandgribelige 
Virkelighed. 

Men  her  var  ingen  Virkelighed.  Louises  hele 
Væsen,  Hovedpræget  paa  hendes  hele  Person,  var 
Venlighed  imod  Alle  og  Naturlighed  i  alle  For- 
hold; at  der  kunde  lægges  noget  Ondt  ind  heri, 
var  der  Ingen,  der  havde  mindre  Anelse  om  end 
hun.  At  lægge  sit  Væsen  af,  var  hende  en  Umu- 
lighed, hendes  Kjærlighed  forbød  hende  at  lade 
sit  Ansigt  falme  ligeoverfor  Nogen. 

Hun  gav  ham  aldrig  Anledning,  men  han 
søgte  den,  og  han  opfandt  den. 

Skjøndt  han  selv  var  ganske  umusikalsk,  saa 
holdt  han  dog  meget  af  at  hore  hende  synge, 
og,  naar  de  vare  alene,  kunde  han  gribes  af 
hendes  Stemme,  hvori  hun  forstod  at  lægge  sin 
hele  Sjæl;  men  han  vilde  have  det  for  sig  selv, 
ingen  Anden  havde  Ret  dertil.  Naar  der  var 
Flere  tilstede,  og  hun  sang,  syntes  han,  at  hun 
sang  smukkere  end  ellers,   og  for  smukt. 

Det  var  blevet  en  Vane  hos  hende,  at  naar 
den  Tid  nærmede  sig,  da  han  pleiede  at  komme, 
stod  hun  ved  Hjørnevinduet  i  Dagligstuen,  for  at 
see,  naar  han  aabnede  Laagen  ved  Enden  af 
Alleen,  og  hun  lob  da  ud  for  at  mode  ham. 
Kunde  det  hænde  sig,  at  hun  ikke  kom,  vaagnede 
Mistanken    strax    hos    ham.      Hvor   var    hun    nu 

henne?  hvem  holdt  hende  op?  han  var  jo  dog 
den,   der  havde  første  Ret  til  hende. 

Traadte  han  da  ind  i  Stuen,  men  den  var 
tom,  voxede  Mistanken  saa  stærk,  at  den  For- 
klaring af  sin  Fraværelse,  som  hun  gav  ham, 
naar  hun  kom  ind,  ikke  blev  modtagen  med  fuld 
Tro. 

Ethvert  Smil,  hun  gav  sin  Fader  eller  Brødre, 
var  for  ham  en  Forsyndelse;  dersom  Nogen  af 
dem  lagde  Armen  om  hendes  Hals  og  gav  hende 
et  Kys,  foer  det  igjennem  ham,  som  om  det  var 
hans  Eiendom,  der  blev  ranet  af  Fremmede. 

Der  er  ingen  Tvivl  om,  at  han  selv  saae  det 
Skjønne  og  Rene  hos  hende,  skjøndt  han  næppe 
udtalte  det  for  hende;  men  dersom  nogen  Frem- 
med udtalte  sig  om  hendes  elskelige  Væsen,  saa 
reiste  Modsigelsen  sig  strax  i  ham;  thi  der  var 
Ingen,  der  havde  Ret  til  at  være  Dommer  over 
hende,   uden  han! 

Naar  saa  Afskeden  kom  og  han  vandrede  sin 
eensomme  Vei  hjem,  saa  begyndte  Rettergangen, 
og  han  selv  var  baade  Aktor  og  Defensor;  han 
gjennemgik  Alt,  saae  enhver  Ting  i  Forstørrelses- 
glas, og,  medens  Tankerne  indbyrdes  anklagede 
og  forsvarede  ham,  kjæmpede  han  ved  ethvert 
Skridt  for  at  forsvare  sin  Anklage.  Han  saae 
ikke,  at  denne  hele  Retsforfølgning  var  Usandhed, 
men,    naar  han  havde  afsagt  Dommen  og  gik  til 

Hvile,  saa  havde  han  en  Følelse  af,  at  den  var 
underkjendt ;  thi  Velsignelsen  ved  hans  Aftenbøn 
for  sig  selv  og  for  hende  var  borte,  han  kunde 
ikke  fuldføre  den  eller  sige:  Amen! 

Det  sidste  Aar,  før  Forholdet  forandredes,  sade 
de  en  Dag  sammen  og  talte  med  hinanden  saa  for- 
troligt, som  der  aldrig  havde  været  nogen  Mislyd 
imellem  dem.  Der  syntes  ingen  Sky  paa  deres 
Kjærligheds  Himmel.  Paa  en  lille  Pude  ved  Kak- 
kelovnen i  Dagligstuen  laa  den  gamle  Hund, 
Petit,  som  havde  været  alle  Børnenes  Lege- 
kammerat og  Kjæledægge.  Den  reiser  sig,  gaaer 
hen  og  lægger  Poterne  op  paa  Louises  Skjød, 
og  hun  forstod  den,  saa  hun  forlod  sit  Sæde. 

«Hvor  skal  du  nu  hen?» 

«Jeg  vil  hente  lidt  Vand  til  Hunden,  den  er 
tørstig  >^. 

«Saa!  Man  skulde  næsten  troe,  at  du  holdt 
mere  af  den  Hund  end  af  mig!» 

«Hvor  kan  du  dog  sige  det?» 

«Jo!  det  kan  jeg  sige;  thi  det  er  altid  saa- 
ledes,  at  som  vi  sidde  allerbedst  sammen,  saa 
lader  du  dig  forstyrre  af  det  Allermindste*. 

«Ja  men  saa  bliver  jeg». 

«Nei!  nei!  paa  ingen  Maade!  Gaa  endelig; 
jeg  vil  virkelig  ikke  have  det  paa  min  Samvittig- 
hed, at  den  stakkels  Hund  døer  af  Tørst.  Gjør 
mig  nu  dog  den  Tjeneste  at  gaae». 


Hun  gik. 

Hunden  var  atter  krøben  hen  paa  sin  Pude, 
dens  Øine  fulgte  bestandig  Studenten,  som  havde 
reist  sig  og  gik  op  og  ned  ad  Gulvet,  som  om 
den  havde  en  Følelse  af,  at  den  ikke  i  ham 
havde  nogen  Ven.  Hans  Tanker  syntes  at  være 
langt  borte  fra  Hunden,  men  han  kom  den  nær- 
mere og  nærmere,  hver  Gang  han  vendte  sig, 
indtil  han  traadte  med  sin  Fod  paa  dens  Hale, 
og  den  med  et  Hyl  foer  ind  under  Sofaen. 

Var  det  en  Fornemmelse  af,  at  han  havde 
taget  en  ussel  Hævn?  eller  var  det  Fortrydelse 
over  sig  selv,  over  at  han  havde  Uret.-*  Han 
skyndte  sig  ud,  og,  da  Louise  kom  ind,  var  han 
borte. 

Det  var  trange  Tider.  Hendes  Kjærlighed 
bar  Alt  og  tilgav  Alt,  men  hun  talte  aldrig  til 
Nogen  om  sin  Sorg,  hvor  tung  den  end  var  at 
bære;  det  var,  tænkte  hun,  en  Hemmelighed 
imellem  ham  og  hende,  som  hun  ikke  havde  Ret 
til  at  betroe  Nogen.  Alle  kjendte  den,  men  Ingen 
nænnede  at  lade  hende  mærke  det;  de  meente,  at 
saaledes  var  det  bedst  for  hende,  saa  meget 
mere,  som  de  Alle  vare  raadlose,  og  det  eneste 
Raad,  der  syntes  at  være,  turde  Ingen  nævne, 
selv  ikke  Fader  og  Moder. 

Men  Eet  var  uimodsigeligt:  en  Opgjørelse 
maatte    skee    og    en  Ende    komme;    Ingen    turde 


tage  den  i  sin  Haand;   men  i  den  gamle  Præste- 
gaard  kjendte  man  de  Ord: 

En  Vei  eller  anden,  Vorherre  veed  Raad, 
Maaskee  ikke  min  Vei, 
Maaskee  ikke  din  Vei; 
Og  dog  ad  sin  egen 
Vorherre  veed  Raad. 

Raadet  kom,  og  hun  selv  med  alle  sine  Kjære 
fik  Enden  at  see. 


Aaret  1848  brod  frem;  Ingen  anede,  hvad 
det  indeholdt.  Kong  Christian  den  Ottende  døde 
i  Januar,  Skyerne  trak  mere  og  mere  sammen, 
men  det  Uvejr,  de  indeholdt,  kjendte  Ingen.  Det 
viste  sig  dog  snart,  at  det  vilde  blive  et  Opgjo- 
relsens  Aar  imellem  Sandhed  og  Løgn,  Troskab 
og  Forræderi ;  vi  havde  haabet,  at  det  ikke 
alene  skulde  indeholde  en  Opgjørelse,  men  en 
Afgjørelse;  det  blev  det  ikke,  vi  vente  endnu 
paa  den,  og  visseHg!  den  kommer,  den  maa 
komme. 

Det  var  dog  ikke  alene  i  den  store  Fædre- 
landssag,  at  der  skete  en  Opgjørelse,  det  var 
ogsaa  i  det  Smaa,  i  Husene  og  i  Hjerterne;  thi 
Aaret    indeholdt    en  Aands  Magt,    som    ingen   af 

den  daværende  Slægt  havde  tænkt,  og  den  rev 
Alle  med  sig.  Den  var  stærk,  ja!  uimodstaaelig, 
og  den  virkede  som  Efteraarsstormen,  da  de 
ormstukne  Frugter  falde  til  Jorden,  men  de  gode 
sidde  fast  og  modnes  mere  og  mere.  I  de  mindre 
Forhold  blev  Opgjørelsen  til  Afgjørelse ;  saaledes 
skete  det  ogsaa  i  den  gamle  Præstegaard. 

Der  gaaer  undertiden  Hvirvelvinde  forud  for 
det  kommende  Uveir ;  Ingen  veed,  hvorfra  de 
komme  eller  hvor  de  gaae  hen;  hvad  betyde  de? 
de  skulle  maaskee  være  et  Varsel  for  de  Vei- 
farende. 

Saaledes  gik  der  ogsaa  en  Hvirvelstorm  foran 
Krigens  Uveir;  den  satte,  idetmindste  hele  Halv- 
øen, i  den  største  Angest  og  Uro,  Ingen  veed, 
hvorfra  den  kom  og  hvor  den  gik  hen.  Der 
opstod  overalt  en  panisk  Skræk  og  Forfærdelse, 
som  betog  de  Fleste,  selv  dem,  der  ellers  hørte 
til  de  Besindige,  og  som  pleiede  at  tage  al  Ting 
med  Ro,  hvilket  jo  er  et  Særkjende  netop  paa 
Jyderne.  Den,  der  ikke  har  oplevet  den  Tid, 
for  ham  er  det  en  Gaade,  saa  uforklarlig,  at  man 
for  ikke  at  tvivle  om  Sandheden  af  en  Frem- 
stilling af  den,  virkelig  maa  tage  al  sin  Forstand 
fangen. 

Hvor  ofte  havde  jeg  ikke  læst  i  anden  Kon- 
gernes Bog  om  den  Tid,  da  den  mægtige  syriske 

Hær  beleirede  Samaria,  hvor  Hungersnøden  rasede. 
Der  siges  da: 

«Der  var  fire  spedalske  Mænd  ved  Indgangen 
til  Porten,  og  de  sagde,  den  Ene  til  den  Anden: 
»Hvorfor  blive  vi  her,  indtil  vi  døe?  om  vi  sige: 
vi  ville  gaae  ind  i  Staden,  saa  er  der  Hunger  i 
Staden,  og  vi  døe  der,  og  om  vi  blive  her,  da 
maa  vi  ogsaa  døe;  saa  kommer  nu  og  lader  os 
gaae  over  til  Syrernes  Leir,  lade  de  os  leve,  saa 
leve  vi,  og  dræbe  de  os,  saa  døe  vi».  Og  de 
gjorde  sig  rede  i  Tusmørket  at  komme  til  Sy- 
rernes Leir,  —  da  var  der  ikke  een  Mand.  Thi 
Herren  havde  ladet  Syrernes  Leir  høre  en  Lyd 
af  Vogne  og  en  Lyd  af  Heste,  ja!  en  Lyd  af  en 
stor  Hær,  og  de  sagde  den  Ene  til  den  Anden: 
«See!  Israels  Konge  har  leiet  imod  os  Hethiternes 
Konger  og  Ægypternes  Konger,  til  at  komme 
over  os».  Derfor  gjorde  de  sig  rede  og  flyede  i 
Tusmørket,  og  forlode  deres  Telte  og  deres  Heste, 
deres  Asener  og  Leiren,  som  den  stod,  og  flyede 
for  at  redde  deres  Liv.  Og  der  Israels  Konge 
sendte  Speidere  ud  efter  Syrernes  Hær,  da  laa 
hele  Veien  fuld  af  Klæder  og  Tøi,  som  de  havde 
kastet  fra  sig,  da  de  hastede  afsted ». 

Hvor  ofte  jeg  havde  læst  disse  Ord,  saa  var 
Begivenheden  mig  altid  en  Gaade;  i  Foraars- 
dagene  1848  lærte  jeg  at  forstaae  den;  thi  da 
oplevede    jeg    for    første    Gang    hvad    en    panisk 

Den  gamle  Præstegaard.  IS 

Skræk  kan  udrette.  Det  Følgende  vil  maaskee 
forekomme  den  Læser,  der  hidtil  aldrig  har  kjendt 
Sligt,  for  at  ligge  udenfor  Virkelighedens  Grænd- 
ser;  men  jeg  tør  forsikkre,  at  denne  Mistanke  er 
uberettiget. 

En  sjælden  skjøn  og  varm  Foraarsdag  i  Slut- 
ningen af  Marts  Maaned  vendte  den  ældste  Søn, 
Capelianen,  tilfods  hjem  til  Præstegaarden.  Som 
Formand  for  Sogneforstanderskabet  var  han  Dagen 
iforveien  vandret  til  et  almindeligt  Mode  angaa- 
ende  frivillig  Levering  af  Heste  til  Armeen ;  og 
om  Natten  havde  han  ligget  paa  en  Herregaard 
et  Par  Miil  borte. 

En  halv  Miils  Vei  fra  Præstegaarden  boede 
en  gammel  Smed,  hvis  Dør  han  sjælden  gik 
forbi  uden  at  kigge  ind  og  faae  sig  en  lille 
Passiar,  fordi  Smeden  altid  var  i  godt  Humeur, 
og  fordi  han  som  mange  Smede  tidt  havde  for- 
underlig træffende  Svar  og  tørre  Vittigheder  paa 
rede  Haand. 

Da  Capellanen  traadte  ind,  var  Smeden  i  fuld 
Aktivitet;  hans  Kone,  Maren,  stod  —  hvad  hun 
ellers  ikke  gjorde  —  og  trak  Blæsebælgen  alt 
hvad  hun  formaaede,  og  han  holdt  med  Tangen 
en  gammel  Lee,  der  var  gloende,  og  hug  af  alle 
Kræfter  løs  paa  Ambolten. 

« Guds  Fred  og  god  Dag,  Smed ! » 

«Tak,  Dem  det  Samme !» 

« Hvordan  har  I  det?» 

« Hvordan  vi  har  det?  Aa!  Gud  hjælpe  os 
Alle  vel!»  og  Maren  tilføiede,  mens  Taarerne 
trillede  ned  ad  hendes  Kinder: 

«Ja!  Gud  forbarme  sig  dog  over  os  arme 
syndige  Mennesker ! » 

«Ja!  men  hvad  er  der  dog  passeret,  siden  I 
begge  To  see  saa  forstyrrede  ud?» 

«Hvad  der  er  passeret?  Det  er  ikke  kommet 
endnu,  men  det  kommer  snart,  og  saa  Gud  hjælpe 
os  Alle  vel». 

«Ja,  men  hvad  er  der  da  paafærde?» 

«Hvor  kommer  De  fra,  siden  De  ingen  Ting 
veed  ? » 

«Jeg  kommer  fra  D.,  hvor  jeg  gik  hen  i  Gaar 
for  at  tale  om  Heste  til  Armeen,  men  jeg  har 
ingen  Ting  hørt.     Hvad  er  det  dog?» 

«Saa  veed  De  ikke,  at  i  Gaar  Eftermiddag 
kom  der  en  hoi  Mand  ridende  paa  en  stor  bruun 
Hest;  han  red  hen  til  Sognefogden  og  samlede 
Byfolkene  paa  Holdepladsen  oppe  ved  Kirken. 
Han  fortalte,  at  der  kom  Fjender,  som  skjændte 
og  brændte  allevegne,  og  derfor  skulde  enhver 
Mand  bevæbnes  med  Høleer;  men  ikke  som  de 
er,  nei!  «Laaret»  skal  rettes  ud,  og  saa  skal  de 
sættes  paa  et  lige  Skaft  eller  paa  et  Stykke  af 
en  Lægte ;    derfor    staaer   Maren    og   jeg    nu    her 

15* 

Og  smeder  alt,  hvad  vi  kan.  Aa!  Gud  hjælpe 
os!    Gud  hjælpe  os!» 

Marens  Graad,  der  var  standset  et  Øieblik, 
brød  atter  frem. 

«Ja!  Gud  forbarme  sig  dog  over  os  Alle- 
sammen ! » 

«Jeg  forstaaer  ikke  det  Allermindste  af  hvad 
du  fortæller.  Hvor  skulde  vel  de  Fjender  komme 
fra?» 

«Jeg  veed  ikke  mere;  men  Manden  sagde,  at 
han  et  Sted  i  et  Land,  meget  langt  borte,  havde 
slaaets  med  Høleer,  og  slaaet  mangfoldige  Russere 
ihjel  med  dem;  det  er  maaskee  dem,  der  kommer 
og  tager  Alt,  hvad  vi  har;  maaskee  vor  Ko  med.» 

Med  det  sædvanlige  «Gud  i  Vold!»  forlod 
Capellanen  Smeden,  ligesaa  klog,  som  han  var 
kommen. 

Da  han  forlod  Præstegaarden,  laa  Præsten  i 
Sengen  med  en  daarlig  Fod;  han  blev  derfor 
meget  forundret  over  at  see  ham  komme  humpende 
op  ad  Alleen,  saa  snart  han  aabnede  Laagen. 

«Hvor  har  jeg  dog  længtes  efter  dig!  du  maa 
strax  afsted  igjen  over  til  T.,  thi  her  er  kommen 
skriftlig  Ordre  fra  Stiftamtet,  at  enhver  Baad  paa 
denne  Side  Sundet  skal  føres  over  paa  den  anden 
Side,  saa  der  ingen  Overfart  bliver  herfra  mere.» 

«Saa!  men  siig  mig  dog,  hvad  er  der  fore- 
gaaet?» 


229 

«Har  du  ikke  hørt  det  paa  Veien?  Hele  Sognet 
er  jo  i  Forstyrrelse;  Oprørerne  i  Holsteen  har 
aabnet  Tugthuset  i  Gliickstadt  og  slaaet  Slaverne 
løs,  for  at  de  skal  drage  herop  i  Jylland  og  brænde 
og  skjænde  allevegne ;  det  er  muligt,  at  de  i  dette 
Øieblik  ikke  ere  langt  borte. » 

«Det  er  umuligt.  Hvor  kan  Nogen  holde  en 
saa  stor  Mængde  Forbrydere  sammen  uden  at  de 
søge  til  deres  Hjem,  der  vel  for  de  Fleste  er  i 
Holsteen,  og  desuden,  vi  har  jo  læst  i  Avisen, 
at  Armeen  allerede  samles  nede  ved  Kolding; 
troer  du  da,  at  Soldaterne  lod  det  Pak  gaa  herop, 
uden  at  standse  det?» 

«Ja!  det  veed  jeg  ikke,  men  Efterretningerne 
komme  fra  saa  mange  Sider  og  fra  saa  tro- 
værdige Kilder,  at  det  umuligt  kan  være  reent 
Opspind;  du  kan  jo  da  see,  at  Amtmanden  ogsaa 
er  overbevist  om  Sandheden.  Rygtet  gaaer,  at 
man  allerede  har  seet  dem  i  Skovene  nede  ved 
Them,  og  hvis  det  er  rigtigt,  saa  kan  det  ikke 
vare  længe,  inden  de  er  her.  Amtmanden  har 
da  ikke  sendt  Skrivelsen  om  Baadene,  for  han 
har  været  forvisset  om ,  at  Sagen  var  sikker. 
Det  er  virkelig  ingen  Spøg!» 

*Det  hele  er  mig  ubegribeligt,  og  jeg  vil  nødig 
give  mig  Udseende  af,  at  jeg  er  klogere  end  alle 
I  Andre;   men  jeg  gaaer  virkelig  ikke  over  til  T., 

før  jeg  har  spist  til  Middag;  imidlertid  kan  det 
Hele  maaske  klares. » 

Nei !  det  klaredes  rigtignok  ikke.  Hele  Efter- 
middagen gik  hen,  Alle  løb  ud  og  ind,  Præste- 
gaarden  blev  hele  Sognets  Stabskvarter,  hvortil 
Alle  søgte,  for  at  høre  Nyt.  En  Karl  blev  stillet 
paa  Post  ude  ved  Landeveien  med  stræng  Ordre 
til  ikke  at  lade  nogen  Veifarende  komme  forbi, 
for  han  havde  sagt  Alt,  hvad  han  vidste ;  en  lille 
Høi  i  Nærheden  var  fyldt  med  Mennesker,  hvis 
Øine  alle  vare  vendte  speidende  mod  Syd,  for 
strax  at  kunne  melde,  naar  de  observerede  Røgen 
af  de  afbrændte  Byer. 

Alt  var  i  Forvirring.  Aftenen  kom;  skulde 
man  vove  at  gaae  i  Seng  eller  ikke?  Der  var  i 
den  Henseende  stor  Uenighed,  indtil  der  endelig 
kom  en  Overenskomst  istand:  Een  skulde  blive 
oppe  hele  Natten,  de  Andre  fik  Lov  til  at  gaae 
til  Ro,  hvis  de  da  havde  Mod  til  det  og  kunde 
sove;  det  var  ganske  vist  kun  meget  faa,  der 
lukkede  et  Øie  den  Nat. 

Denne  gik  dog  udvortes  rolig  og  uforstyrret 
hen;  Morgenen  brød  frem  med  den  samme  klare 
Sol  og  det  samme  velsignede  milde  Veir  som 
Gaarsdagen;  men  Uroen  og  Ængstelsen  var  ogsaa 
den  samme,  maaskee  større.  Smeden  og  Maren 
støde  endnu  paa  deres  Plads,  græd  og  jamrede; 
paa  Markarbeide  tænkte  Ingen,  og  hvorfor  skulde 

man  dog  ogsaa  saae,  naar  man  ikke  kom  til  at 
høste? 

Tidlig  paa  Formiddagen  gik  Capelianen  ned 
ad  Steenbroen  for  at  see,  hvad  der  rørte  sig 
udenfor.  I  Porten  mødte  han  en  gammel  Degne- 
enke, som  kom  humpende  ved  en  Stok;  hun 
standsede  ham  med  det  Sporgsmaal: 

«Guds  Fred!  mon  «ham  sjel»  (ham  selv,  saa- 
ledes  kaldtes  Præsten  af  Alle)  er  hjemme  ?» 

«Jo !  det  troer  jeg  nok ;  men  hvad  vil  De 
ham  ? » 

<Jeg  skulde  have  min  Pension,  sex  Rdlr.» 

For  at  see,  hvad  Virkning  Ordene  vilde  gjore 
paa  hende,  sagde  han: 

«Men,  gode  Mad.  H.!  hvor  kan  De  dog  tænke 
paa  Pension .?  den  Tid  er  forbi !  seer  De  ikke, 
hvad  der  foregaaer  rundt  omkring  Dem.^> 

« Ingen  Pension!  Gud  Fader  bevare  os  da  i 
Naade;  saa  er  jeg  arme  Menneske  da  heelt  ulyk- 
kelig. » 

«Da  han  saa,  for  at  stille  den  Gamle  tilfreds, 
svarede:  «Ja,  ja!  gaa  nu  ind  til  ham  selv,  saa 
har  han  nok  Pensionen  til  Dem!»  gav  hun  det 
for  ham  ingenlunde  smigrende  Svar: 

«Aa!  Gu'  ha'  Lov,  te  der  æ  Lovn  te!»  (Gud 
være  lovet,  at  der  er  Logn  til.) 

Lidt  op  paa  Dagen  begyndte  Vognene  i  Række 
at  kjore  forbi,    alle   kom   fra  Syd   og  droge   mod 

Nord;  de  vare  læssede  med  Born  og  alskens 
Huusgeraad,  og  styrede  alle  hen  imod  samme 
Maal,  den  store  0,  der  ved  Sundet  var  skilt  fra 
det  faste  Land. 

Der  kom  to  Ryttere,  men  de  reed  den  mod- 
satte \"ei;  de  vilde  til  Kjøbstaden,  om  de  kunde 
naae  saa  langt,  for  at  hente  Efterretninger;  de 
meente,  at  de  dog  vel  i  al  Fald  kunde  see  Fjenden 
saa  tidlig,  at  de  paa  deres  gode  Heste  kunde 
vende  om  itide  og  saaledes  frelse  deres  Liv. 
Det  blev  aftalt,  at  der  skulde  passes  paa,  naar 
de  kom  tilbage,  for  at  de  kunde  give  Rapport 
om,  hvad  de  havde  oplevet.  Om  Eftermiddagen 
kom  de,  og  fortalte,  at  de  velbeholdne  havde 
naaet  Byen,  og  havde  sat  Hestene  opsadlede 
ind  i  deres  Kjøbmands  Stald;  men  paa  Veien 
havde  de  dog  seet  en  Ildebrand  i  Sydvest ;  de 
meente,  at  det  maatte  være  Landsbyen  R.,  et 
Par  Miil  borte. 

I  Byen  var  Gaderne  fulde  af  Mennesker,  Alt 
var  i  Oprør;  der  blev  snakket  frem  og  tilbage 
om,  hvad  der  var  at  gjore;  Resultatet  blev,  at 
der  skulde  sendes  to  af  Byens  raskeste  Karle  ud 
ad  Landeveien  med  Paalæg  om  at  komme  tilbage 
saa  hurtigt  som  muligt.  De  vare  til  Hest,  men 
da  det  jo  i  alle  Tilfælde  var  en  grumme  be- 
tænkelig Tour,  forcerede  de  ikke  deres  Ridt. 
Næppe    en   Time   efter    kom    de    tilbage    og    for- 

sikkrede,  at  da  de  kunde  see  F.  Kirke,  blev 
denne  Landsby  stukken  i  Brand,  og  de  meente 
ogsaa  at  de  kunde  see  en  Hob  Slaver. 

Under  disse  Omstændigheder  var  det  visselig 
ogsaa  nu  paa  Tiden  for  vore  Ryttere  nordfra  at 
tænke  paa  Retraiten.  Da  de  forlod  Byen,  holdtes 
der  en  stor  Forhandling,  hvor  iblandt  Andet  en 
temmelig  aldrende  Frue  gjorde  det  Forslag,  at 
sex  af  Byens  unge  Piger  i  hvide  Kjoler  og  med 
røde  Livbaand,  samt  en  Blomsterkost  i  Haanden, 
skulde  sendes  ud  for  at  bede  om  Naade;  hun  var 
vis  paa,  at  dette  vilde  være  et  sikkert  Middel  til 
at  mildne  de  stakkels  Slavers  Vrede.  Mændene 
kjendte  ikke,  hvad  Bestemmelsen  var  bleven, 
da   de    red    bort  før  Forhandlingerne  vare  endte. 

Ja!  hvormange  Galskaber  og  Taabeligheder 
kunde  der  ikke  fortælles  fra  disse  Par  Dage. 

Paa  en  større  Gaard  var  Fruen  ene  hjemme, 
da  Manden  var  længere  borte  i  et  offentligt  Hverv. 
Folkene  følte  ingen  Lyst  til  at  blive  ved  Gaarden, 
og  en  efter  en  forsvandt  de,  saa  Fruen  med  sine 
to  Børn  var  ganske  alene;  i  sin  Forladthed  krob 
hun  derfor  i  Skjul.  Manden  kom  imidlertid  hjem, 
men  fandt  hele  Gaarden  tom  for  Mennesker;  han 
spændte  fra,  gik  fra  Sted  til  Sted,  kaldte  og 
raabte,  men  der  kom  intet  Svar;  Alt  var  som 
uddød.  Tilsidst  kom  han  ned  i  Laden,  raabte 
sin   Kones   Navn,    og    da    hun    kjendte   ham    paa 

Røsten,  kom  hun  frem;  hun  var  med  Bornene 
kravlet  op  paa  det  høie  Holad,  og  laa  i  Mulm 
og  Morke  under  Hanebjælkerne. 

Paa  en  anden  Gaard,  der  eiedes  af  en  Enke, 
var  denne  saaledes  slaaet  af  Skræk,  at  hun  i  sin 
Befippelse  løb  rundt  i  Huset,  bestandig  med 
sine  Børn  ved  Haanden,  for  at  være  sikker  paa, 
at  hun  havde  dem,  og  den  ene  Beslutning  galere 
end  den  anden  blev  tagen.  Endelig  fik  hun  en 
lys  Idee;  hun  lod  Kudsken  lægge  Tøiet  paa 
Hestene  og  Stadsvognen  gjøre  færdig.  I  Vognen 
satte  hun  saa  en  stor  Fodpose,  hvori  Børnene 
bleve  placerede  med  et  mægtigt  Rugbrød  imellem 
sig,  saa  havde  hun  jo  sikkret  dem  baade  for 
Kulde  og  for  Hungersnød.  Saaledes  var  Alt 
færdigt;  selv  kunde  hun  hurtig  stige  op  og  fare 
bort,  naar  Fjenden  kom  nærmere. 

En  pudsig  Scene  foregik  nede  ved  Sundet, 
hvor  Færgemanden,  der  var  en  gammel  Sømand, 
som  tog  Alt  med  Ro,  boede  og  havde  Gjæst- 
giveri.  Den  store  0  paa  den  anden  Side  af 
Sundet  var  naturligviis  bleven  i  høieste  Grad 
allarmeret;  for  at  skaffe  sig  paalidelig  Under- 
retning om,  hvad  der  foregik  i  den  øvrige  Verden, 
besluttede  Herredsfogden  at  sende  en  Mand  over 
som  Speider,  hvis  han  kunde  finde  Nogen,  som 
vilde  ud.sætte  sit  Liv.  Endelig  meldte  sig  en  for 
længe    siden    falleret  Kjøbmand,    der    ikke,    som 

man  jo  heller  ikke  dengang  med  Billighed  kunde 
forlange,    var   Medlem    af  Afholdenhedsselskabet. 

Han  kom  over  Vandet  om  Natten,  medens 
Gjæstgiveren  laa  og  sov  de  Retfærdiges  Søvn, 
uden  at  lade  sig  forstyrre  af  vilde  Tanker;  og 
Folkene,  som  tænkte,  at  kunde  han  sove,  saa 
kunde  de  ogsaa,  gjorde  som  han.  I  Nattens 
Mørke  stod  en  lille  Lampe,  hvis  Skin  skulde  vise 
Færgen  Vei,  i  det  Kammer,  hvor  Manden  laa, 
og,  da  Kjøbmanden  var  velbekjendt  hermed, 
bankede  han  paa  Ruden  og  raabte: 

«H.!     Staa  op!  staa  oieblikkelig  op!» 

«Ja,  ja!   hvem  er  det?  er  det  E.?» 

«Ja  vist  er  det  saa!» 

«Naa!  hvad  vil  Du?» 

«Staa  op!    siger  jeg  i   F s  Navn!    skynd 

dig,  jeg  er  Kurer,  udsendt  af  Øvrigheden,  og  skal 
have  Extrapost,  og  det  skal  være  strax  paa 
Timen;  troer  du,  at  jeg  har  Tid  til  at  staa  her 
og  vrøvle?* 

<Ja,  ja!  men  du  maa  dog  give  mig  Tid  til  at 
tage  mine  Buxer  paa!» 

«Buxer!    F i  Vold  med  dine  Buxer;    er 

det  Tid  til  at  snakke  om  Buxer ?» 

Gjæstgiveren,  der  var  Situationen  temmelig 
v^oxen,  kom  endelig  ud  og  fik  Forklaring  af 
Manden  om  den  vigtige  Sendelse,  rigtignok  for- 
synet med  adskillige  Eder  paa,  at  han  oieblikkelig 

maatte  have  Extrapost,  for  hurtig  at  komme  ind 
i  Landet  og  have  Syn  for  Sagen. 

«Ta!  hør  nu,  du  pleier  ellers  at  være  en  billig 
og  medgjørlig  Mand,  det  maa  du  ogsaa  være  nu ; 
vi  skal  jo  nu  først  see,  hvem  det  er,  der  staaer 
for  Tour  til  at  kjore.  —  Ja  seer  du,  det  er  en 
Mand,  der  boer  tre  Fjerdingvei  borte,  oppe  ved 
Byen,  men  nu  skal  Drengen  strax  blive  sendt 
afsted,  og  jeg  skal  paalægge  ham  at  sætte  sine 
Træsko.  Men  hør  nu,  før  Vognen  kommer,  kan 
du  jo  ingen  Ting  udrette,  sæt  dig  derfor  ned  i 
Lænestolen  og  hvil  dig,  nu  skal  jeg  see  mig  om 
efter  en  forsvarlig  Toddy. » 

Dette  Forslag  fandt  Manden  ikke  saa  urimeligt, 
han  satte  sig  ned,  Toddyen  var  kraftig,  saa  den 
virkede  en  rolig  Søvn,  som  der  blev  sorget  for, 
ikke  blev  forstyrret  før  op  paa  Formiddagen; 
men  Vognen  udeblev;  thi  Gjæstgiveren  kjendte 
sine  Folk. 

Efter  sin  Søvn  vendte  Kureren  atter  hjem,  for 
at  aflægge  Rapport.  Hvorledes  den  lod,  veed 
jeg  ikke  tilfulde,  men  en  Deel  af  den  bragte  den 
Efterretning,  at  Borgerne  og  Slaverne  i  Kjob- 
staden  S.  myrdede  hinanden  i  Gaderne,  og  som 
en  Følge  deraf  rykkede  en  civil  Embedsmand, 
der  tidligere  havde  været  Officer,  over  Sundet 
med  femhundrede  Hjælpetropper.  Som  en  Følge 
af  denne   raske  Beslutning  kom   der  en  Estafette 

til  Kjøbstaden  H.  med  sikker  Efterretning  om, 
at  sexhundrede  Slaver  vare  deels  fangne  deels 
halshuggede  ved  Randers. 

Det  lettede  dog  noget. 

Næste  Dag  straalede  Solen  som  de  foregaaende 
Dage;  tilsyneladende  var  Alt  uforandret,  og  dog 
havde  man  en  Følelse  af,  at  hele  Stillingen  var 
en  anden;  de  Fleste  vare  komne  til  Besindelse, 
Enhver  var  meer  falden  til  Ro,  uagtet  Ingen  vidste, 
hvorfor,  lige  saa  lidt  som  hvorfra  den  kom,  den 
kom  umærkelig  som  Skrækken;  thi  der  var  endnu 
ingen  Efterretning  kommen  som  bekræftede,  at 
det  Hele  var  Indbildning. 

Det  gik  nu,  som  det  pleiede ;  de  mest  Forsagte 
vilde  give  det  Udseende  af,  at  de  havde  været 
fuldkommen  rolige,  og  de  mest  Forblindede,  at 
de  havde  været  de  mest  fremsynede;  flaue  vare 
dog  de  Fleste,  og  jeg  husker  godt,  hvor  det 
generede  mig,  at  Oprørerne  skulde  have  denne 
Historie  at  lee  af.  Senere,  da  jeg  kom  til  Hol- 
steen,  erfarede  jeg  dog,  at  Indvaanerne,  især  paa 
Østkysten,  havde  havt  et  lignende  Feberanfald, 
dog  med  den  Forskjel,  at  vi  Danske  spillede 
Slavernes  Rolle.  Det  gik  vidtomkring,  at  vi 
havde  gjort  Landgang  i  Neustadter  Bugten  og 
sendte  Patrouiller  ud  for  at  plyndre.  Her  op- 
dagedes det  dog,  hvorfra  Rygtet  havde  sin  Op- 
rindelse; der  var  kommen  en  lille  Jagt,  hvis  hele 

Besætning  bestod  af  en  Mand  og  en  Dreng; 
disse  vare  gaaede  i  Land  i  en  Jolle  og  vare 
komne  ind  i  et  Bondehuus  for  at  bede  om  lidt 
Mælk  til  en  lille  Gris,  de  havde  ombord.  Det 
var  Aarsagen  til  hele  Forskrækkelsen. 

Vistnok  kunde  det,  efter  den  Erfaring,  som 
var  gjort  i  Slavekrigens  Dage,  ikke  undgaaes,  at 
da  Mandskabet  indkaldtes,  de  forskjellige  Af- 
delinger droge  Syd  paa,  og  da  Udsigten  til  en 
uundgaaelig  Krig  kom  nærmere  og  nærmere,  saa 
begyndte  ogsaa  de  mere  Rolige  iblandt  os  at 
drage  Slutninger  fra  Befolkningens  Mod  under 
Slavekrigen  og  til  Hærens,  og  Mange  grebes  af 
Frygt  for,  at  Udfaldet  kun  kunde  blive  sørgeligt 
og  til  Forsmædelse  for  os  Alle. 

Denne  Frygt  slog.  Gud  være  lovet !  feil.  Inden 
kort  Tid  vaagnede  de  Kræfter,  der  saalænge  havde 
ligget  saaledes  i  Dvale,  at  Mange  meente,  at  de 
ikke  fandtes  mere;  den  Mening,  at  vort  unge 
Mandskab  kunde  være  godt  nok  til  at  bruge 
Hakker  og  Spader,  men  ikke  Sværd  og  Spyd, 
blev  gjort  til  Skamme. 

Ligesom  der  dengang  ikke  kjendtes  noget 
Bedøvelsesmiddel  til  at  mildne  Smerterne  for  de 
Saarede  og  for  dem,  der  bleve  amputerede,  men 
de  maatte  med  fuld  Bevidsthed  og  uafdæmpet 
Følelse  gjennemgaae  enhver  Operation,  saaledes 
fandtes    der    heller    ineen   Telegraf   til    at    imøde- 

komme  de  Længselsfuldes  Længsel  i  Hjemmet; 
for  Avisen  kom,  maatte  de  nøies  med  de  smaa 
Løbesedler,  der  spredtes  hele  Landet  over,  og 
som  i  de  faa  Ord,  de  indeholdt,  lode  de  fleste 
Spørgsmaal  ubesvarede;  uagtet  de  bleve  læste 
mange  Gange,  forfra  og  atter  forfra,  og  til  sidst 
imellem  Linierne,  saa  fik  man  dog  saa  sjælden 
den  Oplysning,   hvorefter  man  sukkede. 

Der  kom  Løbesedler  om  Fægtningen  ved  Bou, 
om  det  storartede  Indtog  i  det  trofaste  Flensborg, 
og  endelig  om  Slaget  ved  Slesvig.  Ingensinde 
er  vel  noget  Slag  mindre  folt  som  et  tabt  Slag 
end  dette  sidste,  og  aldrig  har  vel  noget  Tilbage- 
tog mindre  forringet  et  Folks  Mod  og  Lyst  til 
at  opoffre  sig  selv  end  dette.     Sangerens  Ord: 

Vegen  er  for  Overmagt  liden  Flok  tilsidst ; 
Men  af  Danmarks  Ære  den  Intet  haver  mist! 
Slutter  Kreds  og  staaer  fast,  alle  danske  Mænd! 
Gud  han  raader,  naar  vi  fange  Seier  igjen ! 

de  bleve  forstaaede  af  Alle,  og  sungne  ikke  alene 
som  et  Ord,  der  skulde  bringe  Trøst,  men  som 
et  Kald  til  «at  mande  sig  op»,  baade  for  Mænd 
og  Kvinder.  Det  er  i  de  store  som  i  de  smaa 
Sorgens  og  Modgangens  Tider,  der  er  intet  ringere 
Middel  imod  dem,  end  at  sidde  med  Hænderne 
i  Skjodet  og  ruge  over  sine  Tanker. 

Hvor    var    det    dog    en    velsignet    Tid,    fordi 

Alle  følte  sig  som  En;  Ingen,  ikke  den  Ringeste 
skjød  noget  Krav  fra  sig,  Ingen  vovede  at  udtal 
det  Ord:  «Hav  mig  undskyldt !»  Opoffrelse  a 
Eiendom  og  Gods,  af  det  Kjæreste,  vi  eiede 
lærte  os  det  Urimelige:  at  Hengivelse  kan  bliv 
et  Folks  Levebrød;   det  Bedste  var  ikke  for  godt 

Der  kom  Opraab  til  at  levere  Heste  til  Armeei 
for  Betaling,  de  bleve  leverede  uden  nogen  Er 
statning,  og  inden  lang  Tid  kom  der  en  Med 
delelse  om,  at  der  ikke  kunde  modtages  flere 
Der  blev  forlangt  Penge,  og  de  strømmede  ind 
selv  Forbryderne  i  Tugthuset  bade  om,  at  di 
maatte  give  deres  Arbeidsfortjeneste  til  Soldaterne 
Vinteren  kom,  og  hele  Landet  blev  en  Fabrik  a 
Uldtøi;  Lazaratherne  fyldtes  med  Syge,  og  xA.lle 
Hænder  kom  i  Bevægelse  for  at  plukke  Charpi 
saa  der  maatte  vinkes  af,  fordi  de  tilsendte  Masse 
bleve  for  store. 

Mange  Familieforsørgere  vare  borte,  et,  to,  tn 
Aar;  men  de,  der  vendte  tilbage  med  det  sammi 
Spørgsmaal  til  Kone  og  Børn,  som  Herren  gjord( 
sine  Disciple:  « Fattedes  Eder  Noget ?»  kunde  over 
alt  faae  det  Svar:  «Nei!  os  fattedes  Intet. »  Hjerte 
og  Hænder  havde  staaet  aabne  for  dem,  og  der 
som  der  var  Nogen,  som  havde  en  Mark  at  dyrke 
saa  var  der  ingen  Grændse  imellem  den  og  Na 
boens. 

En    saadan    forunderlig    Folkevækkelses    Tic 

faaer  et  Menneske  vistnok  kun  Lov  til  at  opleve 
een  Gang  i  sit  Liv;  men  han  har  ogsaa  faaet 
nok;  han  har  faaet  rig  Velsignelse  for  sit  hele 
Liv;  men  de,  som  ikke  have  havt  den  Lykke  at 
opleve  en  saadan  Tid,  kunne  vel  næppe  forstaae, 
hvorfor  de  Gamle  nu  altid  helst  sidde  i  Stilhed 
og  tænke  paa  de  Dage  fra  fordum,  for  i  dem  at 
søge  Trøst  for  de  trange  Urettens  og  Volds- 
magtens  Tider,   som  siden  ere  komne. 

Da  Mange,  som  ikke  have  seet  Krigens  Rædsler 
saa  nær  som  jeg,  de,  der  ikke  have  lidt  under 
dens  strænge  Virkelighed  det,  jeg  og  mangfoldige 
Andre  led,  de  kunne  vel  synes:  «hvor  er  det 
dog  muligt,  at  I  i  Eders  Alderdom  kunne  leve 
af  saadanne  gruelige  Minder,  eller  endogsaa  gjemme 
dem  som  et  af  Eders  Livs  kosteligste  Klenodier? 
man  skulde  dog  synes,  at  netop  I  maatte  være 
de  Første  til  at  forbande  Krigen,  og  de  Ivrigste 
til  at  arbeide  for,  at  den  aldrig  skal  vende  til- 
bage; men  det  er  langtfra  Tilfældet;  medens  I 
ellers  i  Forsamlinger  sidde  i  Taushed,  naar  der 
tales  om  Fredens  Tider,  saa  løses  Eders  Tunge, 
og  den  Stumme  kan  blive  veltalende,  naar  I 
kunne  faae  Lov  til  at  male  de  gamle,  ofte  gyselige 
Minder  frem  for  den  unge  Slægt? 

Hav  os  undskyldt  og  tilgiv  os!  Netop  fordi 
vi  have  oplevet  Krigen,  see  vi  anderledes  paa 
den  end  L    Vi  troe,  at  de  Krige,  hvori  vi  havde 

Den  gamle  Præstegaard.  1 6 

den  Ære  at  deltage,  har  været  Stenen,  «der  ikke 
blev  udkastet  af  Menneskehaand»,  men  af  ham, 
om  hvem  der  staaer  skrevet:  «Han  mættede  mig 
med  beske  Urter,  han  gav  mig  rigelig  Malurt  at 
drikke,  men  det  er  ikke  af  sit  Hjerte,  at  han 
plager  og  bedrøver  Menneskenes  Born.  Thi  jeg 
kjender  de  Tanker,  som  jeg  tænker  over  Eder, 
siger  Herren,  Tanker  om  Fred  og  ikke  om  Ulykke, 
for  at  give  Eder  en  Fremtid  og  et  Haab.» 

Vi  have  tilvisse  i  Krigen  seet,  at  der  var  en 
Haand,  der  hver  Stund  skrev  tydeligt  nok:  «Mene, 
Mene,  Tekel,  Ufarsin»,  og  som  mindede  os  om, 
at  der  var  kun  et  Skridt  imellem  os  og  Døden; 
men  vi  saae  meget  mere;  thi  vi  erfarede  det  ofte, 
at  Krigens  Rædsler  og  de  Sygdomme,  der  fulgte 
med  dem,  omvendte  Hjerter  fra  Doden  til  Livet; 
vi  saae,  hvorledes  Egenkjærligheden  brodes  og 
forvandledes  til  den  mest  opofirende  Hengivelse, 
og  vi  saae,  at  Krigens  Frugter  ikke  alene  vare 
Dødens  bittre,  men  ogsaa  Livets  søde  og  vel- 
signede. Kort  sagt:  Gudsdommen,  hvorunder  vi 
gik,  viste  sig  som  Fredsbringer,  og  Profetens 
knusende  Hjul,  der  rullede  frem  over  os,  viste, 
«at  Livets  Aand  var  i  dem». 

Dersom  Nogen  paa  Grund  af  dette  Syn  paa 
Krigen  vilde  beskylde  os  for  at  elske  den,  for  at 
vi  ere  '<krigsgale>-,  da  er  dette  meget  ubilligt. 
Naar  Menigheden    paa  Almindelig  Bededag   læser 

den  gamle  Bon  i  Kirken:  « Befal  dine  hellige 
Engle  at  leire  sig  omkring  det  ganske  Land,  og 
bortvend  naadeligen  fra  os  alle  velfortjente  Plager, 
Krig  og  Blodstyrtning  o.  s.  v.  samt  al  anden  Ulykke 
baade  til  Liv  og  Sjæl.  Giv  Fred,  Herre!  i  vore 
Dage,  giv  Lykke  og  Salighed  i  vore  Lande !»  — 
da  bede  vi  denne  Bøn  saa  oprigtigt  og  alvorligt 
som  nogen  Anden ;  men  Hovedvægten  lægge  vi 
paa  de  følgende  Ord:  «Lad  din  Ære  bo  frem- 
deles iblandt  os,  at  Trofasthed  og  Sandhed  maa 
stedse  mode  hverandre.  Retfærdighed  og  Fred 
kysse  hverandre. 

Enhver  Landmand,  hvis  Mark  er  fuld  af  Ukrudt, 
venter  ikke  med  at  udrydde  dette,  indtil  det  har 
sat  Blomst,  han  søger  efter  dets  Rod.  Krigen  er 
en  Blomst,  der  som  oftest  bæres  frem  af  de  onde 
Tanker,  som  udgaa  fra  Menneskets  Hjerte,  derfor 
ere  vi  Fredens  Venner  i  den  P'orstand,  at  vi 
vende  os  med  Aandens  Sværd  imod  de  onde 
Tanker,  at  der  kan  voxe  Trofasthed  og  Sandhed 
frem  istedetfor  Løgn  og  Uret;  vi  arbeide  i  Haabet, 
om  vi  end,  saa  godt  som  Nogen,  veed,  at  ingen- 
sinde faae  vi  at  see  « Ulven  sammen  med  Lammet» 
eller  Pantheren  lege  med  Kiddet. 

Vi  tvivle  ikke  om,  at  Herrens  Kors  er  Veien 
til  Kronen,  og  han  har  ingen  anden  Hensigt  med 
det;  men  dersom  Nogen  derfor  daglig  raaber: 
«Send  mig  dit  Kors,   Herre!   send  mig  dit  Kors>> ! 

1 6* 

saa  er  han  kommen  videre  frem  ad  Helliggjørelsens 
Vei  end  vi.  Derfor  er  det  os  umuligt  at  ønske  eller 
at  bede  om  Krigen;  men,  naar  den  kommer,  tage 
vi  imod  den  i  den  faste  Tro,  « Herren  har  ikkun 
Fredstanker  med  os.  >' 


I  den  gamle  Præstegaard  gik  det  daglige  Liv 
som  sædvanlig;  men  Alle  vare  grebne  af  den  nye 
Aand,  og  fulgte  i  stor  Iver  med  i  Alt,  hvad  der 
angik  Krigen  og  Fædrelandet.  De  to  Dage  i 
Ugen,  da  den  gaaende  Post  bragte  Aviserne, 
bleve,  ikke  uden  følelige  Offre,  forøget  til  tre,  og, 
naar  Ventetiden  alligevel  syntes  for  lang,  blev  En 
eller  Anden  sendt  ud  for  at  gaae  ham  imøde,  og 
bringe  den  store  sorte  Posttaske  ind  til  Præsten, 
der  stod  parat  med  Nøglen;  omkring  ham  stod 
hele  Familien  med  spændt  Opmærksomhed,  til 
Indholdet  laa  udbredt  for  Alles  Øine. 

Var  der  ingen  Anden,  der  havde  Lyst  til  at 
gaae  ud  paa  Veien,  saa  var  Louise  altid  rede. 

Det  var  omtrent  et  Aar,  siden  Studenten  for- 
lod sin  Huuslærerplads ;  han  var  vendt  tilbage  til 
Kjobenhavn  for  at  fortsætte  det  afbrudte  Studium.. 
Det  var  en  Aftale  imellem  Louise  og  ham,  at  de 
skulde  skrive  til  hinanden  hver  fjortende  Dag, 
—  oftere    lod    det    sig    ikke   gjøre   paa  Grund   af 

den  hoie  Porto,  da  hvert  Brev  kostede  sex  og 
tyve  Skilling.  Hun  vidste  altsaa,  naar  hun  kunde 
vente  Brev,  og  hun  stod  derfor,  naar  hun  ikke 
gik  ud  paa  Veien,  stadig  paa  Høien  i  Haven  om 
Sommeren;  om  Vinteren  ved  Karnapvinduet  med 
Øinene  vendte  mod  Sønderport,  for  strax  at  være 
ved  Haanden,  naar  Posten  dreiede  fra  Landeveien 
og  ind  i  Gaarden. 

Brevene  kom  og  gik  regelmæssigt,  og  det 
syntes  som  om  Studenten  læste  med  stor  Flid. 
For  alle  Andre  i  Præstegaarden  var  Brevenes 
Indhold  en  Hemmelighed,  og  paa  det  stadige 
Spørgsmaal:  «Hvad  Nyt?»  fik  de  det  staaende 
Svar:  «Der  er  ingen  Ting;  han  gaaer  desuden 
næsten  aldrig  ud.»  De  følte  sig  meget  lidt  til- 
fredsstillede ved  denne  Oplysning,  og  det  var 
dem  en  Gaade,  hvorledes  et  Brev  paa  fire  tæt 
skrevne  Sider  kunde  være  blottet  for  enhver  Nyhed. 
Om  Brevenes  Indhold  fik  som  sagt  Ingen  Noget 
at  vide,  men,  naar  hun  atter  traadte  ind  i  Stuen, 
var  det  dog  ikke  vanskeligt  at  læse  paa  hendes 
Ansigt,  om  det  mere  eller  mindre  var  et  Udtryk 
for  hans  gamle  Skinsyge. 

Med  Aaret  1848  skete  der  en  Forandring. 
Louise  kunde  ikke  holde  det  skjult,  at  han  mere 
og  mere  blev  greben  af  de  store  Begivenheder; 
hun  glædede  sig  over  det,  fordi  hun  selv  var 
greben,   og  regnede  ham  det  til  Ære,   at  han  be- 

gyndte  at  rives  med.  Han  var  en  stadig  Deei- 
tager  i  alle  Studentermoder  og  andre  ofitentlige 
Forsamlinger,  og  hans  Tanker  vare  mere  der  end 
ved  Dogmatiken.  En  enkelt  Postdag  kunde  vel 
et  Brev  udeblive;  men  det  kunde  jo  ikke  være 
anderledes,  da  hans  Tid  var  saa  optaget. 

Tre  Dage  efter  at  Løgn  og  Forræderi  havde 
seiret  i  Rendsborg,  udgik  der  et  et  Cirkulære  fra 
Krigsministeriet  om,  at  ethvert  Compagni  maatte 
antage  fire  unge  Mennesker  med  fornøden  Dan- 
nelse i  Meniges  Nummer,  for  at  de  efter  nogle 
Ugers  Uddannelse  kunde  blive  Underofficerer  og, 
efter  tre  å  fire  Maaneder,   Officerer. 

Det  var  ikke  faa  Studerende  og  andre  unge 
Mennesker,  som  grebe  denne  Leilighed  til  at  træde 
ind  i  Tjenesten,  og  der  var  mange  af  dem,  der 
gjorde  god  Fyldest,  og  som  med  Hæder  tjente 
sig  op  inden  Krigens  Slutning;  men  der  var  ogsaa 
Mange,  der  bleve  stærkt  skuffede,  og  som  aldrig 
naaede  det  Maal,  de  havde  havt  i  Sigte. 

Det  var  atter  Postdag  i  Præstegaarden ;  Louise 
stod  paa  sin  Post,  da  det  var  hendes  Brevdag. 
Hun  læste  aldrig  sine  Breve  inde  i  Dagligstuen, 
men  altid  ene  paa  sit  Værelse,  selv  om  hun  var 
saa  optaget,  at  der  kunde  gaae  en  halv  Dag  hen, 
inden  hun  fik  Tid,  saa  opsatte  hun  dog  Læsningen, 
indtil  hun  kunde  nyde  den  for  sig  selv. 

Brevet  kom,    hun  tog  det  og  gik  bort.      Alle 

i  Huset  vidste,  at  hun  vilde  have  Ro,  det  faldt 
derfor  Ingen  ind  at  forstyrre  hende ;  men  imod 
Sædvane  blev  hun  borte.  Tiden  nærmede  sig, 
da  Thebordet  skulde  dækkes  og  det  var  hendes 
Uge,  men  hun  kom  ikke!  Endelig  gik  hendes 
Moder  hen,  for  at  kalde  paa  hende,  men  heller 
ikke  hun  kom  tilbage. 

Da  hun  traadte  ind  i  «Jomfruburet»,  som  Væ- 
relset blev  kaldt,  fandt  hun  hende  siddende  i  et 
Hjørne  af  Sofaen  med  den  ene  Haand  for  Panden, 
som  om  hun  besindede  sig  paa  Noget,  den  anden 
laa  i  Skjodet  og  holdt  Brevet. 

«Hvad  er  der  skeet,  kjæreste  Louise?* 

Hun  svarede  ikke,  og  sad  ganske  ubevægelig, 
ikke  engang  da  hendes  Moder  tog  Brevet  ud  af 
hendes  Haand,  rorte  hun  sig. 

Ingen  havde  nogensinde  seet  hans  Breve,  og 
hun  havde  aldrig  indviet  Nogen  i  deres  Indhold, 
dette  var  det  første  og  det  sidste  nogen  Anden 
fik  at  see. 

Moderen  læste  det,  det  var  temmelig  langt, 
og  det  var  et  Opsigelsesbrev. 

Han  begyndte  med  at  underrette  hende  om, 
at  han  foreløbig  havde  opgivet  sine  Studeringer; 
det  var  ham  umuligt  længere  at  sidde  stille  over 
Bøgerne,  da  saa  mange  Andre  lagde  dem  tilside. 
Han  følte  en  uimodstaaelig  Trang  til  at  kjæmpe 
for  sit  Fædreland,    ligesom   sine  Brodre,    og    han 

gjorde  dette  Skridt  i  det  sikkre  flaab,  at  han  der- 
ved skulde  bryde  sig  en  Bane  med  Ære.  Men 
for  ganske  at  kunne  leve  for  dette  Maal,  maatte 
han  være  frigjort  for  ethvert  andet  Baand,  og 
maatte  ogsaa  bringe  det  Ofifer,  at  løse  det,  der 
bandt  ham  til  hende;  hun  maatte  være  forvisset 
om,  at  det  var  det  dyreste  Offer,  han  kunde 
bringe  sit  Fædreland.  Han  bad  hende  brænde 
eller  sende  ham  alle  hans  Breve,  lige  som  han 
vilde  sende  dem  af  hendes,  som  han  endnu  havde. 
Han  sluttede  med  at  takke  hende  for  den  Tid, 
han  havde  kendt  hende,  og  bad  hende  tilgive 
de  Gange,  han  maaskee  havde  bedrovet  hende, 
og  deri  kun  see  et  Tegn  paa  hans  store  Kjærlig- 
hed, der  havde  elsket  hende  saa  høit. 

Da  Moderen  havde  læst  Brevet,  tog  hun  sit 
Barn  om  Halsen,  og  Taarerne  brøde  frem  hos 
dem  begge.  Moderen  forlod  hende  med  de  Ord: 
«Nu,  elskede  Louise,  nu  har  du  kun  os,  og  nu 
maa  du  nøies  med  vor  Kjærlighed ;  den  doer 
aldrig,  og  den  skal  hjælpe  til  at  mildne  dit  Saar, » 
og  gik  ind  i  sin  Mands  Værelse  for  at  fortælle 
ham,  hvad  der  var  skeet. 

Næste  Morgen,  da  den  sædvanlige  Andagts- 
time var  tilende,  gik  Alle,  Forældre  og  Sød- 
skende  hen  til  Louise;  et  trofast  Kys  skulde  tale 
for  dem. 

Fra    den    Da<^    blev    Studentens    Navn    aldrig 

mere  nævnet  i  den  gamle  Præstegaard,  men  i 
hendes  Hjerte  stod  det  uudsletteligt  skrevet.  Hun 
tog  imod  Posten  som  sædvanlig,  fulgte  Krigens 
Begivenheder  med  stor  Opmærksomhed  ;  hun  søgte 
maaskee  efter  hans  Navn,  —  men  fandt  det  aldrig. 

Han  naaede  kun  et  kort  Stykke  frem  paa  den 
Vei,  han  havde  haabet  at  tilbagelægge;  thi  kort 
efter  at  han  var  ankommen  til  Afdelingen,  blev 
han  angreben  af  Typhus,  og  døde  paa  et  Lazareth. 

Der  staar  skrevet:  «Naar  man  trykker  et  Øie, 
saa  fremkommer  der  Taarer,  naar  man  trykker 
et  Hjerte,  saa  sætter  det  Mærke. »  Det  skal  vel 
sige,  at  der  gives  Sorger,  som  løbe  bort  med 
Taarerne,  men  Hjertesorger,  for  dem  gives  der 
intet  Afløb. 

Louises  Sorg  satte  Mærke.  Dette  var  kjende- 
ligt  ikke  alene  derpaa,  at  da  hun  atter  kunde 
begynde  at  synge,  da  var  hendes  skjonne  Stemme 
forandret,  den  lød,  som  om  den  kom  fra  et  In- 
strument, der  havde  taget  Skade,  eller  der  var  sat 
en  Sordine  paa;  og  heller  ikke  derpaa,  at  der  nu 
ved  Øiet  var  kommet  et  Udtryk,  som  aldrig 
havde  været  der  før;  nei!  det  var  øiensynligt  for 
Alle,  at  dette  ene  Øieblik  havde  nedbrudt  hende 
for  hele  Livet.  For  havde  hun  meget  sjælden 
kjendt  til  Sygdom  ;  for  havde  hendes  Fingre  løbet 
saa  let  over  Tangenterne;  paa  en  Gang  nægtede 
den   ene  Haand   sin  gamle  Tjeneste,    Kraften  be- 

gyndte  at  svinde  bort,  mere  og  mere  visnede  den 
hen,  og  det  ene  Øie  forandrede  sig,  —  det  var 
Haanden  og  Øiet  paa  Hjertesiden. 

Der  blev  gjort  Alt,  hvad  der  kunde  gjores, 
men  Intet  hjalp.  Det  blev  aldrig  udtalt,  men 
det  var  Alles  Overbevisning,  at  det  var  « Mærket 
paa  Hjertetrykket, »  der  ikke  kunde  tages  bort 
ved  noget  Menneskes  Haand. 

Men  i  disse  sørgelige  Aar,  da  det  udvortes 
Menneske  forvandledes  fra  Styrke  til  Skrøbelighed, 
foregik  der  en  anden  glædelig  Forandring,  den 
nemlig,  som  Apostelen  beskriver  i  de  Ord:  « Der- 
for blive  vi  ikke  trætte;  thi  om  endog  vort  ud- 
vortes Menneske  fordærves,  fornyes  dog  det  ind- 
vortes Menneske  Dag  for  Dag.»  Hun  forvand- 
ledes, blev  bestandig  mere  og  mere  from  og  elske- 
lig; den  store  Uret,  hun  havde  lidt,  havde  hos 
hende  ikke  avlet  den  Bitterhed,  der  avles  hos 
saa  Mange,  eller  den  Mangel  paa  Følelse  for  An- 
dres Lykke,  hvortil  egen  Modgang  synes  at  give 
Mange  en  vis  Ret;  nei!  havde  der  maaskee  i  Be- 
gyndelsen været  Noget  af  dette,  saa  var  det  alde- 
les overvundet.  Hun  havde  altid  havt  et  kjærligt 
Sind,  men  i  Tidernes  Løb  blev  dette  Sind  til 
hele  hendes  Væsen,  saa  Alt  gik  op  i  Kjærlighed; 
og  hin  Oktober  Aften,  da  hendes  Kjæreste  stode 
omkring  hende,  for  at  modtage  hendes  sidste 
Farvel !   da  var  hun  et  Kjærligheds  Kar,  som  den 

store  Pottemager  havde  dannet  af  det  skrøbelige 
Leer,  for  at  han  kunde  gjemme  sin  egen  Kjærlig- 
hed deri. 

Derfor  stode  de  Alle  saa  fulde  af  Haab  om- 
kring hendes  Kiste,  fordi  de  havde  seet  det  for 
deres  Øine,  at  det  Forkrænkelige  var  blevet  op- 
slugt af  det  Uforkrænkelige;  de  havde  daglig  været 
Vidne  til  den  Kjærlighed,  «som  mange  Vande 
ikke  kunne  slukke,   ei  heller  Strømme  overskylle. » 


Louises  Fader  blev  skaanet  for  at  miste  sit 
Hjertebarn  ;  han  var  gaaet  bort  et  Par  Aar  ifor- 
veien. 

Børnene  vare  i  hans  sidste  Dage  spredte  vidt- 
omkring;  kun  Moderen,  en  Son  og  to  Døtre  vare 
i  Præstegaarden,  da  han  døde.  De  vidste  nok, 
at  de  saa  skulde  nødes  til  at  forlade  den;  men  de 
takkede  Gud  for,  at  selv  efter  Præstens  Død  havde 
de  endnu  Lov  til  et  heelt  Aar  at  blive  i  det 
gamle  Hjem.  Præsten  havde  altid,  endogsaa  den 
sidste  Aften  i  Samtalen  med  sin  Hustru,  bedet 
dem  takke  Gud  for  det  Aar  efter  en  Præsts  Død, 
der  kaldes  Naadensaaret,  og  med  Rette;  thi  det 
er  et  Naadesaar.  Tak  Gud,  sagde  han  saa  ofte, 
«at  der  er  givet  Eder  tolv  hele  Maaneder,  inden 
I  skulle  rykke  Teltpælene  op  og  rulle  Teltlærredet 

sammen  for  at  søge  hen  til  andre  Græsgange. 
I  have  god  Tid  til  at  samle  Alt,  hvad  der  kan 
tages  med,  til  at  lægge  Planer  og  til  nøje  at  ud- 
regne, hvor  det  bedste  Sted  til  atter  at  opslaae 
Teltet,  findes;  I  have  Tid  til  endnu  en  Gang, 
den  allersidste,  at  samle  den  hele  Kreds,  der 
voxede  op  i  Læ  af  det  gamle  velsignede  Huus, 
omkring  Eder,  vandre  om  fra  Sted  til  Sted,  for 
endnu  tilsidst  at  fæstne  de  gamle  Minder  saaledes, 
at  de  kunne  leve  hos  Eder  i  al  Eders  Fremtid.* 
Det  kan  vel  siges  om  Naadensaaret  i  dets  nu- 
værende Skikkelse,  at  selv  om  det  første,  der 
opleves,  kan  være  svært  at  komme  over  for  den 
unge  Præst,  saa  er  dette  dog  Betingelsen  for  det 
sidste,  og  om  dette  kan  det  i  Sandhed  siges: 
« Fordærv  det  ikke;  thi  der  er  en  Velsignelse 
deri. » 

I  længere  Tid  havde  den  gamle  Præst  været 
skrøbelig,  en  smertelig  Sygdom  slog  sig  til  og 
tog  de  sidste  Kræfter.  Alle,  ogsaa  han  selv, 
vidste,  at  Afreisen  nærmede  sig;  der  var  Intet 
at  haabe,  og  der  var  intet  at  frygte;  han  længtes 
nu  efter  at  vandre  herfra  og  at  være  hos  sin 
Herre. 

Den  sidste  Nat  var  kommen,  en  deilig  Mid- 
sommersnat,  hvor  Mørket  var  fortrængt  af  Lyset. 
Den  Syge  havde  efter  en  voldsom  Kamp  fundet 
nogen  Ro ;  han  bad  sin  gamle  trofaste  Hustru  om 

at  lægge  sin  Haand  i  hans  og  lade  ham  beholde 
den  til  det  Sidste ! 

Nu  ønskede  han  kun  at  gjøre   op   med  hende. 

<:<Jeg  veed,  at  du  vil  være  stærk  nok  til  at 
lukke  mine  Øine;  du  har  altid  været  den  stærkeste 
af  os  to,  og  bestandig  har  jeg  kunnet  støtte  mig 
til  dig.  Vorherre  har  været  saa  trofast  imod  os 
i  de  syv  og  fyrretyve  Aar,  han  vil  heller  ikke 
tage  sin  Trofasthed  fra  dig  og  Børnene  den  Tid, 
I  har  tilbage.  —  Naar  jeg  seer  tilbage  paa  mine 
halvtredsindstyve  Præsteaar,  saa  kunde  jeg  vel 
forfærdes  ved  at  see,  at  jeg  Intet,  ikke  det  Ringeste, 
har,  som  jeg  tør  kalde  min  Fortjeneste,  og  hvor- 
med jeg  kan  træde  frem  for  min  Herre  og  Dom- 
mer; jeg  har  søgt  efter  det,  og  atter  søgt,  men 
jeg  har  aldrig  kunnet  finde  det ;  mig  tilhorer  mit 
Ansigts  Blusel.  Du  skal  alligevel  vide  det,  at 
jeg  frygter  ikke,  fordi  jeg  har  givet  den  fuldkomne 
Kjærlighed  Rum,  og  den  har  jaget  Frygten  ud  ; 
ligesom  jeg  hernede  gav  dig  min  Tro,  saaledes 
har  jeg  unyttige  Tjener  ogsaa  givet  ham  min 
Tro,  som  har  skjænket  mig  Syndernes  Forladelse, 
og  træder  frem  for  mig;  jeg  veed  Intet  til  Salig- 
hed uden  ham.     Han  være  lovet  i  al  Evighed! 

Og  nu  du  selv,  du  min  stærkeste,  trofasteste 
Kjærlighed  her  paa  Jorden !  Dig,  hvem  jeg  tør 
kalde,  som  Apostelen:  «mit  eget  Hjerte !»  Tak! 
for    hver  Dag  vi    deelte   med  hinanden,    ikke    en 

eneste  undtagen :  Nu  forlader  jeg  dig  paa  en 
Maade  en  liden  Stund,  men  vi  veed,  at  det  kun 
er,  som  naar  jeg  saa  ofte  reiste  fra  dig  i  flere 
Dage.  Der  er  Intet,  der  staar  fastere  for  mig, 
end  dette:  «At  hvad  jeg  end  skal  miste,  dig  mister 
jeg  ikke,  aldrig,  aldrig;  du  kommer  til  mig;  thi 
vi  begyndte  som  To,  men  Dag  for  Dag  i  de 
mange  Aar  lod  Gud  os  voxe  sammen  mere  og 
mere,  saa  vi  ere  ikke  mere  To,  men  Een,  og 
Doden  er  ikke  overvunden  for  Halvdelen,  men 
for  det  Hele.  Om  vi  deroppe  kan  længes  efter 
Nogen,  troer  jeg  ikke;  thi  saa  vilde  jeg  længes 
efter  dig,  men  skilt  fra  mig  er  du  ikke,  iigesaa- 
lidt  som  jeg  fra  dig.  Glæd  dig  til  den  Stund, 
da  vi  skulle  mødes  og  dele  Herrens  Herlighed 
med  hinanden. 

Over  Eet  har  jeg  bestandig  tænkt  i  disse  Dage, 
ja!  vel  egentlig  mit  hele  Liv,  det  er  over  Børnene. 
Vi  har  saa  ofte  i  en  af  Psalmerne  bedet  den  Bøn, 
at,  naar  vi  samledes  hos  Gud,  vi 

Ingen  af  vore  Kjære  maatte  savne! 

Troer  ikke  ogsaa  du,  at  de  nok  kommer  alle 
Ni?  Jeg  har  gaaet  dem  igjennem  allesammen, 
og  jeg  .synes  ikke,  at  jeg  har  nogen  Grund  til 
at  frygte  for,  at  vi  skulle  miste  nogen  af  dem ; 
jeg  kan  Ingen  undvære!  Nei!  de  komme  nok 
alle;  Vorherre  har  jo  givet  dem  sin  Tro  med  os; 

og  naar  jeg  nu  snart  faaer  Lov  til  at  see  vor 
Frelser,  som  han  er,  og  har  sagt  ham :  Tak !  Tak  ! 
for  alle  Ting,  saa  vil  jeg  føie  til:  «Nu  har  du 
bedt  mig  herind,  opfyld  nu  denne  ene  Bøn:  Lad 
mig  ingen  af  Mine  savne. » 

Giv    mig    saa  et  Afskedskys,    nu    er  jeg    saa 
usigelig  træt;  og  lad  mig  beholde  din  Haand.» 

Saaledes  bleve  de  siddende  sammen. 
Da  Morgenrøden    brød    frem   og  hun  rullede 
Gardinerne  op,    da   var  han  ikke  træt  mere,   han 
var  vandret  bort 

Som  Sol  gaaer  ned  bag  Lunden. 


Hun  er  forlængst  gaaet  efter  ham;  men  de 
Born,  der  ere  tilbage,  vandre  og  kjæmpe  hver 
for  sig  den  gode  Strid,  at  de  kunne  naae  det 
samme  Maal  som  de  kjære  gamle  Forældre,  og 
der  er  ingen  iblandt  dem,  som  i  den  daglige  Bon 
for  Born  og  Borneborn  glemme  at  slutte  med: 

O!  lad  os  in^en  af  Vore  savne! 

